
1 (Pangantĕn Sĕh Amongraga kalihan Nikĕn Tambangraras kaundhuh) 

Pangantĕn Sĕh Amongraga kalihan Nikĕn Tambangraras kaundhuh dening 
para putra lan rayinipun Ki Bayi Panurta. Ki Pangulu Basarodin ugi angsal 
giliran ngundhuh pangantĕn. 

Ing griyanipun Jayĕngsari, Sĕh Amongraga nglajĕngakĕn katranganipun bab 
Pawukon, bab dintĕn-dintĕn naas, kasambĕt bab panggenaning rijalolah sarta 
saratipun tiyang kĕkesahan ingkang nĕrjang panggenanipun rijalolah. Wanci 
jam 10 Ki Bayi ngajak bibaran, para santana sami mantuk. Pangantĕn 
sakalihan dhatĕng langgar namung kalawan Ni Cĕnthini. Lajĕng mĕmulang 
garwa tuwin para ipe bab: jatining pandulu lan pamuwus; bab kajatĕning 
ngĕlmi dumugi bab wahya jatmika, rasa, hĕning, sampurnaning panunggal. 
Wanci tĕngah dalu Sĕh Amongraga atangat lawan garwa wontĕn ing tajug 
alit, sabakdaning palilah, pangantĕn maring tilam adi, anggung mĕmulang 
mring garwa bab jatining puji ngantos byar enjing, lajĕng manjing masjid 
angimami salat Subuh. 

Kaca 01-18. 

SĔRAT CĔNTHINI VII 


373 Lonthang 

1. Nulya kang gumanti ing taun Jimawal | 
tanggalipun sasi Sura dintĕn Tumpak | 
Wage wuku Julungwangi nulya wulan || 

2. Sapar tanggal Sĕnĕn Wage Mandhasiya | 
wulan Mulud tanggal Slasa Pon Marakĕh | 
nulya wulan Rabingulakir tanggal || 

3. Kĕmis Ĕpon wuku Wuye nulya wulan | 
ing Jumadilawal tanggale Jumuwah | 

Paing kang awuku Wugu sarĕng tanggal || 

4. Wulan Jumadilakir tanggale Akat | 

Paing wuku Sinta nulya wulan Rajab | 
tanggal Sĕnĕn Lĕgi wuku Tolu tampa || 

5. Wulan Ruwah Rĕbo Lĕgi tanggalira | 
wuku Julungwangi gya wulan Ramĕlan | 
tanggal Kĕmis Kaliwon wuku Langkirnya 

6. Wulan Sawal Sĕptu Kaliwon tanggal | 
wuku Kuruwĕlut wulan Dulkangidah | 
tanggal Akat Wage wuku Wuye ika || 

7. Wulan Bĕsar Salasa Wage tanggalnya | 
wuku Wugu wus tamat sataunira | 

nulya kang gumantya taun Je kang tampa || 

8. Tanggalnya ing Sura Rĕbo Pon punika | 
wuku Watugunung nulya wulan Sapar | 
tanggal Jumungah Pon Kurantil wukunya || 

9. Wulan Mulud Saptu Paing tanggalira | 
wuku Warigagung anulya kang wulan | 

Rabingulakir tanggal Sĕnĕn Paingnya || 

10. Wuku Langkir gya wulan Jumadilawal | 
tanggal Sĕnĕn Kaliwon Kruwĕlut wukunya | 

Jumadilakir Kĕmis Lĕgi tanggalnya || 

11. Maktal Rĕjĕb Jumungah Kliwon tanggal | 
wuku Bala nulya wulan Sakban tanggal | 

Akat Kaliwon wuku Watugunungnya || 

12. Wulan Ramĕlan Sĕnĕn Wage tanggal | 
wuku Kurantil nulya ing wulan Sawal | 
tanggal Rĕbo Wage Wrigagung wukunya || 

13. Wulan Dulkangidah Kĕmis Pon tanggal | 
wuku Kuningan nulya ing wulan Bĕsar | 
tanggal Sĕptu Ĕpon wukunipun Pahang || 

14. Gumanti taun Dal tanggale ing Sura | 
apan Akat Paing wukunipun Maktal | 
sasi Sapar Salasa Paing tanggal || 

15. Wuku Bala nulya wulan Muludira | 
tanggal Rĕbo lĕgi Dhukut wukunira | 
sasi Rabingulakir tanggal Jumungah || 

16. Lĕgi wuku Wukir anulya kang wulan | 

Jumadilawal Sĕptu Kliwon tanggalnya | 
wuku Warigalit anuntĕn kang wulan || 

17. Jumadilakir Sĕnĕn Kliwon tanggal | 
kang wuku Kuningan nulya sasi Rajab | 
tanggal Sĕlasa Wage kang wuku Pahang || 

18. Sasi Sura Kĕmis Wage tanggalira | 

wuku Madhangkungan gya wulan Ramĕlan | 
tanggal Jumungah Ĕpon wuku Prangbakat || 

19. Wulan Sawal Akat Ĕpon tanggalira | 
wuku Dhukut nulya wulan Dulkangidah | 

tanggal Sĕnĕn Paing wuku Wukirira || 

20. Sasi Bĕsar Rĕbo Paing tanggalira | 
wuku Warigalit tamat sĕtaun | 
wondene nĕnggih ing taunipun ngarsa || 

21. Gantya taun ehe tanggale ing Sura | 

pan Jumungah Paing wukunya Galungan | 
sasi Sapar Akat Paing tanggalira || 

22. Wuku Pahang nulya sasi Muludira | 
tanggal Sĕnĕn Lĕgi wuku Madhangkungan | 
anulya kang wulan Rabingulakirnya || 

23. Tanggalnya Rĕbo Lĕgi wuku Prangbakat | 
sasi Madilawal Kĕmis Kliwon tanggal | 
wuku Landĕp anulya ing wulan Rajab || 

24. Tanggal Akat Wage Wrigalit wukunya | 
sasi Ruwah Salasa Wage tanggal | 
wuku Galungan anulya wulan Ramĕlan || 

25. Tanggal Rĕbo Pon Julungpujud wukunya | 
sasi Sawal Jumungah Pon tanggalira | 
wuku Tambir nulya wulan Dulkangidah || 

26. Tanggal Saptu Paing Manahil wukunya | 
sasi Bĕsar Sĕnĕn Paing tanggalira | 
wuku Kulawu tamat sataunira || 

27. Gantya taun Wawu tanggale ing Sura | 
tanggal Salasa Lĕgi Landĕp wukunya | 
sasi Sapar Kĕmis Lĕgi tanggalnya || 

28. Wuku Gumbrĕg gya wulan Rabingulawal | 
tanggal Jumungah Kĕliwon wuku Sungsang | 

Rabingulakir Akat Kĕliwon tanggal || 

29. Wuku Julungpujud sasi Madilawal | 
tanggal Sĕnĕn Wage Tambir wukunira | 

Jumadilakir Rĕbo Wage tanggal || 

30. Wuku Manahil nulya ing wulan Rajab | 
tanggal Kĕmis Ĕpon wukunira Wayang | 

Ruwah tanggal Saptu Ĕpon wuku Sinta || 

31. Sasi Pasa Akat Paing tanggalira | 

wuku Gumbrĕg anulya ing wulan Sawal | 
tanggalnya Salasa Paing wuku Sungsang || 

32. Dulkangidah Rĕbo Lĕgi tanggalira | 
wuku Mandhasiya nulya wulan Bĕsar | 
tanggal Jumungah Lĕgi Marakĕh wukunya || 

33. Gantya taun Jimakir tanggaling Sura | 

Saptu Kliwon wuku Wuye sasi Sapar | 
tanggalnya Sĕnĕn Kaliwon wuku Wayang || 

34. Sasi Mulud Salasa Wage tanggal | 
wuku Sinta nulya Rabingulakirnya | 
tanggal Kĕmis Wage Tolu wukunira || 

35. Jumadilawal Jumungah Pon tanggal | 
wuku Julungwangi anulya kang wulan | 

Jumadilakir Akat Pon tanggalira || 

36. Wuku Mandhasiya nulya wulan Rajab | 
tanggal Sĕnĕn Paing Marakĕh wukunya | 
nulya Ruwah Rĕbo Paing tanggalira || 

37. Wuku Wuye nulya ing wulan Ramĕlan | 
tanggal Kĕmis Lĕgi Wugu wukunya | 
nulya Sawal Saptu Lĕgi tanggalira || 

38. Wuku Watugunung nulya Dulkangidah | 
tanggal Akat Kaliwon Tolu wukunya | 
nulya wulan Bĕsar tanggalnya Sĕlasa || 

39. Kĕliwon Julungwangi nulya wukunya | 

wus jangkĕp sawindu dintĕn kang nĕng tanggal | 
sabĕn taun Alip anggĕr taunira || 

40. Kĕmis Kliwon sarĕng tanggal sasi Sura | 
wuku kalih kang lumampah gantya-gantya | 

Alip wuku Kulawu Alip Langkirnya || 

41. Taun ehe Sĕnĕn Wage tanggal Sura | 
wuku Tambir lan Kurantil ganti mara | 
taun Jimawal Saptu Wage ing Sura || 

42. Wuku kalih Mandhasiya lan Prangbakat | 
taun Je Rĕbo Pon sarĕng tanggal Sura | 

Watugunung Julungpujud gĕnti mara || 

43. Taun Dal Akat paing tanggaling Sura | 
wuku Maktal Gumbrĕg samya gĕnti mara | 
taun Be Jumungah Paing tanggal || 

44. Wuku kalih Galungan Wugu pan gantya | 
taun Wawu Slasa Lĕgi tanggal Sura | 
wuku kalih Landĕp Kuruwĕlut gantya || 

45. Taun Jimakir Saptu Kliwon ing Sura | 
wuku kalih Wuye Warigalit gantya | 
sampun tamat kalih kang linampah || 

46. Dene windu kathahipun mung sakawan | 
windu Kunthara windu Adi kalihnya | 

Sancaya tri kapate windu Sĕngara || 

47. Pan punika lampahe tapriking tanggal | 
kawan Kurup kadhang sami nuntĕn slaya | 
ingkang kĕncĕng namung Kurup Ngarbangiyah || 

48. Mĕnggah babing wulan Siyam mĕgĕngan | 
wa mĕkatĕn ngulama satunggal-tunggal | 
apan kĕdah nyindikkĕn timbuling tanggal || 

374 Maskumambang 

1. Kyai Bayi Panurta tĕrang tyasnĕki | 
myarsa wuwusira | 

kang putra Sĕh Amongragi | 
nuli malih atĕtanya || 

2. Mĕnggah nangasing tanggal punika pundi | 
kang putra turira | 

nangasing wulan satunggil | 
apan sapisan sawulan || 

3. Apan sangĕt piyambak nangasing sasi | 
sabarang pakaryan | 

lamun anĕrak tan bĕcik | 
cilaka tur miskin paman || 

4. Karananya ing dintĕn punika lagi | 
nĕnging rijallolah | 

pan nangas agĕng pribadi | 
tan kenging maha anĕrak || 

5. Wiwit wulan Sura naas gung sa-ari | 
pan tanggal wolulas | 

wulan Sapar naasnĕki | 
apan tanggal ping sadasa || 

6. Wulan Mulud tanggal ping pat naasnĕki | 

Rabyalakir naas | 

tanggal tigawĕlas nĕnggih | 
kang sasi Jumadilawal || 

7. Tanggal kaping tiga naasing gĕng nĕnggih | 

Jumadilakirnya | 

tanggal kaping tiga nĕnggih | 
anulya ing wulan Rajab || 

8. Tanggal kaping wolulikur naasnĕki | 
wulan Sakban samya | 
wolulikur naasnĕki | 

nulya ing wulan Ramĕlan || 

9. Tanggal pisan naasipun agĕng nĕnggih | 
dene wulan Sawal | 

tanggal pindho naasnĕki | 

ingkang sasi Dulkangidah || 

10. Tanggal kaping tigawĕlas naasnĕki | 
de kang wulan Bĕsar | 

tanggal kaping wolu nĕnggih | 
jangkĕp nangas gunging wulan || 

11. Kyai Bayi Panurta tĕtanya malih | 
anakmas manira | 

tyas taksih cuwa sakĕdhik | 
dunungipun rijallolah || 

12. Ki Sĕh Amongraga aturira aris | 
mĕnggah prĕnahira | 
ingkang rijallolah aib | 

manut ing dintĕn ĕnggĕnnya || 

13. Lamun dintĕn Akat rijallolah aib | 
kidul bĕnĕr (ng)gĕnnya | 

Sĕnĕn rijallolah aib | 

anĕng wetan lĕrĕs (ng)gĕnnya || 

14. lamun dintĕn Slasa rijallolah aib | 
nĕng lor wetan (ng)gĕnnya | 

Rĕbo rijallolah aib | 

anĕng langit ĕnggĕnira |] 

15. Namung dintĕn Kĕmis rijallolah gaib | 
nĕng lor bĕnĕr (ng)gĕnnya | 

Jumngah rijallolah gaib | 

anĕng kulon bĕnĕr nggĕnnya || 

16. Namung dintĕn Saptu rijallolah gaib | 
kidul kilĕn (n)gĕnnya | 

jangkĕp rijallolah gaib | 
punika ngĕlmi kapiyat || 

17. Ihtiyaring kawulĕng Hyang ngam puniki | 
lamun manggih karya | 

mĕdal (ng)gyan rijallolahi | 
nadyan tiyang kĕkesahan || 

18. Kang ngĕlmi kapiyat kĕdah dĕn-sarati | 
manawi kasĕlan | 

sarat tumĕngĕng wiyati | 
watara ing pitung dina || 

19. Manawi mangkat ing dintĕn Sĕnĕn nĕnggih 
pan sarat amangan | 

tigang pulukan abukti | 
yĕn mangkat dintĕn Sĕlasa || 

20. Sarat nikĕl kayu lamun mangkat malih | 
ing dintĕn Rĕbonya | 

sarat (n)jĕjak lĕmah ping tri | 

kalamun mangkat lulungan || 

21. dintĕn Kĕmis manggang tangan saratnĕki | 
yĕn mangkat Jumungah | 

sarat akĕkĕmu warih | 

lamun mangkat dintĕn Tumpak || 

22. Sarat tigang dintĕn akĕkudhung jarit | 

Akat susumpinga | 

yĕn kesah tĕbih ywa lali | 
utawi yĕn anglurug prang || 

23. Pinandĕng prĕnahing rijallolah aib | 
ingulukan-salam | 

ngalekum rahmatulahi | 
wakalara rijallulah || 

24. Sarta angĕnggĕni keblat prĕnahnĕki | 
ingkang rijallolah | 

lamun wontĕn lĕr (ng)gĕnnĕki | 
sarat ngĕngidul lakunya || 

25. Lamun rijallolah gaib anĕng langit | 
mudhun ing jog-jogan | 

nĕng kidul mĕngalĕr lari | 
lamun nĕng kilĕn mangetan || 

26. Lamun anĕng wetan mĕngilĕn lumaris | 
namung nĕng lĕr wetan | 
mĕngidul-ngilĕn lumaris | 

kidul kilĕn ngalĕr wetan || 

27. Tamat lampahipun rijallolah gaib | 

Ki Bayi asuka | 

kalangkung lĕga tyasnĕki | 
ningali kang mantu tama || 

28. Sakĕhing kang myarsa sadaya pupuji | 
mring Sĕh Amongraga | 

miwah kang ibu Malarsih | 
rumaos rahmat tyasira || 

29. Wiradhustha Jayĕngwĕsthi Jayĕngragi | 

Panukma Panamar | 

Kulawirya Basarodin | 
cipta (ng)guguru sadaya || 

30. Samya padha tyas tan sumĕlang samĕnir | 
kaluhuran sabda | 

dening sang anom kakiki | 
kang tuwa majaji samya || 

31. Tan kumlamar dĕnnya nganggĕp guru yĕkti | 
mring Sĕh Amongraga | 

sumungkĕm toh lahir batin | 
suka anjurudĕmungnya || 

375 Jurudĕmung 

1. Ing wanci pukul sadasa | 

Ki Bayi Panurta muwus | 
sĕdhĕnge bubaran lungguh | 
maklum kang aduwe karya | 
karipan manawa ngantuk | 
kang rayi matur sandika | 

Ki Bayi sung salam gupuh || 

2. Kang putra Sĕh Amongraga | 
ngaturkĕn asta andhĕku | 
wusnya gya pra pamanipun | 
gantya-gantya atur salam | 

Wiradhustha Panukmĕku | 

Panamar myang Kulawirya | 
anulya Kyai Pangulu || 

3. Atur salam miwah marang | 

Jayĕngwĕsthi Jayĕngragĕku | 
wus waradin salamipun | 
sigra Ki Bayi Panurta | 

lan kang garwa samya kondur | 
para ri ngiring sadaya | 
wangsul paregolanipun || 

4. Samya mantuk sowang-sowang | 
yata wau ingkang kantun | 

Mongraga lan garwanipun | 
malbĕng wisma lajĕng marang | 
tajug panĕpĕn ing pungkur | 
linangse masjide seta | 
awingit simpar asamun || 

5. Sang ro wus tumamĕng sanggar | 
cĕthi Cĕnthini tan kantun | 

Ki Jayĕngraga wus mangsuk | 
ing wisma lan ingkang garwa | 
wau ta kang anĕng tajug | 

Mongraga lan Tambangraras | 
dhadharan sumaos ngayun || 

6. Cĕnthini nata ing ngarsa | 

Sĕh Mongraga ngandika rum | 
yayi dĕn-kaparĕng ngayun | 
pan iki ana wirayat | 

ing waliulah linuhung | 
yogya iku kawruhana | 
ing ngĕlmu rasaning wuwus || 

7. Anulya kang rayi prapta | 

Jĕngraga lan garwanipun | 


< Serat Centhini Jilid 07 - Halaman : 8 > 


samya mrih cacadhang wuruk | 
saking masud wong kalihnya | 
prapta aririh nĕng ngayun | 
kang raka mĕsĕm ngandika | 
punapa botĕn kawayun || 

8. Kang rayi ro aturira | 

tan ngraoskĕn ambaliyut | 

Sĕh Mongraga lingira rum | 
mring kang rayi Jayĕngraga | 
alkamdulilah aplalu | 
inggih kang cĕlak kewala | 
sami ngraosakĕn ngĕlmu || 

9. Kawula sawĕg anabda | 

ing (m)bakyu andika sang rum | 
umatur sarwi tumungkul | 
kawula maklum kewala | 
ing wuwulang mring (m)bokayu | 
mapangat dhatĕng kawula | 
ri paduka ngayun-ayun || 

10. Sĕh Mongraga lon lingira | 
mring garwa lon madu juruh | 
yayi pamuwusku mau | 
mungguh sasmitaning gĕsang | 
wajib kang ahli ing surup | 
wus jamaking waliulah | 
ingkang angyĕktĕni kawruh || 

11. Iki yayi kawruhana | 
mulya jatining pamuwus | 

Hyang sĕdya Suksma kang wimbuh | 
parĕking Hyang sasolahnya | 
lir atma nĕng angganipun | 
dĕnnira among ing karsa | 
tan pantara ing sakayun || 

12 . Paesan wahya j atmika | 
ingakĕn rasa Hyang Agung | 
rasaning Hyang purbandulu | 
andulu piyambakira | 

lir anopĕng paminipun | 
solahing rasa kawangwang | 
adohing tingal kadulu || 

13. Ilapat punika tingal | 
tingalira mring Hyang Agung | 
sarĕgĕp dulu-dinulu | 

dĕnnya molah mong-winongan | 
winong ing pribadinipun | 
kadya wahya lan dyatmika | 
kadya mangkana liripun || 

14. Kang liring-liniring tingal | 
lingling-linglingan pandulu | 
nglingliningan ing pamuwus | 
tĕmah ilang tanpa nora | 
tunggal samudananipun | 
solah ing jati kawangwang | 
kang andulu kang dinulu || 

15. Datan lulunturan tingal | 

lir dhĕg-ĕndhĕg lan mun-amun | 
pisah kumpule tan ngantu | 
dening kang durung waspada | 
panganggĕpe kadung-kadung | 
pan anggayuh-gayuh tuna | 
tuna liwat kĕh sinĕngguh || 

16. Saking tan wruh jatineka | 
jatine tanpa srirĕku | 
sariranirĕku dudu | 

jatining Hyang sĕdya Suksma | 
among jiwa jatinipun | 
jiwangga tan na sarira | 
sopana pipindhanipun || 

17. Gatha rĕtna madu raswa | 
kĕtarĕng coba dinulu | 
saciptanira ing kawruh | 
lan graita lan sasmita | 
alpĕng wangsit awas (n)dulu | 
kalawan tampining driya | 
dĕn-akatrĕm anĕng kalbu || 

18. Kadya sĕkar toyĕng kentar | 
tan sĕlaya sarirĕku | 

apan sarĕng solahipun | 
lir sĕrati nunggang liman | 
tĕkĕng lampah ĕsthinipun | 
kasariran solah kita | 
yayi kaya ta wong punggung || 

19. Tan wruh yĕn anĕng sarira | 
anggung dĕnulati ngĕnu | 
ingulatan tan kapangguh | 
datansah angaya-apa | 

lir pandung kalane dalu | 
antya rĕgĕpa sirĕpan | 

(ng)gurayang tan wruh (ng)gĕnnipun 

20. Pangling tan kĕna ngulatan | 
ciptane kadya nĕnĕmu | 
balolokĕn ing pandulu | 
kapĕtĕngan ing asuka | 

yĕku wong tan wruh ing kawruh | 
tĕmah papa siya-siya | 

yayi kang dadya puniku 


21. Pijĕr angas ing Pangeran | 
amĕsthĕkkĕn ingkang durung | 
tyas kĕdarung kadya lurung | 
kĕlurung ngambah larangan | 
tan owĕl uripe lurung | 

tan wruh rasaning angarang | 
kang kasurang-surang wurung || 

22. Kang wus tan samar ing marga | 
mangkana ponang andulu | 
topĕng kang anopĕng iku | 

tan ana lyaning paningal | 
srĕnggaranya asung lulut | 
dĕnnya nungsung guyunira | 
guyune ingkang andulu || 

23. Kĕnĕng lungiding sasmita | 
mĕh-mĕh lir milu angludruk | 
kang (m)bĕsur kĕkĕl angguyu | 
kapĕjĕng-pĕjĕng alatah | 
kabyaktan wangsiting ludmg | 
kapĕnĕdan ing paningal | 
arda sĕdhĕt wuryaningrum || 

24. Kadi kilat pamaneka | 

mung sakĕdhap padhangipun | 
tan jĕnĕk kĕkĕl punang wruh | 
pan paliwara kewala | 
sakĕhing ingkang andulu | 
banyole ki Gambuh lĕbda | 
singa dĕn-banyolkĕn patut || 

25. Sapa wruha araningwang | 
lamun tan pribadinipun | 
ngaranana dhĕwĕk iku | 

yĕn sung gambuh ingkang wignya 
yayi ywa kĕliru surup | 
kang myat dĕrma ngĕstokĕna | 
sampurnane ing pandulu || 

26. Si rupa kang rinumpaka | 
tan ana kari kĕdulu | 

katon kang angrumpaka yun | 
sĕktine amisesĕngrat | 
ana ora ing sirĕku | 
wus mangkono karsaning Hyang | 
lulutira onĕng wuyung || 

2 7 . Anj atĕni j inatĕnan | 

asung wruh ing sira tan wruh | 
mangke mapan sun-angetung | 
saking sira marganira | 

kadya pamisiking kalbu | 
rungonĕn bae manira | 
nyananingong pangudangmu || 

28. Andananingkung ing nala | 
kagugu ing siyang dalu | 
tan wun kĕsambat sirĕku | 
tan arah yuktining lampah | 
yayi yĕn sira wus surup | 
tutupana ing sarengat | 
tarekatira dĕn-brukut || 

Jilid 7 - Kaca : 10 

29. Lan kakekate kang santosa | 
makripat ingkang aluhur | 

Tambangraras tyasnya sukur | 
karenan wulanging raka | 

toh tyas syuh sĕdya tumutur | 
tar pae Ki Jayĕngraga | 
lan garwa ngartati tutur || 

376 Dhandhanggula 

1. Yata wau ingkang lagya prapti | 

Jayĕngwĕsthi lawan ingkang garwa | 
lajĕng tumamĕng ngarsane | 

Jĕngraga mingsĕr lungguh | 

Sĕh Mongraga mingsĕt sarya ngling | 
yayi sawĕg kularsa | 

-arsa nuntĕn rawuh | 

Jayĕngwĕsthi aturira | 
sakalangkung kawula cuwa duk enjing | 
tan katon angsal wulang || 

2. Amongraga angandika malih | 
marang ingkang garwa Tambangraras | 
miwah mring kang rayi dene | 

yayi ujar kang iku | 

mĕtu tĕka ing Kitab Jawi | 

kidungane uliya | 

waliyulah luhung | 

lambang lĕlĕjĕming rasa | 

kang kaliling ing siyang kĕlawan ratri | 

surasaning ngagĕsang || 

3. Rinasanan kĕlawan pribadi | 
mungguh wĕkasaning kĕdadeyan | 
ngĕlmu sarengat jatine | 

apan iku pitutur | 

tur utama ran kabar yakin | 

tarekat jatineka | 

anglilimbang catur | 

caturing para suhada | 

dalil kadis kususe kalawan yakin | 

dene ngĕlmu kakekat || 

4. Sajatine kĕdah angyĕtĕni | 

kabar ingkang wus kusus muktamat 

ayun wruh ing sayĕktine | 

makripat jatinipun | 

yun waspada marang kĕdadin | 

dadine kang sampurna | 

purwakaning kawruh | 

wĕruh akasatmataa | 

iku yayi tan kĕna kalawan saksi | 

namung thok dhawakira || 

5. Nora kĕna apĕpeka pikir | 
iku sĕmune wahya jatmika | 
jatining wahya budine | 
jatmika jatinipun | 

apan badan kita puniki | 
aran kang bangsa ĕrah | 
kulit daging balung | 
sungsum sĕngsĕming jatmika | 
mikanana ing pati sajroning urip | 
kĕlawan ĕnĕngira || 

6. Ĕnĕng iku yayi ingkang hĕning | 
hĕning punika tan paja muga | 
mungguh kita kumambange | 
akĕlĕm ing asamun | 
pasĕmone kasaman jati | 

jati kang tan tumitah | 
muhung ing Hyang Agung | 
kewala jatining wĕnang | 
wĕnang amisesĕngrat birat ngrakĕti | 
tan ana napi isbat || 

7. Iku yayi sajatining hĕning | 

yĕku ingkang nĕng sajroning gĕsang | 

gĕsang ing ati tatrape | 

milane kang wus luhung | 

bisa mati sajroning ngurip | 

urip tan kĕnĕng pĕjah | 

matitis ing kawruh | 

tan kawruhan ing akathah | 

wus kukutha waskitha papĕsthĕn gaib | 

mangkono kang wus tama || 

8. Gunung katon tĕgal katon yayi | 
ewuh katone wahya jatimika | 
yĕn tan lawan paesane | 
paesan iku ngĕlmu | 
upamane wong ngilo yayi | 
kudu ngupaya kaca | 

kang wĕning sumunu | 
lamun goroh kacanira | 
ingkang ngilo gĕsĕh rupa jroning crĕmin | 

gĕsĕhe saking kaca || 

9. Milane parlu talabul ngĕlmi | 
ngĕlmi papat puniku paesan | 
sarengat lan taretake | 
hakekat makripatu | 

kudu ngĕningakĕn kang ngĕlmi | 

yĕn luput tampanira | 

yayi maring ngĕlmu | 

iku kaca gorohannya | 

wahya jatmika wisesa ing carĕmin | 

gorohe lan yaktinya || 

10. Kĕdah ngati-ati ing ngaurip | 
arĕp wĕruh rasaning sarira | 
ana Suksma ing awake | 

tan sĕpi parĕkipun | 

nanging arang ingkang ngawruhi | 

dahat dene asamar | 

tan kĕna dinunung | 

ananing Hyang tan dunungan | 

anon tinon marmane tan aningali | 

alingan ing paningal || 

11. Lamun sira yayi angabĕkti | 

kang tumĕka sampurnaning tunggal | 
tunggalĕna ing karone | 
haywa kĕh kang kadulu | 

(n)dulu tunggal iku kang jati | 

pan sampurnaning tunggal | 

tan dulu-dinulu | 

andulu ing dhawakira | 

tan anunggal-tinunggalan ing liyaning | 

tĕgĕse liya ika || 

12. Nora kawoworan pikir kalih | 
utawa yĕn kasiwo ing kathah | 
ethethekle panĕmbahe | 

yayi sira yĕn yun wruh | 

sampurnaning panĕmbah jati | 

iku marganing sunya | 

nugraha kang wĕruh | 

marang sajatining ora | 

nora kĕna rewa-rewa anggĕgampil | 

papalĕn ing papastha || 

13. Padhĕm kayon yayi pangabĕkti | 
pan tan ana ingkang katingalan | 
anging ananira dhewe | 

pan siji jatinipun | 
datan ana kawula Gusti | 
cĕp tan kĕna kinĕcap | 
liyĕting ngaluyut | 
pangangrĕmaning nugraha | 

pamĕdharing sih datan kĕna dinalih | 
tan wiwitan wĕkasan || 

14. Upamane yayi raga iki | 

kadi pandam kurung pacakannya | 

roh ilapi lir urube | 

kang ngĕlmu anglir kukus | 

dat mutĕlak panasirĕki | 

puniku kawruhana | 

pisah kumpulipun | 

urub lan panase ika | 

wruh apisah kumpuling panas lan gĕni | 

pan tan kĕna pinisah || 

15. Aywa ngaku yayi angabĕkti | 
rungsit trape mungguh panarima | 
lara kang tan wruh jatine | 
mapan tan kĕnĕng mundur | 
lamun kundur aja agingsir | 
nistha lamun kundura | 

awĕt ginaguyu | 

alara rĕke ing tiba | 

lamun kundur ing tiba tan kĕna tangi | 

nistha tanpa puwara || 

16. Inkang sura lĕgawa ing pati | 

sopanĕng (n)don mungguh ananing Hyang | 

tan dinadĕkakĕn dene | 

datan dulu-dinulu | 

nora sĕbut-sinĕbut yayi | 

utawa nguripana | 

sĕsĕg jagad iku | 

jail yĕn amatĕnana | 

ananing Hyang Maha Sukci gaib yayi | 

langgĕng tanpa karana || 

17. Tan kajaba tan kajĕro yayi | 
datan kering kanan ananira | 
pasthi langgĕng pribadine | 
tan rame tan nĕng samun | 
amung kang wus kinarsĕng Widi | 
nurbuwahing sarira | 
angganira wimbuh | 

ta alamun yĕn sonya-a | 

ananing Hyang anĕng kuna awal-akhir | 

nĕng sadurunge awal || 

18. Anĕng sauwise akir yayi | 

poma dĕn-tumanĕm ing wardaya | 
sadaya napi isbate | 
ingkang garwa sumungku | 
saha sĕmbah umatur aris | 
ingkang bĕrkah (n)jĕng tuwan | 
sung idayat wahyu | 
jasat-kawula prasasat | 

wus kaĕntas saking sasanĕng yomani 
luwar saking nĕraka || 

19. Amongraga sasmitĕng ri kalih | 

Jayĕngwĕsthi Jayĕngraga lawan | 

Turida Rarasatine | 

samya nĕmbah tumungkul | 
aturira anor ngalap sih | 
kalangkung dening rahmat | 
wulang-paduka wus | 
dadya pamusthining manah | 
datan mĕngĕng sadrah pinara sakĕthi | 
kapusthi ing wardaya || 

20. Sĕh Mongraga ningali para ri | 
kalih pisan saha ingkang garwa | 

Turida Rarasatine | 

miwah mring sang lir madu | 
kanĕm marang cĕthi Cĕnthini | 
tranging tyas wus pitaya | 
kaidayat ngilmu | 

Sĕh Mongraga tan sumĕlang | 
pamulange ring garwa ri miwah cĕthi | 

Cĕnthini wus kawilang || 

21. Samya cĕcalon nugrahĕng ngĕlmi | 
sajroning desa ing Wanamarta | 
wowolu mukmin ĕkĕhe | 

ĕstri gangsal tinuwuh | 

Tambangraras laman Malarsih | 

Rarasati Turida | 

Cĕnthini kucumbu | 

priya Ki Bayi Panurta | 

lawan sira Jayĕngwĕsthi Jayĕngraga | 

cĕcawang ran uliya || 

22. Mila dhusun ing Manamartĕki | 
langkung harjanira pinardika | 
tan samĕng desa kabĕhe | 
saking mangunahipun | 
jalma luwih wolu winali | 
isining kang desarja | 

ing Wanamartĕku | 
kasanga Sĕh Amongraga | 
mukmin ĕkas sinidhikarĕng desaji | 
karajan Wanamarta || 

23. Yata wus siyang bĕdhug kang wanci | 

Nikĕn Turida matur ing raka | 
myang Rarasati ature | 

mring kang raka sang galuh | 
kawularsa saos abukti | 
wanci wus tĕngah siyang | 

Sĕh Mongraga nambung | 

yayi paran dera sabda | 

Ni Turida Rarasati matur aris | 
kawula saos dhahar || 

24. Amongraga angandika aris | 
apuranipun yayi kalihnya | 
tan kuwawa nandhang sihe | 
wa mĕkotĕn ing ngriku | 
raka (n)dika yayi kĕkalih | 

Jĕngwĕsthi Jayĕngraga | 
aturipun nuwun | 

pan taksih tuwuk duk enjing | 

kang raka ngling yayi mas lamun tan bukti | 

dawĕg wĕktu kewala || 

25. Gupuh dĕnnya matur nyĕndikani | 
nulya kang raka mring pakadasan | 
angambil toyastutine | 

sadaya sigra wulu | 

mring patirtan sawusnya suci | 

samya aminggah salat | 

kang pra ari makmum | 

ing raka Sĕh Amongraga | 

langkung jĕnĕg rahab dĕnnira abĕkti | 

maring Hyang murbĕng jagad || 

26. Wus antara praptĕng salamnĕki | 
dumugi pupujianira sah | 
dhikir rĕmpĕg ririh rĕrĕh | 
atasing kalihatus | 

wusnya nulya donga utami | 
limang wĕktu kataman | 
sukur mring Hyang Agung | 
lajĕng sunat bakdiyatan | 
bakda sunat atarap wirit akiki | 
mutlak kaking panĕmbah || 

27. Tan sulaya dĕnnira trap wirit | 
birainya brangta ing Pangeran | 
pan sami pasang rakite | 
pangguyĕrira wuru | 
wiwarane wĕrana napi | 

lir kuda ngrap pandĕngan | 

sanalika luyut | 

layap ing pasĕnĕtannya | 

mancad saking kusta daim ismu ngalim | 

ngalimput ahli pana || 

28. Rĕntah saking palinggihan sami | 
tanpa kĕblat labĕde kalaban | 
purbaning sih nugrahane | 
dadya saujuripun | 

apan tanpa papan pon papin | 
tan pae paekanya | 

dĕnnya samya suhul | 
padhĕm anĕng padhĕmitan | 
guyĕngira angayĕngi jroning gaib | 
ka-ĕbab kabibullah || 

29. Dangu dĕnnira pralinĕng ngĕlmi | 
sang kapitu mĕnĕng kaĕnĕngan | 
kang anĕnga ing dhĕwĕke | 
saobah osikipun | 

apan dadya sĕmbah lan puji | 
puji minangka tilam | 
ingkang amrik arum | 
aworing ĕstri lan priya | 
nalikane campuh tibaning raswĕki | 
wus jumbuh tan prabeda || 

30. Patĕmune kawula lan Gusti | 
nĕng sajroning puji jinĕmira | 
rasa lir sujud karone | 

tan ana kaotipun | 
nir tan ana puji-pinuji | 
rasa-rinasa datan | 
asĕbut-sinĕbut | 
sĕmbah-sinĕmbah wus nora | 
lire ilang tan ana kawula Gusti | 
sĕbab jĕnĕng tan beda || 

31. Ĕlidipun pan puji-pinuji | 
samya rasa-rinasa bĕlaka | 
sĕmbah-sinĕmbah tan pae | 
apan sĕbut-sinĕbut | 

sabab dening roroning tunggil | 

lamun datan kĕlawan | 

sakarone bukung | 

cuthĕl tan ana kang ana | 

nahan wau kang lagya jĕnak kang mupid | 

nĕng jaman kanyĕnyĕtan || 

32. Sira Ki Sĕh Imam Amongragi | 
luwar dĕnnira suhul ing Suksma | 
sĕwu napas antarane | 

wus wantah ing palungguh | 
atĕpakur sukur ing Widi | 
miwah kanĕm awirya | 
pan lajĕng tĕpakur | 
nalangsĕng tyas ing Pangeran | 
wus paragad dĕnnira sami awirit | 
sĕgu Sĕh Amongraga || 

33. Sarya sĕsalaman sadayĕki | 
wangsul (ng)yannira wau alĕnggah | 

Amongraga lon dĕlinge | 

(n)dawĕg yayi ing ngriku | 

awon kĕndĕl samya nyĕnyamik | 

rarayapan kewala | 

krana Lah ing ngĕlmu | 

kang rayi matur sandika | 

nulya sami sapikantuk anyĕnyamik | 

nutug dĕnnya dhĕdharan || 

34. Wau ingkang rayi Jayĕngwĕsthi | 
lawan kang garwa Nikĕn Turida | 
nĕmbah matur pamit lĕngsĕr | 
linilan ing raka wus | 

samya mundur lan Jayĕngragi | 
manĕmbah wus linilan | 
lawan garwanipun | 
lĕngsĕr lajĕng malbĕng wisma | 
maring tilam kawayon ing ratri arip | 
nendra tan winursita || 

35. Yata wau ingkang tatakrami | 

Ki Suharja kang mĕmajang wisma | 
rinayap kulawangsane | 
dĕn-nyarsa ngundhuh mantu | 
pupulunanira Mongragi | 
rinowa kurmatira | 
dadya amĕmantu | 
tri ari dĕnnya trap karya | 
ing sawĕngi pan mawi midadarĕni | 
asĕlur wong nunumbang || 

36. Jalu ĕstri samya busana sri | 
sadintĕn tan kandhĕg ingkang prapta | 
kang numbang lajĕng tan mulĕh | 
badhe samya amĕthuk | 

ing pangantĕn sang Amongragi | 

yata sampun ngalĕmpak | 

bodhol ĕstri jalu | 

aprapta ing Kajĕngragan | 

wus samĕkta myang Pĕngulu Basarodin | 

Jĕngwĕsthi Jayĕngraga || 

37. Wusnya pĕpak nulya tan asari | 
bodhol umangkat sang pinangantyan | 
gumrĕdĕg kang ngiringake | 

[• • ] | 
santri tinon lampah ing margi | 
jĕjĕl wong kang niningal | 
tan ana gopipun | 
wis prapta ing wismanira | 

Ki Suharja gupuh manggihi tĕtami | 
anĕng pĕndhapanira |( 

38. Sang ro tama nĕng pajangan mamrik | 
ingayap ing para ĕstri kathah | 

kang anĕng pandhapa rame | 
tĕpung gĕlang alungguh | 

sinugata pawohan sami | 

patehan wus warata | 

cinaran sadarum | 

samya nginang nginum medang | 

nulya ambĕng kĕndhuri majĕng ing ngarsi 

wus cukup ambĕngira || 

39. Jawi lĕbĕt waradin tan kari | 
jalu ĕstri nutug dĕnnya nadhah | 
wus binage kĕndhurine | 
sĕkul pangananipun | 

samya kathah barĕkatnĕki | 

Ki Suharja lingira | 
sanakngong sadarum | 
mĕngko wanci bakda Ngisa | 
prayogine samya wangsula mariki | 
samya dhikir Muludan || 

40. Kang liningan sadaya nanggahi | 
wanci mĕh surup samya mit bubar | 
rĕbat parlu ing Mahribe | 
jalwĕstri bubar mantuk | 

wĕnĕh ana ingkang tan mulih | 

santri samya lajĕngan | 

kewala ing ngriku | 

waktu Mahrib samya salat | 

kang ngimami Ki Pangulu Basarodin | 

kang makmum santri kathah || 

41. Sĕsaking masjid natar pandhapi | 

Sĕh Mongraga asalat nĕng wisma | 
ngimami parĕstri kabĕh | 
gandhok kilĕn (ng)gyannipun | 
samya rahab lĕlagon puji | 

wus praptĕng bakda Ngisa | 

sadaya kang wĕktu | 

tata wangsul ing pandhapa | 

miwah ingkang wau mantuk sami prapti | 

Jĕngwĕsthi Jayĕngraga || 

42. Lan sagarwanira datan kari | 
lan pra ari sakawan wus prapta | 
myang pra santri sadayane | 
wus pĕpakan sadarum | 

santri (m)bĕkta nuskah pribadi | 

adan lĕkas salawat | 

singir dhikir Mulud | 

datan mawi tarĕbangan | 

nulya ingkang raka (n)Jĕng Kiyai Bayi | 

Panurta ingkang prapta || 

43. Wusnya panggih lan putra Mongragi | 
sakĕdhap nulya mĕdal ing jaba | 
kang alĕnggah samya mire | 

nulya lajĕng anutug | 

dĕnnya samya dhikir Muludi | 
lik-ĕlikan jor-jinoran || 

samya arĕbut sru | 

wong nonton arĕbut papan | 
datan ana mĕndha bosĕnne ningali | 
andon rĕna niningal |( 

44. Tan wun ucapĕn kang suka singir | 
kurmat nabi kita kang mustapa | 
nutug saruktining gawe | 

yata sang Amongngingkung | 
sawusira bakda tangati | 
atĕsbĕh ing palilah | 
lan tangat tahajud | 
saking langgar pasamuan | 
tajug alit asimpar rĕsik awingit | 
kundur Sĕh Amongraga || 

45. Malbĕng wisma lawan ingkang rayi | 

Tambangraras lan kucumbunira | 

Cĕnthini tansĕng wurine | 

miyat ing pandhapa wus | 
samya bubar sĕlawat dhikir | 
samya mantuk sadaya | 
kang rama wus kundur | 
kantun ingkang darbe wisma | 

Ki Suharja nĕng pandhapa lawan santri | 
miwah rĕh-rĕhanira ]| 

46. Amongraga lajĕng mring tilamrik | 
lan kang garwa Nikĕn Tambangraras | 
sampun tumangkĕb samire | 

Cĕnthini tansĕng ngayun | 

mĕpĕt anĕng waton patani | 
sang ro datan anĕndra | 
mĕksih mulang ngĕlmu | 
marang garwa Tambangraras | 

Sĕh Mongraga pangandikanira aris | 
yayi Nikĕn wruhanta || 

47. Lamun sira anĕmbah amuji | 
sajatining puji kawruhana | 
iku parlu makripate | 

yĕn durung wruh ing ngriku | 
maksih tiron bae kang puji | 
puji tan paja-paja | 
sampurnaning kawruh | 
kang garwa matur nor raga | 
inggih mugi amba paduka jatĕni | 
ing puji kang sampurna || 

48. Wruhanira sajatining puji | 
dudu lapal kang muni ing lesan | 
swara lawan kumandhange | 

pan unĕn-unĕn dudu | 

dene puji sajatinĕki | 

pan iya harĕpira | 

kang suci sumunu | 

pangidhangsing kirsa juga | 

ingkang datan kajĕg-kajĕg iku yayi | 

yĕn kajĕg iku aral || 

49. Samangsane aral iku yayi | 
unine sami lan swara kewan | 
puji gugumyahan bae | 
mandhak ngĕlmu tĕkabur | 
tiwas ĕrak gondhange salit | 
pujine tan sampurna | 
malah saya luput | 

lupute kang ahli tama | 

nora sĕdya gĕmbar-gĕmbor amumuji | 

ngur turut tan kangĕlan || 

50. Kang mangkono puji tanpa kardi | 
tan manpangat ing donya ngakerat | 
sabab puji awĕl-awĕl | 

iku yayi dĕnemut | 
sucĕkĕna karĕpirĕki | 
karĕp mring kaluhuran | 
mardikaning tuwuh | 
iku sĕnĕting uliya | 

kang minangka kang jĕmparing pasopati | 
puji kang wus muslim kak || 

51. Iya karĕpira ingkang suci | 
iya maha suci jatineka | 
tunggal wujud ing dununge | 
puguting tingal luhung | 
anĕng kono suhuling Widi | 
wadhaganing agĕsang | 

yĕn durung sumurup | 
ing sajatining puji ka | 
kadya nora asih ing uripirĕki | 
awĕt dadya paguywan || 

52. Tambangraras sumungkĕm ngabĕkti | 
ing pada dĕlamakaning priya | 

wus kĕsanggĕm jroning tyase | 
tan ana kang kalimput | 
malah maksih kirang kang wiji | 
tyas maksih ombĕr longgar | 
saking gĕnging wahyu | 
tinitah wali wanita | 

Tambangraras rĕrasan ngilmi winilis | 
sasmitaning uliya || 

53. Pajar gidib wayahe kang wĕngi | 
putĕr bĕnggala munya sauran | 

kĕluruk ayam arame | 
burung swarĕng pakswa rum | 
mrak jag-jagan nĕng payon muni | 
ĕsthane lir anggugah | 
marang santri Subuh | 
katampĕn sasmitaning mrak | 
santri samya agya ngambil toyastuti | 
adan ayat-ayatan || 

54. Miwah sakwĕh tajug masjid-masjid | 
kanan kering cĕlak radi tĕbah | 
samya sarĕnti adane | 
angalik-alik arum | 

anĕnangi langĕning wĕngi | 
tan ewah lawan saban | 
saban wĕktu Subuh | 
mangkana Sĕh Amongraga | 
dĕnnya Subuh angimami para ĕstri | 
nĕng gandhok kilĕn (ng)gĕnnya || 

55. Praptĕng byar enjing bakdanirĕki | 
samya bubar kang makmum sadaya | 
samya trap sasaosane | 

Sĕh Mongraga sih jungkung | 

tangat Luka nĕm salam nĕnggih | 

sawusira pĕragad | 

dĕnnira akusud | 

kundur lĕnggah ing jĕrambah | 

sinaosan wedang dhĕdharan mawarni | 

Suharja nĕng pandhapa || 

56. Pan ingadhĕp para lurah santri | 
rare cilik nĕng latar paguywan | 
dolan sakarĕp-karĕpe | 
tamburan kumarusuk | 

bĕnthik bengkat myang cirak umbris | 
gendhongan miwah jajan | 
sĕga ramĕs pincuk | 
ingkang nglawatakĕn dara | 
kinĕplokan myang kĕkĕplok gumruh atri 
wus lumrah wong sadesa || 


2 (Bab riba warni tiga: 1. riba badan, 3. riba lesan, lan 3. riba manah) 

Ing pandhapa sami dhahar sarapan, sinambi rĕmbagan bab riba warni tiga: 1. 
riba badan, 3. riba lesan, lan 3. riba manah. 

Dalunipun Sĕh Amongraga mulang garwa bab ngamaling agĕsang 4 prakawis 
inggih punika: 

1. ngamaling sarengat, iman mrih bĕkti; 

2. ngamaling tarekat, iman amuji ing Pangeran; 

3. ngamaling hakekat iman suhul ing Hyang Widhi; 4. ngamaling makripat 
angujlat maring Pangeran. 

Kaca 19 - 26. 


376 Dhandhanggula 

57. Ingkang dadi kabungahan ati | 
suka samya nglawatakĕn dara | 
sinawangan ngang-ngang ngĕng-ngĕng | 
wus adat sabĕn esuk | 

myang wong tuwa samya ngĕploki | 

samya toh gĕgĕthikan | 

ingkang bĕblĕs muluk | 

kang bĕtah anglawat mĕnang | 

kang glis mudhun darane kalah ginĕthik | 

samya atĕtandhingan || 

58. Sabĕn esuk kumruwuk ngĕploki | 
jalu ĕstri miwah lare samya | 
samya ngĕploki darane | 
kĕplok-kĕplok kumruwuk | 
barung bendrong kothĕkan atri | 
kĕkĕnthong agĕjagan | 

kang mĕntas anutu | 

kang mutĕr sru agĕritan | 

karya lĕnga angathok myang kang amipit 

wor ramening asurak || 

59. Ki Suharja angandika aris | 

ĕh gus Menot daraku si Tawang | 
apa wus kok lawatake | 
gus Menot matur sampun | 
ilon nglawat kalih pun Kanji | 
pan ibĕripun ewah | 
tan pati amuluk | 

Ki Suharja mudhun nglatar | 
angĕploki darane uningĕng wangsit | 
andĕdĕl ing ngawiyat || 

60. Yata wau ingkang raka prapti | 

Kyai Bayi Panurta lan putra | 

Jĕngwĕsthi Jayĕngragane | 
saha sagarwanipun | 

samya (m)bĕkta dhadharan enjing | 

Ki Bayi lon ngandika | 

apa sira iku | 

lagi angĕploki dara | 

Ki Suharja kagyat gĕpah aningali | 
yĕn ingkang raka prapta || 

61. Lan putra Jĕngwĕsthi lan Jĕngragi | 
nulya ngaturan lĕnggah pandhapa | 
klasa lampit pinĕrantĕn | 

Sĕh Mongraga andulu | 

yĕn kang rama lan ibu prapti | 

gupuh mijil umarak | 

lan kang garwa wau | 

praptĕng ngarsa sĕsalaman | 

nulya Nyai Suharja gupuh nyaosi | 

dhĕdharan jing-enjingan || 

62. Ni Cĕnthini ingkang nglĕladĕni | 
wĕwah dhĕdharan babĕktanira | 
lajĕng tinatĕng ngarsane | 

wus aglar anĕng ngayun | 

nulya Ki Pangulu kang prapti | 

ingiring modinira | 

nĕng pandhapa lungguh | 

lajĕng atur sĕsalaman | 

nulya Ki Panukma Panamar kang prapti | 

lawan Ki Kulawirya || 

63. Sagarwa bĕkta dhadharan sami | 
praptĕng pandhapa lajĕng salaman | 
dhĕdharan tinata age | 
kĕlangkung rukunipun | 
among-winong dĕnnya samya sih | 
sajĕg tan ana rĕngat | 

rakiting sadulur | 

tulus dĕnnira kakadang | 

nadyan maring santana kulawargĕki | 

tan ana kang kuciwa || 

Jilid 7 - Kaca : 20 

64. Sadaya wong ing Wanamartĕki | 
tan ana rĕbut kastori congkrah | 
lulus pangupajiwane | 

sarta ngibadahipun | 
wus mangkono ahlinirĕki | 
samya olah kamuktyan | 
rahayuning kalbu | 
pan saking mangunahira | 

(n)Jĕng Kiyai Bayi Panurta kang mawi | 
numusi harjĕng desa || 

65. Yata wau kang anĕng pandhapi | 
jalu ĕstri royom lalĕnggahan | 

Ki Bayi lon ngandikane | 
marang sadayanipun | 

payo padha sĕmĕkan enjing | 

kang liningan agĕpah | 

samya nadhah kĕmbul | 

jalu ĕstri karoyokan | 

nutug dĕnnya anadhah ing wanci enjing | 

kinĕn andum barĕkat || 

66. Jalu ĕstri tan prabeda sami | 
barĕkatan wus samya luwaran | 
kang adhahar sadayane | 

Ki Bayi ngandika rum | 
ĕh Pangulu Ki Basarodin | 
mungguh rĕrasanira | 
ĕndi bakunipun | 

Ki Pangulu aturira | 

mangsa borong paduka kula umiring | 

nulya ngling mring kang putra || 

67. Inggih anakmas Sĕh Amongragi | 
kados punapa lampahing riba | 
kang putra alon ature | 
wondene bakunipun | 

rapal riba punika nunggil | 

babaganipun karam | 

sami cĕgahipun | 

pan inggih tigang prakara | 

kang rumiyin karam bangsa badan nĕnggih | 

lan karam bangsa lesan || 

68. Kaping tiga karam bangsa ati | 
dene karam ingkang bangsa badan | 
lamun kathah maksiyate | 

purun nganggeya tiru | 

tiru panganggene wong kapir | 

sasolah panganggenya | 

kapir kang tiniru | 

punika ribaning badan | 

kaping kalih asring karsa ngalap bukti | 

kang mĕkruh miwah karam || 

69. Tĕgĕg tunggal mangan lan wong kapir | 
sĕpta aniru olah-olahan | 

tuwin ngĕmpĕr agamane | 
pangupajiwanipun | 
angundhakkĕn artanirĕki | 
undhake lan bicara | 
tanpa dol tinuku | 
nadyan tuku yĕn babagan | 
ingkang bĕras tinumbas kalawan pari | 
sĕkul tinumbas ing bras || 

70. Apan riba punika samining | 
ribaning lesan ingkang kadyĕka | 
kaping tiganipun malih | 
ribaning tyas puniku | 

tyas kĕsusu kĕdah glis-aglis | 
amĕsthĕkkĕn bicara | 
ingkang dĕrĕng mojud | 
dĕnnya ngambil kauntungan | 
pinrih mĕtu saking bicaraning jangji | 
pamĕting tyas pitĕnah || 

71. Dĕnnya mĕt untung amĕlarati | 
tuwin kang maha atilar wawrat | 
nĕrak kang wawrat jangjine | 
totohan saminipun | 

dĕnnya ngambil kasil tan misil | 
apan rusak-rinusak | 
papa tĕmahipun | 
amĕsthĕkkĕn untungira | 

ingkang dĕrĕng kantĕnan kinarya mĕsthi | 
melik ing kauntungan || 

72. Amĕt papan tan satitahnĕki | 
tan nĕdya yu ing sasama-sama | 
riba tyas dening murkane | 
wa-makatĕn punika | 
pĕpangkatan kalih prĕkawis | 
ahli dalil akerat | 

lan ahli donyĕku | 
ye kang ahli donya wĕnang | 
anglampahkĕn tingkah riba ing pakarti | 
kuwatir ing kapĕsan || 

73. Ingkang ahli dalil akerati | 

riba cĕgah malah tĕkĕng karam | 

tan kenging riba kasabe | 

duraka ing Hyang Agung | 

datan antuk ganjaran akir | 

tan bisa ahli swarga | 

ngulamane wurung | 

malah ginantungan siksa | 

yĕn wong karĕm mangan riba ing donyĕki 

pan dede palalira || 

74. Ratu pandhita wus bagi-bagi | 
ahli donya lan ahli akerat | 
tingkah pae paekane | 

pan sanĕs dalilipun | 
ratu murba pandhita sidik | 
punika pan sumangga | 
mĕnggah kukusipun | 

Ki Bayi alon ngandika | 

yĕn mangkono riba iku Basarodin | 

pasal manut ing titah || 

75. Mungguh titah sira lawan mami | 
nora kĕna katĕmpĕlan riba | 
murungakĕn ing kĕdadĕn | 
beda lan maksiyat wus | 

titah donya melik donyĕki | 

titah kerat melika | 

ing akeratipun | 

jawane saking wutanya | 

e ya Allah astagapirulah halngalim | 

kumĕmbĕng waspanira || 

76. Saking kĕpasuk kĕrasĕng galih | 
dadya angumpah nutuh sarira | 
saiprĕt kacipratane | 

riba rĕmĕh kur-ukur | 
kaplĕtikan sukĕr sathithik | 
pinapas tyas wus kipa | 

-kipa nora gĕtun | 
katĕmpĕl satĕngu riba | 

pan ingangkah pangati-atining ngarsi 
kang durung kalampahan || 

77. Sadayanya ningali Ki Bayi | 
gumun ngungun nglulu ulatnya | 

Ki Basarodin andomble | 
kraos kĕh kuthuhipun | 

kĕh mangane riba pinanggih | 

nabda Ki Kulawirya | 

kang Pĕngulu niku | 

rayat (n)dika bakyu tĕngah | 

kĕn marĕni angsale preyalan mĕrgi | 

sok amakĕm wilangan || 

78. Ngong angrungu wong kang adol anggris | 
wus lumrahe pan nĕmlikur uwang | 
punjul patang dhuwit kĕhe | 

winilang wongsal-wangsul | 

pan wus ganĕp rĕganing anggris | 

samangsa tutug ngomah | 

jĕbul kurang ditung | 

kurang krotĕng kurang suwang | 

ra-orane pĕsthi kurang pitung dhuwit | 

pĕmakĕme bok Basar || 

79. Basarodin anauri aris | 

dede kula ingkang gadhah pokal | 
apan tiyang ĕstri dhewe | 

(ng)gih niku (n)dika wuruk | 
narik marang riba binukti | 

Ki Suharja lon mojar | 

mring Sĕh Mongragĕku | 

mĕnggah sucining pa-jiwa | 

ingkang pundi kasab kang tan mutawatir | 

kang mampangati nĕdha || 

80. Sĕh Mongraga aturira aris | 

inggih wontĕn mapan ingkang wĕnang | 

linampahan utamine | 

tandha barang tinuku | 

manut mangsa mirah lan awis | 

rĕgi (m)bĕkta piyambak | 

sabab mangsanipun | 

kados titiyang anguyang | 

pantun samĕt punapa mupakatnĕki | 

rĕgane tigas gagang || 

81. Tinandho prapta ing mangsa winih | 
dinol salimrahipun ing rĕga | 
wontĕn piyambak rĕgine | 

anĕng mangsa ing ngriku | 
dados botĕn adamĕl rĕgi | 
ngruba gini gunika | 
ribaning pamuwus | 

wuwus yĕn kĕh ribanira | 

anumusi kang sinandhang kang binukti | 

dadya riba sadaya || 

82. Kang myarsakkĕn padhang tyasnya mami | 
angsal murat sucining akasab | 

utama linampahake | 

Ki Bayi manthuk-manthuk | 
kaluhuran sabdaning siwi | 
rinasa pan utama | 
lampahing tumuwuh | 
rĕhning ngupaya pa-jiwa | 

Kyai Bayi Panurta ngandika aris | 
mring pra ari sĕdaya || 

83. Miwah maring putranira kalih | 

Jayĕngwĕsthi lawan Jayĕngraga | 
iku prayogane kabĕh | 
lakonana murat iku | 

wong sadesa Wanamartĕki | 

kabĕh parentahana | 

sarĕh-rĕhanamu | 

aywa na kasab kang riba | 

ingkang padha suci lĕhe nambut-kardi | 

aja na dora-cara || 

84. Sadaya matur sandika sami | 
katujoning manah sarjunira | 
ngumum ing wong desa kabĕh | 

Ki Bayi malih muwus | 

payo padha bubaran mulih | 
anulya sĕsalaman | 
sadaya wus mundur | 
samya mantuk sowang-sowang | 
tan cinatur yata kang amangun kardi | 
wau Ki Wiradhustha || 

85. Amĕmajang wisma wus miranti | 
ambĕladhah tarub tutuwuhan | 
rinayap sarĕh-rĕhane | 

kabĕh kang buka warung | 
samya tugur anambut kardi | 
rumat ing tigang dina | 
karya ngundhuh mantu | 
siyang dalu abusĕkan | 

kĕh kang numbang sami ngangge-angge adi | 
adi-adining desa || 

86. Sadalu mawi midadarĕni | 
samya jagongan langkung sĕmoa | 
tan ana kuciwĕng gawe | 

yata ing siyangipun | 
jalu ĕstri kang samya prapti | 
mĕrabot sadayanya | 

kang badhe amĕthuk | 
ing pangantyan ngandhap Ngasar | 
wusnya pĕpak sadaya kang jalu ĕstri | 
bodhol mapag pangantyan || 

87. Ing Suharjan tamu wus miranti | 

Jayĕngwĕsthi Jĕngraga sagarwa | 

Pangulu Kulawiryane | 

prapta kang samya mĕthuk | 

Panukma Panamar pangarsi | 
wus tata ing pandhapa | 
kabĕh wus sinuguh | 
kĕndhuri samya kondangan | 
wus luwaran kĕndhuri nulya binagi | 
wrata samya ambĕrkat || 

88. Nulya Ki Panukma matur aris | 
amitĕmbung rĕhipun dinuta | 
nuwun sang ro pinangantĕn | 
wusnya mangkana wau | 
sigra bodhol ngarak pĕngantin | 
ngarsa santri slawatan | 
lampah sri dinulu | 

suka sakĕh wong nĕningal | 
jĕjĕl uyĕl tan antara anĕng margi | 
praptĕng Kawiradhusthan || 

89. Nĕng pandhapa wus tata alinggih | 
sinuguhan miwah kĕndhurinya | 
rinumatan sadayane | 

jaba jro datan kantun | 
ramya eca samya abukti | 
nutug tuwuk kondangan | 
luwar nulya dinum | 
kabĕh samya ambarĕkat | 
sawusira sami pamit pan sinĕling | 
wangsul ing bakda Ngisa || 

90. Budhal sadaya jalu lan ĕstri | 
rĕbat wĕktu ing Mahrib asalat ( 
mungĕl bĕdhug dhĕng Mahribe | 
santri sadaya wĕktu | 

samya adan ramya sarĕnti | 

kanan kering araras | 

adat sabĕn wĕktu | 

praptĕng wanci bakda Ngisa | 

ingkang samya ingancaran sami prapti | 

santri badhe Muludan || 

91. Nutug dĕnnya salawatan dhikir | 

Kyai Bayi Panurta pinarak | 

tan cinatur sadangune | 
ramening dhikir Mulud ( 
tuwin ingkang gĕnging kĕndhuri | 

sawusnya samya nadhah | 
bubaran sadarum | 
yata Ki Sĕh Amongraga | 
sawusira bakda layap tangatnĕki | 
tĕsbĕh tahayudira || 

92. Kundur marang ing wisma jinĕmrik | 
lan kang garwa Nikĕn Tambangraras | 

Cĕnthini nĕng jawi langse | 
tumangkĕp samiripun | 

ni bok Wiradhustha wus mijil | 

wor nendra lan kang raka | 

nĕng pandhapanipun | 

dinuga sang pinangantyan | 

anĕng tilam sacarĕm karsikan ring tis | 

kang cĕlak ginusahan || 

93. Namung kantun sawiji Cĕnthini | 
kori jĕrambah wus tinutupan | 
maklum sasmitĕng pangantĕn | 
kang anĕng tilam arum | 

Tambangraras lan Amongragi | 
datan adat anendra | 

dĕrĕng wĕktunipun | 
kang raka aris ngandika | 
pyarsakĕna mungguh ngamale ngaurip | 
apan patang prakara || 

94. Patang prakara puniku mijil ] 
iya ing dalĕm sawiji iman | 
kawruhana satuhune | 

wal ngamal karijatun | 

wabil sarengati imani | 

yayi karya-a sira | 

ngamale kang parlu | 

ngamal sarengating iman | 

ing lakune salat sujud rukuk yayi | 

jakate pan sidhĕkah || 

95. Tapane sarengat iku yayi | 
pan puasa ing wulan Ramĕlan | 
dene yayi kapindhone | 

kang lapal wal ngamalu | 

karijatun bil tarekati | 

imani akarya-a | 

ngamal kang wajibu | 

ngamal tarekat ing iman | 

ing lakune amuji maring Hyang Widi | 

jakate jrih ing Allah || 

96. Tapane tarekat iku yayi | 

pan tĕpakur ing dalu lan siyang | 
de yayi kaping tĕlune | 
wal ngamal karijatun | 

wabil hakekati imani | 

yayi karya-angamal | 

kang utamĕng tuwuh | 

ngamal hakekating iman | 

lakunipun asih suhul ing Hyang Widi | 

jakate tan pepeka || 

97. Tapane hakekat nora milih | 
ping pat wal ngamalu karijatun | 
bil makripati imane | 
akarya-a sirĕku | 

ngamal ingkang sampurnĕng ngurip | 
ngamal makripat iman | 
dene lampahipun | 
angujilat maring Pangeran | 
kajatipun pan sokur maring Hyang Widi 
tapa tan ngroro tingal || 

98. Yĕku yayi ngamale kang silih | 
karanane yĕku kĕkandhangan | 
ing waliolah makame | 

poma kang titis kalbu | 

aywa mamang sirĕng pangaksi | 

yĕn tyasira wus nyungap | 

kang sarĕh ywa susu | 

supaya yayi wahyunta | 

lan panglawĕdira marang rasa jati | 

jatining kanyataan || 

99. Ingkang garwa wus pratamĕng tampi | 
anampĕni sasmitaning raka | 

tan cawĕngah saciptane | 
lir galĕpung jinuruh | 
pan ingolah ngalamat manis | 
mung kurang sadungkapan | 
pan dĕrĕng kinukus | 
matĕng lawan ginĕnĕnan | 

Tambangraras rarase wus ngrĕspatĕni | 
tinunggu gama mulya || 

100. Wus mĕrtĕlu wayahe kang wĕngi | 
pĕksi sikatan munya susitan | 
sabawĕng bĕkisar kate | 

tutuhu ngantu-antu | 

asauran lan pĕksi kolik | 

sĕmune lir anggugah | 

tangiya wis bangun | 

padha ngabĕktiya ing Hyang | 

barung munya pĕksingon lir angrĕmbugi 

panggugahing sĕmbahyang || 

101. Tumulya na sabawaning santri | 
ragi tĕbih adan lamat-lamat | 
landhung lir suling swarane | 
anganyut nganyut-anyut | 

wontĕn malih adan nauri | 

siji loro anulya tri | 

lir sawung kaluruk | 

wus adat ing Wanamarta | 

sabĕn wĕktu Mahrib Subuh ting karĕlik | 

dadya srining desarja || 

102. Tan wus ucapĕn wĕktuning santri | 
pajar gidib gya pajar sidik byar | 
bakdane Subuh sakĕhe | 

pan kathah langĕnipun | 
adat enjing kamuktĕnĕki | 
sira Sĕh Amongraga | 
tangatira kasud | 
sawusira bakda Luka | 

pan wus linggar saking langgar lan garwĕki | 
kundur malbĕng ing wisma || 

103. Wiradhustha lĕnggah nĕng pĕndhapi | 
wus miranti saos palinggihan | 
uningĕng sabĕn rakite | 

miwah saosanipun | 
papateyan myang wedang kopi | 
dhĕdharan (n)jing-enjingan | 
acĕcadhang tamu | 
nulya ingkang rayi prapta | 

Ki Panukma Panamar Kulawiryĕki | 
sagarwa bĕkta dharan || 

104. Nulya Ki Pangulu Basarodin | 
sarĕng prapta lawan Ki Suharja | 
sarayat ngirit dhulange | 
praptĕng pandhapa lingguh | 
ni-bok Wiradhustha nampĕni | 
lajĕng tinatĕng ngarsa | 

aglar mawarna wus | 

tan dangu Kyai prapta | 

garwa putra Jayĕngwĕsthi Jayĕngragi | 

samya (m)bĕktĕng dhulangan || 

105. Mudhun sadaya ingkang alinggih | 

Amongraga mijil lan kang garwa | 
marĕk ing rama praptane | 

wus kinĕn sami lungguh | 
gupruk ingkang kinĕn alinggih | 
samya asasalaman | 
sadaya tap ngayun | 

Ki Bayi alon ngandika | 

payo padha bĕbacutan bae bukti | 

abancakan kewala || 

106. Kaya sabĕn barĕng jalu ĕstri | 

Cĕnthini lan Sumbaling wasisan | 
kabĕh kono lan bok-ipe | 

bĕcik padha akĕmbul | 
kowe sisan pra lurah santri | 

Luci Nuripin sira | 
ing kono kang tĕpung | 
tĕpunge lan Jamil Jamal | 
pan aenak padha krana Lah abukti | 
payo lĕkas Bismilah || 

107. Kang liningan gupuh samya wanting | 
adan lĕkas sasarĕngan nadhah | 
royom samya pakolihe | 

parĕstri sukĕng kalbu | 

nĕmbe wor lan jalu abukti | 

kalangkung amirasa | 

pan sami pikantuk | 

anutug dĕnnira nadhah | 

samya buruh ngumbah tangan awĕwanting 

ambĕng kinĕn dum bĕrkat || 

108. Wus waradin didum jalu ĕstri | 
nulya dhĕdharan lumadyĕng ngarsa | 
pamangsĕg sapikantuke | 
anyĕnyamikan tuwuk | 

wusnya nutug kinĕn ambagi | 
pan waradin sadaya | 
sami pandumipun | 

Ki Bayi alon ngandika | 

(m)buh kang mawa wong tuwa baya iki | 
esuk kudu amangan || 


3 (Bab sahipun siyam ing wulan Ramĕlan) 

Enjingipun Ki Bayi sagarwa kadang putra lan Pangulu kĕmbul sarapan 
sinambi bawaraos bab sahipun siyam ing wulan Ramĕlan, pangkat tiga inggih 
punika: mukmin: ngam, kas, kawas. Katĕrangakĕn: batal-makruhipun. 

Ing wanci dalu Sĕh Amongraga mulang garwa bab utamaning Islam; sawĕlas 
daimira, inggih punika: 1. pĕrlu daim, 2. niyat daim, 3. sahadat daim, 4. 
ngĕlmu daim, 5. salat daim, 6. makripat daim, 7. tokid daim, 8. iman daim, 9. 
junun daim, 10. sakarat daim, lan 11. pati daim. 

Kaca 27 - 30. 


Jilid 7 - Kaca : 27 

376 Dhandhanggula 

109. Wuwuh royoman mundhak pakolih | 
kacĕk lan takĕrku saban-saban | 

Ki Pangulu nambung ture | 
inggih sayĕktosipun | 
tiyang sĕpuh tan bĕtah ngĕlih | 
sanĕs duk sih nĕnĕman | 
sangĕt kaotipun | 

Ki Bayi angling ya talah | 

kang wus lumrah yĕn sira tan pati salin | 

adrĕmba biyĕn mula || 

110. Gĕr gumuyu sarĕng jalu ĕstri | 

Ki Kulawirya ngling latah-latah | 

kang Pangulu katujune | 

sĕdyane arĕp umuk | 

dhĕk ĕnome bĕtah tan bukti | 

pati-gĕni rong wulan | 

ambisu sataun | 

nuli kĕh prawan kedanan | 

teplak-teplok Ki Bayi gumujĕng angling | 

lah ya iku dhĕk kapan || 

111. Bobote pasa prĕlu sasasi | 
durung nutug sadina-dina-a | 
sok pasa Ngasar sajĕge | 
ing saiki ta ĕmbuh | 
mĕnĕk bisa nutug saari | 
matur mĕnawi kula | 
sampun pancĕnipun | 

myat tiyang bĕtah ing lapa | 

apan inggih sangĕt (ng)gĕnkula kapengin 

nanging tan kadurusan || 

112. Kenthol Kulawirya amĕstani | 
bĕtah pati-gĕni kalih wulan | 
lah punapa botĕn jidhĕt | 

tan mangan kalih tĕngsu | 
ginaguyu kang sami linggih | 

Ki Bayi lon ngandika | 
kadospundinipun | 
anak mas Sĕh Amongraga | 
mĕnggah tiyang siyam Ramĕlan puniki | 
sahipun kang punapa || 

113. Amongraga aturira aris | 

babing siyam tan kenging winastan | 
tri prakawis ing Kadise | 
kang dhihin siyamipun | 
mukmin ĕngam liripun nĕnggih | 
siyamipun makruhan | 
purun udud susur | 
adus wuwung kadhang nginang | 
kĕmu tilĕm sumawana ĕsak sĕrik | 
dĕntĕn (ng)gĕnnipun buka || 

114. Sasurupe srĕngenge abukti | 
lamun saur purun wĕktu pajar | 
yĕn dĕrĕng mĕdal srĕngenge | 
pan maksih purun saur | 
limrahipun mukmin ngam sami | 
siyamipun kadyĕka | 

kaping kalihipun | 
mukmin kas dĕnnya asiyam | 
datan arsa kalĕbĕtan kang makruhi | 
binatalkĕn sadaya || 

115. Sinucĕkkĕn siyame saari | 
udud susur nginang apan batal | 


< Serat Centhini Jilid 07 - Halaman : 35 > 


adus tilĕm kĕkĕmune | 
nadyan ngising anguyuh | 
sumawana ingkang sak sĕrik | 
mimikul mukul batal | 
marma ngising nguyuh | 
cewoke kang mawa batal | 
sabab toya manjinge marang jopnĕki 
punika batalira || 


Jilid 7 - Kaca : 28 

116. Lamun buka yĕn ta dĕrĕng manjing | 
wĕktu Ngisa icale sirat bang | 

tan purun buka myang ngombe | 
maksih siyang kumipun | 
barang mĕkruh dipun-kawruhi | 
kados ta yĕn wontĕna | 
tiyang cukil untu | 
sogok untu kinĕcapan | 
lan anggugud lingsaning tuma sawiji | 
sami lan mangan sĕga || 

117. Lamun saur wanci maro ratri | 
tĕngah dalu yĕn wus babĕdhugan | 
tan purun saur sababe | 

wus siyang kukumipun | 

dĕnnya siyam duk maksih ratri | 

wus limrah pra mukmin kas | 

siyame kadyĕku | 

kaping tiga mukmin kawas | 

dĕnnya siyam tan batal tan mĕkruh tuwin | 

tan buka saur pisan || 

118. Siyam ing dalĕm tridasa ari | 
buka ing tanggal sapisan Sawal | 
pan makatĕn ing siyame | 
mukmin kawas linuhung | 

pan sumanggĕng kĕrsa (n)Jĕng Kyai | 
pundi ingkang tinelat | 

-akĕn siyamipun | 

Ki Bayi padhang tyasira | 
amyarsakkĕn kang putra dĕnnya muradi | 
sucine ing Ramĕlan || 

119. Kyai Bayi Panurta ngling aris | 
padha rasakĕna kono sira | 
pira-bara ing kawase | 

lagi kas lan ngamipun | 
sidhang-siring kewala pinrih | 
samya sumanggĕng karsa | 
kawula tumutur | 
angandika mring kang putra | 

Sĕh Mongraga matur punika manawi | 
kadugi linampahan || 

120. Supaya mrih ĕkas sawatawis | 
siyamipun ing dalĕm sasiyang | 
ingatos-atos ĕkase | 

aywa purun ing mĕkruh | 
sasamine kang mutawatir | 
kandhangan badhe batal | 
sabab maha mĕkruh | 
ingkang ngam ngamal kewala | 
mila kĕdah ĕkas puwasa saari | 
mung siyange kewala || 

121. Dene dalunipun tan mangĕni | 
anganggeya tabiyate ĕngam | 
yĕn buka surup srĕngenge | 
yĕn ta puruna saur | 

wanci enjing ing pajar gidib | 
dĕrĕng mĕdal kang surya | 
taksih kenging saur | 
ing dalu botĕn rinaksa | 
namung siyangipun dipun ati-ati | 
supaya dadya ĕkas || 

Jilid 7 - Kaca : 29 

122. Samya padhang sadaya tyasnĕki | 

Kyai Bayi Panurta lingira | 
murad iku samajade | 

kuwat sĕdya pinĕsu | 

anucĕkkĕn siyamirĕki | 

dadya tan bĕrĕt beya | 

wus kangĕlan wurung | 

emanĕn rĕkasanira | 

kang liningan suka sukur anglampahi | 

pinrih agama mulya || 

123. Tuwin parĕstri kang samya myarsi | 
sinatmatan mring pra priyanira | 
pirĕna tan nĕdya mĕngĕng | 
sĕdya manut ing kakung | 

Ki Panurta ngandika malih | 

payo sĕdhĕng bubaran | 

ing rĕmbug wus kusus | 

padha sĕdya-a tumandang | 

pan utama tokit maring Dalil Kadis | 

anulya sasalaman || 

124. Sawusira wau Kyai Bayi | 

lajĕng kundur mulih sowang-sowang | 
tan winuwus ing solahe | 
yata kang ngundhuh mantu | 

Ki Panukma amangun kardi | 

tan pae lan kang raka | 

dĕnnya pasang tarub | 

kĕh kang numbang myang rĕrĕyan | 

ing wong jagal lang sakĕhe ingkang prapti | 


< Serat Centhini Jilid 07 - Halaman : 37 > 


badhe mapag pangantyan 


125. Wusnya pĕpak bodhol sadayĕki | 
jalu ĕstri prapta Wiradhusthan | 
wus miranti lir sabĕne | 
umangkat tan asantun | 

pan ingarak asri nĕng margi | 
prapta ing wismanira | 

Panukma asugun | 
sugatan wus rinumatan | 
wusnya rampung dĕnnira ngingon-ingoni | 
mĕh Mahrib abubaran || 

126. Samya rĕbut ing wĕktu Mahĕrib | 
santri adan santri ing sadesa | 
kalangkung asri swarane | 
praptĕng bakda Ngisa wus | 
ingkang sami kinĕn abali | 
samya dhatĕng sadaya | 

lir sabĕn kang rawuh | 

(n)Jĕng Kyai Bayi Panurta | 

wus nĕng ngriki lan garwa myang putra kalih | 

arahab sĕlawatan || 

127. Nutug dĕnnya sukur kurmatnĕki | 
samuwaning kĕndhuri wus pragat | 
lingsir dalu ing bubare | 

yata ingkang nĕng tajug | 

Sĕh Mongraga garwa kucumbi | 

sabakdanirĕng tangat | 

tĕsbĕh lan tahajud | 

lajĕng kundur maring wisma | 

lan kang garwa Tambangraras tumamĕng ing | 

tilamsari nginĕban || 

128. Sang ro langkung asihirĕng krami | 

Sĕh Mongraga tansah mulang garwa | 
manis arum andikane | 

yayi ki ana kawruh | 

ing aurip parlu ngawruhi | 

panjinge agamĕslam | 

pan sawĕlas wuwus | 

parlu daim saprakara | 

ping ro niyat daim ping tri sahdat daim | 

ngĕlmu daim kaping pat || 

Jilid 7 - Kaca : 30 

129. Kaping lima yayi salat daim | 
kaping ĕnĕm makripat daimnya | 
tokid daim kapitune | 

iman daim ping wolu | 
junun daim ping sanganĕki | 
sĕkarat daim dasa | 
pati daim uwus | 
jangkĕp sawĕlas prakara | 

lire basa daim pĕrlu iku yayi | 
kang tansah elingira || 

130. Mring Hyang Agung dene niyat daim | 
ingkang tansah asihira mring Hyang ( 
kang salat daim tĕgĕse | 

ingkang tansah angĕgung | 

mring Hyang dene kang ngĕlmu daim | 

kang tansah maklumira | 

mring Hyang Kang Maha Gung | 

sadad daim tĕgĕsira | 

ingkang tansah paworira mring Hyang Widi 
makripat daim lirnya || 

131. Ingkang tansah pandĕngirĕng Widi | 
tokid daim tĕgĕse kang tansah | 
antĕpira mring Hyang dene | 

iman daim liripun | 

ingkang tansah madhĕp Hyang Widi | 

junun daim tĕgĕnya | 

kang tansah cĕngĕngmu | 

maring Hyang Kang Maha Mulya | 

lsakarat daim kang tansah panrimĕki | 

sira maring Hyang Suksma || 

132. Pati daim tĕgĕsipun yayi | 
ingkang tansah nikmatira marang | 

Hyang Agung kang karya kabĕh | 
poma yayi puniku | 

prabot gĕdhong mutyara adi | 
malige pasĕnĕtan | 

-nira Hyang Maha Gung | 
sira Nikĕn Tambangraras | 
atur sĕmbah maring raka anuwun sih | 
kaikĕt kakekat tyas || 

133. Wanci bangun sĕdhĕng angin ngidid | 
pajar gidib asri kang swabawa | 
pĕksi wana lan ingonne | 

sabĕn esuk wit bangun | 
wong sadesa dĕnnira tangi | 
kathah kang kapiyarsa | 
santri adan Subuh | 
ting karĕlik tanpa rungwan | 

Sĕh Mongraga Subuh ngimami parĕstri | 
pinarnah kadya saban || 

134. Anĕng gandhok kilĕn pinaranti | 
praptĕng bakda Subuh byar atangat | 
sawusing bakda Lukane | 

milu lan garwanipun | 

nĕng pandhapa lan paman linggih | 

angrukti bok Panukma | 

sĕsaosanipun | 

dhĕdharan enjing-enjingan | 

gya Pangulu Ki Bayi Panurta prapti 
para ri garwa putra || 


4 (Pangantĕn sarimbit kaundhuh dhatĕng griyanipun Ki Kulawirya) 

Sang pangantĕn sarimbit kaundhuh dhatĕng griyanipun Ki Kulawirya. Wisma 
pinajang asri, tamu kathah, rĕrĕng gayĕng pahargyaning ngundhuh pangantĕn. 
Dalunipun Sĕh Amongraga mulang garwanipun bab: patitising layaping dat, 
sipat, apngal. 

Pamawasing asma wajibul wujud, wruh jatining tunggal, wruh jatining 
suwung. Jatining layap kalih prakawis inggih punika jaman adhakan lan 
jaman kaelokan. Layaping nendra lan layaping pana. 

Kaca 30 -39. 


Jilid 7 - Kaca : 31 

376 Dhandhanggula 

135. Samyambĕkta kadi sabanĕki | 
bucu kupat lĕgandha dhĕdharan | 
wus tata palungguhane | 
dharan tinatĕng ngayun | 

Kyai Bayi ngandika aris | 
sarwi nyarakkĕn wedang | 
myang dhĕdharanipun | 
nulya samya nyĕnyamikan | 
jalu ĕstri nulya angandika malih | 
anakmas Sĕh Mongraga || 

136. Mĕnggah rukuning Islam puniki | 
kadi punapa utamanira | 
linampahan supayane | 

ywa galat ing tumuwuh | 

Sĕh Mongraga umatur aris | 
utaminipun ingkang | 

Islam rukunipun | 
liripun gangsal prakara | 
sadat salat jakat apuwasa kaji | 
apan parlu sadaya || 

137. Kang rumiyin ngagĕsang puniki | 
parlu angucap kalimah sadad | 
kawan prakawis parlune | 

sidik lan takrimipun | 
kurmat lawan tilawat nĕnggih | 
sidik ngawruhi marang | 

Pangeran Kang Agung | 
kang (n)dadĕkkĕn sadayanta | 
lan naksĕni Jĕng Nabi kita puniki | 
tĕtĕp utusaning Hyang || 

138. Takrim tumĕmĕn maring Hyang Widi | 
tan nĕdya mungkir ing dalilulah | 
kurmat maha-sucĕkake | 

maring Hyang Maha Luhur | 
tilawat mumule Hyang Widi | 
ping kalih parlu salat | 
ngagĕsang puniku | 

kĕdah nĕmbah ing Hyang Suksma | 
kang rumangsa tinitah kita puniki | 
kinarya badallolah || 

139. Kaping tiga pĕrlu jakat nĕnggih | 
sung sidhĕkah mring pĕkir kasiyan | 
pitrah sarta lan jakate | 

kang manjing ngisabipun | 

lamun jĕne wawrat satail | 

ngisabipun ing jakat | 

wrat kawan sĕkĕku | 

dadya pangumbahing kasab | 

samya suci kang sinandhang kang binukti | 

tan wontĕn kang sumĕlang || 

140. Ping pat pĕrlu ngaurip puniki | 
siyam ing dalĕm wulan Ramĕlan | 
ingkang amuklis siyame | 

tan batal datan makruh | 

mĕrtandhani utamĕng urip | 

pangrusake kang hawa | 

luamah ati dur | 

mila pinrih asiyamnya | 

kaping gangsal apan pĕrlu minggah kaji | 

mring Mĕkah kang kuwasa || 

141. Gangsal pĕrkara kuwasanĕki | 
kang dhingin wus kĕncĕng niyatira | 
ping ro kuwasa sangune | 

sangu binakta laku | 

wontĕn sinungakĕn ing rabi | 

ping tiganipun angsal | 

idining sang ratu | 

ping pat idining gurunya | 

kaping gangsal wĕh tĕrang talak mring rabi | 

lila palakinira || 

Jilid 7 - Kaca : 32 

142. Tan anambang mring rabinirĕki | 
pan punika rukunipun Islam | 
gendhong-ginindhong lakune | 
sadaya sukĕng kalbu | 

Kyai Bayi gumujĕng angling | 
ngĕlmu rukuning Islam | 
tan wuwus-winuwus | 
nanging durung padhang pisan | 
lagi kiye murad datan sumĕlangi | 
utama sinantosan || 

143. Lah wis payo padha sĕmĕk bukti | 
kaya sabĕn bae karoyokan | 
nulya tinata ambĕnge | 

pinire dharanipun | 
wus akĕpung golonganĕki | 
lah wus mara bismillah | 

sigra sami wisuh | 
adan lĕkas samya nadhah | 
nutug sami pikantuk dĕnnira bukti | 
sawusnya cinarikan || 

144. Mamangsĕgan dhĕdharan binagi | 
waradin jalu ĕstri ambrĕkat | 

Ki Bayi lon ngandikane | 
sĕdhĕng bubaran mundur | 
sĕsalaman wus samya mulih | 
tan ucapĕn solahnya | 
yata kang winuwus | 
kang lagya amangku karya | 

Ki Panamar rinayap rĕrĕyanĕki | 
wong tandha tugur karya || 

145. Kĕh kang numbang prapta jalu ĕstri | 
tan prabeda lan kang raka-raka | 
dĕnyarsa ngundhuh mantune | 
nalika wus ngalumpuk | 

ingkang badhe mapag pĕngantin | 

ing wanci bakda Ngasar | 

dĕnnya samya mĕthuk | 

nulya prapta ing Panukman | 

wus miranti tĕtamu kadang myang siwi | 

tĕpung penuh pandhapa || 

146. Wusnya sinugatan sadayĕki | 
rampung ing kĕndhuri binrĕkatan | 
sigra bodhol sadayane | 

rame slawatanipun | 

langkung langĕn dinulwĕng margi | 

prapta ing Panamaran | 

busĕkan abikut | 

tamu wus tata alĕnggah | 

sinugata pawohan wedang waradin | 

sarta kĕndhurinira || 

147. Rame dĕnnira nadhah pra santri | 
nutug nulya ambĕng binrĕkatan | 
jaba jro wus rumat kabĕh | 
nulya bubaran mantuk | 

pan kasusu surup mĕh Mahrib | 

kang pandam sinumĕtan | 

abra ting pĕlancur | 

santri nulya minggah salat | 

wĕktu Mahrib kĕh kang adan ngalik-alik | 

ramya sri dĕnnya salat || 

Jilid 7 - Kaca : 33 

148. Wusing bakda Ngisa para santri | 
kang winĕling wangsul sadayanya | 
tan ewah kadya sabĕnne | 

samya dhikir Maulud | 
langkung rahab akurmatnĕki | 

nutug dĕnnya singiran | 

myang kĕndhurinipun | 

wus prapta singir sĕlawat | 

gya rinumat pikantuk dĕnnira bukti | 

luwaran binrĕkatan || 

149. Sawusira nulya bubar mulih | 
ingkang kantun mung rĕh-rĕhanira | 
angrĕksa ing dandanane | 

yata kang anĕng tajug | 

sawusira tangat ing ratri | 

tĕsbĕh tahajudira | 

kundur mring wismĕku | 

lajĕng tumamĕng jro tilam | 

lan kang garwa myang Cĕnthini datan kari 

nĕng sajawining gobah || 

150. Sĕh Mongraga angandika aris | 
marang garwa Nikĕn Tambangraras | 
yayi kawruhana kiye | 

ingkang garwa umatur | 

pan sumangga tuwan paring sih | 

ya yayi pirsakĕna | 

kang tumanĕm kalbu | 

karana kang ahli rasa | 

ing rĕrasan ngilmu kalangkung arungsit | 

tan kĕna kĕcorok tyas || 

151. Sampurnane sĕmbah lawan puji | 

tan andulu mungguh ananing Hyang | 

tan dinulu ing anane | 

papan tulis wus lĕbur | 

sipating ro tan ana kari | 

mung mantĕp ananira | 

apa kang dĕndulu | 

pan nora na paran-paran | 

iya iku yogya kawruhana yayi | 

sampurnaning panĕmbah || 

152. Lamun maksih anĕmbah amuji | 
kawruh iku pan lagya satĕngah | 
durung tumĕka kawruhe | 
aywa gupuh gumuyu | 

lamun dĕrĕng wĕruh ing jati | 

aja rĕna winĕjang | 

ing warah lan wuruk | 

pan iki maksih rĕrasan | 

sajatine kang mari nĕmbah amuji | 

lawan kĕdaling lesan || 

153. Namung ĕnĕngira ingkang dadi | 
lire ĕnĕng ywa dadi tuladan | 
mring Dalil Kadis kuduse | 
miwah tuturing guru | 

guru iku mung mumucuki | 

tan nguwisi lalakyan | 
sabab iku dudu | 
ingkang ingaranan dhalang | 
dede dhalang anguwisi ing sajati 
thok thil ing dhawakira || 


Jilid 7 - Kaca : 34 

154. Inkang gawe lĕlakon pribadi | 
pocapane luruh lan dugangan | 
lan jalwĕstri ya dhĕwĕke | 
dhalang lan ringgitipun | 
apan mĕksih tarik-tinarik | 
wayang manut ing dhalang | 
solah bawanipun | 
dhĕdhalang manut ing wayang | 
prantandhane buta tan muni Srikandhi | 
maksih roroning tunggal || 

155. Durung sampurnaning sĕmbah puji | 
sabab maksih korup swara rupa | 
dadya kadho mring karone | 

saiki apa iku | 

keron budi ing isbat napi | 

isbat upama wayang | 

nadhi dhalangipun ] 

yĕku sih kuwasaning Hyang | 

durung jati kang sajati-jatinĕki | 

tan ana jatineka || 

156. Iku luwih bangĕt gawatnĕki | 
ing rĕrasan tan kĕnĕng rinasa | 
tan kĕna ginurokake | 

yĕku yayi dĕn rampung | 

ĕnĕng ĕnĕngira kang ĕning | 

sungapaning lautan | 

tanpa tĕpinipun | 

pĕlayaran ing kasidan | 

anĕng sira dhewe tan lyan iku yayi | 

ĕnĕng ĕning wardaya || 

157. Tambangraras ngaras padĕng laki | 
saha sĕmbah umatur ing raka | 
mugyantuka pangĕstune | 

sih tuwan kang kasuhun | 

kang tumanĕm ing iman mupti | 

sĕngsĕm sumungkĕm ing tyas | 

kawula tuwajuh | 

ing donya praptĕng akerat | 

datan mĕngĕng kang dasih tur pati urip | 

lĕbura nĕng padanta || 

158. Payo yayi ngambil toyastuti | 
myarsa wangsiting putĕr bĕnggala | 
wus akir bangun wayahe | 
sĕdhĕng awĕktu Subuh | 

mupung awal amrih utami | 

wau ta sang ro nulya | 

mijil lan kucumbu | 

mring patirtan samya kadas | 

lajĕng maring gandhok adan angimami | 

parĕstri sadayanya || 

159. Nulya kathah sabawaning santri | 
ingkang sami adan ngalik-alik | 
miwah sadesa langĕne | 
kapyarsa mawĕh rungrum | 
datan ewah srining desadi | 

Subuh praptĕng bakda byar | 
mangkana sang bagus | 
sawusira bakda Luka | 

lajĕng mijil mring pandhapa lan kang rayi | 
lĕnggah lawan kang mapan || 

160. Ni (m)bok Panamar gupuh nyaosi | 
patĕyan myang dharan jing-enjingan | 

Cĕnthini kang ngladĕkake | 

tan dangu ingkang rawuh | 
para kadang lan Kyai Bayi | 

Pangulu lan pra putra | 

sarĕng praptanipun | 

sadaya wus sasalaman | 

tata lĕnggah sagotra jalu lan ĕstri | 

Ki Bayi angandika || 

Jilid 7 - Kaca : 35 

161. Mring kang putra kalih myang pra ari | 
priye kono padha rinasakna | 

Daliling Kur'an lapale | 

kulu sĕin wad-hahu | 

durung olih murat kang ramping | 

putra ri sadayanya | 

tumungkul mabukuh | 

sumangga karsa paduka | 

pan kawula dĕrĕng kadugi muradi | 

manawi kasĕlayan || 

162. Ngandika ris ring putra Mongragi | 
prayogi minuradan anakmas | 

Sĕh Mongraga lon ature | 
punika miradipun | 

kulu sĕin wad-hahu nĕnggih | 

ing pangandikaning Hyang | 

kang wus tinartamtu | 

tĕtĕping Hyang pinardika | 

datan singgan-singgun sakĕhing dumadi | 

tan karya pĕjah gĕsang || 

163. Tan kĕrsa (m)bagi ingkang dumadi | 
tan angganjar nugraha lan siksa | 
datan ngowahi sakĕhe | 

ing dalĕm pancĕnipun | 

tan ngĕlongi datan muwuhi | 

wus rampung ing sapisan | 

tan kapindho kang wus | 

tan sakuthu ing asya-a | 

yĕn ta lamun ing papĕsthĕn ngaping kalih | 

tan tĕrang tuwajehan || 

164. Sabab Dalil lapal kulu sĕin | 
wajĕhahu tĕntrĕm ing babagan | 
ing dalĕm nĕng papĕsthĕne | 
sĕkuthu tan sĕkuthu | 

ing kawula kalawan Gusti | 
tan kumpul datan pisah | 
sigĕg nalaripun | 
wontĕn ing raos piyambak | 
nalirahe paworing kawula Gusti | 
wontĕn piyambakira || 

165. Samya ngalulun tyasira wĕning | 
myarsakakĕn ing Dalil muratnya | 
suka sukur tĕrang tyase | 

Ki Bayi lon amuwus | 

durung ana murad kang ramping | 

pra ngulama rĕrasan | 

kaya durung tutug | 

saiki wus manggih padhang | 

ing murade kakangira Amongragi | 

samya nuwun sadaya || 

166. Angling malih payo padha bukti | 
sĕsĕmĕkan ran wus manggih murad | 
kang samya liningan age | 

nulya sarĕng tuturuh | 

adan lĕkas kĕmbul abukti | 

nutug dĕnnya anadhah | 

wus luwaran dinum | 

tinundha bukti mangsĕgan | 

sapikantuk nyĕnyamikan gya binagi | 

wusnya nulya bubaran || 

Jilid 7 - Kaca : 36 

376 Dhandhanggula 

167. Tan cinatur kang samya amulih | 
yata ingkang lagya majang wisma | 
kang badhe ngundhuh mantune | 
jor-jinor rakitipun | 

apan tonjok-tinonjok sami | 
ingkang numbang akathah | 
ing tiyang sadhusun | 
nadyan pĕrapating desa | 
ingulĕman kanan kering samya prapti | 
martamu samya numbang || 

168. Anglangkungi ing raka ing kardi | 
rakiting tarub panjang tuwuhan | 
rinayap sarĕhrĕhane | 

wong tandha kang atugur | 
apan samya wong sugih-sugih | 
dhasar Ki Kulawirya | 
pĕradhah bĕr kalbu | 
anutug rĕrekanira | 

dĕnnya mantu mĕh mirib raka (n)Jĕng Kyai 
traping wong nambut-karya || 

169. Myang pra tamu ingkang samya prapti | 
samya berag mĕrabot asinang | 
nganggo-anggo saduwĕke | 

samya amubra-mubru | 
duk ing ratri midadarĕni | 
akathah ingkang prapta | 

Jĕngraga martamu | 
mawi gamĕlan lirihan | 
ginĕndhengan Sĕnu Surat dĕnnya linggih | 
wurine Jayĕngraga || 

170. Sagĕndhingan edhang gĕnti-gĕnti | 
gus Suratin gĕndhing pathĕt sanga | 
Gambirsawit lan Ladrange | 

Lompong-kĕli kalulun | 

sinung gĕndhing manyura wasis | 
Genjong-goling aniba | 

Ginonjing ngajab kung | 
swara rum mrit muluh rĕmak | 
apupunton lan swaraning rĕbab mulih | 
nganyut-anyut mĕdhot tyas || 

171. Kulawirya bisa trap kamuktin | 
karya wiraga mring wong jagongan | 
myang santri samya brĕgĕnggĕng | 
myarsa gamĕlan arum | 

wong pangliking gĕndhing amanis | 

sambada rekanira | 

alangĕn dinulu | 

kayungyun kang wong ningali | 

myat rakiting pajangan tulyendah asri | 

myang sinang ing pandhapa || 

172. Pandam sĕwu warananing kori | 
pinalĕngkung binakan calupak | 
pandhapa kanan keringe | 
sabĕn sasakanipun | 
tutuwuhan pandam arapit | 
myang pandaming daluwang | 
rinujit bang wungu | 

samya winayang putĕran | 

anĕng tarub mrapit ngubĕngi pandhapi | 

tan wun ingucapĕna || 

173. Sakenjing mila kathah kang prapti | 
samya numbang pan lajĕng ngalĕmpak | 
kang badhe mapag pangantĕn | 

dangu pan wus ngalumpuk | 

jalu ĕstri pan sampun mranti | 

ing wanci ngandhap Asar | 

kinĕn umangkat wus | 

jalu ĕstri sadayanya | 

praptĕng Panamaran tamu wus mĕpĕki | 

tata anĕng pandhapa || 

Jilid 7 - Kaca : 37 

174. Sinunggata sadaya waradin | 
sawusira ambĕng binrĕkatan | 
anulya sang pinangantĕn | 
umangkat kang sadarum | 
arantapan asrining margi | 
santri kang salawatan | 
lumampah asĕlur | 

myang kang bĕkta kĕmbar-mayang | 
nulya prapta ing Kulawiryan arakit | 
kurmate sinamoha || 

175. Saking jĕrambah dumugi koni | 
ginĕlaran kĕlasa lus pĕthak | 
sinawur sĕkar campure | 

Kulawirya amĕthuk | 

anĕng kori ngirit pangantin | 
lajĕng tumamĕng wisma | 
sadaya wus lungguh | 
atĕpung anĕng pandhapa | 
sinugatan pawohan patĕyanĕki | 
samya awĕwedangan || 

176. Nulya kĕndhuri lumadyĕng ngarsi | 
wradin jalu ĕstri myang urakan | 
wus cinaran sadayane | 

nutug pĕnadhahipun | 
santri cilik rĕbat kĕndhuri | 
sabĕn-sabĕn mangkana | 
santri bocah rusuh | 
wus luwaran ambĕngira | 
binrĕkatan kabĕh samya nuli pamit | 
mantuk rĕbat wĕktunya || 

177. Wus winĕling bakda Ngisa bali | 
antara prapta bakda Ngisanya | 
samya prapta sadayane | 

wus samya tata lungguh | 

Kyai Bayi Panurta prapti | 

Jĕngwĕsthi Jayĕngraga | 
myang Kyai Pangulu | 
pĕpakan kang para kadang | 
nulya lĕkas ramya sĕlawatan dhikir | 

Maulud langkung rahab 


178. Nutug dĕnnira akurmat Nabi | 
antara praptĕng singir sĕlawat | 
wus rinumat kĕndhurine | 
anadhah sadaya wus | 
ambĕngan gĕng nulya binagi | 
pĕragat samya brĕkat | 
samya bubar mantuk | 

yata Ki Sĕh Amongraga | 
sawusira bakda tangat tahjud tasbih | 
nĕng langgar panĕpĕnan || 

179. Kundur maring wisma lan kang rayi | 
lajĕng tumamĕng ing tilam raras | 

Cĕnthini nĕng jawi langse | 
tumangkĕp samiripun | 

kang parĕstri mijil mring jawi | 

samya maklum pangantyan | 

manawa mong lulut | 

dinuga wus kacarĕman | 

tan wruh lamun dĕrĕng kĕtarasan ing sih | 

mĕksih jĕjaka kĕnya || 

Jilid 7 - Kaca : 38 

180. Sĕh Mongraga nĕng jroning tilamrik | 
lan kang garwa Nikĕn Tambangraras | 

Sĕh mongraga lon dĕlinge | 

yayi pyarsaknĕng wuwus | 

patitising layape wirid | 

apan tigang prakara | 

yayi kang karuhun | 

layaping dat lawan sipat | 

de layaping apngal jangkĕp tri prakawis | 

dene laping kang Ĕdat || 

181. Datan ana ing ananirĕki | 

tan ngrasa darbe solah priyangga | 

tansah kapurbĕng solahe | 

solahe sang Maha Gung | 

tan sĕkuthu marang pribadi | 

dene layaping sipat | 

tan ana ripipun | 

uripe tansah ing Suksma | 

tan ana kang kuwat urip puniki | 

namung kalawan ing Hyang || 

182. Napon layaping apĕngal yayi | 
tan rumangsa ing panggawenira | 
kula tan na ihtiyare | 

tan wun pamilihipun | 
pan tan ana osik sirnĕki | 
kumambang ing priyangga | 
mung Hyang Kang Murba Gung | 
yayi ing tĕlung prakara | 

iku ingkang rampung sanalikanĕki | 
purnanĕn blas sakala || 

183. Ngandikane Waliulah mupti | 
sapa wonge anĕmbah ing asma | 
tan dĕn kawruhi maknane | 
dadi kapir puniku | 

lamun tan wruh ing maknanĕki | 

makna iku kang nyata | 

musamaranipun | 

kang nĕmbah ya kang sinĕmbah | 

wong kang nĕmbah ing makna tan dĕn kawruhi | 

mring asma iku kopar || 

184. Sabab nora wruh kang dĕn aranni | 
krana asma iku sajatinya | 

asma wajibul-wujude | 

kang nyata maknanipun | 

dadi wajib kita ngawruhi | 

lair batin ya batal | 

batale yĕn lumuh | 

wus tan kĕna tininggala | 

asma lawan maknane tan kĕna kari | 

sing sapa wruh ing makna || 

185. Lawan asma kang kak dĕn kawruhi | 
iku mukmin ĕkas kang sampurna | 
ngawruhi lair batine | 

jĕnĕnge ĕning iku | 
ati suci tan ngaro pikir | 
jĕnĕnge lair ika | 
sucining pamuwus | 
yĕku ran iman sahadad | 

wong kang wus wruh ing asma lan makna yayi | 
mukmin ngarip kang kusna || 

Jilid 7 - Kaca : 39 

186. Panglĕburan ing papan lan tulis | 
bisa amrat tulis anĕng papan | 
bisa nganggo sakarone | 
myang salah sijinipun | 

bisa nirnakakĕn ing kalih | 
wruh sajatining tunggal | 
wruh jatining suwung | 
ĕsir pan jatining tunggal | 
sajatining suwung pĕsthi ananĕki | 
anane tan kinarya || 

187. Tan wiwitan tan wĕkasan pasthi | 
datan mamak datan kasatmata | 
pan ana anane dhewe | 

anĕng ĕnĕngirĕku | 
ĕnĕng ingkang mardika suci | 
dene jatining tunggal | 
sirna kalihipun | 

kula Gusti tan kawĕdhar | 
datan kĕna dinuga kalawan ati | 
tan kĕna kinaya-pa || 

188. Roro iku sira lan sirĕki | 

ing atunggal muhung dhawakira | 

iku patitis layape | 

yayi layap puniku | 

rong prakara jamaning nĕnggih | 

dhingin jaman adhakan | 

kaping kalihipun | 

layap jaman kaelokan | 

ingkang layap jaman adhakan puniki | 

alayap wong anendra || 

189. Lagya lĕse kala durung ngimpi | 
ping ro layap jaman kaelokan | 
layape wong pana salĕh | 
kalanira asuhul | 

kudu turu pra sanak pati | 
iku tunggal babagan | 
sami nikmatipun | 
yĕku yayi dĕnkadriya | 

Tambangraras cumĕplong tyasira wĕning 
winĕjang ingkang raka || 

190. Miwah cĕthi Cĕnthini adĕling | 
kacathĕtan panjuming wardaya | 
dĕnnya myarsakkĕn anungge | 
yata wus gagat bangun | 
sinasmitan sikatan muni | 

mijil mring pawarihan | 

ngambil toya wulu | 

lan garwa kucumbunira | 

wusnya suci Sĕh Mongraga angimami | 

nĕng gandhok pra wanudya || 

191. Barung santri samya dan sarĕnti | 
agalikan umyang ing sadesa | 
asri ing sabĕn Subuhe | 

Mongraga dĕnnya wĕktu | 
sabĕn Subuh wĕwacannĕki | 
wusing Pakekah surat | 

Sujada asujud | 

kang akir pan surat Kasar | 

dangu dĕgge parĕstri kang makmum sami 

karĕnan tyasnya rahab || 

192. Kang rĕkangat mawi dĕnsujudi | 
samya cipta anĕh lan pra imam | 
sadaya tan kadya kiye | 
rasa-rasa yĕn uwus | 
kanikmatan kang makmum sami | 
swara ngalĕp ngumandhang | 
ulĕm manis arum I 

miwah ing tawajuhing tyas | 
kang parĕstri sadaya awĕdi asih 
mring Mongraga ngulama || 


5 (Bab: sunat apngal 6 warni) 

Enjingipun Ki Bayi sagarwa rawuh, lĕlĕnggahan, abawararas bab: sunat 
apngal 6 warni, inggih punika: 1. sunating salat, tartib kabliyatan bakdiyatan; 
2. sunat wabin (ĕnĕm rakangat tiga salam), i.p. wabin kapdil iman, wabin ista- 
takarati lan wabin apĕngal; 3. sunat minal-witri tuwin tal-witri (tigang 
rakangat kalih salam); Tahajud (kalihwĕlas rĕkangat ĕnĕm salam); 5. sunat 
Luka (kalih rakangat salam); 6. Salat parlu Jumungah. 

Kaca 40 - 41. 


Jilid 7 - Kaca : 40 

376 Dhandhanggula 

193. Bakda Subuh sidik ing byar enjing | 
bubar kang makmum nyandhak pakaryan | 

Mongraga lajĕng lakune | 

sawusira akasud | 

mijil mring pandhapa sarimbit | 

alĕnggah lan kang paman | 

kang bibi abikut | 

saos dhĕdharan enjingan | 

lan Cĕnthini angladĕni anĕng ngarsi | 

dharan asri mawarna || 

194. Nulya para kadang ingkang prapti | 

Ki Suharja lawan Wiradhustha | 

Panukma lan Panamar-e | 

sarĕng dĕnira rawuh | 

pan sĕrayat lir sabĕnnĕki | 

samya (m)bĕkta dhĕdharan | 

myang kupat bubucu | 

praptĕng pandhapa salaman | 

lan Mongraga sadaya kang bibi-bibi | 

samya asĕsalamaman || 

195. Ni-(m)bok Kulawirya anampĕni | 
dhĕdharan lajĕng tinatĕng ngarsa | 
wus samya tata lungguhe | 
nulya (n)Jĕng Kyai rawuh | 
sarĕng lan kang putra kĕkalih | 
saha garwa ambĕkta | 
dhĕdharan pakintun | 

samya mudhun sing pandhapa | 

Kyai Bayi gupuh ngancarani siwi | 
suwawi sami lĕnggah || 

196. Nulya sampun tata lĕnggah sami | 
matumpa tumpĕng anĕng ing ngarsa | 

Ki Baywa lon andikane | 

payo kono wedangmu | 
sarapan angĕt mumpung enjing | 
anulya wontĕn prapta | 
wau Nyai Jambul | 

ngirit dhĕdharan rong jodhang | 

sĕkul ulam myang papanganan mawarni | 

sadaya anĕmbrama || 

197. Ki Baywa ngling lah ngriku Nyai-nCik | 
praptĕng ngarsa nĕmbah sĕsalaman | 
miwah salam sadayane | 

dingarĕn Nyai Jambul | 
matur mila marĕk ing ngarsi | 
tutuwi ing putranta | 
sang pinangantyan rum | 
saha ngaturkĕn dhĕdharan | 
sumapala sĕkul ulam pangabĕkti | 
katura ing paduka || 

198. Ni Malarsih sigra anampani | 
lajĕng winantu tinatĕng ngarsa | 
rampadan nĕng lancarane | 

Ki Bayi lon amuwus | 
lah anakmas Sĕh Amongragi | 
mĕnggah sunat apĕngal | 
kados pundinipun | 

Sĕh Mongraga aturira | 

ingkang sunat apĕngal puniku nĕnggih | 

tan kenging yĕn tinilar || 

Jilid 7 - Kaca : 41 

199. Nĕm prakawis dhihin sunat tartip | 
kabliatan lawan bakdiyatan | 
ping kalih sunat wabin-e | 

nĕm rĕkangat puniku | 
tigang salam tan kenging kari | 
kang dhingin wabin pakat | 
kaping kalihipun | 
awabinakaplil iman | 
kaping tri awabina istakarati | 
jangkĕp wabil apĕngal || 

200. Kaping tiga sunat minal witri | 
rakangatal witri pan apĕngal | 
tri rĕkangat ro salame | 

ping pat sunat tahajud | 

kalih wĕlas rĕkangat mĕnggih | 

nĕm salam pan abĕngal | 

niyate gumulung | 

kaping gangsal sunat Luka | 

namung kalih rĕkangat sĕsalam nĕnggih | 

kaping nĕm parlu Jumngah || 

201. Pan abĕngal Jumungah puniki | 
sunat abĕngal pan inggih wĕnang | 
niyat parlan usali-ne | 

Jumungah kang wus tĕmtu | 
tinĕtĕpkĕn parlu linuri | 
kalawan malih wĕnang | 

anggugurkĕn Luhur | 
manawi botĕn muadah | 

Jumungahe lamun muadah tan kenging 
pan maksih Linohoran || 

202. Ingkang sampun ĕkas ing agami | 
usali-ne ing sunat abĕngal | 
sadaya pinarlokake | 

sunat nĕnĕm puniku | 

kang wus mashur namung satunggil | 

Jumungah ingkang milya | 

ing pra iman agung | 

ngĕgungkĕn kadising Jumngah | 

carita sli saking kitab Markum mupti | 

nutur sunat abĕngal || 

203. Kyai Bayi Panurta nganthuki | 
asasmita putra ri sadaya | 
sarya nor pangandikane | 
priye kono sirĕku | 
rasakĕna ingkang amupit | 
santosaning ibadah | 
manawa winahyu | 

kuwat mĕrlokkĕn abĕngal | 
ingkang putra myang pra ari matur aris 
mugi pinalalĕna || 

204. Lah ya Alkamdulilah pinikir | 
sarĕhning misil luwih utama | 
matur nuwun sadayane | 
anulya malih muwus | 

lah wis payo padha abukti | 

akĕmbul bĕbancakan | 

kadi sabĕnnipun | 

gupuh wijik kang liningan | 

adan lĕkas pikantuk dĕnnira bukti | 

samya nadhah royoman || 


6 (Bab sajatining Pangeran lan maknanipun Sipat - 20) 

Pangantĕn kaboyong dhatĕng griyanipun Ki Pangulu Basarodin, botĕn kirang 
ing pamiwahanipun. 

Ing dalu Sĕh Amongraga mĕjang garwanipun bab sajatining Pangeran lan 
maknanipun Sipat - 20, sarta kandhunganipun salat 5 wĕkdal, sunat minal 
witri saha tal-witri. 

Kaca 42-46. 


Jilid 7 - Kaca : 42 

376 Dhandhanggula 

205. Wus antara luwaran kang bukti | 
kĕndhuri sĕkul ulam panganan | 
cinarikan dinum age | 
wĕradin ĕstri jalu | 
miwah lurah rĕh-rĕhanĕki | 
tuwin santri panuwa | 
kang anĕng ing ngayun | 

kang nĕng sor wus winĕratan | 

Ki Baywa ngling payo wus bubaran mulih 
nulya samya bubaran || 

206. Tan cinatur gantya kang winarni | 

Ki Pangulu Basarodin ingkang | 
lagya mĕmajang wismane | 
dĕnyarsa ngundhuh mantu | 

pan rinowa kurmating kardi | 

rinaja tinuguran | 

sarĕh-rĕhanipun | 

sakĕhing wong Pakauman | 

miwah santri magĕrsari kang kĕdaging | 

kang binubuhan karya [| 

207. Gĕng-agĕngan dĕnnya nambut-kardi | 
anĕrĕg tarup tutuwuhannya | 

pan wus uning lĕlajone | 
kang para ngundhuh mantu | 
pan rumaos Ki Basarodin | 
kawula kawĕraga | 
wus binalung-sungsum | 
rahmat pinaringan nikah | 

Ki Pangulu sĕbobotipun ing cilik | 
muktya nĕng Wanamarta || 

208. Gĕng bawahe ngungkuli para ri | 
saking sihe Ki Bayi Panurta | 
kacumbu alit milane | 
kikinthil datan kantun | 
kinĕrĕngan sangĕt tan gingsir | 
mila gĕng trĕsnanira | 

Ki Bayi mring Bawuk | 
kaetang mung puguhira | 
lami-lami wus balĕg dĕn-tarimani | 
angsal santana misan || 

209. Pinaringan nama Basarodin | 
dadya Pangulu ing Wanamarta | 
wus cukup sandhang-pangane | 
ing mangke Ki Pangulu | 
manahira anglir punagi | 
dĕnnira mangku karya | 

ing dalĕm tri dalu | 

anonjok murwat pinatah | 

pan asĕlur myang dĕnnya ngulĕm-ulĕmi | 

ing prapat mancalima || 

210. Kathah prapta kang numbang anggili | 
jalu ĕstri wong ing Wanamarta | 
sangang dintĕn panumbange | 
myang dĕnnya mubra-mubru | 
ngangge-angge adia-dining | 

desa datan rĕkasa | 
namung bungahipun | 

Ki Pangulu karsanira | 
kalih dalu dĕnnira midadarĕni | 
pĕnuh ingkang jagongan || 

211. Dĕnnya nambut-damĕl tigang ari | 
mragat maesa tĕlas limalas | 
kajawi bĕbĕk ayame | 

pan agung tamunipun | 

pan sadintĕn kang numbang mintir | 

lajĕng sami ngalĕmpak | 

jalu ĕstrinipun | 

ing wanci wus bakda Ngasar | 

kinĕn mapag kang badhe mapag pangantin | 

lan (m)bĕkta kĕmbar-mayang || 

Jilid 7 - Kaca : 43 

212. Ki Pangulu piyambak angirit | 
lan rayate Ni Pangulu tuwa | 
kang ngirit pra wadonane | 
lumampah sadaya wus | 
praptĕng Kulawiryan miranti | 
tĕpang tatĕng pandhapa | 
supĕnuh asukup | 

nulya samya sinugatan | 

pawohan lan paleyan sampun waradin | 

nulya kĕndhurinira || 

213. Wus pininta saambĕngirĕki | 
ingancaran kang samya kondangan | 
nulya samya nadhah kabĕh | 
sadaya pan pikantuk | 

nutug dĕnnya sami abukti | 
luwaran cinarikan | 
kĕndhuri wus dinum | 
wĕradin miwah wong rucah | 
wusnya nulya Ki Pangulu Basarodin | 
nabda mring Kulawirya || 

214. Gati prapta kawula ing ngarsi | 
nuwun sang ro Pinangantyan tama | 
mugi parĕnga samangke | 
panuwun kula ngundhuh | 

mantu dalĕm ing wisma mami | 

Kulawirya lingira | 

(ng)gih sumanggĕng kayun | 
tan beda pitĕmbungira | 

Ki Pangulu wuwuse marang kang ĕstri | 
nĕmbung nuwun pangantyan || 

215. Wusnya parĕng gya budhal parĕstri | 
pra priya anĕng pandhapa mangkat | 
wus miranti sadayane | 

santri slawatan umyung | 
sinauran kang sadayĕki | 
dadya dudulwĕng marga | 

kang nonton atimbul | 
tan antara nulya prapta | 

Pakauman Ki Pangulu Basarodin | 
rumiyin lan rayinta || 

216. Lumayu ingkang Ki Basarodin | 
arsa parentah wus ginĕlaran | 
klasa prapta ing korine | 
dhatĕng jĕrambahipun | 
sinawuran ing bungah ramping | 
gĕlaran rinangkĕpan | 

srĕbĕt putih alus | 

Ki Pangulu nĕng pandhapa | 
amiranti dĕnnya amanggihi tĕmantin | 
nulya pangantyan prapta || 

217. lajĕng tumamĕng jro wismanĕki | 
kang ngarak wus tata samya lĕnggah | 
kĕpung akapang pipite | 

nulya pawohanipun | 

myang patĕyan sampun waradin | 

nulya kĕndhuri mĕdal | 

wus pininta cukup | 

jaba jro miwah urakan | 

datan ana ingkang kaliwatan siji | 

ngajĕng ngancaran nadhah || 

Jilid 7 - Kaca : 44 

218. Langkung samoa ambĕngirĕki | 
opor bĕtutu bĕsngĕk bĕkakak | 
ulam-ulaman sarwa kĕh | 
nulya kabĕh tuturuh | 

ramya pating karĕpyĕk bukti | 

antara cinarikan | 

binarĕkatan wus | 

sawisira abubaran | 

jalu ĕstri sadaya wus samya mulih | 

pan sampun winĕlingan || 

219. Samya rĕbat wĕktunira Mahrib | 
sawusira wanci bakda Ngisa | 
samya wangsul sadayane | 
apan tiyang sadhusun | 
sĕdagaran lan magĕrsari | 
miwah pĕrapat desa | 

kang winĕling wangsul | 
sami tata nĕng pandhapa | 
tan kaliru sagolong-golongirĕki | 
banjĕng tĕpung akapang || 

220. Pĕpak sadaya tan ana kari | 
tuwin Kiyai Bayi Panurta | 
rawuh lawan pra arine | 
pĕpakan anĕng ngriku | 
miwah ingkang putra kakalih | 

Jĕngwĕsthi Jayĕngraga | 
myang santri sadarum | 
wus tata anĕng pandhapa | 
sinugatan pawohan patĕyan sami | 
adan lĕkas sĕlawat || 

221. Langkung ramya sĕlawatan dhikir | 
tan ana ingkang nganggur satunggal | 
samya muni sadayane | 

anutug singiripun | 
turun-tumn sajakirĕki | 
tan wun ucap ramenya | 
dĕnnya dhikir Mulud | 
praptĕng dhikir katam ramya | 

Ki Pangulu andonga kataman dhikir | 
santri anasib ramya || 

222. Bakda dhikir kĕndhuri sumaji | 
agĕng samoa sarta akathah | 

Ki Pangulu sidhĕkahe | 

wus dinongan Rasul | 

nulya samya eca abukti | 

nutug sasukanira | 

wus antara dangu | 

luwaran gya cinarikan | 

apan dinum barĕkat sampun waradin | 

sĕsalaman bubaran || 

223. Tan cinatur ingkang samya mulih | 
yata kang bakda tangat palilah | 
tasbĕh tahajud sawuse | 

Ki Sĕh Mongraga nĕngguh | 

kundur saking panĕpĕnĕki | 

laju tumamĕng wisma | 

lan garwa kucumbu | 

wus jĕnĕk anĕng jro tilam | 

kang parĕstri sadaya sami sumingkir | 

ringga cĕlaking tilam |] 

224. Ingkang lĕnggah nĕng jro jinĕm amrik 
sira Ki Sĕh Mongraga ngandika | 
yayi kawruhana kiye | 

mungguh sajatinipun | 
sipating Hyang ingkang sajati | 
kang purna anĕng kita | 
tanpa wangĕnipun | 

Tambangraras aturira | 

inggih ingkang mugi aparinga dĕling | 

kang raka angandika || 

225. Iya yayi myarsakna sayĕkti | 
sipat rongpuluh sajatinira | 
kang nĕng lapal kalipahe | 
muptandhane ing ngriku | 


Jilid 7 - Kaca : 45 

la illaha illalah nĕnggih | 
kang manjing lapal ĕla | 
lalima kĕhipun | 
wujud kidam lawan baka | 
miwah mukalapatullil kawadisi | 
kyamu binapsi ika || 

226. Ingkang manjing illala puniki | 
apan nĕnĕm samak basar kalam | 
samingan basiran rĕke | 
mutakaliman-ipun | 

ingkang manjing nĕng illa nĕnggih | 

sipating Hyang sakawan | 

kodrat iradatu | 

ngĕlmi kayat jangkĕpira | 

kang nĕng lapal Allah lilima sayĕkti | 

kadiran lan muridan || 

227. Ngaliman kayan wahdaniati | 
dene kayat kayun tĕgĕsira | 
jasad jijimira dhewe | 

rupa kalawan makluk | 
ingaranan ya angarani | 
lah malih ingkang sipat | 
ngĕlmu lan ngalimun | 
iku ati lan kalbunta | 
apan cipta cinipta rĕrasan ati | 
rĕrasan lan Pangeran || 

228. Sipat kodrat kadiran puniki | 
tĕgĕse tangan karo lungguhnya | 
obah osik tan talangke | 
kalawan Hyang Maha Gung | 
de iradat muridan yayi | 

yĕku nyawa lan suksma | 

parĕng karsanipun | 

karĕpe ingkang kinarsan | 

ingkang sipat samak samingan lirnĕki | 

talingan lan pamyarsa || 

229. Sipat basar lan basirun nĕnggih | 
tĕgĕsipun netra lan paningal | 
dulu-dinulu tan pae | 

kalam mutakalimun | 

tĕgĕsipun ilat lan uni | 

pangucap lan suwara | 

pan uwus winuwus | 

kumpul nĕng sipat sakawan | 

ingkang dhingin sipat salbiyah mangani 

kalawan maknawiyah || 

230. Lawan yayi kawruhana malih | 
mungguh salat wĕktu Subuh uga | 
tuduhe rehulah rĕke | 

(m)bun-bunan wĕdalipun | 

warna abang lintange ugi | 
kamare kang minangka | 
turuning wahyeku | 
salating kĕkĕtĕk dhadha | 

Nabi Adam rĕkangat kalih puniki 
witing kumpul roh jasad || 


Jilid 7 - Kaca : 46 

231. Ing wĕktu Luhur tuduhe nĕnggih | 
pan ing utĕg wĕdaling talingan | 
akuning ika rupane | 

pan johar lintangipun | 

Nabi Brahim ingkang (n)darbĕni | 
salatipun punika | 
kĕtĕge atimu | 
rĕkangat papat punika | 
nyatanipun nĕng makripat kalih iki | 
lawan talingan uga || 

232. Wĕktu Ngasar pan tuduhe ugi | 
ing lilimpa wĕdale kang grana | 
aputih ika rupane | 

pan lintangipun Samsu | 

Nabi Yunus ingkang (n)darbĕni | 

salatipun punika | 

kĕtĕg pusĕripun | 

rĕkangat papat punika | 

nyatanipun ing dhadha kalawan gigir | 

lambung kiwa tĕngĕnnya || 

233. Ing wĕktu Mahrib tuduhe nĕnggih | 
pan ing nyawa wĕdaling punika | 
tĕgĕse ing awak kabĕh | 

pan ijo warnanipun | 
apan lagi asipat urip | 
lintange Mutakarab | 
salate puniku | 
ing kĕtĕg gulu puniku | 

Nabi Ngisa rĕkangat tĕtĕlu yayi | 
nyatĕng tutuk lan grana || 

234. Ingkang wĕktu Ngisa tuduhnĕki | 
ngula-ula wĕdale punika | 
saking ora dadyanane | 

pan irĕng warnanipun | 
lintangipun Juhra ta yayi | 
nyatane anĕng kiyal | 
salate puniku | 
anĕng kĕkĕtĕg lĕlatha | 

Nabi Musa rĕkangat papat puniki | 
tangat ro lan sukunya || 

235. Minalwitri pan kĕkalih yayi | 
rĕkangate tuduhe punika | 
ananing kula Gustine | 

lintangipun puniku | 
johar awal punika yayi | 
nabine Nabi kita | 

Muhamad (n)Jĕng Rasul | 
ulah ngalĕhi wasalam | 
kang (n)darbĕni rĕkangat kalih puniki 
anĕng dubur lan dakar || 

236. Rakangatal apan iku yayi | 
rĕkangate sĕsalam punika | 
tuduhe tan ana manĕh | 
anging Allah kang Agung | 
kang misesa raina wĕngi | 
salatipun punika | 
ing kĕkĕtĕg wimbuh | 
nyata ing gigithok uga | 
yĕku yayi ywa kĕlĕmpit sĕmbah puji | 
dĕn-awas ing panĕmbah || 


7 (Bab: kal donya tuwin kal akerat) 

Enjingipun sami lĕlĕnggahan sinambi ngrĕmbag bab: kal donya tuwin kal 
akerat. 

Kal donya 5 prakawis: 1. karya bĕt sasana, 2. nampurnakĕn mayit, 3. 
tumuntĕn angemah-emahakĕn anak ĕstri, 4. nrapkĕn kukum kang wus sisip, 5. 
enggal nyaur sambutan. 

Dene kal akerat wontĕn gangsal prakawis ugi, inggih punika: 1. talabul ing 
sĕkawan ngĕlmi; sarengat, tarekat, hakekat, makripat; 2. Angibadah salat 
gangsal wĕkdal; 3. Kipayah dusing mayit, anyalatakĕn pisan; 4. Sabar 
tawĕkal tan gingsir, tan opĕn ing liyan; 5. Tapa tĕpa tanpantuk bukti. 

Kaca 47 - 51. 


Jilid 7 - Kaca : 47 

376 Dhandhanggula 

237. Ingkang garwa umatur nuwun sih | 
yata ing wanci pajar gidiban | 
asri bĕkisar pangwuhe | 

nulya mijil tuturuh | 
lan kucumbu cĕthi Cĕnthini | 
sawusnya sami kadas | 
mring gandhok kilĕn wus | 

Sĕh Mongraga dĕnnya adan | 
nganyut-anyut landhung swara rum amanis | 
myang pra santri kĕh adan || 

238. Tampan-tinampan angalik-alik | 
apan ramya sabawaning desa | 
myang pĕksi-pĕksi munya kĕh | 
praptĕng bakda byar esuk | 
kĕh solahe jalma jalwĕstri | 
raryalit rĕbut paran | 

ing swaranya umyang | 
yata Ki Sĕh Amongraga | 
sabakdaning sunat Luka nulya mijil | 
sarimbit lan kang garwa || 

239. Ki Pangulu mudhun ing pandhapi | 
gupuh mapag mudhun atur salam | 
wong wus kinĕn lungguh age | 
kapering dĕnnya lungguh | 

Ni Pangulu anglĕladĕni | 

papat pisan anata | 

sĕsaosanipun | 

dhĕdharan enjing-enjingan | 

nulya Kyai Bayi Panurta kang prapti | 

lan putra kalihira || 

240. Saha garwa sarta apangirit | 
pakintun sĕkul ulam panganan | 
jing-enjingan lir sabĕnne ] 
sadaya sami mudhun | 
ingkang rama gupuh nyarani | 
nulya samya alĕnggah | 
asĕsalaman wus | 

tan adangu para kadang | 

Ki Suharja Wiradhudtha Panukmĕki | 
Panamar Kulawirya || 

241. Lan sĕrayat tan ewah lir wingi | 
lan Nyai Jambul sarĕngan prapta | 
rong jodhang bot gĕgawane | 
samya marĕk ing ngayun | 

atur bĕkti salaman sami | 

Nyai Pangulu mapag | 
nampĕni pamunjung | 
lajĕng tinata ing ngarsa | 
samohandhĕr rampadan awarni-warni 
sĕkul ulam panganan || 

242. Kyai Bayi angandika aris | 

bok wis payo padha sĕsĕmĕkan | 

mumpunga esuk enake | 

mara ta kono wisuh | 

kaya sabĕn bae abĕcik | 

sigra ingkang liningan | 

samya atuturuh | 

adan lĕkas samya nadhah | 

jalu ĕstri pikantuk kĕmbul lan bukti | 

tan ana ringaning tyas || 

243. Sira Ki Pangulu Basarodin | 
tunggil sa-ambĕng lan Jamil Jamal | 
tinuluskĕn punagine | 

wong tĕlu samya thĕkul | 

Kulawirya sĕsambĕn angling | 
lah kang Pangulu Basar | 

(n)dika niku kaul | 
punapa wus (n)dika coba | 
ing kojahe tĕtamba Ki Jamal Jamil | 
Basarodin turira II 

Jilid 7 - Kaca : 48 


244. Kula coba pan inggih sayĕkti | 
suku kula wus mantun tan lara | 

Kulawirya ngling kadĕke | 
wingi bisa lumayu | 

ngĕmpĕt bangĕt pan kĕbat mĕri | 

ingkang dene rĕkasa | 

ukur mingkug-mingkug | 

wakne kang wadon akĕbat | 

gĕsĕh tĕmĕn kang Pangulu Basarodin | 

kang wadon lan kang lanang || 

245. Ingkang wadon bangĕt kuru aking | 
ingkang lanang bangĕtĕn lĕmunya | 
kang myarsa gumuyu kabĕh | 

Ki Pangulu umatur | 

kula timbang lan waunĕki | 

tan sagĕd mlajĕng pisan | 

suku kula ribug | 

kĕdhik-kĕdhik lĕhĕng mangkya | 

botĕn grigah-griguh wah sagĕd lumaris | 

saking dhi Jamil Jamal || 

246. E lah layake yĕn punagĕni | 

Jamil Jamal marasakĕn lara | 
mĕksih kuciwa kaule | 
iwake kĕh kang wayu | 

ĕmpal bawuk dĕn sungkĕn Jamil | 
pan sĕrampadan pisan | 
kabĕh padha bawuk | 

Jamil Jamal aturira | 

botĕn wontĕn kang bawak-bawuk satunggil 
Ki Pangulu anjola |( 

247. Sarwi kadumĕlan angling ririh | 

(n)dawĕg nĕdha mawon ywa pinirsa | 

Jamil mangĕrti sĕmune | 

jĕnĕnge Ki Pangulu | 

Basarodin Bawuk dhĕk cilik | 
kĕtarĕng guyunira | 
sĕdaya aguyub | 

Kulawirya malih nabda | 

niki kang Pangulu opor bĕsngĕk pitik | 

kang botĕn bawuk mangkak || 

248. Ki Pangulu mĕlerok nauri | 
botĕn ilok nyĕmoni anjangkar | 
tan marĕni sĕmbranane | 

Kulawirya gumuyu | 

kang Pangulu kula rumiyin | 
kĕn-damĕl bawak (n)dika | 
mangke punapampun | 

Ki Pangulu saurira | 

punapa takĕn tĕmĕnan bawak yĕkti | 

manawi sasĕmonan 


249. Yĕn sayĕktos dĕrĕng dados mangkin | 
kantun ngalus doranne kewala | 
lawan ancĕpe tandhinge | 

Ki Kulawirya muwus | 
bok dĕn-ĕmpunakĕn tumuli | 
niku gaganti lawas | 
bawak kongsi bawuk | 

Pangulu ngling lah apa ta | 

jarku apa dhasar wong arĕp moyoki | 

samya ginuywĕng kathah || 

Jilid 7 - Kaca : 49 

250. Saya kaecan dĕnnira bukti | 
sinambi samya apagujĕngan | 

Mongraga mĕsĕm myat dene | 
kang samya (m)banyol wuwus | 
pan sinamur tanpantuk bukti | 
pamulukira arang | 

alit kĕpĕlipun | 
sapĕntil tanjung karĕngga | 
ginĕlintir kongsi atos ngintip aking | 
gutuk kĕpĕl atosnya || 

251. Sĕdhĕku sikut tumungkul bukti | 
pĕmamahe tan kĕtarĕng waja | 
pinamah kaping salawe | 
antara kongsi lĕmbut | 

kĕcap pisan pĕlĕlĕdnĕki | 

tan pati dhahar ulam | 

sĕcuwil mung paru | 

sinĕlan lawan lalaban | 

cokol laos tĕmu poh lĕmpuyang kunci | 

tan kathah sawatara || 

252. Sadangunira dĕnnira bukti | 
anyĕngka angsal sangang pulukan | 
samya micarĕng jro tyase | 

adat tĕmĕn sang Mong kung | 
wus tan nĕdya sĕsambĕn bukti | 
salaminya anadhah | 
royoman kadyĕku | 
lagyĕki kĕh-kĕhing buktya | 
wus tatela uliya Sĕh Amongraga | 
tan lumrah lan wong kathah || 

253. Tĕka mangkana tyase jalwĕstri | 
wus antara dangu dĕnnya nadhah | 
anti-inganti uwise | 

nulya samya tuturuh | 
ngumbah tangan awijik wanting | 
ambĕnge cinarikan | 
dinum bĕrĕkat wus | 
waradin sadayanira | 

jalu ĕstri lurah santri magĕrsari | 
kang samya nĕng pandhapa || 

254. Dalah pawong-wong tan ana kari | 
nulya mangsĕgan lumadyĕng ngarsa | 
nyamikan sapikantuke | 

sadaya sami nutug | 

nulya luwar dharan binagi | 

brĕkat kĕh enak-enak | 

sami pandumipun | 

jalwĕstri ciptanya rahmat | 

sabab sajĕgipun dĕrĕng anglampahi | 

royoman kang kadyĕka ]| 

255. Kyai Bayi angandika aris | 
kadipundi anak mas Mongraga | 
mungguh kal donya parlune | 
lan kal akeratipun | 
parlunipun kadi punĕndi | 

Sĕh Mongraga turira | 

lon mring ramanipun | 

ingkang kal donya parlunya | 

apan gangsal prakawis ingkang rumiyin | 

karya bĕt sĕsananya || 

256. Kaping kalih nampurnakkĕn mayit | 
kaping tiga anglakĕkkĕn anak | 
ĕstri pilih tumuntĕne | 

kaping pat nrapakĕn kukum | 

ingkang sampun katrap ing sisip | 

ping gangsal nyaur utang | 

parlu rikatipun | 

tan kenging sinabarĕna | 

lamun nyabarakĕn batal kal donyĕki | 

tĕmahan dadya wisa || 

Jilid 7 - Kaca : 50 

257. Kal akerat pan gangsal prakawis | 
kawit talabul ing ngĕlmi papat | 
sarengat tan tarekate | 

kakekat makripat wus | 

kaping kalih angibadati | 

ing salat gangsal wĕdal | 

kaping tiganipun | 

kipayah dusing mayita | 

sarta nyalatakĕn pisan datan pilih | 

kang prayoga lan nistha 1 1 

258. Ping pat sabar tawĕkal tan gingsir | 
tan opĕn ing liyan mung dhawaknya | 
sarĕh rĕrĕh rahayune | 

de kaping gangsalipun | 
tapa tĕpa tanpantuk bukti | 
tan pomah rajah tamah | 
namung antĕpipun | 

lan alincak alicikan | 

kang wus singsal ing misil sandhang lan bukti | 
namung nungge Pangeran || 

259. Kyai Bayi manthuk-manthuk angling | 
jawane wus babagan piyambak | 
kang ahli kal donya kiye | 

lan ahli akeratu | 

pan wus palalira pribadi | 

andhĕku kang sinojar | 

ing wuwus junurung | 

lingira Bayi Panurta | 

mring kang putra kĕkalih miwah pra ari | 

lah iku anakira || 

260. Pupungkasan le padha punagi | 
dadi lakune nak-putunira | 
kari sapisan (ng)ko sore | 

pan mulihe malĕbu | 

ing wĕngine akurmat nabi | 

iku parentahana | 

sarĕh-rĕhanamu | 

samya umatur sandika | 

angling malih payo padha bubar mulih | 

sĕdhĕnge tata-tata || 

261. Sami sĕsalaman sadayĕki | 
lajĕng kundur Ki Bayi Panurta | 
putra ri samya andhĕrĕk | 
wangsul ing korinipun | 

putra kalih lan para ari | 

mantuk sowang-sowangan | 

wau ta cinatur | 

yata Ki Bayi Panurta | 

lan kang garwa Malarsih amanngun kardi | 

parĕstri olah-olah || 

262. Ki Baywa ngling marang santri Luci | 
ĕh Luci kabĕh sira priksa-a | 

tamp myung tutuwuhane | 
sulamana dĕn-gupuh | 
ĕndi ingkang rusak tan bĕcik | 
lan manĕh andadaka | 
kĕmbar-mayang arum | 
kang bisa maune sapa | 
konĕn gawe santri Luci matur aris | 
inggih pun Gĕndhayakan || 

Jilid 7 - Kaca : 51 

263. Lah ya kono mara ta dĕn-aglis | 
tur sandika Luci sigra mentar | 
paparentah mring santri kĕh | 
tapung samya anambut | 
anulami kang tan prayogi | 
jalu ĕstri busĕkan | 

mragat mesa lĕmbu | 
wĕdhus banyak bĕbĕk ayam | 
rinampungan tĕngange ngingon-ingoni | 
kĕndĕl Luhur sĕmbahyang || 

264. Bakda Luhur tatrap nambutkardi | 
rinayap ing anak-putu kathah | 
purna sadayaning gawe | 
ngajĕngkĕn Asar-ipun | 
ingkang sami kinĕn wus prapti | 
kang putra kalihira | 

lan pra kadangipun | 
myang magĕrsari sudagar | 
jalu ĕstri santana lan lurah santri | 
samya prapta sadaya || 

265. Wus pĕpakan anĕng ing pandhapi | 

Ki Bayi lĕnggah pinggir lĕr tĕngah | 
nĕng lampit kadĕmangane | 

Ki Bayi alon muwus | 

apa uwus pĕpak pra sami | 

kang para ri turira | 

kados inggih sampun | 

nulya muni bĕdhug Ngasar | 

angling malih payo padha salat dhisik | 

sĕdhĕng mĕngko bakda Sar || 

266. Nulya sami salat maring masjid | 
masjid mangu dĕnnira asalat | 
myang dhĕrĕk mring tajug bae | 
lan para ĕstri wĕktu | 

salong kantun tan salat sami | 

maksih ngrukti pakaryan | 

samya rasan muwus | 

lan rowange nambutkarya | 

iya ta lah ing karsane (n)Jĕng Kiyai | 

ringkĕs wĕkasan rowa || 

267. Ringkĕse namung nora nyuruhi | 
mring priyayi iya gĕdhe uga | 
mung tan natap gangsa bae | 
iya bĕnĕr sirĕku | 

yĕn rong dĕdĕg sajaking kardi | 

kalamun tinĕksira | 

rongatus tan cukup | 

bĕgjane Kĕn Tambangraras | 

tan krama kongsi kalangkahan kang rayi 

lĕkas krama tan jamak || 

268. Kinurmatan para kyai-kyai | 
prasasat dĕn-mantokkĕn ping sanga | 
atumpa-tumpa bĕgjane | 

kang sawiji sumambung | 
wus tan kĕna dilalahnĕki | 
mangunahe kang garwa | 

Mongraga linuhung | 
apĕsthi ta iku uga | 

ingkang mawa ing gawe anĕh sĕsami | 
kayata wong anumbang || 

269. Dadi kaping sanga sabĕnnĕki | 
wiwitane le padha anumbang | 
nuli maring Jayĕngwĕsthĕn | 
mring Jĕngragan kang ngundhuh | 
gantya-gantya salajĕngnĕki | 

Suharjan Wiradhusthan | 

Panukman ing ngriku | 

Panamar Kulawiryanya | 

mring Pangulon kang numbang tan ana sĕdhih 

tĕka bungah kewala || 


8 (Bab jampi apĕs botĕn pandak ing sanggama) 

Ing griyanipun Ki Pangulu Basarodin, andhĕsĕg Jamal Jamil nĕdha pitĕdah 
bab jampi apĕs botĕn pandak ing sanggama ingkang kasandhang dening Ki 
Pangulu. Jamal Jamil suka pitĕdah sarat-sarananipun murih Ki Pangulu sagĕd 
kiyat ing sanggama, wĕkasan sagĕda nurunakĕn wiji. 

Kaca 52 - 55. 


Jilid 7 - Kaca : 52 

376 Dhandhanggula 

270. Gawokinnggong wong ta duwe picis | 
samargane dumadakan gampang | 
lah arta sinumbangake | 

salawase mĕmantu | 

(n)Jĕng Kiyai tan kadi iki | 

iba dipun-rowa-a | 

mendah rĕjanipun | 

mangkana dĕnnya rĕrasan | 

lan rowange nambutkarya jalu ĕstri | 

yata ing Pakauman || 

271. Ki Pangulu Basarodin linggih | 
nĕng pandhapa lan Ki Jamil Jamal | 

Ki Pangulu lon wuwuse | 

dhi Jamal radi maju | 
dĕnmariki lan kula linggih | 
sampun wigih mangarsa | 
wontĕn parlunipun | 

Ki Jamal Jamil agĕpah | 

manjing ngarsa wus majĕng kĕn majĕng malih | 
tinarik tanganira || 

272. Dadya adu dhĕngkul dĕnnya linggih | 
wong tĕtĕlu samya dhĕdhĕkĕtan | 

Ki Basar malih tĕmbunge | 
kula takĕn satuhu | 
mring andika Ki Jamal Jamil | 
mĕnggah kula punika | 
kados pundinipun | 
sangĕt kepengin susuta | 

lamun parĕng lĕga galihe pun adhi | 
kang mugi pitulunga || 

273. Saratipun mrih sagĕd sisiwi | 
sampun tanggĕl gĕn angakĕn kadang | 
ing donya praptĕng akire | 

ing batin ngong (ng)guguru | 

inggih dhatĕng pun adhi kalih | 

sok uga katrima-a | 

gyan-dika sung tulung | 

pan agĕng punagi kula | 

kalih dene parlune ngong tanya malih | 

bab pakuwating dakar || 

274. Manthuk-manthuk Jamal Jamil angling | 
punapa pĕs tan (ng)gulawat pisan | 

Pangulu mĕsĕm saure | 

inggih bĕlakanipun | 

botĕn apĕs tĕngĕn pan nanging | 

tan pandak mung sakĕdhap | 

sangĕt rikatipun | 

sĕtun dangu gangsal grĕgan | 

nuntĕn mak brol sangĕt cuwaning kang ngati | 

kalihe sami cuwa || 

275. Sin-isin punapa lan pun adhi | 
mapan kula wus nĕdyĕng pasaja | 

Jamil angling (ng)gih-gihane | 
dospundi lajĕngipun | 

Ki Pangulu apojar malih | 
punika (m)bakyu (n)dika | 
yĕn ngong darbe kayun | 
papat pisan kawĕratan | 

(ng)gih punika cacade sa-ĕnjĕk mijil | 
lagya cathok brol mĕdal || 

Jilid 7 - Kaca : 53 

276. (m)Bakyu (n)dika kabĕh mĕmoyoki | 
winastan lir kambangan kewala | 
sarta apanas tibane | 

mila sami amuwus | 

(m)bakyu-(n)dika maoni mani | 
apan cuwĕr kewala | 
ganda lĕtĕng langu | 
winastan iku kang mawa | 
mila sangĕt susahe tyas kula adhi | 
mugi wlasa maring wang || 

277. Jamal Jamil anauri aris | 

yĕn mĕkotĕn ywa dadi tyas-(n)dika | 
kula yun priksa warnine | 

Pangulu ĕsmu guyu | 
kadipundi ngisin-isini | 
ĕwĕd tĕmĕn kawula | 
sangĕt awonipun | 

angling (ng)gih ngangkah punapa | 
tiyang sampun sami pasaja tan kĕlir | 
tan wangĕn-winangĕnan || 

278. Anauri kadi pundi adhi | 
wontĕn ngriki kajawi angiwa | 
inggih sumangga nulya ge | 
maring surambi tajug | 
wong tĕtĕlu sami alinggih | 
ampingan tan katingal | 
nulya Ki Pangulu | 

saking parluning patanyan | 
lingira lon kula alim dalĕm adhi | 
amiyak nyampingira || 

279. Jamal Jamil (n)jumbul aningali | 
samya gumuyu alatah-latah | 
arsa sinasab tan awĕh | 

lo kajĕnge ta sampun | 
kula grayangane rumiyin | 

Ki Pangulu mathethah | 
isin pinĕksa wus | 

Ki Jamil gumuyu mojar | 

bilah dene kaya kodhok (n)dhĕkĕm iki | 

lir cĕpuk kayu kawak || 

280. Gĕdhe bangĕt bangĕt cĕndhaknĕki | 
tan sĕmbada gĕdhe lan dawanya | 
layak yĕn copotan bae | 

tan sagĕd kandhas masuk | 
maring uwĕl jĕjambu jroning | 
ijĕp asmaragama | 
sarwi tinĕkĕm wus | 
satutup kapara mangang | 

Jamal Jamil wong roro gyan anĕkĕmi | 
gumuyu guligikan || 

281. Darbĕk-(n)dika anĕh tĕmĕn niki | 
mĕlulu kĕpala thok kewala | 
nulya (m)bĕkayang guthule | 
mĕlĕng-mĕlĕng awungu | 

(m)bĕkuh mĕngkirig Pangulu ngling | 
ambrol kamanya mĕdal | 
macothot thĕr thur-thur | 

anyoroti tanganira | 

Jamal Jamil kidih-kidih angusapi | 
dĕn-waspadakkĕn pisan || 

282. Kamanira Kyai Basarodin | 

Jamal angling (ng)gih bĕnĕr kang mojar 
mastani kopyor manine | 
sami samya tuturuh | 
pan wus sami wisuh barĕsih | 

Ki Jamal wuwusira | 
mring Kyai Pangulu | 

kula apajar kewala | 

dene saratipun amrih kuwat rĕsmi 

sranane oyod kakas || 


Jilid 7 - Kaca : 54 

283. Ingukur dĕn-sami panjangnĕki | 
lan dakare dĕntĕn racikannya | 
marica sunthi lan cabe | 
pipitu ingkang wungkuk | 
uyah lanang lan arĕng jati | 
gula rĕn pinĕrapat | 

pinĕt saprapat mung | 
pinipis tĕngahe latar | 
nuju wanci tĕngahe pipisannĕki | 
rinajah-rajah kĕlar || 

284. Yĕn wus giling winatĕg puniki | 
sang dewa sĕnjata akas-akas | 
kurang baga lwih akase | 
kurang baga akukuh | 

ora nana patine nuli | 

jĕjamu dipun untal | 

sa Allah puniku | 

dene sarat maring kama | 

supaya mrih mani tan mĕtu tumuli | 

tlutuh pisang bĕnggala || 

285. Kunir lanang lawan murmak daging | 
uyah lanang lisah wijĕn ika | 
tinoyan jĕruk lilange | 

mangka nuli inguyup | 

adatipun sampun sring-asring | 

dene amrih supaya | 

agadhaha tuwuh | 

babakan dalima wantah | 

lan ĕndhoging sawung kate lisah wijin | 

pinipisa cangkangnya || 

286. Lan tĕtĕsing sarĕm sawatawis | 
ingurutkĕn saking kawĕtira | 
wit saking silit kodhoke | 
majĕng mring dakaripun | 
sabĕn sontĕn suruping rawi | 
lan malih kang inguntal | 

pĕli bajing gĕndhu | 

racik sanenjong kĕdhikan | 

siji cabe wungkuk bongkot pucuknĕki | 

tan mawi sinarĕman || 

287. Lamun sampun lĕmbat pan pinipis | 
winorkĕn sajroning tigan ayam | 
kate tĕmbeyan sarate | 

nguyup sing cangkĕmipun | 
pĕndhak (ng)Gara Kasih jĕjampi | 
sampun akĕndhat-kĕndhat | 

yĕn dĕrĕng tumuwuh | 

insa Allah inggih uga | 

gadhah tuwuh mantun grewal-grĕwĕl iki | 

tĕmu jĕnak atanak || 

288. Wa samantĕn botĕn ngrumiyini | 
ing dalĕm pĕsthi karsaning Allah | 
nanging ihtiyar wajibe | 
katrima botĕnipun | 

langkung bĕgjanipun pribadi | 

apan walahu alam | 

tan kawasĕng tĕngsun | 

nitik kang wus kalampahan | 

dĕrĕng wontĕn kang madal saking satunggal | 

kang pĕluh dadya akas || 

289. Ki Pangulu lĕga tyas ngungun ling | 
adhuh sadulurku Jamil Jamal | 
muga katrima kojahe | 

yĕkti kula pituhu | 

mugi sagĕd nadar tumuli | 

mangke kula awakap | 

sapĕngadĕgipun | 

mring pun adhi kalih pisan | 

nulya nuding mundhut sapĕngadĕg jarit | 

tan dangu sinaosan || 

290. Lah punika krana Lah dhi Jamil | 
pratandha saking katrĕsnan kula | 

Jamal Jamil lon ature | 

puniku kula nuwun | 

botĕn purun manira tampi | 

sadĕrĕnge sampunnya | 

sihe Ki Pangulu | 

sangĕt panarimaningwang | 

botĕn watak angupaya ing wĕjani | 

mung krana Lah kewala || 

291. Kula puniki tiyang kakalih | 
langkung drĕmba tadhah kula mangan | 
sami lan tiyang gangsale | 
prandene kula lampu | 

angĕlikik luwe tan bukti | 
lamun datan sinungan | 
pangan mring sang Luhung | 
putrandika Sĕh Mongraga | 
sanadyan kantosa pintĕn-pintĕn ari | 
lamun tan kinĕn nadhah || 

292. Inggih botĕn ngajĕng-ajĕng bukti | 
sanadyan sandhang yĕn tan sinungan | 
saking putra-dalĕm dhewe | 
kawula datan purun | 

salin sinjang liyan kang paring | 

Pangulu kĕgawokan | 

gĕgĕtun agumun | 

lah inggih dhi sakaliyan | 

kula ngarah kewala karsane adhi | 

punapa pinarĕngan || 

293. Lah wus (n)dika wangsul ing pandhapi 
kula adus mring kulah sakĕdhap | 
lamun kasĕlak praptane | 

Pangulu sigra adus | 

pan jinabat kurujil mani | 

satĕngah dĕnnya siram | 

kasĕlak kang rawuh | 

tĕtamu ingkang amapag | 

ing pangantyan gumarĕdĕg jalu ĕstri | 

prapta tatĕng pandhapa || 

294. Tarap tĕpung adu dhĕngkul linggih | 

Ki Pangulu kasusu dĕnnira | 

siram nulya dandan age | 
srewat-srewot agupuh | 
gupuh dĕnnya manggihi tami | 
wus prapta ing pandhapa | 
toya taksih kumyus | 
sĕmu malĕm busanannya | 

Kulawirya waspada dĕnnya ningali | 
tĕtanya mring Ki Basar || 

295. Ki Pangulu wau saking pundi | 
punapi kesah tĕbih wau ta | 
kongsi kĕbĕs karingĕte | 
mencong dumancungipun | 
kĕmancĕpĕn kirang jĕngginik | 
sarwi sasmitĕng kathah | 
kang mulat gumuyu | 

dalih saking tan kaopan | 

Ki Pangulu kĕwuhan dĕnnya nauri | 
sinamur paparentah || 


9 (Pangantĕn kaboyong wangsul dhatĕng dalĕmipun Ki Bayi Panurta) 

Wanci sontĕn pangantĕn kaboyong wangsul dhatĕng dalĕmipun Ki Bayi 
Panurta katungka Mahrib sadaya sami salat jamaah ing mĕsjid. Bibar Isa sami 
wangsul ngĕbĕki pandhapa, lajĕng arame tĕrbangan kanthi singiran sarta 
emprak, wĕkasan kĕndhuri sapari-purnanipun. Sĕh Amongraga dalah 
garwanipun tuwin Cĕnthini sami wontĕn ing mĕsjid wingking. Ing tilamsari 
Sĕh Amongraga mĕjang garwanipun bab puji lan pati ingkang awor-misah, 
gampil angĕlipun sampurnaning pati tuwin sampurnaning gĕsang. 

Nuripin ingkang ngĕtĕrakĕn sowanipun Sĕh Amongraga dhatĕng Ki Bayi 
Panurta kaganjar ngĕrĕh gangsalwĕlas dhusun. 

Kaca 56 - 72. 


Jilid 7 - Kaca : 56 

376 Dhandhanggula 

296. Angenggalkĕn pasunggatanĕki | 
pawohan wedang kasinomannya | 

wus warata sadayane | 

Kulawirya amuwus | 

kang Pangulu wau king pundi | 

matur tan kesah-kesah | 

punapa-a kumyus | 

sumangga mangsa boronga | 

sarwi ngingĕr kĕthu kang mĕncĕng jininggring | 

kumocor toyanira || 

297. Andĕrĕwĕs nĕlĕsi kulambi | 
saya ginuyu maring ing kathah | 
mendah wartiya ngartine | 
wusnya nginang sadarum | 
nulya ambĕng kĕndhuri mijil | 
jaba jro wus rinumat | 

tan ana kang kantun | 
wus samya ngancaran nadhah | 
adan lĕkas sadaya anutug bukti | 
luwar ambĕng dinuman || 

298. Binarĕkat wradin sakathahing | 
jalu ĕstri sawusnya mangkana | 

Jayĕngwĕsthi lon dĕlinge | 
lampah-ngong mas Pangulu | 
pan dinutĕng rama (n)Jĕng Kyai | 
kinĕn mundhut pangantyan | 
tinimbalan kundur | 
kabĕkta-a ing manira | 

aturira Ki Pangulu Basarodin | 
inggih dhatĕng sumangga || 

299. Tan prabeda pitĕmbungirĕki | 

Turida mring Ni Pangulu tuwa | 
nulya majĕng lon ature | 
matur mring sang linuhung | 

Mongraga tan suwala kapti | 
sigra parĕstri mangkat | 
myang jawi sadarum | 
jajaran songsong wus mĕgar | 

Sĕh Mongraga Kĕn Tambangraras kinanthi | 
umangkat saking wisma || 

377 Kinanthi 

1. Yata wau lampahipun | 
sang pinangantyan samargi | 
ingarak lawan sĕlawat | 
kalangkung gumuruh asri | 
kang ningali rĕbat papan | 
prapat mancalima prapti || 

2. Kabĕh sami ciptanipun | 
pĕngarakipun pĕngantin | 
sabĕn ingundhuh dĕn-arak | 
mung kari sapisan iki | 

pĕngarake Tambangraras | 
kang rinĕngga ing kamuktin || 

3. Lir tĕmbene kang andulu | 
ajĕjĕl pipit pinipit | 

tan pĕdhot saking Kauman | 
tĕkĕng korine Ki Bayi | 
latar mangu Pĕnanggungan | 
jro pisan wong niningali || 

4. Jibĕg sami ngurung-urung | 
alulurung nganan ngering | 
randhat lampahe pangantyan | 
samya nĕng kang aningali | 
mring wĕnĕsing cahyanira | 
sang pangantyan Sĕh Mongragi || 

5. Tambangraras angunguwung | 
cahyanira anĕlahi | 

tan ewah busananira | 
pan sarwa seta rĕspati | 
kadi duk panggih sapisan | 
tan karsa lyaning seta di || 

6. Tan kadi sadayanipun | 
sabĕn-sabĕn ngarak sami | 
salin-salin kang panganggya | 
saduwĕk-duwĕkirĕki | 

tan wun kang nononton samya | 
ngangge-angge pamĕr sami || 

7. Mangkana ta sang linuhung | 
praptĕng lawang jawi kori | 
kĕndĕl kampung Pananggungan | 
nulya (n)Jĕng Kiyai Bayi | 

lan garwa mĕthuk kang putra | 
saking paregolanĕki || 

8. Natar Pananggungan mangu | 
dĕnnira cundhuk lan siwi | 
nĕmbah kang putra tur salam | 
kang rama gupuh ngrahabi | 

Tambangraras mĕndhak nĕmbah | 
kang ibu ngaras (m)bunnĕki || 

9. Nulya kerit lampahipun | 
kang ramĕbu anĕng ngarsi | 
masuk paregolanira | 
santri sĕlawatan maksih | 
rakit lir duk panggihira | 
kubĕng tarubing pandhapi || 

10. Sajak asrakal gumuruh | 
ngadĕg kewala anganti | 
wau ta sang pinangantyan | 

laju satĕngah pandhapi | 
tumamĕng dalĕm pajangan | 
parĕstri tata alinggih || 

11. Ingkang asrakal saya sru | 
gumuruh singir prapta kir | 
nabi arkam ajamingan | 

bi jamingis salikati | 
pangalekal lahu sala | 
daiman tulad dukuri || 

12. Wus antara nulya suwuk | 
maca sĕlawat kaping tri | 
sadaya gya tata lĕnggah | 
nĕng pandhapa amiranti | 

Ki Bayi mijil pĕndhapa | 
sadaya bah mingsĕr linggih || 

13. Ki santri Luci abikut | 
ngatag kasinomanĕki | 
saos pateyan pawohan | 
sadaya sampun waradin | 
nginum wedang wĕnĕh nginang | 
nulya kĕndhuri gĕng mijil || 

14. Wus pininta pandumipun | 
sadaya tan ana kari | 

Ki Bayi lon ngandika | 
lah Pangulu Basarodin | 
lah wis sira donganana | 
majĕmukan kajatnĕki || 

15. Tur sandika Ki Pangulu | 
nulya (n)donga majĕmuki | 
amine ambata rĕbah | 

wus nutug dĕnnya (n)dongani | 
wus ngancaran samya nadhah | 
rame swaraning abukti || 

16. Kang nadhah samya pikantuk | 
wus dangu luwaran bukti | 
kĕndhuri dipun barĕkat | 
sampun rumat sadayĕki | 

Ki Bayi alon ngandika | 
kabĕh anak-putu-mami || 

17. Mĕngko sira padha wangsul | 
kabĕh aywa na kang kari | 
sadaya matur sandika | 

wus kalilan dĕnnya pamit | 
jalu ĕstri abubaran | 

Hyang Arka wus tunggang ardi || 

18. Wanci surup masjid agung | 
binĕdhugan dhĕng Mahĕrib | 
pra santri samya sĕmbahyang | 
samya dan angalik-alik | 
masjid gĕng myang mangu kĕbak 
langar-langar bĕntĕt santri || 

19. Ki Bayi sĕmbahyang tajug | 
lan putra Pangulu ari | 

Sĕh Mongraga dĕnnya salat | 
nĕng masjid panĕpĕn wingking | 
angimami pra wanudya | 
wĕwacane salat Mahrib || 

20. Awal surat Kulya-ayu | 

Idaja-a akirnĕki | 
bakdaning Mahrib pujian | 
swaraning ĕstri nyundari | 
bĕbarungan pinracandha | 
nganyut-anyut langkung asri || 

21. Sawuse pujianipun | 
lajĕng mupid sunat wabin | 
wusnya kasud wiridira | 
nulya adan Ngisa ririh | 
samya sunat kabliatan | 
nulya ngangkat parlunĕki || 

22. Sawuse Patekahipun | 
surat Jumngah awalnĕki | 
surat Munapĕk akirnya | 
bakdanira apupuji | 

tuwin swabawaning kathah | 
kang pujian wĕnĕh dhikir || 

23. Kang sarĕnti ana bamng | 
ing sabakdanira dhikir | 

kang makmum mundur sadaya | 
kang kantun Sĕh Amongraga | 
lawan Nikĕn Tambangraras | 
kucumbu cĕthi Cĕndhini || 

24. Kalangĕnaning asuhul | 
traping kasucian wirit | 

ing wanci wus bakda Ngisa | 
para santri kabĕh prapti | 
samya (m)bĕkta ting daluwang | 
myang obor kang samya prapti || 

25. lajĕng samya tata lungguh | 
andulur wingking kang prapti | 
wus kĕmput pĕpak sadaya | 
sudagar myang magĕrsari | 
santana santri golongan | 

tan kaliru (ng)gĕnnirĕki 

26. Anggili wong kang (n)dudulu | 
yĕl-uyĕlan sukup pipit | 

rame samya rĕbut papan | 
tan carub jalu lan ĕstri | 
raryalit rĕbut nĕng ngarsa | 
ana turu anggulinting || 

27. Wus pĕpak tan ana kantun | 
nulya (n)Jĕng Kiyai Bayi | 
bakdanira saking langgar | 
mring dalĕm lĕnggah ngling aris | 
anĕng ngĕndi sutanira | 

wanci wus tum rarya lit || 

378 Asmaradana 

1. Malarsih umatur aris | 
putra tuwan Sĕh Mongraga | 
dĕrĕng bakda Ngisa mĕksĕh | 
layap anĕng kanyĕnyĕtan | 
katri kucumbunira | 
anging ya wus bĕgjanipun | 
sutanira Tambangraras || 

2. Muga lulusĕng akrami | 

sun mulad lĕga tyasingwang | 
tan ana salayĕng karo | 
lan apa iku uwus ta | 
carĕm apĕpasihan | 

Ni Malarsih ririh matur | 
yĕktose dĕrĕng kasĕtyan |] 

3. Paran tan mĕlangatĕni | 
sĕmajade kaya nora | 

ya mung andodonga bae | 
kang garwa alon turira | 
kalangkung sapunika | 
kados pundi malihipun | 
tiyang sĕpuh mrih raharja || 

4. Nulya (n)Jĕng Kiyai Bayi | 
mijil maring ing pandhapa | 
mingsĕr kang linggihan kabĕh | 

Ki Bayi Panurta lĕnggah | 
anĕng lampit dĕmangan | 
sigra sugata mangayun | 
pawohan lawan pateyan || 

5. Wus waradin sadayĕki | 

(n)Jĕng Kyai alon ngandika | 
ĕh Luci mundhuta age | 
tarĕbang nĕnĕm dĕn-enggal | 
lan trĕbange Jĕngraga | 

si Macan-garongan gupuh | 
kang liningan sigra mentar || 

6. Tan dangu katur ing ngarsi | 

Ki Bayi alon ngandika | 
sarwi anyĕntak trĕbange | 
padha wong tuwa narĕbang | 
si Sumbagi Jumĕna | 

man Lawatan lan Pangulu | 
man Majabong man Jĕmpina || 

7. Si Luci karo Nuripin | 
mĕngko padha gantya emprak | 

Ki Jamil lan Widigunĕk | 

Crĕmasĕnĕk lan Ki Jamal | 
iya sagĕndhing edhang | 
anulya lĕkas atalu | 

abawa maca sĕlawat || 

8. La illa ha illalahi | 

Muhammadun Rasullolah | 

(n)Jĕng Kyai Bayi ulone | 
grathul-grathul muluh rĕmak | 
mĕksih kĕtarĕng sajak | 

alon wilĕd tung-tung ĕmpuk | 
parigĕl ukĕling swara || 

9. Sajak Bintara ngunani | 
tan ewah wantahing sajak | 

Sĕkar-gadhung lĕlagone | 
sinauran santri kathah | 
gumuruh swara rampak | 
tan sarĕnti barung umyung | 
trĕbangira magĕnturan || 

10. Panrĕbange Kyai Bayi | 
abĕsus ngapipir kiprah | 
agaliwangan trĕbange | 
tansah angliling trĕbangnya | 
dhasar Macan-garongan | 
pan amunggul swaranipun | 
ngĕrobong asru piyambak || 

11. Kĕmpyang bĕm gumĕmbrung bĕning | 
gĕdhugira asibĕkan | 

imbal ngapinjal babanggĕn | 

prong pĕk prong pĕk dhĕng dhung dhung brang | 

pyang pying pyĕk brang prung prung brang | 

tong tik tong brung pong bur pong bur | 

byang pruk byang pruk brung brung brung brang || 

12. Ki Bayi singir angĕlik | 
witama kaltubiasta | 

bi arbabi saodade I 

kadas samsu pi-ibĕra | 
pijihyat tana kala | 
wasirtu sariyan nĕngguh | 
pibutunita sarapat || 

13. Santri kathah nauri | 
swara gumuruh gurnita | 
barung lan trĕbang arame | 

Ki santri Luci angemprak | 
lan Nuripin rowangnya | 
santri bleke emprakipun | 
tan ana cengkoking emprak || 

14. Sumbu sinumbu agĕnti | 
kiwa tĕngĕn corongira | 
sĕlomotan sakĕnane | 
gĕnti tan na tabĕtira | 
apan asrĕp kewala | 
mangkana sadangunipun | 
gya suwuk maca sĕlawat || 

15. Samya so angaring-aring | 
sĕsambĕn nyĕnyamikira | 
nginum wedang myang kinange 
Ki Bayi lon dĕlingira | 

wong mono yĕn wus tuwa | 
sabarang tan pati kudu | 
ĕmbuh jawane kang mawa || 

16. Antuk sababak kang singir | 
ati nglokro nuli wĕgah | 
tan kaduga nutugake | 
dene dhĕk nom biyĕn nora | 
sabĕn bĕngi tan kĕndhat | 
apan sabĕdhug-sabĕdhug | 
nora wĕgah nora sayah || 

17. Sĕmbagi nauri aris | 
alĕrĕs kang pangandika | 
tiyang wus sĕpuh tan tĕyĕng | 
sabarang pakaryanira | 
mung sakĕdhap-sakĕdhap | 
kĕjĕntol kĕdhik tan pumn | 
rumaos repot kewala || 

18. Ki Bayi Panurta angling | 
wadĕntĕn samantĕn uwa | 

tan kenging binorong-borong | 
tiyang makatĕn tan tuman | 
kang nate nambutkarya | 
tan wontĕn karaos angluh | 
sabab wus matuh kangĕlan || 

19. Beda lan kang mukti kĕdhik | 
tan tata rĕkasĕng badan | 
kang ginulang pakaryane | 
maoni lan parentah | 

gĕng alit wus panduman | 
tiyang alit gulangipun | 
lawan rĕkasaning badan || 

20. Gugulangipun kang mukti | 
lawan rĕkasaning manah | 
saturute gĕng alite | 

Ki Sĕmbagi tan bisa jar | 
kaluhuran ing sabda | 
kang myarsa sami tumungkul | 
kasinggihan pangandika || 

21. Ki Bayi ngandika aris | 
ĕnya kiye trĕbangira | 

kono padha wong nom-anom | 
narĕbang ngangkang aberag | 
ywa kĕnthĕl tyas kayoman | 

Ki Jayĕngwĕsthi agĕpuh | 
nampĕni trĕbanging rama || 

22. Lan kang rayi Jayĕngragi | 
sampun anyandhak tarĕbang | 
myang para lurah santrine | 
wus samya gantyani nrĕbang | 
Jayĕngwĕsthi abawa | 
lalagon Jawa Bayĕm tur | 
sinauran santri kathah || 

23. Jayĕngwĕsthi ngĕlik singir | 
hasalal kasduwal murad | 
waspa wĕktu wal widade | 
wabiruk ya ya Muhamad | 
parkat anpusul ngihad | 
ramakata aminatu | 

Muhamadin bilbasara || 

24. Santri kathah naurani | 
angantĕp swara sru rampak | 
lailla hailalahe | 

Muhamadun habibullah | 
gumuruh kadi gĕrah | 
jumĕgur trĕbang pipitu | 
rĕbut berag kang narĕbang || 

25. Wong roro ingkang ngempraki 
Ki Jamal lan Widiguna | 
asangli (n)jogĕd emprake | 
Widiguna bĕksa wayang | 
Jamal emprak Bantĕnan | 

pan akathah solahipun | 

cara Karang kabuyutan || 

26. Mingkag-mingkug lir anglangi | 
anglĕtĕr mubĕng kalangan | 
ambapang lir sandhanglawe | 
yĕn ngringkus tindak kosrĕkan | 
nyidhang obang-abingan | 
mĕncak lir ĕncik Malayu | 
dhĕpan cih-cih bancak-incak || 

27. Angĕre miring kikincing | 
angĕcincang bubucangan | 
apasang tamberang sale | 

Ki Widiguna atandang | 
acancut saserongan | 
kawĕng sabuk taliwangsul | 
cathokan sĕt kalĕwĕran || 

28. Ngore rambut pinara tri | 

kĕris pan mongglĕng manthelang | 
cawĕtan nyakot rambute | 
asaguh singgah ing tingkah | 
sĕblak bĕksa kĕlana | 
malang pasanging dhĕdhĕngkul | 
tungkak tumancĕp agagah || 

29. Gĕcot naricig sisirig | 
akĕsrug tanjak sigĕgan | 
dĕblĕg pancakgulu ĕjlĕg | 
sakojur oklak-aklikan | 
ngalĕnggak langak-langak | 
tangan tampĕl-tampĕl pupu | 
hebat muwĕr arenggotan || 

30. Anggĕdhindhang dhingkik-dhingkik | 
kiprah gidrah runjah-runjah | 
ilo-ilo alĕlathĕn | 

ukĕl tangkis salĕnthikan | 
amanthĕng-manthĕng tangan | 
maju ambanyak-salulup | 
pĕk-ĕpĕk kĕlir kipatan || 

31. Ambuntut bĕbĕk kikirig | 
kerogan aciciluman | 

Widiguna kĕh polahe | 

kang myat sami sumyak-sumyak | 
gumuyu kalihira | 
arame sumbu-sinumbu | 
anutug dĕnnira emprak || 

32. Salin sumalin kang singir | 
myang kang emprak gantya-gantya | 

Jamil lan Cĕrmasana-ne | 

Jamal lawan Widiguna | 

myang santri arakitan | 
angĕtog sasukanipun | 
sasagĕdira priyangga || 

33. Asuka Kiyai Bayi | 

myang sadaya samya rahab | 
jalu ĕstri tan wun rare | 
bungah-bungah sahadaya | 
anulya malih lĕkas | 
lagon Jawa Pĕtung-wulung | 
niba ginonjing gambuhan || 

379 Gambuh 

1. Allah Allah Allahu | 

e ya Allah tabarakallahu | 
nulya santri kĕh gumuruh naurani | 
barung lan tarĕbang pitu | 
magĕnturan gurnita ngrok || 

2. Singripun man mislu | 
ahmad pil kaone ninah wau | 
badru jamidrul waraya pikusniki | 
tahuman mislu walahu | 
aikalaki sarapahu || 

3. Tinampan santri umyung | 

tanpa rungwan myang kang andudulu | 
samya tumut ambyong sauran bawa tri | 
kĕlangkung ramya gumuntur | 
angarug-arug swarĕng wong || 

4. Myang sruning trĕbanganipun | 

mabyungan bĕng pong pik pong pik prong brung | 

pyang pyĕk pyĕng pyĕk dhĕng dhung dhung brang tong ting tong gring | 

pong bĕm pong bur pyak byung pyak byung | 

bung prong brung brung prong bur brang brong |] 

5. Ki Jamal lan Jamilun | 

Crĕmasana lan Widigunĕku | 

kinĕn emprak wong papat sarĕng angibing | 
mulya ngadĕg emprak gupuh | 
rekane samya dĕn-ĕtog || 

6. Langkung ing gulĕtipun | 

Jamal Jamil sami solahipun | 

Crĕmasana Widiguna apan sami | 
kang sĕlawatan saya sru | 

sĕsĕg tĕrbange agobyog || 

7. Kang emprak saya sĕngkut | 

Crĕmasana (m)bĕksa kalihipun | 

Jamal wong ro emprak mĕncak cara Ĕncik | 
pamĕncake cikat-cikut | 

samya tĕlorongan corong || 

8. Ramya sumbu-sinumbu | 

Jamal Jamil awake sakojur | 

dadi gĕni gumrubug murub mĕdĕni | 
ting sĕmborot gumarudug | 
sundhul usuke lir kobong || 

9. Malĕngak kabĕh (n)dulu | 
kuwatir yĕn lajĕng kobongipun | 

Jamal Jamil wong ro samyemprak anjungkir | 
anjogĕd sikil nĕng luhur | 
anjĕjĕr murub lir obor || 

10. Awake tan kadulu | 

kewala mung katon gĕni murub | 
nganja-anja lumaku lir banaspati | 

Widiguna lir tinunu | 
ingkang pangabaran ngobong || 

11. Tan tumama ing latu | 
eca jĕgligan apacak-gulu | 
anĕrĕcĕt kĕkicatan acĕcĕngkik | 
binuka ing gĕni murub | 
balĕbĕr sĕng ngancik kobong || 

12. Anjĕjĕr poking pupu | 

pupu murub ngapit awakipun | 

Widiguna ngancik wĕlakang angibing | 
kang (n)jungkir mĕksih Lumaku | 

Crĕma gambyong (m)bĕksa wong ro || 

13. Karyĕram mring kang (n)dulu | 
samya katĕmbĕn sajĕg-jĕgipun | 
durung mulat pagunan ingkang kadyĕki | 
tan ana bosĕn andulu | 

rĕmĕn mulat sarta gawok || 

14. Ingkang aemprak nutug | 

gya mudhun jlĕg Widiguna murub | 
papan pisan samya murub dadi gĕni | 
ulĕng-ulĕngan agapyuk | 

Jamal pundhake cinemplo || 

15. Jamil ngadĕg ing luhur | 

Jamal anjĕbĕbĕh tanganipun | 

Crĕmasana Widiguna angĕnciki | 
sĕmbari bĕksa nĕng ngriku | 
sinangga ing tangan karo || 

16. Wong papat maksih murub | 
kadya kir-ukiran gĕni murub | 

Kyai Bayi Panurta sukanya ngĕnting | 
myang sadaya ĕstri jalu | 

saking katĕmbĕning tumon 


17. Sadangunira nutug | 
nĕlasakĕn guna karyĕng gumun | 

wus mangkana wangsul sawantahing warni | 
gĕni tan na tabĕtipun | 
emprak wĕlakan kemawon || 

18. Kang singir wruh ing sĕmu | 
nulya suwuk salalahu | 
ngalĕhi wasalam salalahu ngali | 
ngala Muhamad ping tĕlu | 
nulya rĕrĕn samya aso [| 

19. Ki Bayi alon muwus | 

hĕh Luci iki apa wus bĕdhug | 
matur inggih sampun bĕdhug malah lingsir | 
panyanaku durung bĕdhug | 
dene tan angrungu ingong || 

20. Kados wau kĕsamur | 

dene gumuruhing singiripun | 
lah ya uwis Luci saosa kĕndhuri | 
kang liningan mentar gupuh | 
parentah kasinoman wong || 

21. Nulya ambĕnganipun | 
rinampa sinaoskĕn ing ngayun | 

rolas ambĕng gotong-pat gĕnging kĕndhuri | 
kang santri sadayanipun | 
panganan wus dinum kang wong || 

22. Santri Luci angetung | 
undha-usuk akĕh kĕdhikipun | 

wus mangkana Ki Bayi Panurta angling | 
wus donganana Pĕngulu | 
angrasulkĕn kajatingong || 

23. Lawan salamĕtipun | 
pangantĕne miwah anak-putu | 
ing sadesa Wanamarta kabĕh iki | 
olĕha sapangatipun | 

Kangjĕng Nabi kang kinaot || 

24. Ki Pangulu gupuh [ 

matur sandika ngususkĕn wuwus | 
kula turi anaidi sadayĕki | 

(n)Jĕng Kyai ing kajadipun | 
saur manuk sĕdaya wong [| 

25. Pangulu gya taawud | 

maca Patekah satamatipun | 

Kulhu lan Palak Binas satamatnĕki | 
amaca Bismilahipun | 

nulya (n)donga sru tumlawong || 

26. Kabĕh amin gumuruh | 
rĕmpĕg swarane ambatarubuh | 
sawusira andonga samya wiwijik | 
wanting ngumbah tanganipun | 
dan lĕkas nadhah aroyom || 

27. Sami pikantukipun | 

ragi katoran sadangunipun | 
ragi kraos luwe sakathahing santri | 
mila samya thĕkul-thĕkul | 
dhasar ulame kĕh mopol || 

28. Arame ting kariyuk | 
kriyak-kriyuk ambĕkuk kĕrupuk | 
serap-serop akĕh kĕcap ting karĕcip | 
samya ngaya-aya puluk | 
kuwarĕgĕn kĕh kang ngĕbrok || 

29. Ngadidak ing gĕnipun | 
siningkang-singkang mring kancanipun 
sami misuh bilah angambon-amboni | 
binut kĕh pinĕksa mĕtu | 

nulya mundur medong-medong || 

30. Santri cilik arusuh | 

wus winekan tan winor wong sĕpuh | 
nĕng plataran sinung saambĕng pribadi 
agĕdrah udrĕg gumuruh | 
rĕbutan ulam kumroyok || 

31. Samya jagur-jinagur | 

ting jalĕrit pan pisuh-pinisuh | 
kĕkapyukan sisiratan jangan ragi | 

Ki Bayi myat ngling gumuyu | 
wus adate rare rusoh || 

32. Kang samya nadhah nutug | 
kĕndhurinya wus kinĕn angĕdum | 
kang mapati moloni ingkang ngrolasi | 
santri kang kapesing wau | 

tan dinuman brĕkate wong || 

33. Wus waradin sadarum | 

nulya samya pamit mundur mantuk | 
wus linilan sadaya bubaran mulih | 
mung pra lurah santri kantun | 
lan bĕkĕl ing dhukoh-dhukoh || 

34. Wau ta sang linuhung | 

nĕng masjid wingking panĕpĕnipun | 
sawusira bakda tangat ing awĕngi | 
pĕragat tasbĕh tahajud | 

nulya alinggar saking (ng)gon 

35. Alon ngandika arum | 

payo yayi marang dalĕm agung | 

Tambangraras umatur saha wotsari | 
sarwi angucap cĕcĕnthung | 
lĕngsĕr aris sakaloron || 

380 Sinom 

1. Yata wau Sĕh Mongraga | 
tumamĕng tilam seta di | 
wus tumangkĕp samirira | 
parĕstri samya sumingkir | 
ngalĕmpak (ng)gyan sawiji | 
sadaya parĕstri tamu | 
anĕng gandhok kang wetan | 

Malarsih mijil pandhapi | 
kĕkalihan (n)Jĕng Kyai Bayi Panurta || 

2. Kang jĕnĕk nĕng patilaman | 

Cĕnthini tan kĕna tĕbih | 

Sĕh Mongraga ris ngandika | 
pyarsakna yayi kang gati | 
mungguh pati lan puji | 

iku pakewuhing kawruh | 
kudu wĕruh jatinya | 
kang puji kalawan pati | 
nora kĕna awor pisah nora pisah || 

3. Sadat kalawan sakarat | 
kayata daim lan kaim | 
yĕku tunggal jatineka | 
purnaning sadat sajati | 
anĕng daim lan hakim | 
ingkang sadat tanpa sadu | 
kumandhang tanpa swara | 
yĕku pasĕnĕtan pati | 

daim iku puji kang tan kĕna pĕgat || 

4. Iku yayi dĕn-waspada | 
yĕn pĕjaha rowang sirik | 
lamun tan sarowang kowar | 
yĕn ninggalana sirik | 

yĕn tan ninggali kapir | 

lamun suwung iku kupur | 

tan ana dĕn-panggiha | 

gampang sampurnaning pati | 

luwih angĕl yayi sampurnaning gĕsang || 

5. Gampang sampurnaning gĕsang | 
angĕl sampurnaning pati | 
gampang angĕl anĕng sira | 
piyambak tan ana kalih | 

mung ngĕlmi kang linuwih | 

jroning wisesa dinulu | 
lawan kang angsung tingal | 
andĕling marang kajatin | 
kadi sarĕm sawuku tibĕng sagara 


Jilid 7 - Kaca : 67 

6. Wus amor kamulyaning dat | 
sarĕm iku roh ilapi | 

kĕjĕp liyĕp lĕngut sirna | 

yĕn padha anane sirih | 

lamun nora asĕpi | 

pisan iku dadi suwung | 

mokal yĕn ngayawara | 

minangka ananing singgih | 

nora kĕna cĕwĕng tunggal kĕnyataan || 

7. Ĕdating Hyang ananira | 
sipat Hyang uripirĕki | 
ananing Hyang kambi kita | 
apĕngal Hyang ngĕlminĕki | 
iku yayi ywa lali | 
ling-lingĕn ing siyang dalu | 
iku ingkang ngaranan | 
sampurnĕng puji lan pati | 

ya sampurnaning sahadat lan sĕkarat || 

8. Ugĕr-ugĕring ngagĕsang | 

kang patitis maring ngĕlmi | 
sarengat lawan terekat | 
hakekat makripat yayi | 
kudu-kudu ngawruhi | 
ngĕlmi sakawan puniku | 
yĕku sampurnanira | 

ing puji kalawan pati | 

ngĕlmi papat pĕtĕn pupuse kewala || 

9. Pupuse ngĕlmi sarengat | 
niyat kudu anglakoni | 
pupuse ngĕlmu tarekat | 
kudu kusus angyĕktĕni | 
pupusing kakekati | 
kudu tĕmĕn sarta tuhu | 
nyatakkĕn kanyataan | 
pupusing makripat yayi | 

kudu maklum sarta sukur tan pepeka || 

10. Iku wiwinih santosa | 
sungut pradapaning wali | 

-yullah kĕkandhanganira | 
wus mangkono purwanĕki | 
tan kĕna mĕlang ati | 

kudu sumungku ing ngĕlmu | 
upama wong ngawayang | 
ugĕre jĕjĕr dĕn-apti | 

kudu akĕh jĕjanturaning pocapan || 

11. Jĕjĕr raraton minulya | 
sabarang kĕlakonĕki | 
mijil saking jĕjĕrira | 
mĕngko mungguh ing ngaurip | 
kudu mrih jĕjĕr dhingin | 
kang prayoga ing tumuwuh | 
kaya agawe wayang | 
wisesa corĕkanĕki | 

corĕk Petruk apan tan dadi Rĕjuna 

12. Pĕnatahe nut corĕkan | 
tan nalimpang ing gĕgarit | 
yĕn corĕkane Rĕjuna | 

Rĕjuna dadining ringgit | 
nulya dĕn-palimpingi | 
dinĕling wuwuh asĕmu | 
binodri wĕwalĕran | 

ulat cinawi ingukir | 

durung pulas rĕspatine wus kawangwang || 

Jilid 7 - Kaca : 68 

13. Gya pinulas pinarada | 
dhasar pamulase apik | 
dhĕdhasar kancana mubyar | 
wus dadi babaran ringgit | 
asigit cinĕmpurit | 

Rĕjuna tuhu binagus | 

kae dhalang kasmaran | 
anopĕkkong marang ringgit | 
sabab dening kabĕnĕran dadinira || 

14. Tur ta kang gawe ki dhalang | 
pinulas dĕn-cĕmpuriti | 
mangkya ki dhalang mangeran | 
mring gaweyaning pribadi | 
panggarape aririh | 

jroning tyas asuhun-suhun | 
mangkono ing tumitah | 
rĕbuta jĕjĕr kang bĕcik | 
supayane kaya ki dhalang lan wayang || 

15. Mepu tyasnya Tambangraras | 
agĕsĕng matĕng ing ngĕlmi | 
mungal ing rasa waskitha | 
rumaos dĕn-cacawangi | 
kĕraton akerati | 

sang ayu lir kayu gapuk | 
tinĕtĕsing dahana | 
kumutug mĕntĕr amintir | 
kawistara tarunaning aoliya || 

16. Wau Ki Sĕh Amongraga | 
angikal astaning sori [ 
tiniyung lungayanira | 

mrih dhĕkĕt dĕnnira linggih | 

Tambangraras mangarsi | 
tyasnya wantah wus rahayu | 
wus datan anĕratab | 
ringga riringa tan mawi | 
myating raka cipta samining wanita || 

17. Ingĕlus srinatanira | 
mring raka sarwi angaksi | 
ingusap larapanira | 
uning ing garwa tan wigih | 
pae lan wingi-wingi | 
mĕksih labĕte kumĕpyur | 
ing mangkya wus tan taha | 

Sĕh Mongraga ngandika ris | 
sokur yayi sira ngalamat santosa || 

18. Tandhane tyasira rara | 

tan kadya sabĕne yayi | 

muga sira pinarĕngna | 

palaling Hyang Maha Suci | 

tĕguhe tyasirĕki | 

pasrah maring Hyang Maha Gung | 

samana wancinira | 

amarĕngi bangun enjing | 

nulya mijil sang kalih maring patirtan || 

19. sarĕng para santri samya | 
bubar kang anĕng pandhapi | 
samya amĕt toya kadas | 
salatira maring masjid | 

Ki Bayi lan para ri | 
sadaya Subuh nĕng tajug | 
paragat dĕnnya salat | 

Sĕh Mongraga kang ngimami | 
wus salaman sadaya sarĕng umĕdal || 

20. Mandhap saking tajugira | 
bubar mantuk para santri | 
amung ingkang pra santana | 
myang lurahe para santri | 
yata Kyai Bayi | 

kondur saking masjid mangu | 

lan Sĕh Mongraga | 

ingiring pra lurah santri | 

miwah putra kaponakan ruruncungan || 

381 Pocung 

1. Ki Pangulu lajĕng umiring ing pungkur | 
prapta ing pandhapa | 

Malarsih sampun angrukti | 
saosane dhadharan enjing-enjingan || 

2. Tan adangu nulya pra kadang kang rawuh | 
tanapi kang putra | 

sagarwa lir sabĕnnĕki | 

samya (m)bĕkta rampadan sĕkul panganan || 

3. Praptĕng ngayun dhaharan tinampĕn gupuh | 
pan lajĕng tinata | 

Ni Sumbaling lan Cĕnthini | 
nglaladĕni wong loro atata-tata || 

4. Nulya wau ingkang prapta Nyai Jambul | 

Ni Burat Ni Jĕbad | 

Nyai Soyi Ni Kasturi | 

Nyai Bobot Ni Kinjĕng Jayamĕnggala || 

5. Nyai Kupu samya sarĕngan mĕrtamu | 
kabĕh sami randha | 

randha tuwa sami sugih | 

samya (m)bĕkta rampadan ajojodhangan || 

6. Duk andulu Ki Bayi Panurta muwus | 
ing ngriki cĕlakan | 

lan putra (n)dika Malarsih | 

uwa Jĕbad wa Bobot lan bibi Burat || 

7. Samya sajĕng sadaya wus nunggil lungguh | 
lan Nyai Panurta | 

kang (m)bĕkta wus dĕn tampani | 
apan lajĕng samya tinatĕng ing ngarsa || 

8. Piringipun rampadan lancaran Jĕpun | 
ingisĕnan muncar | 

ulam panganan mawarni | 
lah-olahan adi-adi myang wowohan || 

9. Sĕkulipun aputih pangajĕng bucu | 
mĕgana lan pĕnak | 

liwĕt pitik myang gĕbuli sĕkul gorĕng wuduk lan kupat lĕgandha || 

10. Ulamipun pan akathah warninipun | 
kang bĕkakak menda | 

opor bĕbĕk basngĕk pitik | 

panggang lawar bĕtutu balĕbĕd banyak || 

11. Pal puk duduh dhĕndhĕng age abon rĕmus | 
panjĕn susujĕnan | 

gorĕngan kathik gulathik | 
age ati age srĕgan lawan lidhah || 

12. Dhĕndhĕng crubuk kĕrupuk tĕrung lan gĕpuk | 
gĕcok gĕnĕm utak | 

gadhon dhĕndhĕng pal puk ragi | 

pĕcok srundĕng sambĕl-gorĕng pĕcĕl tambra || 

13. Pĕsan palung bothok jambal mangut surung | 
munjit lan balendrang | 

lombok kĕncĕng lawan pĕtis | 

jangan lodhoh bobor loncom brongkos pindhang 

14. Dadar sawut bĕkamal lan cĕplok untup | 
miwah juwadahan | 

tĕtĕl jĕnang lan surabi | 

gĕmblong lĕmpĕng ledre lan bakaran pisang || 

15. Jĕnang sagu caca kukus jĕnang grĕndul | 
srabi kĕtan kolak | 

ĕbrĕm sumpil lan cĕriping | 
carabikang kĕtan lodhoh puthu mayang || 

16. Talĕs kimpul wi gĕmbili gĕdhang suluh | 
jruk kĕprok rambutan | 

pĕlĕm nangka lan kuwĕni | 

manggis duryan kĕpundhung dhuku pijĕtan || 

17. Sawusipun dhĕdharan tinatĕng ngayun | 

Ki Bayi Panurta | 

ngling lah payo mupung enjing | 
padha sĕsĕmĕkan royoman wong kathah || 

18. Samya gupuh sadaya sigra tuturuh | 
dan lĕkas anadhah | 

pikantuk samya abukti | 

jalĕr ĕstri tan taha kĕrana Allah || 

19. Ngĕlung sinung pribadi sapĕnĕdipun | 
punapa sĕptanya | 

tan cuwa sami pakolih | 

sabĕn-sabĕn nadhah royom kanikmatan || 

20. Ĕstri jalu samya dhokoh thĕkul-thĕkul | 
mung Sĕh Amongraga | 

wus adat tanpantuk bukti | 
kĕpĕlipun gĕnge sawidara bajang || 

21. Lan sang ayu Tambangraras tan pakantuk | 
dĕnnira adhahar | 

lir kang raka Sĕh Mongragi | 

wus tan pati ulam kĕdhik mung lalaban || 

22. Sapikantuking dariji tri amuluk | 
pan wis kawistara | 

ing mangkya kalis ing bukti | 

wus sĕbagi lan kang raka Sĕh Mongraga || 

23. Samya ngungun sadaya myat ing sang ayu | 
dalah kucumbunya | 

cĕthi Cĕnthini tan pati | 

antuk nadhah wus kadi bĕndaranira II 

24. Samya sukur mring Tambangraras jumurung | 
dĕnnya palakrama | 

lĕgĕd tan siwah ing batin | 

Tambangraras rarase bisa akrama || 

25. Wus anutug kang samya nadhah sadarum | 
nulya aluwaran | 

kĕndhuri kinĕn ambagi | 

wus warata jalu ĕstri tan prabeda || 

26. Gantya maju dhĕdharan nyamikanipun | 
samya mĕmangsĕgan | 
sapikantukira bukti | 

ngeca-eca nutug ing sasukanira || 

27. Nulya sampun binagi nyamikanipun | 
pan sami kewala | 

kathahe barĕkatnĕki | 
rinumatan barĕkat wus binuntĕlan || 

28. Alon muwus Kyai Bayi Panurtĕku | 
marang santrinira | 

Luci iku si Nuripin | 

apa ora mulih-mulih ing wismanya [| 

29. Apa tugur de siyang dalu kadulu | 

Luci aturira | 

tingal-kula kados inggih | 

botĕn mantuk lajĕng angrungkĕp kewala || 

30. Kawitipun kala putra dalĕm rawuh | 
(n)jujugakĕn lampah | 

mring wismane Jayĕngragi | 
dumadakan kalantur anyangkul karya || 

31. botĕn kaur dalah mangke dĕrĕng mantuk | 
wrat-wrating parentah | 

ajrih lamun tilar kardi | 

lan botĕn ta mĕkatĕn dhi awak-dika || 

32. Lon sumaur inggih lĕrĕs gyan umatur | 
jrih kulĕng parentah | 

kancakula bĕkĕl wingking | 

wusing karya kathah ingkang mantuk samya |[ 

33. Rĕmbagipun samya gilir gantya mantuk | 
tiyang kalihdasa | 

sabĕn ari jaga kardi | 

namung kula piyambak datan giliran || 

34. Yĕn dĕrĕng wus ludhang pisan dĕrĕng mantuk 
Luci saurira | 

e lah kadospundi malih | 

Kyai Bayi Panurta ĕsmu wlas mulat || 

35. Ciptĕng kalbu (n)Jĕng Kyai runtuh sihipun | 
mring Nuripin sabab | 

kang dadya jalaranĕki | 

Sĕh Mongraga praptane nĕng Wanamarta || 

36. Sasat asung kautaman kang linuhung | 

Ki Bayi ngandika | 

Nuripin sira saiki | 

gĕdhe cilik tĕgĕse sira sun-ganjar || 

37. Wong ing padhukuhan ya limalas dhukuh | 
ing Jaha ing Putat | 

ing Kalisat ing Sulatri | 

ing Wanasari ing Pasarĕn ing Patoman || 

38. Ing Sĕmpulur ing Galuran ing Tĕlutur | 
ing Natar ing Pancar | 

ing Tĕmpĕl ing Tĕmuwangi | 

Ing Cabakan gĕnĕpe dhukuh limalas || 

39. Dadi iku nĕmbĕlas karo dhukuhmu | 
dhewe ing Pagutan | 

pĕtinggi ing dhukuh sami | 
iku sira Nuripin kang parentaha || 

40. Pan sun-gadhuhakĕn ing sira sadarum | 
barang sĕsanggannya | 

mĕtuwa saking sirĕki | 

pajĕg puluh bau suku saking sira || 

41. Nuripin sru nĕmbah-nĕmbah matur nuwun | 
kapundhĕng mustaka | 

pasihanipun (n)Jĕng Kyai | 
botĕn sagĕd kawula darmi kewala || 

42. Pĕtinggiku Luci timbalana gupuh | 
padha pasrahĕna | 

mring Nuripin dipun-agilis | 

dimĕn mulih kon ngiring lurahe anyar || 

43. Luci gupuh nimbali pĕtinggi dhukuh | 
tan adangu prapta | 

pinasrahkĕn pra pĕtinggi | 
sadaya wus dhinawuhan || 

44. Amangulu mring Nuripin barang tuduh | 
kinĕn amanuta | 

marang Nuripin kang bĕcik | 
pra patinggi sadaya matur sandika || 

45. Wusnya sinung Ki Nuripin kinĕn mantuk | 
nĕmbah lĕngsĕr nulya | 

ingiring para pĕtinggi | 
gumarudug kadi dadi dĕmang anyar || 

46. Wusnya pungkur Ki Bayi malih amuwus | 
mring kang putra miwah | 

para kadang sadayĕki | 
aprakara ragangane si Murtala || 

47. Ya dĕn-gupuh yĕn wus prakarane rampung | 
aywa kĕlayatan | 

iku bodholĕn tumuli | 

ngupaya-a dinane ingkang prayoga || 

48. Undhagimu si Kriyamĕnggala iku | 
lan si Kriyatruna | 

Kriyapatra lan Ki Wĕrni | 

sanak Kalang Ki Prakosa Bauyuda || 

49. Dadi iku anggarap wisma tĕtĕlu | 
masjid gandhok omah | 
pikirĕn barĕnge dadi | 

ing sadina kono adĕge barĕngna || 

50. Omah tĕlu rayapĕn ing wong sadhusun | 
supaya glis dadya | 

lan pilĕstĕre dĕn-dadi | 

sun wangĕni sasasi dadining wisma || 

51. Lah wus gupuh rĕmbugĕn dhewe kang rampung 
myang kulah pakiwan | 

sapa tukange kang bĕcik | 

reka-reka kĕmbang-kĕmbangane kulah || 


10 (Ngĕdĕgakĕn griya kangge Sĕh Amongraga lan Kĕn Tambangraras) 

II. Ngĕdĕgakĕn griya kangge Sĕh Amongraga lan Kĕn Tambangraras. 

Ki Bayi dhawuh supados para rayi lan putra enggal ngusung ragangan griya 
ingkang sampun katumbas lan enggal dipun-dĕgakĕn ing kampung 
Pananggungan, sawetan dalĕmipun Ki Bayi. Tiyang kathah ngangkati lan 
ngĕdĕgakĕn griya, sarta mĕsjid sinung balumbang angilĕkakĕn toya, 
katambahan taman lan kitri amĕpaki, punapadene pagupon dara lan gĕdhogan. 
Sadaya sami sĕngkut, rukun ing karya saengga sagĕd rampung ing dalĕm 4 
dintĕn. 

Sampun purna panggaraping wismanipun Sĕh Amongraga, sadaya pinariksan 
Ki Bayi, tan wontĕn ingewahan. Nulya sami lĕnggah ing pandhapi, dhahar 
sĕsarĕngan para kadang tuwin putra. 

Kaca 73 - 90. 

379 Gambuh 

52. Samya matur sandika sadayanipun | 
tan lĕganĕng karsa | 

Ki Bayi ngandika aris | 

saiki banjurna ambodhol ragangan || 

53. Panggarapmu ing kono bae sor tanjung | 
natar Pĕnanggungan | 
kabĕh kang anambut kardi | 
besuk dĕge lor wetan gandhok pungkuran || 

382 Pangkur 

1. Jayĕngwĕsthi Jayĕngraga | 

myang pra ari Swarja Wiradhusthĕki | 

Panukma lawan Panamur | 

miwah Ki Kulawirya | 

samya matur sandika gya pamit mundur | 

linilan nulya bubaran | 

sadaya jalu myang ĕstri || 

2. (n)Jĕng Kyai Bayi Panurta | 

lan kang garwa myang putra sĕh Mongragi | 
samya malbĕng dalĕm agung | 

Mongraga Tambangraras | 
sakucumbu cĕthi Cĕnthini tan kantun | 
mring panĕpĕn pupungkuran | 
wus rinukti sarwi adi || 

3. Linangse seta lus raras | 
tinaruban ginaribig gumrining | 
sing ro wus jĕnak nĕng ngriku | 
ing tajug panĕgĕsan | 

datan arsa anĕng jro tilam wisma gung | 
kewala mung tĕrkadhangan | 
mring pandhapa masjid jawi || 

4. Wau ta kang para kadang | 

kumpul anĕng wismane Jayĕngwĕsthi | 

Jayĕngraga wus nĕng ngayun | 
samya apirĕmbagan | 
rĕragangan wismane Murtala wau | 

Jayĕngwĕsthi lon lingira | 
mring kang paman sadayĕki || 

5. Mĕnggah trapipun ing karya | 
punapinggih ĕbyukan sĕdayĕki | 
punapa ta samya urun | 

apan nyadasa sowang | 
anauri para pamanira anut | 
datan lĕngganĕng parentah | 
sakarsanipun pan dadi || 

6. Byukan sanadyan urunan | 

wong sadesa kĕrsane (n)Jĕng Kiyai | 
gĕlise bae pinundhut | 
sumangga ing parentah | 

Ki Wuragil Kulawirya nambung wuwus | 
ki raka mĕnggahing kula | 
kang kapanggih rĕmbag-mami || 

7. Prayogi byukan kewala | 
sakathahe anak-putu kinĕrig | 
sadaya tiyang sadhusun | 
pĕnĕd sami rumagang | 

dadya samya katingal ing damĕlipun | 
dhokohing kathah supaya | 
lĕga galihe (n)Jĕng Kyai || 

8. (ng)Gih tumuntĕn kalampahan | 

mangke gampil etang kapanggih wingking 
pangraos kula pikantuk | 

Jayĕngraga lingira | 

rĕmbagipun paman puniku ngong tumut | 
prayogi datan kuciwa | 
nulya sadaya ngrĕmbagi || 

9. Wus dadya (ng)gĕnnya bicara | 

nulya Jayĕngwĕsthi ngandika aris | 
inggih suwawi dĕn-gupuh | 
ambodhol kang ragangan | 

dimĕn nuntĕn katingal nĕng natar mangu | 
lan malih ing rĕmbag kula | 
sami bubuh ambumĕni || 

10. Kula ambumĕni langgar | 

paman Swarja gandhok kalih bumĕni | 

paman Wiradhustha sumur | 

kulah lawan pakiwan | 

man Panukma ambumĕni gĕbyogipun | 

man Panamar bumĕnana | 

ngukir tĕbĕng kori lĕmpit || 

11. Dene paman Kulawirya | 
ambumĕni ĕsĕl kang wĕsi-wĕsi | 
Jayĕngraga bumĕnipun | 
gĕndhĕng sawuwungira | 

kaki Sĕmbagi Jumĕna bumĕnipun | 
sakĕhe wong kasĕntanan | 
mĕstĕr jrambah sĕddayĕki || 

12. Pagĕr jĕro gĕlamitan | 

lawan kitri kang patut anĕng ngarsi | 

lawan kaping kalihipun | 

pun paman Kulawirya | 

lan si adhi Jayĕngraga kula tuduh | 

dadiya kulmaking karya | 

lurah tukang sadayĕki || 

13. Kabĕh drĕma bae mragang | 

kang misesa kang ngreka rakit-rakit | 
kang nyĕpĕng patanĕnipun | 
sakĕhing tukang-tukang | 
mung Jĕngraga lan paman Kulawiryĕku | 
kang ngrampungi parentahan | 

pasang patut kang prayogi 


14. Jayĕngraga Kulawirya | 

tur sandika myang kabĕh anjurungi | 

wusira mangkana wau | 

samya ngatak rĕrĕyan | 

kinĕn bodhol ragangan mring wismanipun | 

Murtala nulya sadaya ] 

pra rĕrĕyan mangkat aglis || 

15. Jayĕngwĕsthi Jayĕngraga | 
miwah para paman-pamanirĕki | 
samya marang natar mangu | 
nĕng kampung Pĕnanggungan | 
wus miranti ginĕlaran kasah agung | 
nĕng ngriku para ngawirya | 

tugur anjĕnĕngi kardi || 

16. Samya ambĕkta kiriman | 
pateyan myang sĕkadar-kadarnĕki | 
tan dangu kang ngusung-usung | 
ragangan kang rinayap | 

prapta kabĕh lajĕng cinathok nĕng ngriku | 
natar mangu Pĕnanggungan | 
tĕlas tan kongsi mangsuli || 

17. Miwah kang ngusung gĕbingan | 
wĕnĕh gĕbyog lakar dĕlurung takir | 
asĕlur samya sung-usung | 

gĕng alit panjang cĕndhak | 

wusnya prapta kajĕng sadaya gumlundhung | 

ajajar wontĕn ing nglatar | 

wus tinampan ing undhagi || 

18. Pan lajĕng binĕlandhongan | 
kang pinaju samya ambĕlĕdhangi | 
moncong kang nugĕli wadung | 
anggraji wĕnĕh nĕbal | 

ting kĕramplong rame swaraning kang madung 
kang lagya nigaran tatal | 

ana lagya marĕjĕngi || 

19. Wahipun saka panirat | 

myang tĕrumpah jĕjĕnĕng kori lĕmpit | 

ingkang amasah gĕbyog pluk | 

kang mipit tĕbĕng lawang | 

ingkang karya talundhag canthĕlanipun | 

kĕndhiting gĕbyog pulĕtan | 

kang aranggang gandhok kalih || 

20. Myang karya sumur lan kulah | 

wus pinĕrnah sadaya dĕn-kĕnthĕngi | 
miwah ukuring bĕbatur | 

winindu bata lepa | 

dhudhukaning sumur karya rug-bĕbatur | 
tuwin kang lagya anggranggang | 
langgar rinakit lir masjid || 

21. Mangkana kang nambutkarya | 
anarĕmpĕng bang enjing bang Mahĕrib | 
kĕndĕl-kĕndĕl lamun wĕktu | 

enjing wanci byar surya | 
surya nglarap dĕnnira sami akukud | 
natar mangu tinaruban | 
supaya yĕn nambutkardi || 

22. Natar mangu Pĕnanggungan | 
kadya pasar saking kĕh nambutkardi | 
kang masah mĕthĕl mĕmadung | 
anggraji manglus natah | 

nyathok blandar anganjingkĕn ganda maru | 
angrapĕt abĕn-abĕnan | 
kang ngĕpluk angĕlis || 

23. Sadaya kang nambutkarya | 

jawi lĕbĕt kathahe winĕtawis | 
apan wontĕn tigangatus | 
ingkang anambutkarya | 

dene wong ing Wanamarta kang tan milu | 
sadaya amĕt bubuhan | 
amĕdalakĕn kĕndhuri || 

24. Pan datan pinarentahan | 
samya tĕpung kajadira pribadi | 
sidhĕkah tumpĕng lan wuduk | 
panganan dhawĕt rujak | 

sabĕn dina giliran sidhĕkah satus | 
satus ambĕng minra-tiga | 
tigangdasa (m)bĕng tri ĕnjing || 

25. Tigangdasa (m)bĕng tri siyang | 
tigangdasa tri ambĕng sontĕnnĕki | 
gĕnging ambĕng undha usuk | 
ragi mĕskin lan kuwat | 

para randha kang sugih gĕng ambĕngipun | 
ing sabĕn dina tan owah | 
traping ambĕng traping kardi || 

26. Tan prabeda rahabira | 

datan ana ngrĕsula kang sak sĕrik | 
adhangan sadayanipun | 
sarwa datan rĕkasa | 

saking dening (n)Jĕng Kyai pangunahipun | 
tan duwe manah kang arda | 
dumadak tatrap pribadi || 

27. Jĕng Kyai Bayi Panurta | 
dĕnnya paring boja ing sabĕn ari | 


< Serat Centhini Jilid 07 - Halaman : 99 > 


limalas gĕng ambĕngipun | 

limang ambĕng enjingnya | 

limang ambĕng siyang miwah sontĕnipun | 

wedang panganan sĕgĕran | 

datan kĕndhat sabĕn ari || 

28. Kajad anglujĕngkĕn samya | 

asung dhahar mumule (n)Jĕng pra Nabi | 
tuwin mule ing luluhur | 
sadaya mawi pendah | 

Kyai Bayi tĕrkadhang mijil mring mangu | 
ningali kang nambutkarya | 
tuwin warnining kĕndhuri || 

29. (n)Jĕng Kyai aris ngandika | 

mring kang putra myang para ingkang rayi | 

ya ambĕng samono iku | 

manira durung dhamang | 

paran samya mĕtu saking parentahmu | 

Jayĕngwĕsthi aturira | 
kawula tan marentahi || 

30. Tuwin paman tan parentah | 
inggih saking kajadipun pribadi | 
mantuk ing piyambakipun | 

tan tumut nambutkarya | 
samya kajad sĕdhĕkah kĕndhurinipun | 
sami tĕpangan piyambak | 
samya gilir sabĕn ari || 

31. Ambĕng agĕng kathahira | 

ing sadintĕnipun mĕdal ping katri | 

Ki Bayi lingira arum | 
sokur Alkamdulilah | 
agawe susah sakĕhe nak-putu | 
jabakna karĕpe dhawak | 
saking kĕrana Lah-nĕki || 

32. Sakĕhe kang nambutkarya | 
ingubĕngan marang Kiyai Bayi | 
tanya lan pangalĕmipun | 
apike panggarapnya | 

santri Luci bikut ngajĕngi andundum | 

Kulawirya lir kapinjal | 
jaba jro dĕn-pariksani || 

33. Bĕdhug rĕrĕn samya nadhah | 

Kyai Bayi nĕng ngriku arsa bukti | 
lan putra ari akĕmbul | 
sarĕngan lan wong kathah | 
sawusira nadhah lajĕng samya wĕktu | 
anĕng masjid mangu salat | 

wĕnĕh salat nĕng (ng)gonnĕki || 

34. Wusnya bakda nambutkarya | 

Kyai Bayi alĕnggah nĕng surambi | 
putra ri samya nĕng ngayun | 

Ki Baywa lon ngandika | 

lagi pirang dina (ng)gĕn nambutkaryĕku | 

matur kang samya liningan | 

sawĕg kalihdasa ari || 

35. Ngling malih karanane ya | 
ingkang dadi kulmaking nambutkardi | 
kang anyĕkĕl barang rampung | 

Jĕngaga lan si Wirya | 

ing saiki lagi apane kang uwus | 
apa tangĕh apa enggal | 

Jayĕngraga matur aris || 

36. Punika sampun sadaya | 

namung kantun kang rĕmĕh-rĕmĕh kĕdhik | 

tuwin ingkang karya sumur | 

bĕbatur mĕstĕr kulah | 

wus sadaya namung kantun akingipun | 

kados yĕn botĕn sumĕlang | 

rampung salĕbĕting sasi || 

37. Punapinggih makatĕna | 

atur kula paman marang (n)Jĕng Kyai | 

Kulawirya naur saguh | 
iya bĕnĕr turira | 

wong wus kabĕh kari rĕmĕhane durung | 
sunduga sĕpasar ĕngkas | 
rampunge jaba jro uwis || 

38. Ki Bayi lon ngandikanya | 

kang nambutkarya sabobote gĕlis | 

sadaya nginggihi atur | 

saking bĕgja paduka | 

majadipun kalih wulan botĕn rampung | 

mangka tan kongsi sawulan | 

yĕkti sawabe (n)Jĕng Kyai || 

39. Ki Sĕmbagi nambung sabda | 
inggih talah trape kang nambut kardi | 
arikat apik kalangkung | 

kabĕhe barĕng dadya | 

Kyai Bayi Panurta lingira arum | 
rĕmbugĕn kono adĕgnya | 
etunge dina kang bĕcik || 

40. Karsĕngsun yĕn pinarĕngan | 

tan kĕpalang petang kang amĕlati | 

besuk tanggal wolulikur | 

nuju dina Jumungah | 

apa bĕcik ya ing tanggal wolulikur | 

dospundi ing ngriku uwa | 

yĕn awon pilih punĕndi || 

41. Ki Sĕmbagi nulya ngetang | 
kathuwĕlan drijine angetangi | 
pan kalĕrĕsan puniku | 

nuju dintĕn Patekah | 

langkung pĕnĕd Jumungah ping wolulikur | 
datan asangar myang nangas | 
etang Jumngah Buda Paing || 

42. Limalas lakuning surya | 
pancasudanipun inggih tunggak-sĕmi | 
buta gajah watu wuku | 

dhawah ingkang prayoga | 

nanging wuku dhawah Endra Aryang Wurung 

punika ragi sumĕlang | 

watĕg kasusahan pikir || 

43. Ki Bayi alon ngandika | 

angsal datan nangas sangar wus bĕcik | 
sawabe Jumungah cukup | 
awona sawatara | 

tan ngapa-a priye ing kono Pangulu | 
ngalap bĕrkah ing Jumungah | 
kabĕh anjurung utami || 

44. Inggih prayogi karsanta | 

namung mĕndhĕt sangat ingkang utami | 

ya bĕnĕr sirĕku wuwus | 

sangating sawab tama | 

wayah apa Ahmade ing wolulikur | 

lah mara etungĕn samya | 

kowe kono Basarodin || 

45. Ki Pangulu aturira | 

Ahmadipun pĕcak sadasa enjing | 

Ki Kulawirya amuwus | 
ambakna wong ngaetang | 
bliwar-bliwur pĕcak sadasa prĕhipun | 

(n)dika wiwiti punapa | 

lĕrĕse enjing Ibrahim || 

46. Yusup Ijraile siyang | 

Ahmadipun bakda Jumungah lingsir | 
sangat tanggal wolulikur | 

Ibrahimpun enjing | 

lah botĕn ta makatĕn pangetangipun | 

Ki Pangulu ngling anjola | 
e inggih kasupĕn mami || 

47. Ki Kulawirya anabda | 

winor guyu kalingane Ki Modin | 
kajaba donga Majĕmuk | 
kang tan kenging kalepyan | 
ngulinakkĕn barĕkalan kongsi wisuh | 

tangan mĕksih gĕbĕl upa 
kĕsusu-susu amulih II 

48. Ginaguyu ing ngakathah | 

Kyai Bayi gumujĕng sarya angling | 
gĕbĕl upa priye mau | 
kang rayi aturira | 

pan punika inggih pun kakang Pangulu | 
dĕnnya andongani hajad | 
tan kantos dĕnundang prapti || 

49. Sabĕn dintĕn datan tuwang | 

sagĕd pangguh pĕpaka kang kĕndhuri | 
sampun waradin sadarum | 
sami gilir sĕdhĕkah | 

ingkang dĕrĕng sĕdhĕkah mung kang Pangulu | 

Ki Pangulu mĕsĕm mojar | 
niyatkula benjing-enjing || 

50. Gĕgĕtun kula kĕlintang | 
ngong-wastani datan mawi kĕndhuri | 
kĕlorog sadasa dalu | 

botĕn uningĕng ajad | 

mila kula sarĕng mirĕng gupuh-gupuh | 

ajad mawi dinonganan | 

maune ngong dĕrĕng mikir || 

51. Ki Bayi gumujĕng nabda | 

iya ta lah dadi guyon si Modin | 
lan malih etungĕn mungguh | 
lawang pinara sanga | 

Ki Sĕmbagi Jumĕna matur (ng)gih sampun | 
mĕt dhawahe kawan lawang | 
winastanan olĕh bangkit || 

52. Ki Bayi alon ngandika | 
kadipundi uwa petanganĕki | 

Ki Sĕmbagi aturipun | 
pagĕr pinara sanga | 

kang ingetang kawit wetan pinggir ngayun | 
punika ingkang winastan | 
lawang olih akak salih || 

53. Ping kalih tan darbe utang | 
kaping tiga dukacipta kang kori | 
ping pat olih pintĕr ngĕlmu | 
panca lawang kĕpatyan | 

ping nĕm lawang ati kĕras rosa bĕndu | 
sapta lawang lĕh sugihan | 
wolu cacading narpati || 

54. Ping sanga lĕh batur kathah | 
jangkĕp sanga pĕngalore binincil | 
wit ingetang saking kidul | 

lawang lĕh arta ala | 
ping kalih lawang sarwolih sugih ayu | 
ping tri lawang sugih anak | 
lawang mĕnang ngangkuhi || 

55. Panca lawang kĕmalingan | 

ping nĕm lawang lĕh sugih suka ati | 

ping pitu lawang lĕh bĕndu | 

wolu lawang lĕh warta | 

kaping sanga lawang gĕringan sring wuyung | 

wus jangkĕp nĕkuk mangetan | 

pagĕr lĕr ngetang kilĕn wit || 

56. Lawang kapisan gĕringan | 
kaping kalih lawang kĕh tamunĕki | 
ping tri lawang sugih sunu | 

pat lawang kĕh ngalanan | 
kaping lima lawang kĕmalingan iku | 
ping nĕm lawang olĕh karya | 
jajalaran saking siwi || 

57. Sapta lawang budi rosa | 

wolu lawang lĕh dosa saking siwi | 
ping sanga mĕlarat muput | 
jangkĕp malih ingetang | 
pagĕr wetan wit saking lĕr etangipun | 
lawang dosa saking liya | 
ro lawang lĕh ĕstri adi || 

58. Ping tri lawang lĕh bujana | 

ping pat lawang olĕh sampurnĕng kardi | 

panca sugih srananipun | 

ping nĕm lawang rusak tyas | 

kaping pitu lawang asring tukar padu | 

wolu gĕdhening tyas | 

ping sanga lawang malingan | 

wus jangkĕp tĕpung binincil || 

59. Inggih mangsa borong uwa | 
wajibipun tĕkiyar amrih bĕcik | 
ĕh Kulawirya sirĕku | 
rĕmbaganing ngakathah | 
prayogine ya ing besuk wolulikur | 
wis padha nambuta karya | 
gĕlakĕn kang durung uwis || 

60. Kundur (n)Jĕng Kyai Panurta | 
tan winuwus sakantune wus dadi | 
yata ing nalikanipun | 
praptĕng sawiji dina | 

Jumungah Paing tanggal ping wolulikur | 
latar mangu Pĕnanggungan | 
jĕjĕl jalma lĕbĕr jawi || 

61. (n)Jĕng Kyai Bayi Panurta | 

nĕng pandhapa lĕnggah lawan Mongragi | 

Malarsih lawan kang sunu | 

Kĕn Rara Tambangraras | 
cĕthi Cĕnthini ngladĕni abikut | 
dhĕdharan enjing-enjingan | 
bikut lawan Ni Sumbaling || 

62. Ki Bayi lon angandika | 

Luci sira timbalana dĕn-aglis | 
anakmu lawan kyaimu | 
kang padha anĕng jaba | 

santri Luci tur sandika sigra mĕtu | 
nimbali putra kalihnya | 
pra ari myang kyai-kyai || 

63. Nulya kerit lampahira | 

praptĕng ngarsa ngabĕkti tata linggih | 
wĕnĕh atur salamipun | 
tarap anĕng pandhapa | 

Kyai Bayi aris dĕnnira amuwus | 
paran wus pĕpak sadaya | 
anak putu sadayĕki || 

64. Lawan kang sinambutkarya | 
apa uwis kabĕh tan ana kari | 
umatur sadaya sampun | 
kantun ngusung kewala | 

iku mĕngko arahku Jumungahipun | 
ana ing kono kewala | 
bĕbatur wisma wus dadi || 

65. Gaweya mimbar sadhela | 

lir kokobong bae linangsĕn putih | 
ngiras ngalap bĕrkahipun | 

Jumungah dadya tulak | 
supayane supangat mungguh ing ngĕlmu | 
ing masjid gĕdhe suwungna | 
ngalang Jumungah sawiji || 

66. Samya umatur sandika | 

winor guyu sami sasmitĕng linggih | 
gya Nuripin praptanipun | 
ngirit rĕrĕyanira | 

sarwi (m)bĕkta uwos tigangdasa pikul | 
thil-inthil pala pĕndhĕman | 
tela kimpul wi gĕmbili || 

67. Gumarudug dĕrĕng prapta | 

matur nĕmbah ngaturakĕn wong binaris | 

Ki Bayi gumujĕng muwus | 
iya bangĕt tarimĕngwang | 
kabĕnĕran Nuripin tĕkanirĕku | 
aturna mring nyainira | 

sira banjura ngladĕni || 

68. Nĕng pawon sakancanira | 
aywa milu sira anambutkardi | 
kabĕh iku wong ing dhukuh | 
nĕng pawon tugurĕna | 

Ni Malarsih alon dĕnnira amuwus | 

Nuripin sira banjura | 
marang pawon bae aglis || 

69. Nuripin matur sandika | 
sarĕhning andika lajĕng juroni | 
yata (n)Jĕng Kyai amuwus | 
lah wis payo Bismilah | 

angkatĕna kabĕh kang padha sung-usung | 
kang liningan tur sandika | 
putra miwah para ari || 

70. Samya ngatak rĕrĕyannya | 

sarĕng mundur putra sira king ngarsi | 
kang dadi manggalanipun | 

Ki Ragil Kulawirya | 

dan ingangkat saka bĕlandar dĕlurung | 

andĕr molo pangrĕt serang | 

usuk wuwung lawan takir || 

71. Kumĕrap asĕsĕmutan | 

pan anggili kang ngusung manjing mijil | 
sakenjing rame andulur | 
pinĕtak prĕnahira | 

wisma gandhok kĕkalih katri lan tajug | 
tan kĕliru adunira | 
sadaya wus dĕn-angkani || 

72. Kang sasaka sami saka | 
ingkang ricik sadaya sami ricik | 
wus gĕmah samya tinumpuk | 
tĕlas ingkang ngusungan | 

Kulawirya mubĕng nitik angkanipun | 
kĕpanggih lĕrĕs angkanya | 

nulya (n)Jĕng Kiyai Bayi || 

73. Mriksani kang nambutkarya | 

sarwi mrĕnahakĕn pangimbar ĕpring | 

sĕdhĕnge panggonanipun | 

pra ari kang mĕragang | 

sampun sami prayogi panggĕnannipun | 

nulya wus linangse pĕthak | 

miwah panggĕnanne ĕstri || 

74. Pan wus ingalingan kajang | 

Ki Bayi ngling hĕh Luci dĕn-agĕlis | 
wĕtokna wedangmu bubuk | 
lawan juwadah jĕnang | 

kang warata sakĕhe pra anak-putu | 
santri Luci sigra mentar | 
mubĕng angingon-ingoni || 

75. Ngling malih hĕh Kulawirya | 
mĕngko yĕn wus padha wedangan sami | 
undangana sĕdayĕku | 

samya bar Jumungahan | 

anĕng kene bae kang pada maujud | 

Kulawirya tur sandika | 
nulya samya dĕn-undangi || 

76. Saur manuk sadayanya | 

nulya kundur asiram (n)Jĕng Kiyai | 
mangkana sadayanipun | 
sawusira ngingonan | 
samya adus susuci mĕt banyu wulu | 
lan dangu nulya ngalĕmpak | 
nĕng batur wisma arĕsik || 

77. Pĕnuh lĕbĕr palataran | 

jalu ĕstri sunat sukril wuluki | 
miwah tahyatul masjadu | 

Kyai Bayi Panurta | 

lan kang putra Sĕh Mongraga praptĕng ngriku 
Malarsih Kĕn Tambangraras | 

Sumbaling cĕthi Cĕnthini || 

78. Miwah para ĕstri kathah | 
wusnya kabĕh sunatan darus ngaji | 
nalikane manjing mĕtu | 

Jumungah binĕdhugan | 

masjid agung lawan bĕdhug masjid mangu | 
Kaputran myung Pakauman | 
tuwin bĕdhuging pra ari || 

79. Gumĕmplang panasing surya | 
supramdene kang sunat sadayĕki | 
tan angraos panasipun | 

malah srĕp sawatara | 
jalu ĕstri anĕng ngriku ciptĕng kalbu | 
majade panas grah-uyang | 
prandene datan manasi || 

80. Baya sawabe Mongraga | 
sakaliyan sawabe (n)Jĕng Kiyai | 
yata antaraning bĕdhug | 
bĕdhug wus sinalahan | 
sakĕndĕling bĕdhug cĕp tan na kĕrungu | 

Kyai Swarja Wiradhustha | 

Pamukma Panamar tuwin II 


81. Kulawirya samya adan | 

yata adan kang adan sri kapyarsi 

wong lima barĕng swara rum | 
wuse sami asunat | 

nulya ĕcis sinungkĕn tinampan sampun | 
gya sira Ki Jayĕngraga | 
nulya mangasiral aglis || 

82. Wusnya sira mangasiral | 

Sĕh Mongraga ingkang kutbah anuli | 
mungguh salawat ping tĕlu | 

Jĕngwĕsthi nulya adan | 
adan ririh gumarĕnggĕng tan asĕru | 
wusnya nuli Sĕh Mongraga | 
tangawudira matitis || 

83. Apan kutbah wali sana | 

swara ririh ruruh alĕp ngalap sih | 
sajak Yaman manis arum | 
wilĕde ambiyolah | 
amlas-asih sambada lan kutbahipun | 
ingkang wus sumurup makna | 
angrĕs tyase lir kapatin || 

84. Kang durung wĕruh ing makna | 
ngondhok-ondhok de swara ngasih-asih | 
Tambangraras luh tumuntur | 

myarsa raosing kutbah | 

jalu ĕstri kathah samya ngĕmu ĕluh | 

mangkana akiring kutbah | 

wus tamat gya dĕn-tamati || 

85. (n)Jĕng Kyai Bayi Panurta | 
angimami Jumungah nulya takbir | 
usalli takbir sadarum | 

surat wusing Patekah | 
apan surat Watini ing awalipun | 
akire Inna anjalna | 
sarta mawi dĕn-kunuti || 

86. Wus prapta akiring tahyat | 
salat bakda slawat lajĕng pupuji | 
gya dhikir ambata-rubuh | 
lajĕng amaca donga | 

wus pĕragat slawat salaman sampun | 
kĕndhuri apĕm dinongan | 
susnya binage wĕradin || 

87. Miwah kang salawat arta | 

jalu ĕstri rong kĕthĕng tan na kari | 
bakda bar Jumungahipun | 
parĕstri wus bubaran | 

(n)Jĕng Kyai ngling mring putra myang arinipun 
lah mara payo Bismillah | 
sakane guru dĕn-aglis || 

88. Kabĕh padha jathokĕna | 

kang liningan padha angatag jalmi | 
sigra sasaka jinunjung | 
pangĕrĕt myang bĕlandar | 
saka goco pĕngiwa lan andĕripun | 
punang saka pat ingangkat | 
sarĕng adĕgira sami || 

89. Swaraning kang nambutkarya | 
pan gumuruh aloke ting jalĕrit | 
wus ngadĕg sasakanipun | 
sigra blandar ingangkat | 
ligarangakĕn sarta alokipun | 
kang raka pinarentahan | 
gandhok pinrih sarĕng dadi || 

Jilid 7 - Kaca : 84 

90. Ki Suharja sigra ngatag | 

nuntĕn nusul ngadĕg gandhok kĕkalih | 
lan malih mring putranipun | 

Jĕngwĕsthi pinarentah | 
kinĕn ngadĕgakĕn aglis tajugipun | 
kang putra sigra angatag | 
mring wong myang undhaginĕki || 

91. Sadaya sarĕng tumandang | 

wisma langgar lawan gandhok kĕkalih | 
rame swara sru gumuruh | 
barungan tanpa rungwan | 

Kyai Bayi lan Sĕh Amongraga luhung | 
lĕnggah bale tinaruban | 
sĕsajĕn dhĕdharan ngarsi || 

92. Kulawirya lir kekeyan | 
anyakupi sakĕhe nambutkardi | 
bancang pat parentahipun | 
ngungkuli para kadang | 

cĕkĕh cikat cĕlingkrik mĕnĕk mandhuwur | 
saruwale kombor pĕthak | 
tudhung basunanda prĕkis || 

93. Tan wigih ing pĕpĕnĕkan | 
ngetan ngulon lumayu turut takir | 
maoni kang durung mungguh | 
watak nora sĕrantan | 
tinandangan dhewe sapakolihipun | 
takir pinilĕs dĕn-wawal | 
kancing-kancing sampun manjing || 

94. Usuk serang caluringan | 

manjing kabĕh pakĕncĕng wis kinancing | 
topĕng pinritgantil kukuh | 
serang wus ingingkaban | 
bĕlandar kinĕlam ing ura-ura duk | 
takir ambangkok nĕng gimbal | 


< Serat Centhini Jilid 07 - Halaman : 109 > 


inggil-inggilan wus dadi || 

95. Wisma gandhok lawan langgar | 
apan sarĕng wuse panjingan inggil | 

Ki Kulawirya glis muwus | 
lajĕng apĕparentah | 

gĕbyog-gĕbyog kinĕn angĕtrapkĕn gupuh | 
cakut kang pinarentahan | 
sambunge wus dĕn-angkani || 

96. Samya sarĕng mara mragang | 
tinrapakĕn sakĕhe pra undhagi | 
kang sadaya gĕbyogipun | 

pan wus atrap sadaya | 

Kyai Bayi alon dĕnnira amuwus | 
hĕh Jayĕngwĕsthi Jĕngraga | 
lan pamanmu kon mangarsi || 

97. Gupuh marĕg kang liningan | 
atĕtanya Ki Bayi lan kang rayi | 
hĕh Wirya apa ta uwus | 

kari apane ingkang | 
durung atrap Ki Kulawirya umatur | 
wondene kang dĕrĕng atrap | 
kantun tĕbĕng kori lĕmpit || 

98. Kang nginggil gĕndhĕng ĕrĕnguya | 
ingkang dĕrĕng Ki Bayi angling malih | 
ya wus lĕrĕna sadarum | 

arĕbut wĕktu Ngasar | 

apa mangan dhisik apa pĕrlu wĕktu | 

rĕhning padha akir Ngasar | 

Kulawirya matur aris || 

99. Aluhung rĕbat sĕmbahyang | 

yĕn wus salam mangke sami abukti | 

Ki Pangulu nambung wuwus | 
mĕnggah rĕmbag kawula | 
luhung nĕdha rumiyin prayoginipun | 
ngling Suharja Wiradhustha | 
ngong rĕmbag amangan dhingin || 

100. Pakolih maklum ing kathah | 

Kulawirya gumujeng nambung angling | 
batos kula (ng)gih kadyĕku | 
nanging sampun katingal | 

(m)bujĕng bukti (n)Jĕng Kyai angling gumuyu | 
bĕnĕr si Pangulu Basar | 

-rodin ngur madhangan dhingin || 

101. Kang rayi matur sumangga | 
nulya nuduh Ki Bayi marang Luci | 
mara wĕdalna ambĕngmu | 

santri Luci asigra | 

ngatag marang Nuripin sakancanipun | 
anata kĕndhurinira | 
jinĕjĕr wus winatawis || 

102. Rolas ambĕng wrat gotongan | 
tuwin rampĕn kĕndhuri saking wuri | 
ambĕng tĕlungpuluh tĕlu | 
dhulang myang layah tampah | 

wus pinetang sadaya kĕpunganipun | 
sakawan ambĕng ing ngarsa | 
kĕndhuri nĕng panjang giri || 

103. Wusnya rumat ambĕngira | 

Ki Baywa ngling marang Ki Basarodin 

lah donganana Majĕmuk | 

mule kang akal bakal | 

lan slamĕte kang nambutkarya sadarum 

salamĕte wong sadesa | 

nak-putu Wanamartĕki || 

104. Ki Pangulu tur sandika | 

nulya (n)donga sinauran gĕr amin | 

gumuruh ambata-rubuh | 

sawusnya dinonganan | 

samya wijik dan lĕkas nadhah sadarum 

pan sami pikantukira | 

nutug dĕnnya samya bukti || 

105. Nulya samya aluwaran | 
ambĕng dinum cinarik wus binagi | 
waradin sadayanipun | 

lajĕng samya bubaran | 

Kyai Bayi Panurta aris amuwus | 
mring kang putra myang rinira | 
pikirĕn prayoginĕki || 

106. Arahku besuk Jumungah | 
pĕndhak kiye kĕnane dipindhahi | 
bisa arampung sadarum | 

jĕro lawang korinya | 
rĕsikane pisan palataranipun | 
kitrine ingkang prayoga | 
gaweya balumbang mili || 

107. Nyidhata banyu srĕwĕhan | 
joging tajug laju mring jamban mili | 
yĕku prihĕn bisa rampung | 

ywa kongsi pindho karya | 
ingkang putra lan para ri samya matur | 
kados botĕn pindho karya | 
tamtu rampung sadayĕki || 

108. Lah iya Alkamdulilah | 

payo bubar rĕbut wĕktu wus akir | 

Kyai Bayi nulya kundur | 
putra ri sarĕng mĕdal | 

Sĕh Mongraga lajĕng mring panĕpĕnipun | 
kang rama mring langgar ngarsa | 
ing ratri datan winarni || 

109. Enjingipun kang winarui | 
bakda Subuh kawit anambutkardi | 
nutugakĕn ingkang durung | 
tĕbĕng kori lĕmpitnya | 

myang gĕdhongan kokoh lan ambĕnipun | 
nambal jrambah kang dhinungkar | 
ing saka pinĕstĕr malih || 

110. Sadaya kang bibal-bibal | 
tinambalan apan pinulih malih | 
ginĕblĕg gangsur sinapu | 
ginarit jojobinan | 

miwah kowĕk-kowĕk tilas ngowak labur | 
wus sinalin rinĕsikan | 
kanan kering saking wuri || 

111. Mangkana ing sabĕn dina | 

pan ginĕlak trape kang nambutkardi | 
rĕng gĕndhĕng tanapi wuwung | 
jaro gapit jĕjĕdan | 

lawang kori kang (ng)garap bĕlumbang tajug | 
ingilĕn toya gumantar | 
mili angubĕngi masjid || 

112. Kĕbon wingking paninisan | 
mawi langgar alit tinata inggil | 
mrapat (n)dhak-undhakanipun | 
ngegla tan ginĕbyogan | 

kitri pacar-cina lawan pacar-kuku | 
tayumas patra-mĕnggala | 
andong bang lan kayu puring || 

113. Sikatan dĕlima wantah | 
anggrĕk-wulan argulo wora-wari | 
kĕnanga cĕpaka wungkul | 
tongkĕng lan sĕkar dangan | 
inganjangan pinalĕngkung mlati mĕnur | 
rekane Ki Kulawirya | 

sinĕkar sataman asri || 

114. Putĕran kitri trumruna | 

jram pacitan purut pĕcĕl watawis | 
pucang sĕlan tiris puyuh | 
pinutĕr ingantĕban | 
kitri ngayu sawo pĕlĕm dodol madu | 
santog lan jambu drĕsana | 
myang kĕlampok arum manis |] 

Jilid 7 - Kaca : 88 


383 Dhandhanggula 

1. Wismanira Ki Sĕh Amongragi | 
uwus purna salirira dadya | 

tan kanti pĕndhak dinane | 
mung kawan dintĕn rampung | 
wus tan ana labĕting kardi | 
sinaponan sumilak | 
tan katara lamun | 
pagriyan anyar kinarya | 
kitri-kitri tan ana ngalum-alumi | 
lajĕng sĕkar mardapa || 

2. Kulawirya lawan Jayĕngragi | 
bakda Luka wus anĕng griyanya | 
angubĕngi sadayane | 

lamun ana kĕliru | 
tuwin ingkang dĕrĕng prayogi | 
pan wus sadayane ka | 
tan ana kang sam | 

Kulawirya kagawokan | 
arĕrasan kalih lumampah ngidĕri | 
kalawan Jayĕngraga || 

3. Iya ta lah jroning gawe iki | 
barang sinambut nora rĕkasa | 
wit mantu kanti saprene | 
tangkĕpe wong sadarum | 

kang anumbang munjung kĕndhuri | 

sabĕn dina tan kĕndhat | 

miwah bau suku | 

dhangan rikat tur prayoga | 

doh ing majad sun rĕrasan iya saking | 

bĕgjane Tambangraras || 

4. Jayĕngraga anauri aris | 

inggih lĕrĕs (m)bakyu ingkang bĕgja | 
sawab saking mangunahe | 

Ki Sĕh Mongraga luhung | 
paman pan punika kang mawi | 
kados puniki paman | 
wisma kang rinamut | 
tan nyana sagĕd glis dadya | 
apan tĕbih majade takĕring kardi | 
tan sampun tigang wulan || 

5. Kadosta punika kitri-kitri | 
tan ana lum asĕgĕr kewala | 
malah sungut prĕdapane | 
lah botĕn ta puniku | 
tĕtelane mangunahnĕki | 
putra (n)dika Mongraga | 
karya elokipun | 

Ki Kulawirya anabda | 

iya talah wus nora kĕna pinikir | 

labĕting ngulama kas 


6. Angling malih wau Jayĕngragi | 
e lah lĕrĕs paman kĕkirangan | 
mung bakuponipun dĕrĕng | 
paman prayogi sinung | 
anauri manira lali | 

iya mĕngko andadak | 

dadine be sesuk | 

yata Ki Bayi Panurta | 

lagya angĕploki daranira Gambir | 

kang bĕblĕs ing ngawiyat || 

7. Apan sabĕn enjing sajĕgnĕki | 
wong sadesa pisan Wanamarta | 
kang dadi kabungahane | 
anggĕrtak dara mabur | 

sru ngangngangan sawangan muni | 

kang jodhon kang bayakan | 

samya muluk-muluk | 

kinĕplokan-kinĕplokan | 

lamun nuju pĕksi pradangga mimiling | 

darane byar anglarap || 

8. Salang tiyup mawut dĕnnya wiwrin | 
ambyar ura mawur asasaran | 
arĕbut dhucung udhunnya | 

ana nilap mandhuwur | 

bĕbĕs amblĕs katon sabibis | 

cat kaksi uga ilang | 

mĕmĕt nyamut-nyamut | 

kang duwe dara asuka | 

miwah lamun kang dara nuju pinĕndir | 

ing pĕksi alap-alap || 

9. Atilapan wat-wĕt angindhani | 
wong sadesa swarane gumĕrah | 
samya alok lere-lere | 

yĕn muput nilap mudhun | 

dara mencok baguponĕki | 

kang duwe bungah-bungah | 

dĕn-kudang lir sunu | 

pan mangkana wong sadesa | 

sabĕn enjing apan wus dadya kamuktin 

anglawatakĕn dara || 

10. Lamun sontĕn wanci Asar akir | 
kabungahanira ngundha-undha | 
layangan glathik ĕmprite | 
jĕprah panjĕr amuluk | 
barung umyung mawi sĕndari | 
angĕrĕng kapawanan | 

dadya srining dhusun | 

awor swaraning kitiran | 

sarta unining gamĕlan angrĕrangin | 

suraking rare dolan || 

11. Myang (m)bĕngingĕhing kuda sarĕnti | 
kapyarsa ring pĕrapating desa | 
lamat-lamat gong unine | 
nganyut-anyut karungu | 

dhasar munggul kĕtĕp kang kitri | 

sambada swabawanya | 

desarja gĕng kubuk | 

sĕnĕnning dhusun apraja | 

wong amanca samya anĕbut nagari | 

kĕrajan Wanamarta || 

12. Tan wun ucapĕn srining desa di | 
yata (n)Jĕng Kyai Bayi Panurta | 
wuse ngĕploki darane | 

lajĕng mring wisma baru | 
santri Luci lawan Nuripin | 
ngiring (m)bĕkta lantaran | 
lan salĕpanipun | 

Kyai myat putra-rinira | 
angling malih apa wus suwe sirĕki | 
matur duk bakda Luka || 

13. Sarwi samya midĕr niningali | 
dene kiye iya wus prayoga | 
tan ana kuciwa kabĕh | 
kitrine tan ana lum | 

sĕgĕr bae banjur abĕcik | 

putra ri nuwun turnya | 

sabda sampeyan wus | 

nulya Ki Pangulu prapta | 

kadya sabĕn kang martamu lan kang ĕstri | 

samya (m)bĕkta dhadharan || 

14. lajĕng nusul mriki Nyai Bayi | 
nulya para ari ingkang prapta | 

Suharja Wiradhusthane | 

Panukma lan Panamar | 
lajĕng nusul kewala sami | 
ningali rakit wisma | 

samya cipta gumun | 
ilang labĕting dhudhukan | 
miwah kitri tan ana alum sawiji | 
lir lami wus sawarsa || 

15. Kyai Bayi angandika aris | 

wis ayo padha maring pandhapa | 
sadaya sumngga ture | 
praptĕng pandhapanipun | 
wus atata dĕnnira linggih | 

Ki Sĕh luhung Mongraga | 
garwa sakucumbu | 
umarĕk prapta ing ngarsa | 

ingkang rama samya ngingsĕri kang linggih | 
miwah kang para rayat || 

16. Ni Malarsih lawan Nyai Bayi | 
nata dharan piyambak-piyambak | 

Sumbaling lawan cĕthine | 
samya ngladĕni ngayun | 

santri Luci nepasi gĕni | 
anglone mongah-mongah | 
wedang pinrih sĕpuh | 

Ki Bayi alon ngandika | 

payo padha sĕsarapan mupung enjing | 

enak angĕt-angĕtan || 

17. Kaya sabĕnne bae abĕcik | 
kĕmbul wis kono padha wisuha | 
gupuh kang liningan kabĕh | 
samya sarĕng awisuh | 

lah wis payo Bismillah bukti | 
nulya sami anadhah | 
aroyom pikantuk | 
kĕmbulan lawan wong kathah | 
santri Luci Nuripin lan Jamal Jamil | 
myang lurah santri kapang || 

18. Samya nutug tuwuk kang abukti | 
nulya luwaran awiwijikan | 
kinĕn ambagi ambĕnge | 

gya dinum brĕkatan wus | 
jalu ĕstri sampun waradin | 
gantya ingkang dhĕdharan | 
kinĕkĕt ing ngayun | 
angling payo mĕmangsĕgan | 
sapĕkolĕh apa sasĕnĕngirĕki | 
wowohan juwadahan || 

19. Samya nyĕnyamikan sadayĕki | 

Kyai Bayi alon angandika | 
hĕh Wirya dhĕk wingi kae | 
sapa kang duwe manuk | 
kang sinaut lap-alap kĕni | 
matur Ki Kulawirya | 

inggih pĕksinipun | 
rinta pun kakang Suharja | 
angandika iku daramu kang ĕndi | 
apa si Ganjur megan || 

20. Matur dede pan inggih pun Panjing | 
angling malih pindhone kang dara | 
luput kongsi bundhĕl suwe | 

sapa kang duwe manuk | 
pĕsthi ujar awake kawin | 
dĕn-cĕngkrĕm alap-alap | 

Kulawirya matur | 

pĕksi-ngong pun Kaladuta | 
inggih botĕn wontĕn labĕtipun kawin 
saras-sĕrĕs kewala || 

21. botĕn bodhol gulune satunggil | 
bundhĕl cinangkĕrĕm botĕn pasah | 
Ki Bayi gumuyu linge | 

bĕgja tĕmĕn sirĕku | 

pamulane tĕguh kang pĕksi | 

Kulawirya turira | 

inggih yĕktosipun | 

kula nyoba Jamil Jamal | 

kĕn nyarati tĕguh supaya tan kĕni | 

sinaut alap-alap || 

22. Samya nolih sadaya kang linggih | 
Kyai Bayi ngling malih prayoga | 
padha anelat sarate | 

sadaya sarĕng muwus | 
samya takĕn sarating pĕksi | 

(n)Jĕng Kyai andikanya | 
gus Jamal Jamilun | 
tulunga amrih manpaat | 
karya tulus sukane sĕsami-sami | 
Jamil matur sandika || 

23. Inggih gampil saratipun nĕnggih | 
apan inguntalan lancĕng pĕthak | 
balĕndhuk gĕbang lan malĕh | 
jamur lot jamur paku | 

insa Allah tĕguh kang pĕksi | 
sarate pĕksi kewan | 
pan punika tĕguh | 

Ki Kulawirya anabda | 

kang Pangulu Basar anganĕh-anĕhi | 

akĕh wong (ng)gĕtak dara || 

24. Kang Pangulu (ng)gĕtak bĕbĕk brati | 
kabĕh menthoge samya kalangan | 
niku punapa sababe | 

lir dara nglawat muluk | 

Ki Pangulu mĕsĕm nauri | 
inggih pun adhi Jamal | 
apan akalipun | 

kula dhih-dhih dhĕdhĕwĕkan | 
nuntĕn menthog-kula dipun-sarati | 
wikana kang kinarya || 

25. Nanging punika cacade kĕdhik | 
lamun botĕn wontĕn adhi Jamal | 
menthog maksih mĕnthĕk-mĕnthĕk | 
pan datan sagĕd mabur | 

sanĕs lamun wontĕn dhi Jamil | 
menthog sagĕd anglawat | 
lir dara amuluk I 

dugikula sosopakan | 

dene botĕn sagĕd awĕt ibĕrnĕki 

sangĕt cuwaning manah || 


11 (Bab karĕmĕnan pĕksi dara) 

Salĕbĕting lĕlĕnggahan sami rĕrĕmbagan bab karĕmĕnan pĕksi dara. Lajĕng 
kasambĕt Sĕh Amongraga nĕrangakĕn bab uwiting ngĕlmu kalĕbĕt bab 
risaking ngĕlmi, bab sukur dhatĕng tokit/tekad kang santosa, risaking tapa, 
witing amal, witing lampah, dumugi bab risaking naraka. 

Wanci tĕngah dalu sasampuning wirid tuwin suhul Sĕh Amongraga mĕjang 
garwanipun bab hikmahipun salat Duha dalah waosanipun tuwin bab salat 
tasbih. Bakda Subuh lajĕng lĕnggahan ing pandhapi kalihan Kyai Bayi 
Panurta sarta para rayi, putra lan Pangulu Basarodin. 

Kaca 91-99. 

383 Dhandhanggula 

26. Kulawirya gumuyu nauri | 
malĕm tĕmĕn kang Pangulu Basar | 
mring Jamal Jamil mitrane | 

akĕh paedahipun | 
sakarĕpe dipunturuti | 

Ki Bayi lon ngandika | 
ya wong mono yĕn wus | 
kacondhongan barang karsa | 
nora nana karone sumĕlang ngati | 
datan taha-tinaha || 

27. Matur inggih kasinggihan ugi | 
angling malih Ki Bayi Panurta | 
mring putra Sĕh Mongragane | 
mĕnggah raosan ngĕlmu | 
siyos wurungipun kĕdadin | 
inggih kadi punapa | 

ing wiwinihipun | 

Sĕh Mongraga aturira | 

apan inggih kĕdah uninga ing uwit | 

pan sadasa prakarsa || 

28. Inggih wajib punika ngyĕktĕni | 
sabab gĕr-ugĕr dadya pratandha | 
saĕstu tan kenging wĕng-wĕng | 
inggih ingkang puniku | 

sawab prĕlu wiwinih ngĕlmi | 
kang sadasa prakara | 
nĕnggih kang rumuhun | 
witing ngĕlmu pan sahadad | 
de rusaking ngĕlmu tan anut ing Nabi | 
agama Rasullolah || 

29. Ingkang kaping kalih witing urip | 
inggih takyun liring takyun nyata | 
anyatakkĕn ing bĕcike | 
ingkang mungayan kusus | 

de kang dadya rusaking urip | 

munkir ing pĕtakonan | 

rahayu ing tuwuh | 

kaping tiga witing pĕjah | 

mapan ajal witing ajal kang ngawruhi | 

purnaning sangkan paran |] 

30. Rusaking pati tan angsal tuding | 
pituduhing guru ingkang wus man | 
kaping pat witing imane | 

mung panarimanipun | 

liring panarima lĕstari | 

tan ana mĕlanging tyas | 

muhung ing Hyang Agung | 

rusaking iman pan ilat | 

lacut mĕnclĕ pĕncĕlutanira kangsil | 

ing gangsal witing pana || 

31. Mapan inggih sokur maring tokit | 
lire tokit tekat kang santosa | 
dene rusaking tapane | 

alaba mamah mumuh | 

tyas kumĕlap manggung kuwatir | 

kaping nĕm witing amal | 

nĕnggih eklasipun | 

liring eklas tan pepeka | 

rusaking amal punika tanpa ngĕlmi | 

kang wajib lan kang mokal || 

32. Kaping sapta witing laku nĕnggih | 
apan niyat liring niyat ingkang | 
kasdu kang tan na kĕndhate | 
rusakipun ing laku | 

ingkang tanpa sĕdya ing ati | 
ping wolu witing salat | 
kang krana Lah-ipun | 
liring krana Lah tan susah | 
pan rusaking salat rubedaning ati | 
ping sanga witing swarga || 

33. Apan anut ing kabar kang yakin | 
liring kabar yakin pan sarengat | 
dalil kadis ijĕmake | 

rusaking swarga nĕngguh | 

pan suwala hawa lan budi | 

sadasa witing nraka | 

tan anut ing Rasul | 

lire tan anut analak | 

rusaking nĕraka mĕnang jangkĕpnĕki | 

kang myarsa suka rĕna || 

34. Kyai Bayi angandika aris | 
iku padha rasakna prayoga | 
urip kudu wruh uwite | 

ana geyonganipun | 

sĕngga jala wruh pupusnĕki | 
ahliya pira-pira | 
anggeyong puniku | 
sadaya kang anĕng ngarsa | 
samya matur nuwun kasinggihan ugi | 
pratikĕle agĕsang || 

35. Angling malih (n)Jĕng Kiyai Bayi | 
iku besuk ing malĕm Jumungah | 
anakmas ing pangalihe | 

arahku mĕngko dalu | 

akataman ing malĕm Kĕmis | 

nuli malĕme Jumngah | 

dhikiran Maulud | 

de sarĕhning kana rupak | 

ya kĕjaba nĕng pandhapa bae ngriki | 

kurmat Nabi salawat || 

36. Samya umatur inggih prayogi | 
angandika lah wis Jayĕngraga | 
mĕngko ing bakda Ngisane | 
rĕmbugĕn lan pamanmu | 
timbalana pra lurah santri | 
kang putra tur sandika | 
myang para rinipun | 

lah uwis padha bubaran | 

samya nĕmbah lĕngsĕr saking ngarsa mijil | 

Pangulu samodinnya || 

37. Parĕstrine samya tan na kĕri | 

(n)Jĕng Kiyai kundur maring wisma | 

Sĕh Mongraga lan garwane | 
marang panĕpĕnipun | 

Ni Sumbaling lawan Cĕnthini | 

angatag kancanira | 

kinĕn akĕkĕlut | 

sadaya wus rinumatan | 

wus mangkana yata kawuwusa santri | 

ing wanci bakda Ngisa || 

38. Ing wisma nyar sami pinĕranti | 
ginĕlaran lampit myang kalasa | 
myang pandhan kĕrĕp jĕjĕre | 
bantal-bantal atĕpung | 
sinĕbaran kang bungah ramping | 
sĕkar anjrah jĕrambah | 
ingkang campur bawur | 

Ki Bayi bakdanya salat | 

pan pinarak lan kang putra Sĕh Mongragi | 

nĕng ngriku ing wisma-nyar || 

39. Nulya ingkang putra lan para ri | 

Ki Pangulu lawan pinituwa | 
lurah-lurah sadayane | 

wus tata dĕnnya lungguh | 

Kyai Bayi ngandika aris | 
lah Pangulu Bismilah | 
wiwit tata darus | 

Ki Pangulu gya tĕkabal | 

lahu minkum mina wa minkum ya karim 

santri kĕh barung samya || 

40. Langkung gumuruh swaraning santri | 
umyang mabyungan sru tanpa rungwan | 
swaraning santri sakĕhe | 

dangu dĕnnira darus | 

pan wus angsal tigang jus nuli | 

lĕrĕn sami nyamikan | 

eca samya nutug | 

wusnya dĕnnya wĕwedangan | 

(n)Jĕng Kiyai Bayi angandika aris | 
mring putra Sĕh Mongraga || 

41. Wawi nakmas andika wiwiti | 
wit kataman surat Kadsaminga | 
ing tigang jus upamine | 
lajĕng ing candhakipun | 

jus Tabarok candhake malih | 
kaping tiga jus Ngama | 
ing saturutipun | 

Mongraga matur sandika | 
nulya wiwit jus Saminga apatitis | 
pasekat kir'atira || 

42. Datan mawi tuladha angaji | 
kadya wus apil musakap Kur'an | 
tan inang kandĕl tipise | 
myang panjang cĕndhakipun | 
kang mad lajim wajib lan jais | 
miwah tĕsjid lan kasar | 

tan ana kĕliru | 
sambada lan swaranira | 
ngalĕp-alĕp ulĕm ĕmpuk rum amanis | 
sĕdhĕng srune ririhnya || 

43. Sajak Yaman pemuling klawĕrsin | 
alon wilĕd larasing biyola | 

kang myarsa lir runtuh tyase | 

layu-layu anganyut | 

sakathahe pra santri-santri | 

kang sami ahli-kir'at | 

manahe awĕlu | 

rumaos datan kaduga | 

ngaos Kur'an tan ana ĕmpĕre kĕdhik | 

kang kadya Sĕh Mongraga || 

44. Wus antara dangu praptĕng akir | 
surat Eklas winaos ing kathah | 
ping tiga lajĕng ratibe | 

dhikirira gumuruh | 
sadayanya rahabe sami | 
wuse dhikiran donga | 
gantya nasibipun | 
bakda kataman sĕlawat | 
alĕlagon nulya sĕsalaman sami | 
pragat kĕndĕl sadaya || 

45. Sinulĕdan pandam wus waradin | 
samya ngaso-aso sayahira | 

Ki Bayi rum andikane | 

mara Luci dĕn-gupuh | 

kĕndhurimu wĕtokna sami | 

santri Luci asigra | 

nata ambĕngipun | 

panganan wus binĕrkatan | 

ambĕng sĕkul tumpĕng golong lan kĕbuli | 

pulĕn wuduk lan purna || 

46. Luci Nuripin sarewangnĕki | 
rumat dĕnnira tata ambĕngan | 
umatur wus sadayane | 

Ki Bayi lon amuwus | 

hĕh Pangulu Ki Basarodin | 

lah sira donganana | 

ya Majĕmuk Rasul | 

kajat-manira sung dhahar | 

amumule (n)Jĕng Pra Wali (n)Jĕng pra Nabi | 

(n)Jĕng pra Ratu sadaya || 

47. Mule luhur saking jalu ĕstri | 
lan mumule luhuring pra janma | 
ing sanusa Jawa kabĕh | 

lawan sĕlamĕtipun | 

anak ĕmas sang pinangantin | 

lan sĕlamĕting brayat | 

kabĕh anak putu | 

ing sadesa Wanamarta | 

Ki Pangulu sigra wau andongani | 

Rasul Majĕmuk mulya || 

48. Ambata-rubuh amining santri | 
wusnya katam kĕndhuri dinongan | 
samya mapan pangĕpunge | 
ingancaranan sampun | 

samya wijik lajĕng abukti | 

rame dĕnnira nadhah | 

samya sĕngkut-sĕngkut | 

dhasar kĕcut sore mula | 

saking sangĕt rahabe dĕnnira dhikir | 

langkung pikantuk nadhah || 

49. Antara wus dangu dĕnnya bukti | 
nulya samya wĕwanting luwaran | 

kĕndhuri samya binage | 
waradin pandumipun | 
ambĕntoyong kĕh brĕkatnĕki | 
nulya samya pamitan | 
limilan sadarum | 
bubaran sadayanira | 

Kyai Bayi angling marang lurah santri | 
kabĕh sira kariya || 

50. Ana kene ya aja na mulih | 
padha mĕlĕka natas raina | 
karo Luci Nuripine | 
kang liningan umatur | 
sadayane anyĕndikani | 

Kyai Bayi Panurta | 

lan Mongraga kundur | 
kang rama malĕbĕng wisma | 

Tambangraras amĕthuk kang raka sarwi | 
manĕmbah ngaras pada || 

51. Sang dyah lungayanira tinarik | 
sarwi manis arum wuwusira | 
iya wus sun-trima Nikĕn | 
payo padha andulu | 

marang panjungkungan panĕpin | 
nulya kering Ni Tambang | 

-raras lan kucumbu | 
wus prapta ing pamĕlĕngan | 
lajĕng maring patirtan mĕt toyastuti | 
katrine wusnya kadas || 

52. Malbĕng tajug samya tangat aglis | 
rolas rĕkangat dadya nĕm salam | 
pĕragat sunat tasbihe | 
ngangkat sunat tahajud | 
kalihwĕlas rĕkangat malih | 
sawusira nĕm salam | 

katrap wiritipun | 
asuhul marang Pangeran | 
liyĕp layap jĕnĕk prasanak ing pati | 
patitising paningal || 

53. Datan kalĕmpit ing agal alit | 
padhang tan kumalendhang katingal | 
wus sĕsangat panyungape | 
sawusira akasud | 

Sĕh Mongraga lawan kang rayi | 

wungu dĕnnya kulina | 

wau Sĕh Mong luhung | 

jamhur Mongraga ngandika | 

yayi Nikĕn Tambangraras babing Kadis | 

kang sinihan ing Suksma || 

54. Abubakar Umar Usman Ngali | 
lawan malih Hyang Agung sihira | 
mring wong mati prang sabile | 
lan mati sahid ikut | 

miwah marang ing para wali | 
kabĕh kang sami bengat | 
rosa salat tasjud | 
tuwin kang asalat Luka | 

langkung asih mungguh Hyang Kang Maha Sukci 
mring mukmin kang samya kas || 

55. Kang sugih ngĕlmu rosa ngabĕkti | 

sih Hyang Agung ngluwihi manungsa | 
kang mati sabillolahe | 
ngapura dosanipun | 
anĕng donya prapta ing akir | 
pacangan gaganjaran | 
wong mangsit ing ngĕlmu | 
kitab Lulbab wus angucap | 
manungsa kang padha rosa-rosa dhikir | 
yĕku luwih utama || 

56. Apan laillaha illalahi | 

Muhamadun Rasullolahi sam | 
tinimbang lan prang sabile | 
mukmin kang bingat iku | 
rosa salat lan rosa dhikir | 
myang rosa andĕdonga | 
andongakkĕn iku | 
sapĕpadhaning wong Islam | 
ingkang atut sĕsanak rahayu budi | 
badane dadi mulya || 

57. Kitab Lulbab kang wus rasĕh yayi | 
angandika (n)Jĕng Nabi Muhamad | 
e umadingsun sakĕhe | 

sing sapa ingkang kasud | 

salat Luka ing wĕktu enjing | 

nalika dina Jumungah | 

sadurunge bĕdhug | 

iya ing patang rĕkangat | 

rĕkangat kang dhihin wĕwancannirĕki | 

Patekah kang sadasa || 

58. Nulya ping sadasa ayat Kursi | 
lawan Kulya-ayu ping sadasa | 

Kulhu ping sadasa malih | 

lan Palak ping sapuluh | 

ping sadasa surat Binasi | 

rĕkangat pindhonira | 

tan na bedanipun | 

gumulung kawan rĕkangat | 

bakda maca aspagpirolah hal ngalim | 

ping pitungpuluh papat || 

59. Lawan sĕlawat atasing Nabi | 
iya kaping pitungpuluh papat | 
adhikir napi isbate | 

utama kongsi suwe | 
yĕn wus rampung dhikirirĕki | 
atasbĕh ping sadasa | 
nulya sujud takrub | 

(n)Jĕng Nabiullah ngandika | 
ganjarane padha lawan aprang sabil | 
iya ping pitungdasa || 

60. Lan sinami ganjaranirĕki | 

(n)Jĕng Nabi Ibrahim ganjarannya | 
lawan pinĕpĕt margane | 

ing kĕmlaratanipun | 

pan binerat repoting budi | 

binuka marga mulya | 

kasugihanipun | 

kajate duk anĕng donya | 

pan wus tĕmtu tinĕkan dera Hyang Widdhi 

barang kang dadya kajat || 

61. Dinoh pitungpuluhe wus sikir | 
tĕnung tĕluh upas tan tumama | 
rahayu donya kerate | 

apan ginajar luhung | 

wong kang salat Luka ing enjing | 

sunat limang prakara | 

Luka kang rumuhun | 
sunat Wabin kapindhonya | 
ping tri Winal-witri raka-atal witri | 
Tahajud ping sakawan || 

62. Kaping lima sunat tasbih yayi | 
iku padha gĕdhe paedahnya | 
namung Luka pangarĕpe | 

iku yayi dĕn-kasud | 

nĕmbah muji marang Hyang Widi | 

dĕn-narima ing titah | 

sihe Hyang Maha Gung | 

kang garwa matur anĕmbah | 

inggih mugi lulusing brĕkah kapundhi | 

donya praptĕng akerat || 

63. Akiring ratri wus pajar gidib | 
adat swabawaning jing-enjingan | 
pĕksi asauran rame | 

kang adan nganyut-anyut | 
sri sarĕnti angalik-alik | 

Sĕh Mongraga sagarwa | 

katri lan kucumbu | 

sawusira samya kadas | 

manjing tajug lajĕng adan sĕh Mongraga | 

swara arum araras 


64. Miwah nyai-nyai lan parĕstri | 
sadaya samya mantuk Mongraga | 
ing tajug wingking panĕpĕn | 
wusing sunat sadarum | 

Sĕh Mongraga ngadĕg ngamati | 
lajĕng ngimami ngangkat | 
amaca tangawut | 
niyat usali parĕlan | 

Subĕki rakangatĕni imamami | 
pan lilahi tangala || 

65. Allahu akbar iptitahnĕki | 
akbar kabiran wal kamdulilah | 

-hi kasiran ing lajĕnge | 

pan supkanalah buk | 

-ratan wa asilani inni | 
wa wajĕhiya | 
liladi patarus | 
samawati walarla | 

kanipan wa musliman wa ma ana min | 

-nal musrikina inna || 

66. Salati wa nusuki anuli | 

wa mahyaya wa mamati lilah | 

-i rabil ngalamin age | 

wuse Patekahipun | 

apan surat Sujada mawi | 

andhĕge sinujudan | 

wangsul adĕgipun | 

akire wus Alpatekah | 

surat Kasar adangu wawancanĕki | 

kĕlangkung tumaninah || 

67. Wusing Kunut praptĕng tahyat akir | 
sabakdaning salat pupujiyan | 
parĕstri arum swarane | 

manis lir rĕbab barung | 

angrĕringik mĕrit jĕlĕrit | 

nyĕnyĕte kawilĕdan | 

ulĕt nganyut-anyut | 

arĕmpĕg nyamlĕng tan ura | 

mĕmbat landhung lir dĕmung dĕn-pĕnĕrusi | 

swarĕstri rum araras || 

68. Dĕlah dhikir lĕlagon amanis | 
miwah dhikir santri kering kanan | 
samya sarĕnti swarane | 

wus samya bakda Subuh | 

Sĕh Mongraga mĕksih amuji | 
akasut tangat Luka | 
garwa lan kucumbu | 
wau Ki Bayi Panurta | 

nĕng pandhapa sarta saosan sumaji | 
dhaharan jing-enjingan || 

69. Nulya ingkang putra kalih prapti | 
miwah Ki Pangulu myang pra kadang ] 
samya prapta sarayate | 

sarwi (m)bĕkta pakintun | 
sĕkul ulam dharan mawarni | 
atap sila nĕng ngarsa | 
kadya sabĕnnipun | 

Sĕh Mongraga sawusira | 

tangat Luka nulya mijil lan kang rayi | 

marĕg marang pandhapa || 

70. Ingkang lĕnggah samya angingsĕdi | 
wus prayoga dĕnnya tata lĕnggah | 
kinĕkĕt dhĕdhaharane | 

Ki Bayi lon amuwus | 

lah wis payo paran inganti | 

padha mĕmadhangan | 

iya mupung esuk | 

mara ta kono wisuha | 

kang liningan agupuh samya wĕwanting | 

adan lĕkas anadhah || 

71. Nutug dĕnnya pan samya abukti | 
jalu ĕstri tan ringa anulya | 
luwaran ambĕng binage | 
barĕkat sadaya wus | 

gantya kang dhĕdharan mangarsi | 
samya anyĕnyamikan | 
manangsĕgi nutug | 

Ki Bayi alon ngandika | 

mring kang putra miwah marang para ari | 

mĕngko malĕm Jumungah || 

72. Adhikiran Mulud kurmat Nabi | 
sesuk ing wayah bakda Jumungah | 
kakangira pangalihe | 

bĕnĕr tanggal ping tĕlu | 

mungguh sangat Ahmade lingsir | 

wayah bakda Jumungah | 

apa ya tan luput | 

priye kowe kono padha | 

apa bĕnĕr etungku Ahmade lingsir | 

samya matur sadaya || 

73. Inggih lĕrĕs Ahmadipun lingsir | 

Ki Wirya ngling dospundi kang Basar | 
mĕngko kaya biyĕn kae | 
etunge bliwar-bliwur | 

Ki Pangulu mĕsĕm nauri | 
lagi luput sĕpisan | 
tan wande wus uwus I 

gumuyu Ki Kulawirya | 

kang Pangulu Basar tan nganti patitis | 

sajĕn (n)dĕdonga ruwah || 

74. Lapaling donga ya nora titis | 

mung swara bae gumrĕmĕng ngombang | 
tan karuwan kalimahe | 

Ki Pangulu gumuyu | 
pedah napa (n)donga kĕndhuri | 
sok mungĕla kewala | 
inggih sampun rampung | 

Ki Bayi gumuyu nabda | 

iya bĕnĕr maningan Ki Basarodin | 

saking pahaming donga || 

75. Samya gumuyu sadayanĕki | 
angguguyu mring Pangulu Basar | 

Ki Bayi lon andikane | 
bagenĕn nyamikanmu | 

nulya sami bubaran mulih | 
agĕpah kang liningan | 
kang pangandika rum | 
nulya sami aluwaran | 

Sĕh Mongraga tumama marang panĕpin | 
lan Nikĕn Tambangraras || 

76. Tan cinatur siyang nulya ratri | 
bakda Ngisa ing malĕm Jumungah | 

Kyai Bayi Panurtane | 

anĕng pandhapa lungguh | 

santri Luci lawan Nuripin | 

samya ngrukti dĕnnira | 

badhe dhikir Mulud | 

sadaya wus rinumatan | 

nulya ingkang putra kalih samya prapti | 

Pangulu lan pra kadang || 

77. Miwah pra santana magĕrsari | 
para lurah santri samya prapta | 
angirit sarĕh-rĕhane | 
dhatĕngira andulur | 
samyambĕkta obor lan ĕting | 
anglir konang satĕgal | 

upĕt miwah sumbu | 
wus samya praptĕng pandhapa | 
atanapi obore wong niningali | 
tan ana bosĕnira || 

78. Sawusira samya tata linggih | 
santri Luci ngatak kasinoman | 
kinĕn nyaoskĕn ladĕne | 
sĕkar lan konyohipun | 
pawohane gembol tap-sirih | 
pateyan myang panganan | 
ambanjĕng nĕng ngayun | 

wusing sumaji sadaya | 

Kyai Bayi Panurta ngandika aris 
lah wis payo Bismillah || 

79. Wiwitana sira Jayĕngwĕsthi | 
lan adhimu Jayĕngraga singira | 
ya mĕngko sun milu bae | 
kang putra sandika wus | 
amiwiti sĕlawat dhikir | 
lĕlagon sajak Arab | 
ambiyola pemul | 

sinauran santri kathah | 

rame santri swarane gumuruh atri | 

suwuk maca sĕlawat || 

80. Rambah-rambah gĕgĕntĕnan singir | 
tuwin gantya kang maca ruwiya | 
para lurah sadayane | 

antaranira dangu | 

nutug dĕnnya arawi singir | 

praptĕng akir sĕlawat | 

suwuk sadaya wus | 

nulya kĕndhuri pinasang | 

ambĕng sĕkul panganan sarya di-adi | 

kalihwĕlas ambĕng wrat || 

81. Tuwin ambĕng panganan gĕng sami | 
dĕnnira tata wus pinrayoga | 

Ki Bayi lon andikane | 

wus Bismilah Pangulu | 

donganana lir sabĕnnĕki | 

kurmat Nabi kalawan | 

mumule luluhur | 

lan slamĕte wong sadesa | 

matur inggih Ki Pangulu Basarodin | 

gupuh lĕkas andonga || 

82. Sinauran amin para ĕstri | 
ambal-ambalan ambata-rĕbah | 
wuse nutug pandongane | 

Ki Bayi lon amuwus | 

wus pintanĕn kabĕh hĕh Luci | 

matur sampun samĕkta | 

ing sapethakipun | 

lah wus kono payo padha | 

ngĕpung ambĕng iya mirani panduming | 

gupuh ingkang liningan || 

83. Samya tĕpung angĕpung kĕndhuri | 
sadaya wus samya wiwijikan | 

lan lĕkas nadhah sakĕhe | 
rame pating kariyuk | 
dhasar samya sayah adhikir | 
tandange rosa-rosa | 

athĕkul lir kaul | 
kumaroyok yĕl-uyĕlan | 
tanganira lir bĕbĕk dĕn-pĕpakani | 
nutug sasuwenira || 

84. Aluwaran ambĕng gya binagi | 
wus warata sĕkul lan panganan | 
ambĕntoyong barĕkate | 
sawusira kadyĕku | 
samya pamit linilan mulih | 
kabĕh barĕng bubaran | 
mundur saking ngayun | 

Ki Bayi malĕbĕng wisma | 

Sĕh Mongraga kundur mring panĕpĕn wingking 
pinĕthuk garwanira || 


12 (Boyongan lan Upacaranipun) 

III. Boyongan lan Upacaranipun. 

Ing malĕm Jumungah kawontĕnakĕn dhikiran Mulud. 

Ing panĕpĕn Sĕh Amongraga mĕjang garwanipun bab asal lan kodrat 
dumadosing manungsa, bab saranduning manungsa, bab alam 4 prakawis. 
Kaca 100 - 103. 

383 Dhandhanggula 

85. Nikĕn Tambangraras lan kucumbi | 
tundhuk lajĕng samya mring patirtan | 
sami mĕt toyastutine | 

sawusira awulu | 

katri mangsuk ing tajug nuli | 

atangat ing palilah | 

tĕsbih lan tahajud | 

sabakdanira atangat | 

wus mĕngkana luwaran dĕnnira mupit | 

asalam mring kang garwa || 

86. Sarta paring salam mring kucumbi | 
lĕnggah akaliyan ingkang garwa | 

Sĕh Mongraga lon dĕlinge | 
kawruhana sirĕku | 

wong tumitah alamdonyĕki | 
kudu wĕruh ing asal | 
andikaning Rasul | 
sing sapa kang wruh sarira | 
aprasasat iku yayi wruh ing Widdhi | 
kadwi iku parentah || 

87. Tan kĕna ora kudu ngawruhi | 

kang tan wĕruh tan wruh ing kamulyan | 

kitab Ahka-modin linge | 

kang samya rĕbut kawruh | 

pĕrlu ĕndi ngawruhi dhiri | 

lan ngawruhi Hyang Suksma | 

yĕkti kang rumuhun | 

angawruhi ing sarira | 

kang wus kasĕbut ing Dalil Kadis yayi | 
wit ananing manungsa || 

88. Saking kodratira ing Hyang Widdhi | 
pan wus katartanton ing kukumah | 
dinadĕkkĕn kitab kiye | 

saking toya kang antuk | 

mĕtu ing iga wĕkasan yayi | 

lan saking tulang dhadha | 

kocap wartanipun | 

ing kitab Ajadul-ngibat | 

subkana wa tangala Hyang Maha Sukci | 

nitahakĕn manungsa || 

89. Purwa paguting manikĕm yayi | 
bengating rasa ĕstri lan priya | 
nalikĕng kono dadine | 
akadiyat lan takyun | 

durung arah ĕnggonnirĕki | 
kantha warnambu rasa | 
durung anĕng dunung | 
nanging pĕsthi ananira | 
nukat gaib ing dalĕm patpuluh ari | 
gaibul guyub rannya || 

90. Alamipun alam laut yayi | 
pĕtĕng ing apĕtĕng sĕsananya | 
pĕtĕng ing kalbu jatine | 
praptĕng antaranipun | 

ing patangpuluh ari malih | 

wahdat kun ingha gyannya | 

undĕr-undĕripun | 

kun ing gaib uluwiyah | 

mĕksih samar tan pĕtĕng tan padhang kalbi | 

malakut alamira || 

Jilid 7 - Kaca : 101 

91. Ping tri kawandasa dina malih | 
makidiyat kun ahya pan lagya | 
rah kĕmpĕl nĕng panggonanne | 
gaib uwiyah iku | 

asĕsana padhanging kalbi | 

nasut pan alamira | 

ping pat patangpuluh | 

dina alam arwah lagya | 

daging kĕmpĕl alam jabarut mĕngkoni | 

ing dalĕm patang alam || 

92. Gaib sububun iya mĕngkoni | 
iya ing alam patang prakara | 
alam arwah tĕtĕngahe | 
watĕse gaib tĕlu | 

kang wus kocap mau yayi | 
praptĕng patpuluh dina | 
ngalam ajĕsan wus | 

gatra nanging durung cĕtha | 

ing panggawe saking kodrating Hyang Widdhi | 

mĕrtabating manungsa || 

93. Ping Nĕm patangpuluh dina singgih | 
ngalam misal ing kono nalika | 

wus cĕtha kabĕh gatrane | 

lanang lan wadonipun | 

nanging taksih hakekat sami | 

ping sapta kawandasa | 

dina malihipun | 

ngalam insan-kamil rannya | 

wus sampurna martabating manungsĕki | 

wus pilah antaranya || 

94. Umuring martabat iku yayi | 
pan rongatus patang puluh dina | 
jangkĕp ing sangang sasine | 
punjul sapuluh dina | 

sarat sipat manungsa dadi | 
anulya tinulisan | 
wĕwatĕsing umur | 
cĕndhak dawa wus kinarya | 
miwah bĕgja cilaka sugih lan miskin | 
gĕng alit luhur andhap || 

95. Mulus cacad ala lawan bĕcik | 

wus nĕng duryat kodrating Pangeran | 
tan wuwuh kurang wus pĕsthĕn | 
nĕng jro garbaning biyung | 
praptĕng mangsa ing sangang sasi | 
manungsa binabaran | 
kadhang kirang langkung | 
kang adangdan sinaosan | 
ingkang kocap ing kitab Kesah puniki | 
sirah iku sinungan || 

96. Saubĕnge myang tĕngah sinungi | 
cacahing bĕbalungan kawandasa | 
dene kang anĕng kupinge | 
mangka nampani rungu | 
sinung pitu balungirĕki | 

lan saubĕnging grana | 

sapangisoripun | 

saubĕnge mukanira | 

sarta lan kang saubĕnge gulu nĕnggih | 

sinung balung cacahnya || 

Jilid 7 - Kaca : 102 

97. Apan tigangdasa langkung kalih | 
sĕsaking gulu pan sinungan | 
pan pipitu balung kĕhe | 
bĕbalung ilam wujud | 
namanira lan cacah malih | 
balung nĕng ula-ula | 

kĕhe pan patlikur | 
ginĕbang sadayanira | 
kang bĕbalung rongatus wolu kĕhnĕki 
sinungan otot samya || 

98. Ingkang tanpa ĕrah kĕhirĕki | 
pitungatus langkung pitungdasa | 
de otot kang mĕtu gĕtĕh | 
satatus pitungpuluh | 

kang kawĕngku jro badanniki | 

ngasib ĕtar ngilalat | 

otot lan bĕbalung | 

cacahe jroning sarira | 

sĕwu sangangatus sangangpuluh katri 

gĕbagane sadaya || 

99. Sabĕn-sabĕn manungsa sawiji | 
jroning badan tinĕngga malekat | 
sĕwu sangangatus malih | 
sangangpuluh tĕtĕlu | 

kang satĕngah kaol mung siji | 

malekate puniku | 

kabubuhan tunggu | 

nĕng jro badaning manungswa | 

wusing mangsa mĕtu saking ibunĕki | 

turun mring ngalamdonya || 

100. Barĕng nalikaning panjingnĕki | 
lan wĕtune duk nginul nĕng donya | 
sinungan nugraha dene | 
pangucap lan pangrungu | 
pĕningal lan pangambunĕki | 

budi wus pinĕpakan | 
nalikaning ngriku | 
pinaĕs-paĕsan nikmat | 
pira-pira kanikmatan yĕn winilis | 
kanikmating manungsa || 

101. Kang umadĕg kang kalawan urip | 
pan kinarya punjuling sasama | 
kang tumitah donya kabĕh | 

mila undhang (n)Jĕng Rasul | 
padha sira sukur ing Widi | 
rĕhing sinungan nikmat | 
pira-pira agung | 
kinarya kacĕk sĕsama | 
katujune beda lawan kĕbo sapi | 
unta kuldi andaka || 

102. Iku samya kĕdhik nikmatnĕki | 
iya pantĕs nora micara-a | 
mung manungsa kĕh nikmate | 
milane wajibipun | 

kudu sukur anikmanyĕki | 
paparinging Hyang Suksma | 

kang narimĕng tuwuh | 
ewa mangkono tan kĕna | 
yĕn pĕsthining ala dilalah kudu nir 
ihtiyar datan ana || 

103. Milane beda-bedĕng sasami | 
dene ingkang kurang ihtiyarnya | 
yĕkti kelangan drajade | 
kayata paminipun | 

panas adhĕm tĕlĕs lan aking | 

usik mĕnĕng upama | 

iku rupanipun | 

adhĕm ngilangakĕn panas | 

panas ngilangakĕn adhĕm miwah osik | 

ngilangkĕn ĕningira || 

104. Ala ngilangakĕn maring bĕcik | 
bĕcik ngilangakĕn maring ala | 
kabĕh ing sapĕpadhane | 

ĕndi ĕnggoning kurup | 

pan ing tiyang iku pamilih | 

lamun miliha ala | 

ala kang tinĕmu | 

nora kĕna winicara | 

yĕkti sato kewan pĕpadhane yayi | 

marmane kang manungsa || 

105. Amiliha tabiyat kang bĕcik | 
ujaring Dalil yĕkti kapanggiya | 
jro Dalil kono rasane | 

jwa pepeka ing kawmh | 

yĕn pepeka sasar pinanggih | 

dĕn-amrih kadadeyan | 

panrimanirĕku | 

besuk yayi Tambangraras | 

yĕn pinarĕng sira kalawan mami | 

suhul ing karasikan || 

106. Aja kongsi singsal imanĕki | 
ing kono ĕnggone bote coba | 
yĕn wiwal wurung kĕdadĕn | 
geyongana dĕn-kukuh | 
mring ragane ngĕlmu sajati | 
jatine kaanan dat | 

-tira Kang Maha Gung | 
ywa katiyup ing dadakan | 
basa dadakan nĕnggih punika eblis | 
tĕkanyar ngangah-angah || 

107. Tambangraras myarsa sabdĕng laki | 
lir pinantĕk tyasira santosa | 
pratisthĕng kawruh pĕpĕsthĕn | 

tan kalĕmpit salulut | 
kĕcap ucap kĕcakup kapti | 

matur saha wotsĕkar | 

ngraup padĕng kakung | 

mugi saĕstu antuka | 

brĕkah tuwan wijajah kojah mĕngĕti | 

sung padhang ing ngamamak || 

108. Datan nĕdya amĕmĕngĕng angling | 
yata ing wĕktunira ijabah | 

pajar gidib antarane | 
swara bawaning bangun | 
gantĕr putĕr bĕnggala muni | 
prĕkutut munya raras | 
anduduk kĕlayu | 
kikĕring kate bĕkisar | 
kolik akik lan tutuhu amĕlingi | 
gumyah kĕluruk samya || 

109. Sang Mong luhung angandika aris | 
babo yayi mring patirtan kadas | 
mumpung awal utamane | 

dyah tan lĕngganĕng kayun | 
lan kucumbu cĕthi Cĕnthini | 
tan tĕbih nĕng wurinya | 
samya mĕt toyastu | 

-ti riwusira kadas | 

Sĕh Mongraga adan swara sawatawis 
arum ulĕm kĕmandhang || 


13 (Bakda salat Jumungah, Sĕh Amongraga sĕkalihan boyongan dhatĕng griya 
enggal) 

Siyangipun tata-tata boyongan. Bakda salat Jumungah, Sĕh Amongraga 
sĕkalihan boyongan dhatĕng griya enggal kanthi upacara. 

Upacara boyongan dhatĕng ing wisma wetan: 

Griya enggal dipun-tarubi. Sĕh Amongraga ingarak kados pangantĕn, 
mangangge sarwa sae. Boyongipun ing wanci bibar salat Jumuwahan; bakda 
kĕndhuri apĕm ing pĕndhapi, arak-arakan boyongan bidhal, dados tontonan 
tiyang kathah. Kĕmbar mayang mawi tarĕbang wontĕn ngajĕng, putra 
pangantĕn kĕkalih sinongsongan, prapta wisma anyar lĕnggah ing jrambah, 
para ĕstri lĕnggah jajar, para santri andhĕr ing latar, lajĕng kĕndhuri, kajat 
mĕmule, wĕkasan dinonganan, kasusul sami salat Asar ing mĕsjid enggal. 
Nyi Malarsih lan parĕstri lĕnggah ing griya enggal, andangu Nikĕn 
Tambangraras punapa sampun kapagut ing sih dening Sĕh Amongraga. 
Wangsulanipun dĕrĕng sinambrama, malah tĕbih saking punika, kajawi 
winĕjang sawarnining ngĕlmu agami. Nyi Malarsih mirĕng wangsulan 
makatĕn sakĕlangkung prihatos, jalaran kuwatos panggodhaning eblis. Ni 
Daya ambĕbolĕhi, sampun kuwatos ing manah jalaran Sĕh Amongraga mila 
janma linuhung. Mĕmujiya kemawon murih widadaning jĕjodhoan. 

Kaca 104-115. 


Jilid 7 - Kaca : 104 

383 Dhandhanggula 

110. Nulya sabĕn ing tajug pra santri | 
santri sarĕnti kang tangi adan | 
pating karĕlik swarane | 
apan wus adatipun | 

sabĕn wĕktu Subuh swabawi | 
sri asrining desarja | 
rum-ruming krajan gung | 

Malarsih lan pra wadonan | 

samya nglaras samya makmum mring Mongragi 

kalangkung rahabira || 

111. Yata prapta bakda Subuh enjing | 

Sĕh Mongraga sakbadaning Luka | 
samya mijil lan garwane | 
marĕk ing ramanipun | 

Ki Bayi wus anĕng pandhapi | 
sasaosan samĕkta | 
andhĕr anĕng ngayun | 
gya kang putra kalih prapta | 

Jayĕngwĕsthi lan kang rayi Jĕyĕngragi | 

Pangulu lan pra kadang || 

112. Lan sĕrayat kadya sabĕnnĕki | 
sadaya samya (m)bĕkta punjungan | 
lajĕng tinata dharane | 

wus tata anĕng ngayun | 

Kyai Bayi ngandika aris | 
mĕngko bakda Jumungah | 
kabĕh rĕh-rĕhanmu | 
kon banjur angiringĕna | 
pangalihe kakangira Amongragi | 
mangetan mring wisma nyar || 

113. Samya matur sadayanya sami | 
angling malih payo sĕsĕmĕkan | 
mumpung parĕk rĕjĕkine | 
kang liningan agupuh | 

samya nyandhak wantingan wiwijik | 
adan lĕkas nadnah || 

aroyom pikantuk | 

anutug sadayanira | 

wus antara ambĕngan kinĕn anyarik | 

sigra dinum barĕkat || 

114. Sĕkul pĕpanganan wus binagi | 
wis padha mulih aparentaha | 
rĕrĕhanmu dhewe-dhewe | 
sandika nulya mundur | 

Jayĕngraga Kulawiryĕku | 

tan mundur mĕksĕng ngarsa | 

Ki Bayi lon muwus | 

sirĕku tan milu mentar | 

lah wis sira miluwa banjur ngrewangi | 

bakyumu tata-tata || 

115. Samya matur sandika para ri | 
angling malih marang garwanira | 

Rubiyah rakitĕn age | 
gagawane anakmu | 


< Serat Centhini Jilid 07 - Halaman : 136 > 


mumpung esuk ruktinĕn nuli | 

Luci Nuripin sira | 
kabĕh sakancamu | 
ladĕnana nyainira | 

gupuh Ni Malarsih mundur sarwi nuding | 

Jĕngraga Kulawirya |] 

116. Payo padha rewangana mami | 
dangdan-dangdan sigra kang liningan | 
samya malbĕng dalĕm gĕdhe | 

Ki Bayi tumut mangsuk | 

Sĕh Mongraga marang panĕpin | 
kalawan garwanira | 
yata ingkang ibu | 
kang lagya ngrukti babĕktan | 
lan Jĕngraga Kulawirya jalu ĕstri | 
samya numpa dangdanan || 

Jilid 7 - Kaca : 105 

117. Cĕnthini lan Sumbaling ngladĕni | 
ngalĕmpakakĕn kagunganira | 

Tambangraras papancĕne | 
barang sadarbĕkipun | 

liya gawan saking bunĕki | 

kĕh warnining dangdanan | 

kabĕh sarwa saput | 

sabarang pan pinĕpakan | 

rowa ringkĕs samya rangkĕp sadayĕki | 

kang langkung kathahira || 

118. Nulya kinĕn samya angusungi | 
marang mangetan ing dalĕm anyar | 
santri Luci Nuripine | 

jalu ĕstri abikut | 

mikul (ng)gendhong ngindhit anyangking | 
manggul wĕnĕh andhabyang | 
liwĕran asĕlur | 
ingkang nata anĕng wetan | 

Jayĕngraga Kulawirya jalu ĕstri | 
tan dangu ingkang prapta || 

119. Jayĕngwĕsthi lan garwanirĕki | 
sawusira mring kilĕn mangetan | 
samya adhokoh ing gawe | 

pra jalu angkat junjung | 
kang parĕstri majang tilamrik | 

Cĕnthini anggĕgĕnah | 
pan pinitaya wus | 

(ng)gonning sakĕhing kagungan | 
sadayane manut tudinging Cĕnthini | 
prĕnahe kang dangdanan || 

120. Nĕng gĕdhongan kilĕn wetan tuwin | 
abrag-abrag miwah sisimpĕnan | 
grobog pĕthi kothak kĕpĕk | 

sadaya wus dinunung | 
kobong tĕngah sinarwa putih | 
tan ewah lir waunya | 
sarĕrĕkanipun | 
sauyun seta sadaya | 
kanan kiri pĕtani seta ingapit | 
kakobong garĕnjĕngan || 

121. Maksih saking kilĕn pan ngewahi | 
traping sadaya ing patilĕman | 
kĕkawal myang gubah cindhe | 

lir tan ngalih (ng)gĕnnipun | 
namung kaot wiyarirĕki | 
ripak dalĕm kang wetan | 

Ni Malarsih wau | 

mĕngetan ing lampahira | 

lan Ki Bayi alon dĕnnira lumaris | 

ningali pasang reka || 

122. Wus miranti gĕnah sadayĕki | 
malah saya mundhak pelagira | 
tumrap nĕng wisma nyar pae | 

Malarsih lon amuwus | 

pan wus rumat dĕnnira ngrukti | 
pasang rakiting pajang | 
myang dandananipun | 

Nikĕn Turida turira | 

inggih sampun purnama sadaya sami | 

Cĕnthini kang mĕmatah || 

123. Paran tudingipun (m)bok Cĕnthini | 
punika kang sampun pinitaya | 

ing putra paduka Nikĕn | 
kang ibu ngling ya sukur | 
iya layak dĕn-pitayani | 
wong wus tyas tan sulaya | 
kĕcondhongan kalbu | 
kaya wus karsaning Sukma | 

Nikĕn Tambangraras pinaringan kanthi | 

Cĕnthini cĕthinira || 

124. Uwong mono ĕbĕng sun titĕni | 
ing pĕpancĕn bĕcik lawan ala | 
kaya si Cĕnthini kuwe | 

beda duk cilikipun | 

langkung cengkre bĕngis nĕnangis | 

marang bokayunira | 

tansah anjĕjagur | 

mĕngko sungkĕme kalintang | 

nanging thithik mambu sanake (n)Jĕng Kyai | 

inggih Kyai punika || 

125. Pun Cĕnthini kaprĕnah punapi | 
lan Ki Bayi alon wuwusira | 

sanak mindho jĕge bae | 

putune kaki Sampur | 

prĕnah tuwa lan eyang mami | 

sutanta Tambangraras | 

nguwa prĕnahipun | 

mring Cĕnthini ngong angakang | 

wus pinĕsthi kang Cĕnthini dadi kanthi | 

kanthine Tambangraras || 

126. Iki apa ora wus miranti | 

yĕn ijĕh ana kang kukurangan | 
liyane duwĕke dhewe | 

Malarsih lon umatur | 

inggih sampun saput piranti | 

anjawi yĕn wontĕna | 

ing panuwunipun | 

amba tan rumaos gadhah | 

anauri priye manĕh wong sisiwi | 

kĕh kĕthik maring anak || 

127. Mundhak bĕcik tilam anĕng ngriki | 
wisma kadya wus kanggonan lawas | 
gumrining ing pandulune | 

putra ri samya matur | 
inggih lĕrĕs mindhak prayogi | 

J Jĕngraga ling lirihan | 
mring paman gumuyu | 

(n)Jĕng Kyai lingira apa | 

dera gumuyu Kulawirya matur aris | 

putranta Jayĕngraga || 

128. Rĕraosan owĕl yĕn marĕni | 

rĕbab mungĕl suling lawan kĕndhang | 
papathĕtan suluk gĕndĕr | 
mendah ing patutipun | 
tan kuciwa dhasar wus apik | 

Ki Bayi angandika | 

ah akalmu iku | 

kang putra jrih sinasmitan | 

angling malih lah wis dandana kang bĕcik 

yĕn bakda Jumungah || 

129. Rĕrĕhanmu kabĕh jalu ĕstri | 
kaya sabĕnne padha ngaraka | 
mring kakanta pangalihe | 
nganggowa sarwa luhung | 
apan kari sapisan iki | 

ing laku panas padha | 
anggowa payung | 
kang putra matur sandika | 
dene sira Malarsih aywa sirĕku | 
amijil barjumungah || 

130. Ngruktĕnana karya akĕndhuri | 
apa samĕktane ingkang rumat | 

Luci nyĕmbĕlĕha gudĕl | 

loro bae wus cukup | 

Nuripin lan rĕrĕhanĕki | 
kabĕh ywa Jumungahan | 
nĕng pawon bae wus | 
ladĕnana nyainira | 
latar tarubana watĕs latar nuli | 
wĕhana tutuwuhan || 

131. Iya bĕnĕr tuwuhanirĕki | 
wis kasusutan bisa andadak | 

Ki Wirya matur wus akĕn | 
ing mangke bĕdhug sampun | 
lah ya sokur tujune kardi | 

Luci Nuripin sigra | 
mundur karya tarub | 
rinayap wong padhukuhan | 

maro karya anĕmbĕlĕh dadĕk gĕni | 
jalwĕstri olah-olah || 

132. Maksih anĕng pawonne Ki Bayi | 
ubĕkan kang samya olah-olah | 
tĕtarub adang gĕgorĕng | 

Kulawirya acakut | 
pĕparentah kang nambutkardi | 
watak tan tĕlatĕnan | 

kang wigih dĕn-krawus | 
anyandhak sabarang karya | 
balĕdhog pring nyĕblokkĕn cagak nalĕni | 
asĕngkut sadayanya || 

133. Pelag bĕlandar cagak pring ori | 
kang anam janur samya ginĕlak | 
kang wus ingunggahkĕn age | 
samya tinutusan wus | 
ingkang ngambil tuwuhan prapti | 
lajĕng sami pinasang | 

nĕng sakaning tarub | 

santrine Ki Kulawirya | 

prapta (m)bĕkta kĕmbar-mayang pan sĕrakit 

sinungkĕn wus tinampan || 

134. Tan antara tĕtarub wus dadi | 
ginĕbĕran ginĕlaran kasah | 
wanci sapisan ing gawe | 
rĕngrĕng sakala singub | 

Jayĕngraga sigra anuding | 

Jalalodin dĕn-enggal | 
warahĕn sadarum | 
jalwĕstri wong Wanamarta | 

mĕngko bakda Jumungah banjura ngiring | 
ngarak mring sang pangantyan || 

135. Konĕn nganggo-anggo sarwa bĕcik | 
sakadare iya kang prayoga | 

matur sandika gya lĕngsĕr | 

Ki Bayi lon amuwus | 
sĕdhĕng padha dandana mulih | 
putra ri tur sandika | 
samya mundur mantuk | 

Malarsih matur ing raka | 

lamun parĕk kawula (n)dhĕrĕk samangkin | 

mĕdali barjumungah || 

136. Ingkang kula pitadosi wingking | 
inggih pun bibi Daya kewala | 
tan sumĕlang sadayane | 

lah ya karĕpirĕku | 
nulya kundur Kyai lan Nyai | 
lajĕng susuci siram | 
ing wanci mĕh bĕdhug | 
samya dangdan Jumungahan | 

Ni Malarsih mring panĕpĕn amanggihi | 
kang putra sakaliyan || 

137. Samya kinĕn busana sarwa di | 
sarta sung busana nĕng pĕnampan | 
pinilila sakarsane | 

kang putra matur nuwun | 

gya pinĕngkĕr kang putra kalih | 

kundur marang ing wisma | 

angladĕni kakung | 

wau Ki Sĕh Amongraga | 

ngagĕm sarwa seta tigas alus gĕnis | 

srĕban udhĕng pasaja || 

138. Miwah kang garwa tan pae putih | 
sauyun seta lir panggihira | 

Cĕnthini tansĕng ngarsane | 
nglĕladĕni abikut | 
gĕm-agĕman myang burat-wangi | 
sawusira mangkana | 

sang ro marĕk ngayun | 
alĕnggah anĕng pandhapa | 

Kyai Bayi ningali kang putra kalih | 

Mongraga Tambangraras || 

139. Kyai Bayi gupuh dĕnnya mijil | 
abusana pamĕr Jumungahan | 
lir jĕjaka sawangane | 

Malarsih anĕng pungkur | 

lan pra wadon kathah ingiring | 

Ki Bayi lon ngandika | 

marang Sĕh Mong luhung | 

suwawi pan sampun siyang | 

apan sarĕng lampahe ĕstri nĕng wingking | 

samya asĕsong-songan || 

140. Praptĕng masjid agĕng tan asari | 
uluk salam sinauran kathah | 
parĕtri nĕng panggonanne | 
asunat sukril wulu | 

lan sunat tahyatal masjidi | 

santri ngaji gumĕrah | 

maksih prapta kantuk | 

panganggene warna-warna | 

kang ngluwihi kang sĕdhĕng kang ukur rĕsik | 

sadaya apamĕran || 

141. Anĕngahi bĕncĕt dĕn-bĕdhugi | 
barung kang bĕdhug adhĕrandhangan | 
wor santri kang darus rame | 

antara bĕdhugipun | 
sinalahan suwukirĕki | 
cĕp mĕnĕng tan angucap | 
sadaya aminggu | 
nulya ngadĕg para kadang | 

Ki Suharja Wiradhustha lan Panukmi | 

Panamar Kulawirya || 

142. Yat-ayatan adan barung asri | 

asru swara landhung rum arampak | 

tan sarĕnti angkatane | 

wus dĕnnya adan wau | 

nulya sunat sadaya santri | 

gupuh Ki Jayĕngraga | 

anyandhak cis sampun | 

ingalang majĕng mangetan | 

mangkat mangasiral kang miyarsi wingwrin | 

sĕmbada swara santak || 

143. Wusnya mangasiral andongani | 
tinampanan ing amin sadaya | 
gumĕr swaraning santri kĕh | 
tamat pandonganipun | 

Sĕh Mongraga nampĕni ĕcis | 
luk salam minggah kutbah | 
malbĕng langse gupuh | 

Jĕngraga maca sĕlawat | 

kaping tiga nulya kang kutbah nauri | 

salam kaping sapisan || 

144. Nulya Jayĕngwĕsthi adan ririh | 
gumarĕnggĕng sawusira adan | 

Mongraga maca kutbahe | 
kutbah daka tinĕmbung | 
sajak Arab manis mlas-asih | 
pasekat kir'atira | 

panjang cĕndhakipun | 
patitis marang kalimah | 

kang miyarsa rĕmĕn tyase tan kadugi | 
mikrate aksaranya || 

145. Wus antara kutbah praptĕng akir | 
katam gya donga Lingindil Islam | 
lajĕng Tulak-bilaine | 

santri sadayanipun | 
tanggap santri barungan amin | 
wus puput donganira | 

Kulawirya gupuh | 
maca sĕlawat akamat | 
nulya Kyai Bayi Panurta ngimami | 
atak-biratul-ikram || 

146. Nulya sadaya samya usali | 
sarta mawi sawiji mubalah | 
anggĕmbor sĕru takbire | 
wusnya takbir sadarum | 

cĕp tan ana walang kang sisik | 
imam maca Patekah | 
swara muluh rĕmuk | 
tung-tung anggĕrathul mĕmbat | 
nuju lapal walala landhung angapik | 
lir pĕksi bĕr mĕdal pang || 

147. Wusing Patekah suratirĕki | 

Hal-ataka hadhi suga siyah | 
wusing Patekah akire | 

Sabikis suratipun | 

nulya prapta tahyatira kir | 

asalam bakda salat | 

pupujian laju | 

dhikire ambata-rĕbah | 

langkung rahab triatus sawusing dhikir 

anumpa donga tama || 

148. Jayĕngraga ngĕtog dĕnnya nasib | 
sarwa ngĕlik untas angĕmandhang | 
tanpa tinampan agĕntĕn | 

samya anasib urut | 

para kyai-kyai nasibi | 

sawusira mangkana | 

sĕlamĕtan Rasul | 

samya angadĕg sadaya | 

sĕsalaman mubĕng tĕmu gĕlang sami | 

ramya swaraning kathah || 

149. Kumarubut dangu kĕmputnĕki | 
sawusira warata salaman | 
nulya atata lungguhe | 
kĕndhuri apĕm maju | 

rolas ambĕng wus dĕn-dongani | 
sawuse ingaminan | 
apĕm nulya dinum | 
winĕratan lan sĕlawat I 

picis kĕnthang apĕm lan apĕm sawiji 
jalwĕstri wus warata || 

150. Sawusira mangan apĕm sami | 
samya miranti lir sabĕnnira | 
tan kĕliru ing prĕnahe | 

Ki Bayi ngandika rum | 

lah Bismilah mangkat tumuli | 

kang liningan sadaya | 

sandika turipun | 

sigra bodhol sadayanya | 

pra lĕrĕhan sudagar lan magĕrsari | 

ulur rumiyin ngarsa || 

151. Kĕh warnane panganggene santri | 
murub muncar lir sĕkar sĕtaman | 
ngangge saduwĕk-duwĕke | 
jor-jinor rĕbut luhung | 
sawawrate jadhug desĕki | 
prapta ing tarub wetan | 

kang lumampah ngayun | 
anglulurung kering kanan | 
magĕrsari lir pagĕr ngarĕpkĕn margi | 
sami ajĕjĕr wayang || 

152. Tuwin jĕjĕl j alma aningali | 
samya ngĕrti yĕn kari sapisan | 

Tambangraras pangarake | 
mila wong nonton timbun | 
nora kĕna winĕngkang pipit | 
uyĕl arĕbut papan | 

mendah yĕn aseup 1 1 
panas prandene anjirap | 
datan etang panas kaburu ningali | 
abungah ing tongtonan || 

153. Angrangkĕpi kang jĕjĕr ing ngarsi | 
wit saking masjid dumugĕng wisma | 
kang jĕjĕr nonton jĕjĕle | 

sang pinangantyan luhung | 
lagya mangkat saking ing masjid | 
parĕstri kang nĕng ngarsa | 
taksih mawi rukuh | 
pĕkĕna sadayanira | 

Tambangraras lan kang ibu Ni Malarsih | 
pan samya sinongsongan || 

154. Miwah Turida lan Rarasati | 
lan pra ipe nyai-nyai samya | 
pĕpayungan sadayane | 
kang ngiring gumarudug | 
tuwa anom myang rare alit | 
ngangge putrĕn kaputran | 
kabĕh mubra-mubru I 

ing ngarsa santri sĕlawat | 

kang narĕbang Jamal Jamil Jalalodin | 

kalimah dwi kewala || 

155. Kĕmbar-mayang ngapit anĕng ngarsi | 
ing wingking sang pinangantyan priya | 
lan Ki Bayi Panurtane | 

myang putra kalihipun | 

sinongsongan miwah pra ari | 

sadaya pĕpayungan | 

anggarĕbĕg pungkur | 

mangkana ing lampahira | 

para santri kang sĕlawat wus aprapti | 

nĕng tarubing wisma nyar || 

156. Kĕpung kupĕng sap-sapan jĕjĕr tri | 
salin lagon slawatan asrakal | 
sarwi anganti adĕge | 

tan dangu nulya rawuh | 

prĕstri kĕndĕl ing kori lĕmpit | 

dadya mĕthuk ing raka | 

tan antara tundhuk | 

kinĕn nĕmbah ngaras pada | 

toyĕng bokor sinotyakĕn padĕng laki | 

gya Nikĕn Tambangraras || 

157. Akĕkanthĕn tumamĕng wismĕki | 
lĕnggah nĕng jĕrambah ngarsĕng tilam | 
parĕstri lĕnggah tatandhĕr | 

kang anĕng tarub agung | 

tĕpung gĕlang kongsi apipit | 

rangkĕp tri dhĕdhĕsĕkan | 

lĕbĕr latar ngayun | 

nĕng sor kitri panta-panta | 

santri Luci gupuh ngabani Nuripin | 

mĕdalakĕn sunggata || 

158. Pawohan myang pateyan mangarsi | 
waradin dalah kang pantha-pantha | 
anĕng palataran kilĕn | 
sawusing nginang nginum | 

nulya mĕdalakĕn kĕndhuri | 

rolas ambĕng wrat-awrat | 

kĕnĕpung nĕng tarub | 

rolas ambĕng malih marang | 

kang pĕpanthan wus ingetang sadayĕki | 

Ki Bayi lon ngandika || 

159. Lah wis donganana Basarodin | 
kajad manira mumule marang | 

(n)Jĕng para Nabi saprene | 
lan mule ing luluhur | 

saking jalĕr lan saking ĕstri | 
salamĕting pangantyan | 

lan sĕlamĕtipun | 

nak putu ing wong sadesa | 

Wanamarta sigra Pangulu (n)dongani | 
rasul Majĕmuk mulya || 

160. Ingaminan sadayaning santri | 
kumĕrut rame ambata-rĕbah | 
antara dangu dongane | 
sawusira Pangulu | 
andongani Ki Bayi angling | 
payo padha kĕpungan | 
mirani ambĕngmu | 
sag-sĕg lah mara Bismillah | 

kang liningan sadaya umatur inggih | 
sami awiwijikan || 

161. Adan lĕkas nadhah santri-santri | 
para lurah myang para sudagar | 
kumaroyok kĕh swarane | 
kumrĕpyĕk krak kumriyuk | 
aseropan pating karĕcip | 
sĕp-sĕp-sĕp kĕcap-kĕcap | 

prĕg rambak karupuk | 
barung balung srundĕng kacang | 
kumarapyag kadya gĕdhĕg dĕn thĕthĕli | 
gumrah bawaning kathah || 

162. Nutug kaecan dĕnnira bukti | 
luwaran nulya ambĕngannira | 
kinĕn andum barĕkate | 
wĕradin sadaya wus | 

jalu ĕstri sarĕng anyarik | 

winadhahan ing ngancak | 

sĕkul ulam munjung | 

barĕkate langkung kathah | 

mĕh tan kĕlar bote ginawa wong siji | 

kabĕh abungah-bungah || 

163. Santri cilik rĕbutan kĕndhuri | 
gĕdrah kapyukan sĕkul lan ulam | 
gĕlaprut upa raine | 

klilipĕn matanipun | 

kĕnĕng duduh lombok anjĕmpling | 

samya sabĕt sapitan | 

sĕlat sĕlĕt umyung | 

kang gĕtihĕn untunira | 

kang mimisĕn anangis pating jalĕrit | 

samya ilĕs-ilĕsan || 

164. Mĕmarahi mring kang dhĕkĕt santri | 
santri tuwa rusuh kaya bocah | 
rĕbutan bĕrkat pandume | 

dadya sadaya sampun | 
kang nĕng latar kilĕn sor kitri | 

nĕm pantha kĕkĕpungan | 

kabĕh milu rusuh | 

gumĕdĕr udrĕg barĕngan | 

ting barĕngok tantangan pating jarĕlih | 

samya akĕkĕrĕngan || 

165. Susudukan sru bithi-binithi | 

wĕnĕh gĕlut kang tĕndhang-tinĕndhang 

sabĕtan sapit abinge | 

rusuh pisuh-pinisuh | 

alon surak acĕrik-cĕrik | 

samya lir prangan desa | 

gora sru gumuruh | 

(n)Jĕng Kyai kagyat miyarsa | 
ki ana apa banĕnne ting jarĕlih | 
kaya wong kĕkĕrĕngan || 

166. Sarwi tindak gupruh sadayĕki | 
aningali yĕn santri kĕrĕngan | 
angling e e priye kuwe | 

Kulawirya aru muwus | 
hoyah-hoyah hus-hus-hus santri | 
Cĕmplon Singgang Sayadan | 
sapa gawe rusuh | 

bubar kang samya kĕrĕngan | 
aningali mring Ki Kulawirya ajrih | 
pisah bo kadumĕlan || 

167. Kulawirya mĕksih tudang-tuding | 
de ku setan pak Kada wong gĕrang | 
sapa rewange babithĕn | 

matur kalih pak Sĕtu | 

wiwitipun santri rarywa lit | 

nulya mlembak pak Kada | 

nuntĕn mĕh sadarum | 

tan kongsi dinum rĕbatan | 

santri kathah jaguran rĕbat kĕndhuri | 

kang sangĕt mung pak Kada || 

168. Dhasar edan pak Kada kĕpadhil | 
jĕjĕlĕn bugĕl cangkĕme pisan | 
tan dĕn-marĕni bandhole | 

(n)Jĕng Kyai ngandika rum | 
lah wis aja sira srĕngĕni | 
mĕsakake mĕningan | 

padha rĕbut puluk | 
hĕh Luci dĕlĕngĕn sapa | 
kang tan olih barĕkat wĕhana nuli | 
barĕkat sapandumnya || 

169. Luci gĕpah wus samya sinungi | 
Kulawirya mĕsĕm garunĕngan | 
adat tĕmĕn Kyai kuwe | 

yĕn wong srĕngĕn mring batur | 
nuli santri glis dĕn-iloni | 

Ki Bayi lon lingira | 

payo bali lungguh | 

nak-putu rĕh-rĕhanira | 

padha sayah konĕn mulih sadayĕki 

rada wus akir Ngasar || 

170. Wus kinĕn kabĕh bubaran mulih | 
nulya sarĕng (n)dulur wĕdalira | 
sudagar magĕrsarine | 

lurah santri wus mĕtu | 
mulih sowang-sowangan sami | 
kang lĕnggah nĕng taruban | 
putra ri nĕng ngayun | 

Ki Sĕmbagi lan Jumĕna | 

Jĕmpina lan Ki Pangulu Basarodin | 

Ki Bayi lon ngandika |] 

171. Iki padha wus kĕlakon sami | 
luwar ing nadar sĕkadarira | 
mring pulunanira Nikĕn | 
bocah salaminipun | 

nora kĕna tinari laki | 

awangkot wangkal sugal | 

tan kĕna rinapu | 

mĕh kasĕp wayahing mangsa | 

gawe susah sanak wong tuwa prihatin | 

myat marang Tambangraras || 

172. Mĕngko wus olĕh parmaning Widi | 
pinaringan jodho priya tama | 
saking pandongamu kabĕh | 
kalakon sadaya wus | 

kurmat samya asih ing siwi | 
wus sĕdhĕng aywa susah | 
majĕmukan esuk | 
kĕndhurĕn madhang kĕmbulan | 
kapindhone sĕmune Sĕh Amongragi ] 
jĕge tan pati rĕna || 

173. (n)Dulu kang wong kĕrĕp-kĕrĕp bukti | 
yĕn ta aja makluming wong tuwa | 
nora bĕtah suwe-suwe | 

tan pati doyan sĕkul | 
namun doyan micara ngĕlmi | 
lungite maksih brangta | 
kĕlangkung wong wuyung | 
kang liningan aturira | 

inggih kados putranta mĕksih gĕng kingkin | 
kĕtarĕng solah bawa || 

174. Kyai Bayi angandika malih | 
nanging nora pisan kas kewala | 
sesuk ya padha kĕndhurĕn | 
kĕlawan anak putu | 

para lurah bae kon prapti | 

lawan kang tuwa-tuwa | 

kamituwa ya wus | 

sarupane bundhĕl desa | 

padha timbalana kang pĕpakan enjing | 

putra ri tur sandika || 

175. Nulya ingkang putra Sĕh Mongragi | 
mijil sing wisma marĕk ing rama | 
samya amingsĕr lĕnggahe | 

Ki Bayi lon amuwus | 
wawi sami Ngasar mĕh akir | 

Sĕh Mongraga turira | 
sumangga tumutur | 
sadaya umiring salat | 
maring masjid alit anganyari bĕkti | 
ngibadah wĕktu Ngasar || 

176. Ni Malarsih lan putra parĕstri | 
amakmum mring masjid alit anyar | 
sarwa cĕkli (ng)gĕn parĕstrĕn | 
wusnya samya awulu | 

sami salat wĕktu Ngasar-i | 
sira Sĕh Amongraga | 
kinĕn majĕng ngayun | 
ngimami Mongraga nulya | 
ngangkat tĕkbir pĕrlu sadaya usalli | 
wus tĕrtib tumaninah || 

177. Praptĕng patang rĕkangat kang akir | 
tahyat sĕlawat nulya asalam | 
lajĕng pupujian rirĕh | 

dhikir tan pati sĕru ( 
dalah donganira kur muni | 
bakda asĕsalaman | 
sĕdayĕstri mudhun | 
samya malĕbĕng ing wisma | 

Kyai Bayi mĕksih lĕnggah anĕng masjid | 
lan putra arinira || 

178. Ni Malarsih nĕng wisma alinggih | 
lan kang putra mantu kalihira | 

Ni Daya lawan pra ipe | 

Malarsih lon amuwus | 

Tambangraras dĕn-tĕtakĕni | 

dhuh Nikĕn Tambangraras | 

sun tanya satuhu | 

sira walĕha pasaja | 

apa sira uwus bakda dukul nini | 

katrĕsan ing katrĕsnan || 

179. Nikĕn Tambangraras matur aris | 
ibu paduka tanyĕng kawula | 
kang kadyĕbu wuwusake | 

putranta Sang Mong luhung | 
datan mulang ingkang kadyĕki | 
siyang ratri winulang | 
suraosing ngĕlmu | 
patitising kawruh tama | 
kalĕpasan ing tyas mawas ing kajatin | 
jatmikane panunggal || 

180. Panuksmane ngĕlmi ganal alit | 
lukitane katha katanĕman | 
tinĕmuwa kĕdadĕne | 

babare ing ngaluhung | 
sampurnane ngĕlmu donya kir | 
waluyĕng kuwaleyan | 
pangarasing laku | 
kawula suka pirĕna | 

langkung rahmat sinung wruh kawruh sajati | 
tan tuwuh dinĕrĕsan || 

181. Inggih kadya tuwuk tanpa bukti | 
bungah tanpa langĕning asandhang | 
raosing tyas kadumugĕn | 

lan kaping kalih ibu | 

pan kawula dĕrĕng mangĕrti | 

masalah ing pratingkah | 

kang paduka wuwus | 

ing manah datan kabuka | 

raosipun tyas mantuk lir wingi uni | 

myat priya tan punapa || 

182. Langkung ngungun kang ibu ningali | 
mring kang putra Nikĕn Tambangraras | 
tyasnya sangĕt gĕgĕtune | 

wusana ris amuwus | 

kadipundi punika bibi | 

inggih wayah andika | 

dados dĕrĕng atut | 

tatakramaning akrama | 

ingkang mawa punapa punika bibi | 

botĕn dhĕngĕr satuma || 

183. Sangĕt kawula sumĕlang bibi | 
wrate rĕhning tiyang anak-anak | 
inggih kadospundi malih | 
kĕwatos dĕn-kabanjur | 

lamun wontĕn godhaning eblis | 

uga karone kĕmba | 

pisah durung atut | 

sarwi kumĕmbĕng kang waspa | 

mĕksih angling kirang-kirang kang kadyĕki | 

kathah kang tundha-bema || 

184. Nyai Daya wruh Malarsih kingkin | 
anglĕlĕjar aris aturira | 

kang botĕn-botĕn rinampe | 

tan prayogi dinarus | 

inggih lĕrĕs tiyang sisiwi | 

ningali datan majad | 

ing salimrahipun | 

pĕngantĕn wus kawandasa | 

dina langkung tan carĕm sacaraning sih 

tĕmtu kang tuwa susah || 

185. Nanging botĕn putranta puniki | 
yĕkti tan kenging winor ing kathah | 
tĕbih saking brĕsĕt bĕrĕt | 

pan sujanma linuhung | 

wus man maring nugrahan jati | 

sajatining uliya | 

tan kenging winuwus | 

nyuda kurmat tan paedah | 

kadipundi bok anak ing ngriku sami | 

punapa tan kĕrasa || 

186. Aturkula mring Nyai Malarsih | 
anauri pra ipe sadaya | 

lĕrĕs pun bibi ature | 

Malarsih malih muwus | 
langkung triman ambobolĕhi | 
bibi sami dodonga | 
mring Kang Maha Agung | 
kang mugi pinarĕngĕna | 
ing carĕme atut runtute sakapti | 
pun Nikĕn Tambangraras || 

187. Saur manuk sĕdayanya sami | 
inggih punika ingkang prayoga | 
tiyang sĕpuh pandongane | 

tan wontĕn kĕndhatipun | 

mrih rahayu puji mring siwi | 

muji kakĕn-kakĕna | 

ninĕn-ninĕn rukun | 

pra nyai sami turira | 

pan mĕngkana yata ing wanci Mahribi | 

dangdan musĕla salat || 

188. Jamal Jamil adan ngalik-alik | 
tuwin ing sabĕn ing wayahira | 
santri samya dan sarĕntĕn | 
ing wĕktu manjing pĕrlu | 

Sĕh Mongraga ingkang ngimami | 
kang makmum sadayanya | 
langkung rahabipun | 
anutug wĕktuning salat | 
praptĕng bakda Ngisa purna waktunĕki 
Kyai Bayi Panurta || 

189. Mudhun saking masjid lan putra ri | 
maring ing dalĕm anyar alĕnggah | 

putra ri jalu ĕstrine | 
tata samya nĕng ngayun | 

Ni Sumbaling lawan Cĕnthini | 
naosakĕn dhaharan | 
mawarna sadarum | 
tumrap nĕng piring lancaran | 
lah-olahan wowohan kang manis-manis 
wus andhĕr anĕng ngarsa || 


14 (Bab: sajatining ngĕlmu kasbut ing kitab warna-warni) 

Bakda salat Isa sami lĕlĕnggahan ing pandhapi sami mirĕngakĕn 
andharanipun Sĕh Amongraga bab: 1. sajatining ngĕlmu kasbut ing kitab 
warna-warni; 2. bab sampurnaning iman lan tokit kanthi nucĕkakĕn salat, 
ngantos dumugi bab panunggaling kawula Gusti dalah pilah-pilahanipun. 
Kaca 116 - 118. 


Jilid 7 - Kaca : 116 

383 Dhandhanggula 

190. Kyai Bayi angandika aris | 
payo kono padha nyĕnyamikan | 
la nganggur sapakolĕhe | 
samya matur anuwun | 

angling malih mring Amongragi | 

mĕnggah ingkang ngarahan | 

sampurnaning kawruh | 

liripun kadya punapa | 

alon matur sira Ki Sĕh Amongragi | 

Kadis ĕngĕt kawula || 

191. Jroning kitab Tanbihul apilin | 
pangandikaning (n)Jĕng Rasullolah | 
kawan prakawis wus rasĕh | 

iman lan tokitipun | 

kang makripat lan Islamĕki | 

sampurnaning kang iman | 

lawan tokitipun | 

makripat kalawan Islam | 

anĕng kitab Durat lawan Bayan-tasdhik | 

Sĕmarakandhi witnya || 

192. Iman pangĕstu marang Hyang Widi | 
kĕdah ngĕstokakĕn ing asalat | 
tokit tan ngloro tingale | 

namung sawijinipun | 

Hyang Maha Gung datan kĕkalih | 
kĕdah anunggal salat | 
makripat liripun | 

kang awas marang Hyang Suksma | 
kĕdah ngawasakĕn salat kang sajati | 

Islam kasucining Hyang || 

193. Kĕdah nucĕkakĕn salatnĕki | 

malah wong kang wus uningĕng Islam | 
sĕstu Hyang anucĕkake | 
marang sawiji maklum | 

sarta parĕng tan kenging srĕnti | 

wor tan kĕnaning pisah | 

parĕkan dohipun | 

pan sampun ingakĕn tunggal | 

ing panunggal tan wontĕn kawula Gusti | 

sinama sami litnya || 

194. Beda tan beda kawula Gusti | 
paminipun punjul lan kaotan | 

Gusti anĕng kawulane | 

yĕn ta sagĕd kadyĕku | 
sanĕs jinis kawula Gusti | 

Gusti Gusti kewala | 

langgĕng ananipun | 

kula kawula kewala | 

tĕtĕp ngaral bangsa riyah apĕsnĕki | 

tan kĕna ngaya apa || 

195. Bedanipun kawula lan Gusti | 
makluk yĕn rinusak pĕsthi rusak | 
beda lan Gusti yĕktine | 

Pangeran Kang Maha Gung | 
tan kantĕnan pipinggirnĕki | 
gĕnge tanpa wĕkasan | 

lĕmbut tan kajumput | 
kang aran Islam punika | 
dipun rasa angaji ing Dalil Kadis | 
ing kitab kalihwĕlas || 

Jilid 7 - Kaca : 117 

196. Kitab Sitin lan Sĕmarakandhi | 

Bayan-tasdhik Sail lawan Sujak | 

Ilah miwah Mukarare | 

Juwahir Kidayatun | 

Sukbah miwah Mustahal nĕnggih | 

Adkiya jangkĕpira | 
kalihwĕlasipun | 
punapa prentah kang kocap | 
anĕng kitab prayogi dipun lampahi | 
sami saking ing Kur'an || 

197. Dalil madlul Kadis lan kudisi | 

Ijĕmak Kiyas lan lapal makna | 
murad rasa sih kanthĕte | 

pan tunggal asalipun | 
saking Kur'an puniku nĕnggih | 
marga ris kang utama | 
agung kang linuhung | 

Dalil pangandikaning Hyang | 
madlul pangalaping Dalil maring Kadis | 

Kadis kang pangandika || 

198. Inggih pangandikaning (n)Jĕng Nabi | 
kudsi pangalaping Kadis marang | 
ing Kadis pan pĕnulare | 

para waliulahu | 
sami matut ngĕlmi agami | 
ingkang aran Ijĕmak | 
ngĕlmu kang wus kusus | 
mupakat ratu sakawan | 

Kangjĕng Imam Sapingi Imam Hambali | 
lawan Maliki Imam || 

199. Kaping sakawan Imam Kanapi | 
sintĕn ingkang tan purun ngambaha | 
ing ngĕlmi sakawan lire | 

yĕkti kapir puniku | 

datan antuk manut ing Nabi | 

katrĕcĕt undurira | 

agamane kupur | 

mila kang sami tawab tyas | 

andadarus kang nĕdya ahli muslimin | 

prawira ing agama || 

200. Kyai Bayi manthuk-manthuk angling | 
sarwi angathung nĕkĕm panganan | 
cĕriping gĕdhang suwene | 

wis pinutung ping tĕlu | 

dĕrĕng dipun dhahar sakĕdhik | 

pijĕr ngraoskĕn murat | 

sampurnaning kawruh | 

mara ta padha rasakna | 

rĕhning sami ahli sarake (n)Jĕng Nabi | 

Muhamad kang mustapa || 

201. Kudu mring kitab rolas kang apil | 
surasaning kitab linampahan | 
rampung ing kauripane | 
sadaya matur nuwun | 

inggih kados punapa malih | 
lamun tan talabula | 
ing ngĕlmi kang luhung | 

Kulawirya aturira | 

ing mangke wus angsal pathokan pramati 
miradipun anakmas || 

202. Langkung sakeca raosing kapti | 
apan inggih sanadyan ngĕlmi hak | 
saking ngriku pinangkane | 

apan cĕkap sadarum | 
kawruh datan wontĕn kĕlampit | 
ing kitab kalihwĕlas | 

Ki Bayi amuwus | 

iku yĕn-yanane uga | 

yĕn wong alim tan kĕna kudu nĕtĕpi | 

ing kitab kalihwĕlas || 

203. Pan tumunjĕm tyase sadayaki | 
hajad anĕtĕpi ngaji kitab | 


Jilid 7 - Kaca : 118 

wintu pinrih pahame | 

Ki Bayi lon amuwus | 
nyamikane padha cinĕmil | 
mara ta kono padha | 
ngoyog-oyogjanggud | 
yĕn wus nyĕnyamik bubaran | 
kang liningan sadaya jalu lan ĕstri | 
samya nadhah dhĕdharan || 

204. Ingkang sapta wowohan angambil | 
miwah kang sapta olah-olahan | 
aroyom tan ana wĕnĕh | 
sabiyantu akĕmbul | 

langkung suka Kiyai Bayi | 
ningali ting kucapah | 
wus samya anutug | 
sadaya awiwijikan | 

ngĕsut tangan ting tarĕcĕt wus barĕsih | 
kang udud wĕnĕh nginang || 

205. Sira Ki Pangulu Basarodin | 
mĕndhĕt jram kĕprok papat lan nangka 
srabi rangin sarywajare | 

brĕkat bae thithik wus | 
gĕcok wadok jaluk lih-ulih | 
dhĕhĕm Ki Kulawirya | 

Pamgulu anjumbul | 
ingĕsĕman ing ngakathah | 

Kulawirya latah-latah sarwi angling | 
kang Ngulu nora jamak || 

206. Adat tĕmĕn tan tinggal pakolih | 
makĕm nyangkĕrĕm lir bĕthĕt grudha | 
anucuk angibĕrake | 

sru gumuyu sadarum | 

Kyai Bayi gumuyu angling | 
bok karpĕkne mĕningan | 
wuwuhana iku | 
thithik-thithik wratanana | 

Ni Malarsih sigra mĕwahi mratani | 
Pĕngulu bungah-bungah || 

207. E ya dene mundhak akĕh iki | 

(ng)gih nuwun nyai Alkamdulillah | 
Malarsih gumuyu linge | 

di mrono ywa tumungkul | 
ambĕganmu anggigilani | 
kaya macan sĕnggoran | 

Ki Wirya amuwus | 
wong mĕnĕk olĕh tataran | 
baya ngimpi pela-pelu mau bĕngi | 
lĕh brĕkat dhĕdhĕwĕkan || 

208. Kyai Bayi Panurta ngling malih | 
sira iku layak padha sayah | 

payo wus bubaran mulĕh | 

matur sumanggĕng kayun | 

sawusira salaman sami | 

santri Luci agĕpah | 

nyulĕd ĕtingipun | 

nĕng ngarsa mrih padhang marga | 

nulya kundur Ki Bayi lawan Malarsih 

ingiring kucumbinya || 


15 (Bab: 1. iman lan tokit; 2. wardining ngĕlmi makripat) 

Sĕh Amongraga anganthi Nikĕn Tambangraras kairing Cĕnthini manjing ing 
dalĕm, lajĕng lĕnggahan. Sĕh Amongraga nĕrangakĕn kanthi wijang bab: 1. 
iman lan tokit; 2. wardining ngĕlmi makripat dumugi kĕkancinganing iman. 
Lajĕng sami salat tahajud ing mĕsjid enggal kasambĕt suhul. Sĕh Amongraga 
kapranan dene Nikĕn Tambangraras sampun sagĕd nindakĕn suhul kanthi 
sampurna. 

Kaca 119 - 120. 


Jilid 7 - Kaca : 119 

383 Dhandhanggula 

209. Sĕh Mongraga akurmat umiring | 
marang natar lawan garwanira | 
praptĕng ing lawang korine | 
kang rama ngling (ng)gih sampun | 
aprayoga wangsul ing ngriki | 
kewala alayapa | 

ing wismanira rum | 
sira Ki Sĕh Amongraga | 
matur nuwun Ki Bayi mangilĕn mulih | 
sadaya asowangan ]| 

210. Sĕh Mongraga jumĕnĕng anganthi | 
ngling payo yayi tumamĕng wisma | 
sarwi kinanthi astane | 

Cĕnthini tansĕng pungkur | 

praptĕng dalĕm kalihan linggih | 

kang dhĕdharan tinata | 

malih anĕng ngayun | 

pateyan sampun jinogan | 

mring Cĕnthini Sĕh Mongraga ngandika ris | 

yayi sira tanya-a || 

211. Paran dira takokakĕn yayi | 

yĕn ana kang kalĕmpit driyanta | 
takoknĕngsun kalirake | 
kang rayi nĕmbah matur | 
inggih lamun tuwan lilani | 
kawula nuwun wulang | 
ing sajatosipun | 
kang wuwus wau punika | 
iman tokit makripat Islam punapi | 
wontĕn sajatinira || 

212. Mugi amba tuwan sĕjatĕni | 
kang raka ngling iya yayi ana | 

hakekate basa kuwe | 

iman badanirĕku | 

kĕranane badanirĕki | 

iya ingaran iman | 

badan iku wujud | 

wiwinih marang ngĕlmi kak | 

aprĕsasat ya muga dating Hyang Widi | 

iku jatining iman || 

213. De hakekating tokid sajati | 
tokid iku apan budinira | 
kĕranane budi rĕke | 
ingaran tokit tuhu | 

budi iku ngĕlmu sajati | 
wiwinih maring nur hak | 
cahya ingkang luhur | 
aprĕsasat iya uga | 

budinira sipating Hyang Maha Sukci | 
iku tokit jatinya || 

214. De hakekating makripat yayi | 
makripat iku pan elingira | 
krana elingira kuwe | 
ingaran makripatu | 

eling iku ĕnur kang jati | 

wiwinih maring nur hak | 

ing kasidanipun | 

prĕsasat iku ya uga | 

elingira asmaning Hyang kang linuwih | 

ku jatining makripat || 

215. Hakekat ingkang Islam puniki | 

Islam iku pupusmu kang wus man | 
krana pupusira lire | 

ingaran Islam tuhu | 

pupus iku suhud kang yĕkti | 

wiwinih marang mutlak | 

ing papĕsthĕnipun | 

yĕku prasasat ya uga | 

pupusira apĕngalira Hyang Widi | 

iku jatining Islam || 

Jilid 7 - Kaca : 120 

216. Iku yayi wadining kang ngĕlmi | 
datan kĕna kinusus ing sarak | 
salang surup ing tampane | 
mila yayi dĕn-maklum | 
maring ilmu aywa kalĕmpit | 
wau ta Nikĕn Tambang | 

-raras matur nuwun | 

pan inggih barĕkah tuwan | 

kados botĕn wontĕn kang wulang kalĕmpit | 

dados kakancing iman || 

217. Iya yayi sukur ing Hyang Widi | 
payo tangat yayi ing palilah | 
kang garwa rahab ature | 
nulya sami tuturuh | 

mring tirtan mĕt toyastuti | 

Cĕnthini tansĕng wuntat | 
samya akadas wus | 
mring masjid anyar asalat | 
tahjud rolas rĕkangat nĕm salamnĕki 
tasbih rolas rĕkangat || 

218. Nĕm salam wus nulya patrap wirid | 
arambatan guyĕr sata riyah | 
isbandiyah jalalah-e | 

barjah akusni junun | 
awiwinih kajatirĕki | 
dĕnyarsa titigasan | 
panggrantĕsing kayun | 
bengatira binengatan | 
antaranya suwe kalimah kapusthi | 
winotĕn ing sanapas || 

219. Wus panasul suhuling Hyang Widi | 
tumama mring jaman kajumbuhan | 
nalikĕng kono ĕnĕnge | 

sawusira ambuntu | 

ing kalĕsan mring isbat napi | 

napak muta awilah | 

tumurun ing kalbu | 

supanĕng muta wasitah | 

mawantahing muta nakirah aririh | 

la mujuda ilalah || 

220. Sĕh Mongraga bakda dĕnnya mupid 
ingkang garwa maksih dĕrĕng tuntas 
dĕnnira bengat suhule | 

ingkang raka angantu | 

luwarira dĕnnya alatip | 

kang garwa tan rĕkasa | 

pangikaling nupus | 

ing kĕjĕp wus kajĕnĕkan | 

tan prabeda salasilahing amupid | 

mapad panakul pana || 

221. Luwar dĕnnira ikram miwiti | 
sambunge napas wus tan rĕkasa | 
tanggaping kalimah sarĕh | 
lapal Allah lawan hu | 

mulih malih ing klimah kalih | 

Sĕh Mongraga tumingal | 

mring garwa jumurung | 

wus pintĕr narik kanĕngan | 

tan kĕlangso pamapaning isbat napi | 

kang raka wus pitaya || 

16 (Bab sajatining priya lan sajatining wanita) 

Nikĕn Tambangraras nyuwun katrangan dhatĕng Sĕh Amongraga bab 
sajatining priya lan sajatining wanita. Dhawuhipun Sĕh Amongraga, bab 
punika ibaratipun Allah Rasul Muhammad, purnaning roroning tunggal, i.p. 
Nikĕn Tambangraras lan Sĕh Amongraga. 

Sarĕng kalihan babaring sih, wĕkasan Nikĕn Tambangraras lan Sĕh 
Amongraga dumugi patĕmbayaning sih, kadi sĕkar tinĕmpuh ing sadpada. 
Kalampahan Nikĕn Tambangraras rinasuk dening Sĕh Amongraga. 

Cĕnthini sumĕrĕp ing gati lajĕng ngaturakĕn dhatĕng Ki Bayi Panurta, bilih 
Nikĕn Tambangraras sampun katĕrasan. Ki Bayi Panurta sakalihan garwa 
muji sukur. Enjingipun Ni Daya damĕl jampi miturut sakathahing ila-ila, 
dalah kĕndhurinipun. 

Sĕh Amongraga matur ing rama arsa angĕlih namaning ari Jayĕngwĕsthi, 
tinurunan namanipun rumiyin, i.p. Jayĕngrĕsmi, jinurungan, lajĕng dipun 
umumakĕn sadhusun. 

Kaca 121 - 130. 


Jilid 7 - Kaca : 121 

383 Dhandhanggula 

222. Kumandĕle kang rayi mring ngĕlmi | 
sawusira luwar katrinira | 

kang raka aris wuwuse | 

payo yayi tumurun | 

marang wisma layaping ratri | 

kang garwa tan lĕnggana | 

tumutur ing kakung | 

cĕthi Cĕnthini tan tĕbah | 

praptĕng wisma tumamĕng tilam seta di | 

tumutur Tambangraras || 

223. Amba matur kang tuwan lilani | 
nuwun pantog ing ilmi kang nyungap | 
ing samodra pribadine | 

mugi tuwan sung rampung | 
kang tan mawi warana gaib | 
sĕjatining wanita | 
sĕjatining kakung | 
sĕjatining Hyang Ma Mulya | 
nyataning hak puniku ingkang punĕndi | 
kang raka lon lingira || 

224. Marang Nikĕn Tambangraras aris | 
kabĕnĕran dĕnnira tatanya | 

sun arsa-arsa lawase | 

patanyanmu kadyĕku | 

pan idayat dening patitis | 

yayi sira myarsakna | 

sun wĕjang sirĕku | 

dening sĕjatining Allah | 

lan sĕjatining lanang jatining ĕstri | 

yayi sira tampa-a || 

225. Sĕjatining Allah iku siji | 
kang mĕngkoni ana lawan ora | 
sadurunge sauwise | 

sĕpala sĕgala gung | 

kapurba kawisesĕng siji | 

sijining anaoran | 

durung lawan sampun | 

sĕpala lawan sĕgala | 

yĕku yayi sijining isbat lan napi | 

datan napi tan isbat || 

226. Apan ora durung nora uwis | 
nora sĕpa lan nora sĕgala | 
tan ana tan ora rĕke | 

tan suwung datan mujud | 

liring roro-roning asiji | 

siji-siji bĕlaka | 

tan kurang tan wuwuh | 

roroning napi lan isbat | 

ya roroning Rasul lan Muhamad yĕkti | 

roroning ĕstri priya || 

227. Nir karoning jĕnĕnging jalwĕstri | 
ilang aranning napi lan isbat | 
miwah lan sapapadhane | 
roroning tunggal iku | 

apan tunggal dadi sawiji | 
wiji siji amĕncar | 

-akĕn ing tumuwuh | 
kang kagĕpok kang katingal | 
iku saking purnaning ro maring siji | 
siji Allah tangala || 

228. Siji iku tan isbat tan napi | 
datan kandha warna ambu rasa | 
tan arah tan ĕnggon angĕng | 
pĕsthi kawasanipun | 
anglimputi tur Maha Sukci | 
amurba amisesa | 

maring ro puniku | 
liring ro kun payakun-nya | 
lire siji dhewe-dhĕwĕke pribadi | 
yĕku yayi jatinya || 

Jilid 7 - Kaca : 122 

229. Dening jatine lanang sajati | 
yĕku Rasul rasa ingkang mulya | 
sukmaning roh iku Nikĕn | 

pan nurbuwahing ĕnur | 

nur Muhamad ingkang ginusti | 

tan asum maring ora | 

latip jatinipun | 

yĕku napi tanpa isbat | 

lagi ĕkun durung kapindho sih suci | 

Rasul jatining lanang || 

230. Ana dene sajatining ĕstri | 

yĕku Muhamad ingkang minulya | 

Muhamad insaniahe | 

nugraha kang linuhung | 

nugrahaning urip puniki | 

tanasup maring ana | 

kaannanirĕku | 

yĕku isbat tanpa napya | 

pan payakun wus kapindho sihing Widi 

yĕku jatining kĕnya || 

231. Ya mulane lapal Allah yayi | 
aksarane pan amung titiga | 

Alip Ĕlam lan ĕhe-ne | 

iku pasĕmonipun | 

Allah Rasul Muhamad yayi | 

Alip mungguh ing Allah | 

Lam mungguhing Rasul | 

Ehe mungguhing Muhamad | 
sampurnaning Lam Ehe jumĕnĕng Alip 
amor purnaning tunggal || 

232. Allah Alip mutakalim wakid | 

Rasul aksara ĕlam jaidah | 

Muhamad he hu akat-e | 

iku sampurnĕng idhup | 

sanyatane ngĕlmu sajati | 

jati-jatining kang Hyang | 

sajatining kakung | 

jatining wanodya iya | 

apan Rasul ingong Muhamad sirĕki | 

woring sirĕngsun ya Hyang || 

233. Allah sĕnĕt nĕng sajroning pati | 

Rasul Muhamad sĕnĕt jroning gĕsang | 
urip kang kaanan kiye | 

urip iki kawimbuh | 

pan kawĕngku ing dalĕm pati | 

pati pan amisesa | 

ing urip sawĕgung | 

kabĕh ginantungan msak | 

utamining urip kang prasanak pati | 

matinya mupung gĕsang || 

234. Sapa kang angeling-eling pati | 
ingkang bisa mati jroning gĕsang | 
tinĕtah supaya tĕtĕh | 

titah ing Hyang Maha Gung | 

kudu eling ing dalĕm pati | 

patitis ing kasidan | 

uripe linuhung | 

sabab uripe prasanak | 

lawan pati urip tan kĕnaning pati | 

yĕku dating Hyang Suksma || 

235. Tĕtĕlu iku roroning tunggil | 
datan kĕna pinae paeka | 

tan kĕna ngaran rorone | 
tan kĕna ngaran tĕlu | 
datan kĕna ingaran siji | 

Allah ngaran Muhamad | 
Muhamad ran Rasul | 

Rasul ingaranan Allah | 

kang wus bisa uripe pra sanak pati 

Allah kang sipat rahmat || 

236. Iku yayi pĕtakonirĕki | 
sajatining lanang lan wanodya | 
sirĕku lan ingong kiye | 

tan prabeda kadyĕku | 

Allah Rasul Muhamad yayi | 

Muhmaad iya sira | 

Rasul iya ingsun | 
purnaning roroning tunggal | 
lanang wadon yĕku Hyang kang Maha Suci | 
sira lawan manira || 

237. Sajatining lanang apan ĕstri | 
sajatine ĕstri apan lanang | 
karana mĕngkono lire | 
ĕstri anĕng jro kakung | 
kakung anĕng sajroning ĕstri | 

Muhamad Rasullolah | 

kang tumraping sĕbut | 

Rasul nĕng jroning Muhamad | 

Muhamad nĕng sajroning Rasullolahi | 
tan beda roning tunggal || 

238. Tambangraras winĕjang ing laki | 
sanalika tyasira wus purna | 
padhang tan sumĕlang lire | 
driya wus pupus putus | 
tungtas mĕntas dĕn-jajatĕni | 
tinĕkan ing sakaptya | 
kumandĕl ing ngĕlmu | 

wus gigal dharatan dunya | 

tan tinisnan mung papaĕsing Hyang Widi | 

widagdĕng wadi tama || 

239. Cĕprol tyasira kang wingi-wingi | 

tan wiwinga wus kandhih kandhĕhan | 

ing tyas sirna wĕranane | 

mung ngĕlmu kang satuhu | 

dadya gĕgeyonganing budi | 

badanne wus tan jiwa | 

jinarwan sĕjatu | 

jatining Hyang ĕstri priye | 

Tambangraras sakala kalawan laki | 

-nira Sĕh Amongraga || 

240. Cinarĕman patĕmbayaning sih | 
lir cĕmpaka wungkul sinadpada | 
praptĕng mangsa sakalihe | 

sari mĕkar ing bangun | 
kaididan pandhĕming tis-tis | 
linungiding brĕmara | 
mangungruming tanjung | 

Tambangraras katĕtĕsan | 
tyasira tis angĕsthi jatining ngĕlmi | 
minulyĕng rasa purba || 

241. Kapurbĕng laki purbaning Widi | 
rĕkasĕng rasa ngĕsah swuh ikram | 
trap bengat satariyah-e | 

dyah sanalika kantu | 

lena nĕng pakulinan mupid | 

rasĕng tyas amĕrtiga | 

rong duman mring ngĕlmu ] 

saduman rasaning priya | 

mĕpu Hyang maring dating Kang Maha Suksi | 

tan ura ring panduman || 

242. Rasa kang pangrasa karasĕki | 
datan wiwal anĕng kawiritan | 
wus tampi wulang waune | 
dangu dĕnnira kantu | 
pananing sih nugrahĕng Widi | 

Sĕh Mongraga tan samar | 
muriganing kayun | 

layape ing garwanira | 

tan kasĕlan ring hawa awaking eblis | 

pananing ngĕlmu rasa || 

243. Cĕthi Cĕnthini wruh ing wĕwadi | 
mring patirtan mariksa hĕr lukak | 
samya ingĕbĕr toyane | 

badhe pasiramipun | 

sakaliyan bĕndaranĕki | 

yata ingkang kulina | 

anĕng jinĕm arum | 

luwaran dĕnnya asmara | 

mijil saking pagulingan pan sarimbit | 

randhat maring patirtan || 

244. Ni Cĕnthini gupuh angladĕni | 
nampa sinjang anĕng panadhahan | 
sĕsaosan pasatane | 

sinĕlĕh anĕng ngriku | 

Ni Cĕnthini sigra lumaris | 
mangilĕn tur uninga | 
mring kang rama ibu | 
andhodhog kori winĕngan | 
nuju dĕrĕng guling pan lagi amikir | 

kang putra kang dadya tyas || 

245. Praptĕng ngarsa Cĕnthini matur ris | 
lamun putra Nikĕn Tambangraras | 
sampun katĕrasan mangke | 
ramĕ-bu gyat amuwus | 

ya sekur Alkamdulilahi | 
gugahĕn bibi Daya | 

Cĕnthini dĕn-gupuh | 

Ni Daya wus tinimbalan | 

praptĕng ngarsa Malarsih mĕsĕm turnya ris | 

bibi wayah andika || 

246. Tambangraras wus pinagud ing sih | 
tinĕmbayan atut palakrama | 
mangsa-boronga adate | 

sarat katrĕsnan ing rum | 
mugi bibi priyangga prapti | 
mangetan sung ajampya | 
mring wayah kawlasayun | 

Ni Daya aris ngandika | 

lamun parĕng prayogi kewala enjing | 

wus adatipun enjang || 

247. Inggih mangsa-boronga pun bibi | 
lah wis Cĕnthini sira wangsula | 
dĕn-age sira kasuwĕn | 

ya wis bangĕt sokurku | 
nulya mundur mangetan malih | 
praptĕng tĕpi patirtan | 
kabĕnĕran uwus | 
sang ro dĕnnira asiram | 

Ni Cĕnthini saos pasatan wastra di | 
tinumpa nĕng panampan || 

248. Sawusira mawastra aririh | 
tumama malih nĕng pasareyan | 
kang raka ris ngandikane | 
yayi sira ywa korup | 
gĕgĕdhene godhaning eblis | 
rong ĕnggon kang tinĕnggan | 
setan akukuwu | 

kang dhingin nĕng jroning sahwat | 
kaping kalih nĕng jroning sakarat yayi | 
pambegalaning setan || 

249. Pamurunging prawiraning urip | 
yĕn kĕjorong karĕma mring sahwat | 
sewotĕn setan godhane | 

mrih laliyĕng Hyang Agung | 
pamurunging sampurnĕng pati | 
bariwuting sakarat | 
karakĕting dudu | 
duka cipta salah tampa | 

lura-luru mrih kaliru ing pangikis | 
tanya a ing naraka || 

250. Ulama kang wus man maring ngilmi | 
panglilinge mring Hyang Maha Mulya 
ingugĕr marang tokide | 

siyang dalu kadulu | 

daliling Hyang kang Maha Sukci | 

karya titah manungsa | 

lawan satrunipun | 

setan satruning manungsa | 

wakolihi man insi jĕdis sabilis | 

sayatin kasru janat || 

251. Pangandikaning Hyang iku yayi | 
sing sapa mĕnang prang lawan setan | 
yĕkti gĕdhe ganjarane | 

rahayu nĕng swarga gung | 
ing dunya-kir sinung mulya di | 
iku yayi kang wus man | 
sabab wus sumungku | 
mring Allah Rasul Muhamad | 
yĕku mau sucine iman sĕjati | 
tokit makripat Islam || 

252. Sampurnane yĕku dadi daim | 
namung daimira maring Suksma | 
aywa sah sanalikane | 

nadyan manawa turu | 

salat sahwat sĕkarat tuwin | 

mung daim kang minulya | 

ring Hyang kang Maha Gung | 

sira Nikĕn Tambangraras | 

pan minulyakakĕn ing laki Mongragi | 

wus mardikĕng mukmin kas || 

253. Wanci wus gagat bangune enjing | 
putĕr anggĕntĕr dara bĕkuran | 
sauran sulindhit bĕthĕt | 
prĕkutut duduk layu | 
manggung kung nglangut amanis | 
ĕsthinira rĕrasan | 

rarase sang ayu | 
ingkang tinĕmbayĕng priya | 
ing ratri ki jalak menco angĕcuwis | 
carita carĕmĕdan || 

254. Iba-iba rĕkasaning ati | 

kaya wong ngaji jaya wus tapa | 

tĕgun tinatah jumĕbrĕt | 

uligan sajĕgipun | 

durung wĕruh rasaning jurit | 

dhasar kutha santosa | 

rĕmit tutup pintu | 

prajurit prapta misesa | 


< Serat Centhini Jilid 07 - Halaman : 165 > 


karĕkuhe kĕpagol kebunton dening 
akunci tan wĕh marga || 

255. Sulindhit bĕthĕt lir (ng)gĕguyoni | 
putĕr bĕnggala lir sukarĕna | 
sokur pacarĕme Nikĕn | 

pĕksi dara ambĕkur | 

bungah lir pitutur kang ĕstri | 

mara ta wruhanira | 

bae bĕndaramu | 

kurĕn rarasing karsikan | 

payo kurĕn karĕnaning pulang titih | 

darĕstri parepehan || 

256. Tuhu wantu-wantu lir ngundhangi | 
kolik klikikan mabur barbĕran | 

lir sung wawarta wadine | 

Tambangraras katras rum | 

gĕmak mĕlung lir mamaoni | 

sikolik agĕtĕnan | 

manuk ora urus | 

angĕbrĕg gawe wawarta | 

nadyan bungah bok binatin malah criwis | 

mring cabak saya cawak || 

257. Kate bĕkisar cakikĕr muni | 
cinggoling srigunting asusitan | 
lir mumungu sang ro Nikĕn | 
ing wanci bangun Subuh | 
aywa jĕnĕk ngulinĕng mamrik | 
manawa kadrawasan | 
ngakirakĕn wĕktu | 

owĕlĕn wĕktu ijabah | 

mrak manguwuh lir bĕbantu amangsiti | 

nyangungong cohung ngakak || 

258. Ajag-jagan nĕng payon angalih | 
wau Sĕh Mongraga lan kang garwa | 
angling payo yayi Nikĕn | 
mupung awal Asubuh | 

kang rayi tan lĕnggana tuding | 
sarĕng mijil akadas | 

Cĕnthini tan kantun | 

marang masjid samya salat | 

praptĕng bakda Subuh ing wanci byar enjing | 

sang ro tumamĕng tilam || 

259. Tan cinatur langĕning pulang sih | 
sabab puniku kandha uliya | 

saru yĕn kinarya wadhĕh | 
yata wau kang ibu | 
ngrukti titigasanirĕki | 
sakĕh kang ila-ila | 
sadaya rinamut | 

sarta lan kĕndhurinira | 

Nyai Daya sampun rĕracik ajampi | 
pĕntil dĕlima pĕthak || 

260. Ingurĕgan ingisĕnan ganthi | 
mĕsoyi pucuk lawan majakan | 
kapulaga lawan cĕngkĕh | 
isine cubung wulung | 
mrapat lawe wĕnang ginodhi | 
sawuse ingubĕdan | 

pan pinipis lĕmbut | 

slasih irĕng jinantonan | 

myang pon-ĕmpon panginang kĕtĕmu giring | 

ring bathok pauyupan || 

261. Tuwin kang tapĕl unthuking cacing | 
lan awuning kraras pisang ĕmas | 
wilungsungan ula cabe | 

pala cĕngkĕh kumukus | 
mrica sulah ĕndhoging ĕmprit | 
cangkang (n)dhog yam tĕmbeyan | 
gya pinipis lĕmbut | 
lĕngkang sunthi pyun bĕnggala | 
wus rinukti sadaya adatirĕki | 
wong mĕntas katĕtĕsan || 

262. Wus linakyan lampahing kang jampi | 
siniraman ing sĕkar sataman | 
susunira ĕmbok Nikĕn | 

kang olah Ni Daya wus | 
pagĕbĕsan ingkang duwĕni | 
miwah sajĕn mawarna | 

Ni Daya sĕdarum | 

nulya kĕndhuri pinasang | 

rolas ambĕng lawan rolas ambĕng malih | 

pĕpanganan mawarna || 

263. Samya tinimbalan sadayĕki | 
putra kalih miwah para kadang | 
pangulu miwah modinne | 
lurah myang kamisĕpuh | 
bundhĕl desa sadaya sami | 
ambrubul sami prapta | 

pra santri andulur | 
gumridig lajĕng kewala | 
nĕng pandhapa kilĕn dĕnnya tata linggih | 
du dhĕngkul tĕpung kapang || 

264. Santri Luci matur ing (n)Jĕng Kyai | 
punika sampun prapta sadaya | 

Ki Bayi lon andikane | 

Bismilaha Pangulu | 
donganana Sĕlamĕt-nĕki | 
nakira pinangantyan | 

wus atut aruntut | 
wajibing wong palakrama | 
tyas-sun uwus ilang sumĕlanging ati | 
tan ana kang dadya tyas || 

265. Kang samya myarsa nglinge (n)Jĕng Kyai | 
samya bungah sokur sukarĕna | 

Pangulu sandika ture | 

anulya donga Rajug | 

Slawĕt-pinatawil-ngumuri | 
turun sih maskumambang | 

Kunut lan Sri-lulut | 

Kabula tĕmu Sĕndhana | 
ingaminan gumuruh swaraning santri | 
rame ambata-rĕbah || 

266. Puput dĕnnya andonga Basuki | 

Ki Baywa ngling mara kono padha | 
amangana dhewe kabĕh | 

Luci kae santrimu | 

santri cilik nĕhana sami | 

kĕndhuri kang warata | 

jaba masjid mangu | 

aywa na kang kaliwatan | 

matur sampun wawi binagĕn pribadi | 

tan wontĕn kaliwatan || 

267. Lah wis padha lĕkasana bukti | 
nulya samya kumroyok anadhah | 
pating kucapah wong akĕh | 

ing jawi pan gumuruh | 

santri padha rĕbut kĕndhuri | 

rame tĕndhang tinĕndhang | 

ajagur-jinagur | 

dĕnnira arĕbut brĕkat | 

surak gar-gĕr lir ngabĕn dĕn-tohi | 

santri kang kĕkĕrĕngan || 

268. Tan wun ucapĕn ramening santri | 
kĕndhuri wus samya binarĕkat | 
bubaran ingkang kĕndhurĕn | 
samana sang linuhung | 
laminya nĕng Wanamartĕki | 
pan sampun tigang wulan | 

sang brangta nĕng ngriku | 
mindhak rahmate kang desa | 
tulus kang sarwa tinanĕm kang tinĕmpil | 
balĕbah murah pangan || 

269. Murah sandhang barang kang pinicis | 
wohing kitri kĕh bĕsĕr malangsa | 
beda lawan duk maune | 

janma saya kĕh wuwuh | 
bĕbrayatan kang samya prapti | 

malah angĕlar dhadhah | 

jĕjĕl wismanipun | 

tĕpung angubĕngi desa | 

desarya gung lir wastra gadhung tinĕpi | 

kubĕnge kang wisma nyar || 

270. Winatara limangatus luwih | 
wuwuhe wong kang sami gigriya | 

Sĕh Mongraga mangunahe | 
tyasing janma rahayu | 

datan ana masiyat budi | 

samya rahab agama | 

wong kang wau-wau | 

kang salat pĕndhak Jumungah | 

mangke dadya rahab samya anĕtĕpi | 

ing limang wĕktu salat || 

271. Barang tĕtanduran tulus wilis | 

pala gumantung pĕndhĕm kasimpar | 

sawah pĕgagan palĕstrĕn | 

tan ana amanipun | 

olĕng-olĕng lan walang sangit | 

ilang ama mĕmangsa | 

nir singkĕling tandur | 

wong sadesa sukarĕna | 

datan ana kang cuwa kacuwĕng galih | 

lumrah samya rĕrasan || 

272. Mangkana pangucaping wong sami | 
ya talah desa ing Wanamarta | 

lan biyĕn bangĕt kacĕke | 

saha kĕdudu-dudu | 

saya rĕja ĕloh jinawi | 

amurah sandhang pangan | 

tulus kang tinandur | 

tan ana ama satuma | 

lĕmah lincat saiki kĕh dadi gasik | 

mabuk mawur binukak || 

273. Saking sangĕt sawabe (n)Jĕng Kyai | 
ana ingkang anauri ĕndhak | 

lagi pandugaku dhewe | 

iku mangunahipun | 

iya Sĕh Mongraga kang mawi | 

mara ta titĕnana | 

ya (n)Jĕng Kyai Guru | 

biyĕn lan samĕngko beda | 

salawase duwe mantu Sĕh Mongragi | 

seje sajake desa || 

274. Pĕsthi ika kang mawa muwuhi | 
wahananing desa sarwa owah | 
wĕwah byah kĕmurahane | 
sabarang kaliripun | 

siti kitri sandhang lan bukti | 
bĕkti maring agama | 
gumati ing wĕktu | 
padha trape wong sadesa | 
isĕn-isĕning desa Wanamartĕki | 
kĕh undhaking ngulama || 

275. Pocapane wus ngumum sakĕhing | 
padha pupuji mring Sĕh Mongraga | 
luwih luhung mangunahe | 
mulane kang ramĕbu | 

maring putra mantu langkung sih | 
anon ing putra kara | 
dĕnnya krama runtut | 
miwah sagunging santana | 
atanapi wau ingkang rayi kalih | 
Jĕngwĕsthi Jayĕngraga || 

276. Langkung samya sukanirĕng galih | 
yata wau Ki Bayi Panurta | 

duk lĕnggah lawan mantune | 
garwanira tan kantun | 

Tambangraras tansah nĕng wuri | 
yata nimbali sigra | 
kalih putranipun | 

Jayĕngwĕsthi Jayĕngraga | 
atanapi Pangulu lan para ari | 

Suharja Wiradhustha || 

277. Ki Panukma lan Panamar tuwin | 
Kulawirya lawan pra santana | 
Basarodin sa-modinne | 

lurah santri sadarum | 
bundhĕl desa para pĕtinggi | 
magĕrsari sudagar | 
kamisĕpuhipun | 
kabĕh sami tinimbalan | 
datan ana kĕliwatan santri siji | 
aglar prapta ing ngarsa || 

278. Tan kĕliru lalinggihannĕki | 
santri Luci mĕdalkĕn sugata | 
gembol lawan tapsirihe | 
miwah pateyanipun | 

tĕh manisan lan wedang kopi | 
rampadan panganan | 
wradin sadaya wus | 
kĕndhuri sĕkul panjangan | 

Kyai Bayi ngling payo padha awijik | 
agĕpah kang liningan || 

279. Nulya dhahar eca nutug sami | 
langkung dĕnnya darbe sanak kadang 
myang mring sakulawargane | 
nadhah samya pikantuk | 

langkung royom ramening bukti | 
wus nutug dĕnnya nadhah | 
ambĕng nulya dinum | 
kang sĕkul miwah panganan | 
samya binarĕkat sadaya waradin | 
warĕg mangan ambrĕkat || 

280. Santri Luci ngatak kang ngladĕni | 
panjang piring ingundurkĕn samya | 
myang kang kakĕlut barĕsĕh | 
wusnya nginang audud | 

Amongraga umatur aris | 

mring kang rama yĕn arsa | 
ngĕlih namanipun | 

Jayĕngwĕsthi winastanan | 
nama-amba kawula sungkĕn pun yayi | 

Jayĕngrĕsmi prayoga || 

281. Kyai Bayi suka anjurungi | 
miwah ingkang pra kadang sĕntana | 
jumurung amatutake | 

kang sinung nama langkung | 
sukanira jroning galih | 

Ki Bayi lon ngandika | 

marang ing sadarum | 

kabĕh padha ngĕstrĕnana | 

ing karsane anakmas Sĕh Amongragi | 

Jĕngwĕsthi ngalih aran || 

282. Winastanan mangke Jayĕngrĕsmi | 
padha ngumumĕna wong sadesa | 

Jĕngwĕsthi ran Jĕngrĕsmine | 
sadaya saur manuk | 
bĕbarĕngan gumuruh atri | 

(n)Jĕng Kyai malih nabda | 

hĕh Luci dĕn-gupuh | 
jĕnang jĕnĕngan wĕtokna | 
santri Luci sigra ngatak kang ngladĕni | 
ambĕng jĕnang pinasang || 

283. Angling mring Pangulu Basarodin | 
donganana Kabul Slamĕt mulya | 

Jayĕngrĕsmi sĕlamĕte | 

sandika Ki Pangulu | 

andongani Kabula mugi | 

ingaminan gumĕrah | 

pandonganira wus | 

kang jĕnang nĕng takir ponthang | 

gya binage pinĕthak sampun waradin | 

suru janur tulisan || 

284. Samya nyuru jĕnang caca manis | 
santri cilik gumĕdĕr rĕbutan | 
samya gĕlaprut raine | 

sawusira anutug | 

nulya pamit linilan sami | 

yata samya bubaran | 

sowang-sowang mantuk | 

sira Ki Sĕh Amongraga | 

lawan ingkang garwa sakucumbunĕki 

kundur mring dalĕm wetan || 

285. Kyai Bayi kundur sing pandhapi | 
malĕbĕng wisma lan nyainira | 
tan ucap wau siyange | 
prapta ing wĕktu surup | 

Sĕh Mongraga asalat Mahrib | 
garwa lan kucumbinya | 
ing bakda Ngisa wus | 
laju tumamĕng ing tilam | 

Amongraga amijilkĕn sabda jati | 
pitutur mring kang garwa || 

384 Mijil 

1. Apan sarya winĕjang ing ngĕlmi | 
sadaya wus winot | 
sapangawikanira kakunge | 
winĕjangkĕn marang ingkang rayi | 
dhasar sang dyah lantip | 
ing sasmita putus || 


17 (Bab: 1. Utamaning gĕsang; 2. Jatining gĕsang lan jatining pati; 3. 

Pamusthining sĕmbah puji; 4. Pangrusaking kajatĕn sĕkawan prakawis; 5. 
Suhuling asmaragama) 

Ing wanci dalu Sĕh Amongraga lagya kulinĕng paprĕman, Tambangraras 
winĕjang bab: 1. Utamaning gĕsang; 2. Jatining gĕsang lan jatining pati; 3. 
Pamusthining sĕmbah puji; 4. Pangrusaking kajatĕn sĕkawan prakawis; 5. 
Suhuling asmaragama gangsal prakawis. 

Sĕh Amongraga nandhang sĕdhih, nanging ĕwĕd ambabarakĕn raosing 
manah. 

Kaca 131-137. 

384 Mijil 

2. Kĕtadhahan sawĕjanging laki | 
marang sang lir sinom | 

mila sang dyah kĕlangkung sungkĕme | 
rinĕngkuh guru pangeran yĕkti | 
nadyan pati urip | 
kasrah marang kakung || 

3. Lamine sinung wisma pribadi | 
tan pisah anĕng jro | 
ingkang rama tan tega yĕktine | 
kapering lĕr-wetan wismanĕki | 
nging ladosan maksih | 
saking ibunipun || 

4. Langkung sinungga-sungga sru dening 
sihing ibu among | 

lir suwita kang ibu ambĕge | 
dening mantu ambĕge tyas ĕning | 
nor anjayĕng kapti | 
ing ngĕlmu wus putus || 

5. Pan sĕdaya wong Wanamartĕki | 
asih mring sang anom | 

uwa paman miwah para ipe | 
pan sadaya ngalap kawmh jati | 
mring Sĕh Amongragi | 
binabaran kawruh || 

6. Ingkang lagya karĕnĕng tilamrik | 
akarongron raos | 

Tambangraras aris ing ngature | 
mring kang raka Ki Sĕh Amongragi | 
masalahing ngĕlmi | 

tur sĕmbah sumungku || 

7. Ya tuwanku sang utamĕng lir ning | 
kang tulus sih among | 

kang punĕndi marga sajatine | 
mĕngke nguni panggawe kang luwih | 
aywa tanpa gati | 
amba nuwun sinung || 

8. Tuduhĕna ingkang asayĕkti | 
ring pangulahing (n)don | 
supaya tan kongsi tanpa gawe | 
lampah ingkang utamĕng ngaurip | 
kranaipun ĕndi | 

sampurna ing tuwuh || 

9. Dan lingira Ki Sĕh Mongraga ris | 
yĕn sira yun mĕngko | 

uninga ing marga sajatine | 
patĕkĕna sariranirĕki | 
yaktya manggih urip | 
lamun bisa lampus || 

10. De kang aran pati iku yayi | 
anor ing Hyang Manon | 
anor ingkang samĕkta samine | 
kang nor bukti kang nor maring juti | 
kang nor ing sasami | 

kang nor nginum turu || 

11. Kang nor maring rajah tamah tuwin | 
nor ing luba mumoh | 

yĕku mati jroning urip rĕke | 
badan budi mring hawa dĕn-lali | 
muhung Hyang Suksma di | 

dinulu linuru 


12. Dudu luru midĕr anguliling | 
aminta sihing wong | 

yĕn antuk dĕn-rĕraga polahe | 
yĕn tan olih mangke amuriring | 
ing panggawe dĕn-sih | 
sanggonne kadulu || 

13. Mapan rĕke ingaranan pati | 
pan dudu mĕngkono | 

de kang aran pati sajatine | 
angawruhi ing sarira tĕki | 
dĕn-tĕkĕng ayĕkti | 
wmh ing marga mhur || 

14. Kang wus nyatĕng sajatining dhiri | 
panggawe kang kaot | 

marga iku apa pandungkape | 
wau mentar wus tĕkĕng nagari | 
durung aningali | 
sang ratu katĕmu || 

15. Anging iku pan pĕnggawe luwih | 
kang tĕka ing kono | 
anirnakkĕn saliring panggawe | 
kang aran sarira kang wus taki | 
aywa tan kalingling | 

punika marga yu || 

16. Iya iku kang ingaran pati | 
patine wong kaot | 

kang wus awas tan uwas anggane | 
yĕku pati patitising urip | 
wus prasanak pati | 
uripe linuhung || 

17. Yogya tata kinĕn kang sayĕkti | 
aywa amirangrong | 

nyata kĕna sapa lĕlĕngkane | 
mapan sarira iki kĕkalih | 
karo dĕn kalingling | 
aja na kang kantun || 

18. Roh lan jasad iku tunggal dhiri | 
dhirining Hyang Manon | 

pan jumĕnĕng kalawan dhĕwĕke | 
ananira ĕnĕng ingkang ĕning | 
rampunge pangĕksi | 
pamĕksaning laku || 

19. Laku lakon ana tĕki-tĕki | 
kĕlanggĕngan jumboh | 
wus tan ana kakange adhine | 

langgĕng Maha Sucinirĕng Widi | 
tan kĕcampur dening | 
karsa ingkang huru 1 1 

20. Namung karsa kewala pribadi | 
pandulu dinulon | 

lir andulu paesane crĕmĕn | 
apan tan lyan kang tumingal sami | 
mung dhawakirĕki | 
tan sĕlayĕng kayun || 

21. (m)Bukak larangan kang wus rinĕmpit | 
pingitan ginĕdhong | 

kang kinunci ing ngĕlmu papake | 
mung datira sajatining sĕksi | 
apan anĕksĕni | 
ing pribadinipun || 

22. Pribadine panunggaling puji | 
puji kang sajatos | 

jatining Hyang iku panunggale | 
tunggal ajal tunggal abadnĕki | 
wusing sĕsasiki | 
tan ana sĕsiku || 

23. Tĕgĕse ajal puniku wiwit | 
wiwitan kawaos | 

tanpa krana mungguh ing anane | 
lire abad tan ana ngarĕni | 
tan witan mĕkasi | 
ananira iku || 

24. Samya tan ana ingkang (n)dhingini | 
tanna ngarĕni pon | 

anging ananira juga dhewe | 
tunggal ka-ananira Hyang Widi | 
mulyĕng sadat jati | 

-ning Hyang kang Maha Gung || 

25. Ingkang sĕksi kalawan pribadi | 
tan ana wujud ro | 

nanging ananira purba dhewe | 
angarani anane pribadi | 
purba arannĕki | 
purba wujudipun || 

26. Purba rupa purba ing pakarti | 
purba ajal rĕko | 

purba abad purba kajatĕne | 
purba tunggal purbaning sih jati | 
jatining wus siji | 
mung angga kitĕku || 

27. Angganira iku sadat sati | 
jatine tan anon | 

jatining sĕksi rupanta kuwe | 
anĕksĕni anane pribadi | 
basa jĕnĕng yayi | 
dating Hyang Maha Gung |] 

28. Kang tan kantha warnambu-raswĕki | 
tan arah tan ĕnggon | 

datan kĕna dinuga wujude | 
kinarya pa jroning tekang ati | 
sabab iku napi | 
tan kĕna winujud || 

29. Dene isbate Hyang iki yayi | 
kang dat sipat rĕko | 

lan apĕngal iku tĕlu lire | 
ĕdating Hyang ananira tĕki | 
sipating Hyang Widi | 
ahlinirĕng ilmu || 

30. Apĕngaling Hyang uripirĕki | 
samya isbat manggon | 

iku ingkang pĕsthi ing anane | 
asmaning Hyang jĕnĕnging kang latip | 
mulane kitĕki | 
ingakĕn Hyang Agung || 

31. Sabab kita amrat isbat napi | 
ing patĕmon jumboh | 
paekane tan ana paene | 

asmaning Hyang napi ingkang pĕsthi | 

hakira ing Widi | 

mungguh ing Hyang Agung || 

32. Aran kita iki napi jinis | 
parbedaning roro | 

napi jinis mungguh kita kiye | 
napi nakirah mungguling Widi | 
yĕku tan sarĕnti | 
suhuning Hyang Agung || 

33. Ingkang guwa-garba wĕwah wĕning | 
tan samar sumrowong | 
ngĕlminira akathah unggahe | 

saha sĕmbah matur maring laki | 
nuwun kang punĕndi | 
ing kakekatipun || 

34. Kakekating dunya kang utami | 
kang raka lingnya lon | 
kakekating dunya iku Nikĕn | 
apan patang prakara kang dhihin | 
pamuwus kang manis | 

aywa kongsi saru || 

35. Kapindhone nĕtĕpi agami | 

Islam lanang wadon | 

kaping tĕlu kang bangĕt wĕdine | 
marang Allah kang Amaha Sukci 
kaping pat kang bĕcik | 
ngamale kang sukur || 

36. Ngamal puwasaning badan yayi | 
acĕgah wiraos | 

pangucap kang siya-siya kuwe | 
lan puwasaning nĕptu dĕn-kĕsthi 
cĕgah sumngah kibir | 
myang suka gumuyu || 

37. Cĕgah warĕg turu nginum bukti | 
de puwasaning roh | 

cĕgah cipta kang ala nĕlĕmpĕng | 
lawan malih puwasaning budi | 
cĕgah nĕpsu sirik | 
bangsa kewanipun || 

38. Bangsa setan jajil lan eblis | 
cĕgah kang mĕngkono | 

dene puwasaning rahsa Nikĕn | 
pan acĕgah tingal kang anilip | 
kang tan patut kĕksi | 
sirik lawan suwung || 

39. Tambangraras tyasira mawĕrdi | 
anut ing sapakon | 

tan kumĕlap salilab kalbune | 
matur mugi tuwan lajĕngnĕki | 
tĕpangipun nguni | 
wuwulang kang wau || 

40. Sĕh Mongraga angandika aris | 
kawruhana ing ko | 
pamusthining sĕmbah puji rĕke | 
panunggale lan Nabiullahi | 
tunggal dat sipati | 

asma apngalipun || 

41. Ananira rupanira iki | 
ananira rĕko | 
panggawenira obah osike | 
apan Nabi Allah kang hakiki | 
muntalĕking Widi | 
sĕmbah pujinipun || 

42. Yĕku pamusthining kang sajati | 
aywa doh kang manon | 
paningalira ingkang sawĕntĕh | 
sira lan kang murba misesa ki | 

tan na antarĕki | 
panunggaling wujud 


Jilid 7 - Kaca : 135 

43. Tunggal solahbawa muna-muni | 
apan wis mangkono | 

kang tan wĕruh adoh pangidhĕpe | 
saking kadohan kewala wingwrin | 
kawĕran ing eblis | 
anduduga dudu || 

44. Tan wruh yĕn Suksma ana ing dhiri | 

-nira kang wong winong | 

Hyang ngaluhur tan kĕna wiyange | 
karsaning roroning asiji | 
sajatining puji | 
muji dhawakipun || 

45. Basa dhawakira iku jati | 
jatining Hyang Manon | 

cipta kang tan kasĕlan ciptane | 
ripta kang tan kasĕlan ing budi | 
budi tan kaslan ing | 
angĕn-angĕnipun || 

46. Angĕn-angĕn tan kaslan ciptĕki | 
pat iku wus jumboh | 

suhul tĕtĕp tinĕtĕpan kangsĕn | 
kang mangkono pawore sajati | 
tan dumĕh wus bangkit | 
akĕh ngĕlmunipun || 

47. Tan dumĕh wus tapa wus angaji | 
sĕmbahyang linakon | 

tapa-a dĕn-kongsi kaya gosĕk | 
ngaji dĕn-kadi jalak gulathik | 
sĕmbahyang dĕn-kongsi | 
bĕnjud bathukipun || 

48. Lamun tapa pangolahing tokit | 
tan tĕkĕng sajatos | 

lir cicitho saparan-paranne | 
mubĕng kĕngĕl muwuhi panyakit | 
tan mencok ing titis | 
ibĕre baliwur || 

49. Ti-atinĕn yayi ing kajatin | 
kang murung lĕlakon | 
pangrusaking kĕjatĕn ya Nikĕn | 
patang prakara iku dĕn-eling | 
ingkang dhingin kibir | 
sumngah jubriyĕku || 

50. Kaping kalih tan ngandĕl ing dalil | 
kadis pinaido | 

ping tri ambukak larangan gĕbrĕh | 
kang wus linarangan dalil kadis | 
jĕmak kiyas-nĕki | 
tan akunci kalbu || 

51. Ping pat goroh palacidra nilib | 
ywa pepeka kono | 

ingkang garwa anuwun ature | 
amituhu pituturing laki | 
linakon anggusti | 
pamusthining kalbu || 

52. Bakda dĕnnya panggusthining ilmi | 
minulyĕng karongron | 
satĕngahe sanggamĕng gatine | 
pan winulang ngilmi rasa jati | 
tibaning purbĕng sih | 

tan pĕcat lan ngĕlmu || 

53. Suhul ing asmaragama nĕnggih | 
limang prakarĕng (ng)gon | 
ingkang dhihin asmarayoga-ne | 
pangalaping panggawe raswĕki | 
saking tulang sulbi | 

Adam ing sakayun || 

54. Ping kalih asmaranala nĕnggih | 
pangalaping raos | 

saking tyas kang suci pawiyose | 
kaping tri asmaratantra nĕnggih | 
pangalaping raswĕki | 
saking rupaning hyun || 

55. Ping catur asmarajuwita di | 
pangalaping raos | 

saking sadayanipun asline | 
kaping lima asmaratura di | 
pangalapirĕki | 
saking roh raswĕku || 

56. Patĕmone Hyang Kang Maha Sukci | 
raswane roh kono | 

dadya Rasullolah kĕh juluke | 
patĕmone rasul maring sulbi | 
patĕmoning sulbi | 
apan maring sungsum || 

57. Patĕmoning sungsum apan maring | 
balung maring otot | 
patĕmoning otot maring gĕtĕh | 
patĕmoning gĕtĕh maring daging | 
patĕmoning daging | 

wujud ngilmu Ĕnur || 

58. Suhul Muhamadiyah ayani | 
sabitah tĕtĕp jro | 

anĕng ing dalĕm lokilmakpule | 
wus winĕdhar surasaning ngĕlmi | 
rampung sakaliring | 
ngĕlmune akasut || 

59. Kawarna-a kang tansah mongrĕsmi | 
pinarak karongron | 

anĕng tilamsari lan garwane | 
sabakdane salat Ngisa sami | 

Ki Sĕh Amongragi | 

(ng)gagas cipta bangun || 

60. Sanityasa umandĕg rasaning | 

Suksma sadya kepon | 

mĕh lali ya ing toh jiwanggane | 
miwah ayuning garwa tan kĕksi | 
mĕhĕng mangrĕnggĕpi | 
sang dibya mangung kung || 

61. Kawistara dĕnnya amalatsih | 
de mĕhĕng wirangsong | 
sampun kawandasa ri lamine | 
tan milalu tadhah lawan guling | 
tan kaur papanggih | 

lawan rama ibu || 

62. Kadang warga wangwang mring Mongragi | 
kang lagyasmu wirong | 

samya maklum ing pahĕman mĕne | 
namung garwa kang mupid ing laki | 
rĕhning wus aliring | 
tumpĕking pamuruk || 

63. Dadya tan pati juwĕd ingkang ling | 
panjating tyas kepon | 

yĕn ta kadya pangantĕn jamake | 
sĕdhĕng mangulah langĕning sari | 
mamrĕs ing ngarĕsmi | 
anĕlaskĕn kayun || 

64. Suprandene sang ayu tan wingwrin | 
ing tyas tan kĕmĕjot | 

saking dening subrangtĕng ngĕlmine | 
tinataskĕn patitising Widi | 
tan lĕledhĕng kapti | 
sangĕt gĕnging sukur || 

65. Tan kĕna sah mĕt sakarsĕng laki | 
sabĕn tan kĕna doh | 

siyang dalu sapari-polahe | 
cĕthinira Cĕnthini tan kari | 
sasaosan mĕksih | 

kadya sabĕnnipun || 

66. Ing nalika yata Sĕh Mongragi | 
kang nandhang onĕng bot | 
sapta ri sapta dalu lamine | 
kapti kapĕtĕg ngantan mawingit | 
pananira lĕsning | 

lĕnglut anĕng tajug || 

67. Amancad dalan catur prakawis | 
tingalira jumboh | 

sipat jamal jalal lan jamale | 
sipat kahar ingkang anglimputi | 
pambuntuning budi | 
komplang suwung gĕmplung || 

68. Nir tan ana pancabaya kapti | 
lĕngĕng ing Hyang Manon | 
wus tan ana majad ing jĕrone | 
dadya ling linglit tyasirĕng kamil | 
kagyat duk miyat ing | 

wau ing dyah ayu || 

69. Tumingal ing raka swuh kang galih | 
sumungkĕm ing pangkon | 

pan mangkana sang dyah panĕrkane | 
paran ingkang dadya luput mami | 
sangĕt dosĕng laki | 
tan wande papa gung || 

70. Rĕhning dĕrĕng kawĕdhar kang wingit | 
tanggap katĕlangso | 

Nikĕn Tambangraras graitane | 
baya kaduwung akramĕng mami | 
dene darbe dasih | 
ya maring katĕngsun 1 1 

71. Ĕsmu merang sang dyah langkung ajrih 
ngingsĕr saking ngĕnggon | 

saha sĕmbah tangi ing pangkone | 
tan atĕbih tumungkul awingit | 
tan arsa mulat ing | 
pasuryaning kakung || 

72. Yata pitung dina dĕnnya wingit | 
wite wĕktu Suboh | 

tanpa wĕktu laminya tan mĕngĕng | 
dadya tan kĕcap sĕgu tan osik | 
lir kamanungsaning | 
tanalyĕng tanajul || 

73. Wĕktu Subuh Luhur lan Ngasar-i | 
Mahrib Ngisa towong | 

pan wus koyup ing kala panane | 
dadya angluwari purba jati | 

angandika aris | 
marang garwanipun 


18 (Pamit badhe andon lĕlana sarta badhe ngupadosi adhi-adhinipun ingkang 
pisah) 

IV. Sĕh Amongraga Lolos 

Sampun 40 dintĕn pĕngantĕn sĕkalihan sami sih-sinihan, wanci bakda Ngisa 
Sĕh Amongraga lĕnggah kalihan garwa wontĕn ing paprĕman, pamit badhe 
andon lĕlana sarta badhe ngupadosi adhi-adhinipun ingkang pisah nalika 
pĕrang ing Giri. Kathah-kathah pangrĕpa pamalar lan piwĕlingipun, 
sapĕngkĕripun, Nikĕn Tambangraras kalilan krama malih, miliha priya 
ingkang asipat guru-laki. 

Nikĕn Tambangraras sakalangkung kagĕt, tuwin sĕdhih ngantos sĕmaput 
kados dipun-lolosi otot bayunipun. Kathah-kathah pituturing laki, pinaringana 
iman, ngandĕla dhatĕng kawasaning Allah. Wĕkasan sang Nikĕn linipur 
saengga sare. 

Sĕh Amongraga mangkat lĕlana kadhĕrĕkakĕn santrinipun Jamal Jamil, nilari 
sĕrat tiga, dhatĕng garwa, rama, lan dhatĕng rayi ipe kalih-kalihipun. 

Bangun enjing, sarĕng Kĕn Tambangraras ningali laki botĕn wontĕn, njĕrit 
dhawah kantaka. Ni Cĕnthini gugup lumajĕng dhatĕng dalĕm kilĕn. 

Ki Bayi sĕkalihan garwa miwah para putra sami prapta ing wisma wetan, 
sĕrat tĕtiga winaos, sawĕg sami mangĕrtos yĕn Sĕh Amongraga lolos andon 
lĕlana. Sadaya sami sungkawa. 

Kaca 138-147. 

74. Dhuh masmirah kang asarwa rukmi | 
kumala di kaot | 

dĕn-kĕpara ing ngarsĕngong kene | 
baya tuhu sarining rĕtna di | 
ambĕk ta ing laki | 
mirah jawatĕngsun || 

75. Praptĕng pitung wĕktu de tan gingsir | 
bukuh ing palunggoh | 

sang lir puspita atur sĕmbahe | 
saha majĕng mring ngarsaning laki | 
pinapag ing liring | 
pan sarwi anggayuh || 

76. Jarijinya panuduh pinidih | 
saha ngandika lon | 

ajwa kaduk tampa nahing anggĕr | 
sarĕhning sun mĕnĕng masku ari | 
mĕngko sun tuturi | 
mirah jiwaningrum || 

77. Sayĕktine sun arsa apamit | 
mring sira masingong | 
marang Naya-ganda ing banjure | 
arsa wikan wĕkas-wĕkasaning | 
kulon wetan yayi | 

ĕlor lawan kidul II 

78. Aywa dadi woding tyasirĕki | 
andasihkĕn ingong | 

dipun tulus sihra nah-anggĕr | 
pan wus mĕngkono karsĕngsun yayi | 
pan arsa nglanglangi | 
ing wong ahli wuyung || 

79. Poma yayi wĕkas-sun sirĕki | 
ing sapungkuringong | 

manawa na Hyang Suksma karsane | 
pinundhut ingsun ajal dina kir | 
sirĕngsun-lilani | 
krama-a sirĕku || 

80. Ngulatana kakung kang prayogi | 
ingkang bagus anom | 

kang utamĕng ing sastra ta rĕke | 
nora kĕna babo ginagampil | 
iya wong akrami | 
tuwin wong (ng)guguru || 

81. Ya mulane angguguru yayi | 
milih janma kaot | 

datan kĕna singa wonga anggĕr | 
kang kalĕbu ing catur prakawis | 
tĕmĕn gĕmi muklis | 
wĕkĕl ingkang wungkul || 

82. Iya iku kang prayoga yayi | 
kang wĕnang ginuron | 
guru-laki tan ana bedane | 
tiwasing guru badan tan kari | 
sanggonne kang cangking | 
dĕn-dhadhunga katut || 

83. sarĕng myarsa dyah sabdaning laki | 
sumaput kang panon | 

lir katujwĕng sela pranajane | 
dadya bawur paningalirĕki | 
anglir dĕnlolosi | 
sang dyah tulangipun || 

84. Lir pinusus bayu mring wiyati | 
sungsum balung otot | 

sirna kabĕh pĕsat ing anggane | 
mĕnggah-mĕnggah aturirĕng laki | 
dhuh panutan-mami | 
sĕksĕnana ulun || 

85. Datan mantra-mantra yĕn angimpi | 
malih ing pandulon | 

amba anut tuwan saparanne | 
ajur kumur-kumura ing margi | 
tan sumĕdya gumingsir | 

nadyan tĕkĕng lampus || 

86. Trĕnyuh myarsa Ki Sĕh Amongragi | 
myat kang garwa ngepon | 

sang dyah luluh prasĕtya atine | 

Sĕh Mongraga angandika aris | 

astanira sarwi | 

narik jangga pungkur || 

87. Yayi dĕn-kaparĕng ngarsa mami | 
myarsakna ling-ingong | 
dĕn-narima dĕn-waspada Nikĕn | 
andhang pira tyasira kalĕmpit | 
lsira lawan mami | 

mami lan Hyang Agung || 

88. Sira datan andulu ing kami | 
wus sinung pandulon | 

mring Hyang Kang Maha Sukci Nikĕn 
dadya sira tan pae lan mami | 
mulyaning dat jati | 
tar wang-wang sawegung || 

89. Krana kabĕh iku sajabaning | 
ĕdating Hyang Manon | 
yĕku mahluk yayi sadayane | 
tinggal nilib panggodhaning eblis | 
amblĕs anĕng kapti | 

kapitĕng tyas dudu || 

90. Tĕguhĕna yayi tyasirĕki | 
dating Hyang anĕng jro | 
jinĕmira kasuciyanane | 
upamane angganira yayi | 
wastra lus seta di | 
cinitrĕng jalĕngut || 

91. Wit winasis rĕngrĕngan rĕspati | 
trusane tan dhompo | 

rapĕt datan nilib tembokane | 
lilin putih wĕdĕlane langking | 
mung kewala nganti | 
ing babarannipun || 

92. Pamberating citra ingkang rĕmit | 
liline linorod | 

nĕtĕs kabĕh adining panggawe | 
pantĕs kagĕm ing Sri Narapati | 
liring Narapati | 

Sang Hyang Kang Maha gung || 

93. Yĕku wangsuling awon mring bĕcik | 
bathikan linorod | 

lĕwih lara kinira majade | 
rasaning wedang kang molak-malik | 

babaranning wali | 
linorod papa gung 

94. Panasing Hyang kang lĕwih saking gĕni | 
yĕn mungguha abot | 

luwih saking watu wukir bote | 
wong kang bisa tinggal kadonyĕki | 
sĕbab iku sirik | 
asih ing sisiku || 

95. Kang kumandĕl sira ing Hyang Widi | 
sinung sih kinaot | 

datan ana tinimbang padhane | 
pasajĕngsun pamit ing sirĕki | 
mung sira kang sun sih | 
babare ing besuk || 

96. Bok manawa na nugrahĕng Widi | 
mring sira masingong | 
pupusĕn ing driyanira Nikĕn | 
kapindhone sun arĕp ngulati | 
ring arimu kalih | 

jalwĕstri kawlas-hyun || 

97. Tan wruh lamun manggih pati urip | 
anandhang rarĕmpon | 

rĕbut urip saparan-paranne | 
pisah lan manira kawlas-asih | 
baya datan lami | 

(ng)gĕn-ingsun angluruh || 

98. Nikĕn Tambangraras tan bisa ngling | 
mingsĕg-mingsĕg alon | 
marawayan drawayĕng pipine | 
lumuntur lir turasan waspĕki | 

kang raka ngarihi | 
sarwi ngusapi luh || 

99. Surat ingkang nugraha marnani | 
lir wulan angayom | 
sasontĕn mila ngimur garwane | 

Amongraga rumakĕt ing rabi | 
rinubanan ing sih | 

kadya mas tumimbul || 

385 Maskumambang 

1. Gya sinambut binĕkta mring tilamsari | 
ginunturan sabda | 

sang dyah tan sawalĕng kapti | 
makum pancadriyasmara || 

2. Lungiding turidĕng rĕsmi kang ginati | 
makaming Aminah | 

Salamah Kotijah jati | 
makam Patimah Ngasiyah || 

3. Sarira nglĕs bĕbalung lir dĕnlolosi | 
syuh rĕmpu kalihnya | 

tan karkat angganirĕki | 
watgata jatining uswa || 

4. Aluwaran sang ayu sinambut ririh | 
binĕktĕng patirtan | 

pan samya ashar kadasi | 

Cĕnthini anampa wastra || 

5. Pungun-pungun sang ro lir sawung kapilis | 
pulasing sungkawa | 

angawĕngi ing ngawingit | 
sawusira apasatan || 

6. Tumama malih maring tilam-wangi | 
sarwi sasareyan | 

kalih kulinĕng jinĕmrik | 
mawarga milutĕng garwa || 

7. Kinĕrĕkĕt ing ngangga sinabda manis | 
Nikĕn Tambangraras | 

kerup ing tyas ĕsmu arip | 
alayap kaeca nendra || 

8. Dyan sinarĕkakĕn munggĕng langĕnsari | 
wanci wus anggagat | 

dyah kĕpati dĕnnya guling | 
wus ingapit kajang sirah || 

9. Sang mong-wuyung nimbali santrinya kalih 
bĕktane waunya | 

sing Karang Ki Jamal Jamil | 
lah ki santri payo lunga || 

10. Ki Sĕh Amongraga karya surat aglis | 
kang tika titiga | 

tiningkĕm wus dĕn-cirĕni | 
satunggal mungĕl mring sĕrat || 

11. Kang satunggil ciri mungĕl mring kang rayi 
Jĕngrĕsmi Jĕngraga | 

srat kang satunggil malih | 
ciri mungĕl mring kang rama || 

12. Sinĕlĕhkĕn wulu uloning aguling | 
sang kakung angraras | 

ngling ririh kariya yayi | 
manirarsa anglĕlana || 

13. Ki Sĕh luhung Mongraga tumurun aris | 
parĕstri kang nendra | 

nĕng jarambah myang Cĕnthini | 
sidhĕku nĕng waton tilam || 

14. Sĕh Mongraga alon mĕngakakĕn kori | 
kang anĕng paningrat | 

Jamal Jamil gya umiring | 
mĕdal kori bubutulan || 

15. Sakathahing manuk ingon ingkang muni | 
kang putĕr bĕnggala | 

prĕkutut dara Parĕsi | 
sĕndhĕt unine tan sora || 

16. Cakikĕring kate bĕkisar nyaririt | 
isthaning wangsitan | 

ajwa na asru-sru muni | 
lamun kagyat kang anendra || 

17. Sĕh Mongraga kang lagya nilap ing rabi | 
kadhone tyas mĕlang | 

amuwuhi gĕnging kingkin | 
kang arsa nis kapalangan || 

18. Mila samya unining pĕksi aririh | 
wĕnĕh ĕsthanira | 

bĕndara wurungĕna nis | 
garwanta Ni Tambangraras || 

19. Pĕsthi sangĕt nandhang papa gung prihatin 
pisah lawan priya | 

lagya nĕdhĕnge among sih | 
lamun ngucapa mangkana || 

20. Yata wanci wĕktu Subuh dĕnnya mijil | 
praptĕng jawi dhadhah | 

kĕndĕl satĕpining kali | 
asalat Subuh nĕng sela || 

21. Wus paragat dĕnnira asalat sami | 
anulya amangkat | 

Jamal Jamil tansĕng wuri | 
minggah palĕstrĕn narmada || 

22. Wus mĕsat ing pĕpĕrĕng napak tĕtĕgil | 
nurut pĕgalĕngan | 

pagudhĕn pagagan sabin | 
lampahe awirandhungan || 

23. Pan samarga Mongraga mandhĕg anolih | 
katingal kang garwa | 

duk tinilar maksih guling | 
katon trĕsnane kalintang || 

24. Yata wau kang mahawan Sĕh Mongragi | 
lawan santrinira | 

tan ana baya kaĕksi | 
eca dĕnnira lumampah || 

25. Mĕh raina sĕmu bang ing pajar sidik | 
ima malang maya | 

lir lungsiring tilamsari | 
drawela langĕning wiyat || 

26. Ngalĕr-ngetan sĕdya nut pinggir pasisir | 

Hyang Surya sumirat | 

kawĕngan pĕdhut ngampaki | 
adhĕming bun kang kĕsrampat || 

27. Awurahan gumĕdĕr swaraning pĕksi | 
bubut lan kĕpodhang | 
cingcinggoling lan srigunting | 
cuciyun manyar branjangan || 

28. Jagigĕring sata-wana lir malangi | 
mring kang lagya linggar | 
wangsula aywa ja anis | 
garwanta kawĕlas-arsa || 

29. Miwah panggrahing sawung dhusun kapyarsi | 
saking pĕlinggaran | 

tutuhu kolik mĕlingi | 

lir anguwuh kang wangsula || 

30. Byar raina sirat soroting Hyang Rawi | 
mrabani tĕkĕng rat | 

ngalĕbi rĕngganing salir | 

Sĕh Mongraga dĕnnya lampah || 

31. Ngancik wana tĕrataban anut margi | 
rĕstari tumama | 

mĕmangun manguning wingit | 
wus kapungkur padedesan || 

32. Pan angambah sasĕngkan ing wana wukir | 
jurang jro mangunang | 

nut tĕmbinging lĕmah miring | 
kapering parung ing ngarsa || 

33. Gĕgĕr mĕnggĕr agra gugur galĕgĕring | 
lata anggrĕgancang | 

lumung lumut ambĕlĕti | 
lulut lumĕkĕt ing sela || 

34. Lyah iwah silak asiluk alĕngki | 
kĕh pala kasimpar | 

parĕng ing mangsa maĕsi | 

kawarasan ing labuh pat || 

35. Sri panjrahing sari marururum amrik | 
abra patrah wijah | 

(m)bĕlasah wohing gĕnitri | 
katragan gagar sumĕbar || 

36. Bogĕm bana cĕmpaka dulan sulastri | 
myang kang kanigara | 

wilasa lan gandasuli | 
aglar ingkang anggrĕk wulan || 

37. Jangga mure argula kang wora-wari | 
patra mĕnggala myang | 

landĕp lawan sanggalangit | 
tanjung soka nagapuspa || 

38. Kang sridĕnta kalak kĕnanga kĕmuning | 
lan prabu-setmata | 

mĕlathi pudhak sisili | 
puspa capa lan kucila || 

39. Sang Mong-brangta napak ing sela tumawing 
tumiling mĕt awan | 

lir nambrama kang lunga nis | 
brĕmara rĕrĕh manguswa || 

40. Angrĕrĕngih rĕngu mrih ruruning sari | 
lir karunanira | 

kĕnya pinarwasĕng gati | 

sang mong nĕngkung alĕnglĕngan || 

41. Tan cinatur yata kang kantun aguling | 

Nikĕn Tambangraras | 

kĕbanjur dĕnnira guling | 
kongsi byar dĕnnira nendra || 

42. Pĕksi jalak cocak gulathik lan nori | 
gumĕdĕr cĕrikan | 

lir mamungu kang aguling | 
dingarĕn dĕnnira nendra || 

43. Lah wunguwa aywa kĕpati aguling | 
tiwas rong prakara | 

dhihin pot Subuhirĕki | 
pindho tinilar ing priya || 

44. Nikĕn Tambangraras wungu dĕnnya guling | 
kagyat katĕrangan | 

Hyang Haruna wus umijil | 
myat mring kang raka tan ana || 

45. Lir sinĕmpal angganira tyas monĕng nis | 
ĕpoting wĕktunya | 

nyana tinilar ing laki | 

ngandika mring cĕthinira || 

46. Kabĕsturon tĕmĕn sirĕku aguling | 

Ni Cĕnthini sigra | 

gĕragapan dĕnnya tangi | 
kinĕn ngucali kang raka || 

47. Ingucalan ing tajug panĕpĕn wingking | 
miwah ing patirtan | 

wus gĕmĕt dĕnnya ngulati | 
umatur mring Tambangraras || 

48. Tan kapangguh rakanta kula-ulati | 

Nikĕn Tambangraras | 

duk myarsa ture Cĕnthini | 
mitĕnggĕng tan kĕna obah || 

49. Tyas bĕriwut supĕg tan ana sĕtugi | 
sumumpĕl anĕnggak | 

napas kabĕbĕg ing kapti | 
cumĕkik niba bantala || 

50. Anggadĕdĕr ngacĕcĕng lir kayu aking | 

Cĕnthini (n)jrit sigra | 

ngrungkĕbi padanirĕki | 
anangis kalara-lara || 

51. Umyang kabĕh tuwa nom parĕstri nangis | 

Ki Bayi Panurta | 

kagyat sru swaraning tangis | 
lan garwa lumajĕng ngetan || 

52. Tinigalan kang putra sangĕt tan eling | 

Malarsih karuna | 

kĕna ngapa sira nini | 
tĕmahan sira kantaka || 

53. Kyai Bayi bĕkuh-bĕkuh dĕnnya nangis | 
gumrah jroning wisma | 

kapirĕng saking ing jawi | 

Jayĕngrĕsmi Jayĕngraga |] 

54. Jalu ĕstri lumayu marang jro prapti | 
samyambung karuna | 

miwah ingkang para ari | 
sĕntana pra santri prapta || 

55. Pĕpĕk jibĕg jalu ĕstri samya nangis | 
tan wruh purwanira | 

gumĕdĕr arung anangis | 

Tambangraras tinangisan || 

56. Para tuwa Pangulu lawan Sĕmbagi | 

Jumĕna Jĕmpina | 

gĕnti nĕmbur anjampĕni | 
ting salĕmprot agĕbrĕsan || 

57. Jro pasuwuk sĕsawanan angĕcuwik | 
sĕmbur dringo bawang | 

myang toya tuli ing canthing | 
miwah pra tuwĕstri samya || 

58. Anĕlusur sĕsalang nyĕnĕng thi-athi | 
sarya akaruna | 

kang mĕtik pating jarĕlih | 
tanpa rungwan kang karuna || 

59. Datan kĕna sinapih pating jarĕlih | 

Kiyai Panurta | 

lngling wis wis aja anangis | 
mundhak amuwuhi susah || 

60. Nikĕn Tambangraras kang dangu tan eling | 
sinundhang pra tuwa | 

nulya kĕkĕtĕg katawis | 
tungtum napase kĕsotan || 

61. Tambangraras nulyĕngĕt lara anangis | 

ingkang rama sigra | 

ngisĕp ĕmbunne kang siwi | 
sarwi alon angandika || 

62. Pamulane sira kantaka kĕpati | 
dhenok paran sira | 
binĕndon lakinirĕki | 

utawa katiban sada || 

63. Lawan lakinira Ki Sĕh Amongragi | 
dene tan katingal | 

asĕnĕtan anĕng ngĕndi | 
paran darunaning duka || 

64. Ni Malarsih angling lah matura nini | 
dinangu ramanta | 

aywa dera pijĕr nangis | 
sarĕhĕna tyasmu rara || 

65. Tambangraras pĕgat-pĕgat matur aris | 
manĕmbah ing rama | 

kawula tan sinung runtik | 
myang sada tumamĕng ngangga || 

66. Datan wontĕn dĕdukanipun sakĕdhik | 

(n)Jĕng rama putranta | 

tan antuk lamun ngulati | 
de kang dadya wod tyas amba || 

67. Putra tuwan lamun kawuwus sayĕkti | 
linggar ing sasana | 

ngĕlalu anglalana nis | 

tan wrin paranning kanĕngan || 

68. Duknya ratri dĕnnya ngikis sabda wingit 
adrĕng kawularsa | 

tumutur tan dĕn lilani | 
sawusipun pranĕng basa || 

69. Samya layap sakarongron lawan mami | 
manawi punika | 

sĕstu lir linge duk ratri | 
de puwara datan ana || 

70. Kyai Bayi anjĕtung tan kĕna angling | 
miwah sadayanya | 

samya gĕgĕtun tan sipi | 
myarsa ture Tambangraras || 

71. Yata wau kucumbu cĕthi Cĕnthini | 
duk wau kalanya | 

atrap wiwal ing guguling | 
myat thika nĕng soring bantal || 

72. Tigang thika Cĕnthini kagyat ningali | 
anulya ingalap | 

ingaturkĕn ing (n)Jĕng Kyai | 

Ki Bayi gupuh ngandika || 

73. Iku apa kang sira turkĕn ing mami | 
wus katur tinampan | 

putra ri samya ngungsĕgi | 
yun myarsa bukaning sĕrat || 

74. Kyai Bayi ningali alamatnĕki | 
marang Tambangraras | 
satunggil mring rayi kalih | 
satunggil marang kang rama || 

75. Dyan binuka sastrane pegon angrawit | 
pan winaos sora | 

ungĕling srat angalap sih | 
yayi Nikĕn Tambangraras || 

76. Manira mit kariya bĕktiyĕng Widi | 
kang mutlak ing bengat | 

kang mapu(?) ing Suksma jati | 
sun lĕlana andralaya || 

77. Angulati marang kadangira yayi | 
kang padha anglunga | 
kaboyong kalane jurit | 

duk bĕdhahe Sukaraja || 

78. Binoyongan marang Naya-ganda sami | 
marmĕngsun nrang papa | 

anggawa arinta kalih | 
wusana pisah lan ingong || 

79. Yayi sira kang tawakup mring Hyang Widi | 
dĕn-narimĕng titah | 

ragĕngsun srahĕna Widi | 
sĕdyĕngsun pan nora lawas || 

80. Kyai Bayi Panurta (m)barĕbĕs mili | 
mamacane magag | 

marĕngkak sĕrĕt tan titis | 
kadho kadhot tyas kandhĕhan || 

81. Jalu ĕstri sadaya samya anangis | 
netra tan ana sad | 

bĕmbĕng kumocor luh mijil | 
myang Jĕngrĕsmi Jayĕngraga || 

82. Tingal abang lir Hyang Haruna umijil | 
bungkak marawayan | 

tyas koncatan lir piningit | 
suka cipta kinanthinya || 

386 Kinanthi 

1. Kang sĕrat satunggilipun | 
pinaringkĕn putra kalih | 

Jayĕngrĕsmi anupiksa | 

Jĕngraga tumut nungkuli | 
winaos sinukmĕng driya | 
samun tan katarĕng lathi || 

2. Pangaksamanta kang maklum | 
yayi kang langgĕng pupuji | 
pupusing angga toh jiwa | 
tanpa dharat tanpa tasik | 

tan kĕlĕm datan kumambang | 
misesa anĕng pribadi || 

3. Kadya antiganting sawung | 
ingĕrĕm titising wiji | 
narna cumaning kasidan | 
dadya wuk maring kĕjatin | 
nikmat rasaning galinggang | 
kang muhung brangti Hyang Widi || 

4. Tĕgĕse kulinĕng luhung | 
tan milih ĕnggon sawiji | 
nĕng jamaning kasamunan | 
pasĕmoning kang ahli wis | 

Jayĕngrĕsmi Jayĕngraga | 
lir pinancas tyasnya kalih || 

5. Ungĕling srat mring ramĕbu | 
pan anor ing atur bĕkti | 
nuwun sokuring pandonga | 
kagalatan ing pangikis | 

tan kobĕr atur uninga | 
kawula limput ing wingit || 

6. Karsaning Sang Kang Maha Gung | 
amba pinulah ing kĕlir | 
winayang ing kawuyungan | 
marang Hyang Kang Maha Luwih | 
mangĕnĕs ing kaĕnĕsan | 

narah kumambĕng wanadri || 

7. Inggih pintĕn bangginipun | 
ramĕbu myat anggamami | 
mugi sokur ing Hyang Suksma | 
tulusing amal kang salih | 
sindhĕkah jariyah pitrah | 
kang mĕlĕng mumulang pakir || 

Jilid 7 - Kaca : 147 

8. Ki Bayi kalangkung ngunngun | 
ngĕlus-ĕlus jĕnggodnĕki | 
kang srat tiningkĕm kewala | 
anjĕtung tan kĕna angling | 
sarwi nĕnggak-nĕnggak waspa | 
angling angrĕs-rĕssi kapti || 

9. Iya ta lah kang linuhung | 
astakpirulah halalim | 

sun sidhĕp nora mangkana | 
dene tan pracayĕng kami | 
sadaya susah ing driya | 

Nikĕn Tambangraras nangis || 

10. Wus tetela sang dyah ayu | 
yĕn ingkang raka lunga nis | 
tĕbah jaja sambat pĕjah | 
kalara-lara anangis | 
sadaya ambyung karuna | 
jalwĕstri langkung prihatin || 

11. Ki Panurtĕmĕng ing kalbu | 
lah uwis mĕnĕnga sami | 
padha pupusĕn tyasira | 
takdir karsaning Hyang Widi | 
wedaning kawula ĕngam | 
tanpa wĕkas gung prihatin || 

12. Wus mĕnĕnga sira gĕndhuk | 
ywa pijĕr (ng)giyĕng anangis | 
arahĕna maring Hyang Sukma | 
kandĕlna tekadirĕki | 
aywanggung siranggĕng brangta | 

ala kang tinĕmu nini || 

13. Wis wis kabĕh ywa kapiluh | 
kewala muliha sami | 

aja na prihatin dahat | 
maring kang alĕlana nis | 
kang padhenak nambutkarya | 
lawas enggale pan mulih || 

14. Malah kang jumurung sokur | 
sapakolĕh muji dhikir | 
nyĕlamĕtna lan sidhĕkah | 
kang lunga lawan kang kari | 
ya kang padha duwe trĕsna | 
kang lagya nis ing prihatin |] 

15. Ingkang liningan umatur | 
sandika jalu lan ĕstri | 
samya pamit wus linilan | 
gya mundur bubaran mulih | 
sadaya sowang-sowangan | 

tan cinatur kang gung kingkin || 

16. Yata wau kang anglangut | 
ngalĕr-ngetan wus pasisir | 
sira Ki Sĕh Amongraga | 
lan santrinira kĕkalih | 

tan arsa mampir padesan | 
umahas ing wana wukir || 

17. Ngambah jurang pĕrĕng parung 
parang rong miring kapering | 
pring ori anggrit garotan | 
gumĕrit katiyup angin | 
mawor krisiking cĕmara | 
tampĕking kalingan aking || 

18. Ngrapak kapidak kumrusuk | 
sĕmpal gumropak pang garing | 
gigal papal kapalĕsat | 
sumyur lir jamak binĕnthik | 
kabĕnthak palĕthoking pang | 
ngrĕbatang ngalangi margi || 


19 (Lampahipun Sĕh Amongraga sakanthinipun dumugi ing guwa Sirupan) 
Lampahipun Sĕh Amongraga sakanthinipun dumugi ing guwa Sirupan, cĕlak 
dhusun Cadhuk, jajahan Prabalingga, panggih jurukuncinipun nama Ki 
Nitipala; mojar bilih sawĕnĕh tiyang ingkang pĕjah nĕnĕpi ing guwa wau. Ing 
sakiwa-tĕngĕnipun kathah partapan wana wĕrit. Lampahipun lajĕng 
sumĕngka dumugi rĕdi Gĕndhing, manĕkung kawandasa dintĕn amrih 
babaring kajatĕn. Lajĕng tumurun nglangkungi tĕlaga sirahing lĕpĕn Gandhu, 
bĕngawan tanah Bĕsuki. Ing ngriku siyam pitung dintĕn. 

Lampahipun kalajĕngakĕn urut sukuning rĕdi Sĕmĕru, arga Songsong 
ingkang tĕmbingipun jĕmbar amot tiyang sĕwu, dipun-aubi dening sela. 
Ngubĕngi njajah wilayah Sĕmĕru sawulan tigang dintĕn; lajĕng ngambah 

wukir Bunagin, wukir Rĕntĕng, wukir Selamanik lan talaga Muncar. 
Lampahipun kalajĕngakĕn dumugi Panarukan, mahas wanadri amĕnggĕl rĕdi 
Putri, pĕrĕngipun rumpil aparung, lĕlingiran sela pĕthak, dumugi guwa 
Kawidadarĕn, sakalangkung wingit, pucakipun bolong amadhangi. Salĕbĕting 
guwa wontĕn toya balumbang botrawi. Sang lĕlana sĕdasa dintĕn nĕnĕpi ing 
ngriku. 

Lampahipun anglangut mangetan lĕrĕs ngantos pantog pasisir nyungap 
sawangan samodra. Laju mangetan, Sĕh Amongraga sumĕngka ardi Sĕdana, 
ndĕdĕr, wontĕn ngriku pitung ratri. 

Lajĕng mandhap sumĕdya dhatĕng ardi Liridhuk, pitung dintĕn wontĕn ing 
Wotruyung. Lajĕng mangidul nyabrang lĕpĕn Banyuwangi sadintĕn, tĕrus 
mangilĕn dumugi sirahipun lĕpĕn ingkang wontĕn ing wana Sandi. Wontĕn 
ing ngriku sadalu. Lajĕng mangidul nyabrang lĕpĕn Blambangan, nglojok 
tanah Jĕmbĕr. Dumugi ing tĕpining sagantĕn, numpak gĕthĕk dhatĕng pulo 
Nusabarong, suwung botĕn kaambah tiyang, namung palakirna pĕpak lan 
wontĕn candhinipun sela agĕng ingukir. Wontĕn ing ngriku Sĕh Amongraga 
manĕgĕs karsaning Suksma. 

Kaca 148 - 166. 


386 Kinanthi 

19. Lir prajurit prang kapupu | 
sĕmpĕr katibanan bindi | 
bĕngkong lĕmbu andaka | 
kadya sambating akanin | 
jĕjawi rambon andhapan | 
kidang manjangan lan kancil || 

20. Garĕdhĕging mesa danu | 
anglir pambĕrĕging jurit | 
swabawaning singa nabda | 
krura krah anggo ngajrihi | 
buron wana kabĕrasat | 
bĕsot lumayu anggĕndring || 

21. Cĕnguk lutung rĕbut dhucung | 
kikik ajag wawran wiwrin | 
uwa-uwa wĕrangutan | 
bangkokan kapĕngkok kontit | 
kapalang asalang-tunjang | 
kang nĕrancag mĕnĕk mĕncit || 

22. Mesa-lawung (m)bĕkos gedrug 
samya pasang singat lungit | 
myang andaga agabrĕsan | 
kĕnthus mathĕnthĕng amathis | 
lir magoli kang sasaran | 
andanu kadya nglajĕri || 

23. Anggabag samya (m)bĕg purun 
ĕmonge ngalewa ering | 
anggĕrĕng cakra kĕrukan | 
muringis mikrisnya ngisis | 
amuwus ilu nĕracas I 

nilap kumlepat kuncati 


24. Laju lampahe sang Mong kung | 
lan santrine Jamal Jamil | 
buron wana ĕsthanira | 
basaning sato apĕnging | 

aja na wani nukarta | 
mring sang Adi lĕlana nis || 

25. Sang monĕng manĕngkung wĕtu | 
nĕng pinggiring talaga di | 
munggĕng sela sumayana | 
rĕjasa gung kang ngayomi | 
bakda Lohor gya mahawan | 
awanting ing jurang curi || 

26. Margi rumpil papal pupul | 
pipil sĕluk siluk sungil | 
asingub mangĕb sumahab | 
dhukut srĕsĕwĕhan warih | 
tibĕng parang rong grĕnjĕngan | 
mabun tampuning kang warih || 

27. Linut kandhas ing atrĕjung | 
rĕjangan parang tumawing | 
nut irahing toya rancah | 
lumut tinawatan limit | 
praptĕng kakarasing jurang | 
myat guwa nguwĕng awingit || 

28. Lir rinakit rekanipun | 
apipilar sela langking | 
tinus ing pakis dhĕdhĕkan | 
wisa marta lir susumping | 
bilung bĕlong lan wilada | 
walĕdan ĕlo luluwing || 

29. Pilang pule pulasantun | 
santĕn sengon wungu mangir | 
ngapit nganan ngering guwa | 
patukan sirahing kali | 

kang mili mring Pasuruhan | 
bĕngawan nyungab jaladri || 

30. Sĕh Mongraga tyas kumĕnyut | 
myat singubing guwa wingit | 
wastaning guwa Sirupan | 
palayapaning dhĕdhĕmit | 
ĕjin pĕri pĕrayangan | 
kayang nĕng Sirupan wingit || 

31. Yata wau sang among kung | 
nĕng pangol sela alinggih | 
wanci surya wus ngancala | 

sira Ki Sĕh Amongragi | 
tumurun marang patirtan | 
santri kakalih tan kĕri || 

32. Samya ngambil toya wulu | 

sawusira asusuci | 

sang brangta tumamĕng guwa | 
wontĕn lata gĕng mĕthalit | 
ambĕlanthit lir sĕsalang | 
nam-naman kadya kinardi || 

33. Taru-gĕblĕg namanipun | 

sĕlampit kadi warnĕki | 
pasalataning uliya | 

nĕng guwa Sirupan nĕnggih | 
anulya Ki Jamil Jamal | 
angadani wĕktu Mahrib || 

34. Anutug dĕnnira wĕktu | 
praptĕng Isa bakda witir | 

Sĕh Mongraga kajĕnĕkan | 
nĕng Taru-gĕblĕg amupit | 
swarĕng ratri kĕh karĕnga | 

thor thor thot rong-orong cacing | 

35. Kaciting riris poh ĕlur | 
babak-salu lan rĕrĕngi | 
timbĕlong luwing lan jongkang | 
jangkrik gangsir ngĕrik ngĕnthir | 
thilĕng dhawang bĕring upa | 
kĕkĕcĕk lan walangsangit || 

36. Myang pĕksi kang munyĕng dalu 
kokolik tuhu kĕdhasih | 
kup-angkupan atilĕpan | 

bubut bintit lan barĕnggi | 
sribombok tĕkak lan cabak | 
wiwirog landhak angĕsir || 

37. Wau ta ingkang anĕkung | 
nĕng Taru-gĕblĕg tan mijil | 
jĕnak anĕng jroning guwa | 
iktikapira ngantĕpi | 

karsa mĕdal lamun kadas | 
sumungku dĕnnya nĕnĕpi || 

38. Antara wus pitung dalu | 

Sĕh Mongraga dĕnnya mupid | 
anĕng ing guwa Sirupan | 
ngandika mring Jamal Jamil | 
payo mahawan lon-lonan | 
nuruti paraning budi || 

39. Nulya umijil sang mong kung | 
nut tĕmbinging sela tumawing | 


< Serat Centhini Jilid 07 - Halaman : 198 > 


wus linggar saking jro guwa | 
bakda Subuh pajar sidik | 
Hyang Haruma kang sumirat 
amrabani wana wukir II 

40. Wurahan swaraning manuk | 
tiyupan sriti dhĕdhali | 
srĕpĕt mĕh nĕrapat angga | 
ĕsthanira lir ngaturi | 

kang lunga-nis kĕn wangsula | 
owĕl sĕpĕn panĕpĕn tis || 

41. Ana lir tuduh dĕlanggung | 
dhĕdhali abola-bali | 
punika marga tan pringga | 
wontĕn ĕmpĕhe sakĕdhik | 
gawar walĕring wĕlahar | 
aradin glis praptĕng nginggil || 

42. Jamal nĕng ngarsa nut manuk | 
dhĕdhali mangsiting margi | 
tinut satĕngah onjotan | 
ngĕncĕng pĕrĕng lĕmah miring | 
supana bana bĕbanar | 

anon palĕstrĕn tĕtĕgil || 

43. Sĕmangka kĕrai timun | 
kacang kara lan kĕcipir | 
lombok terong jĕwawutan | 
jagung ontong canthĕl jali | 
nĕdhĕng andhĕndhĕng kang gĕdhang | 
gumadhing turut pĕpinggir || 

44. Pagĕr rajĕg walikukun | 
atĕngah gubugnya inggil | 
wit jati pat ngiras cagak | 
rinambat kara kĕcipir | 
gubug kampung gĕng irasan | 
pawon pĕturon sasisih || 

45. Kang tunggu gubug akukuk | 
ngoraki pĕksi prit pĕking | 
ayĕm sami gĕgambangan | 
kĕndhangan gambang mĕlingi | 
kamuktĕning wong gunungan | 
sona jugug lir nyindhĕni || 

46. Namaning dhukuh ing Cadhuk | 
pagriyaning jurukunci | 
anama Ki Nitinala | 

samana lagi andhangir | 
tĕgale pĕpĕrĕng jurang | 

Nitinala duk ningali || 

47. Wong lumaku aruruntung | 
nut pĕrĕnging jurang tĕgil | 
nĕrka yĕn dudu wong ala | 

Nitinala tĕtanya ris | 

gus dalĕm kĕndĕl sakĕdhap | 
kula takĕn mring gus katri || 

48. Yata ingandhĕgan wau | 
alon lĕnggah Sĕh Mongragi | 
anĕng soring sidawayah | 
matur wau saking pundi | 
sang monĕng alon turira | 
sing guwa sirahing kali || 

49. Nĕnĕpi mung pitung dalu | 
nĕng oyod gĕng ambĕndhalit | 
gĕgĕtun Ki Nitinala | 

matur suwawi mring panti | 

Sĕh Mongraga datan arsi | 
karsa laju lĕlana ris || 

Jilid 7 - Kaca : 151 

50. Ki Nitinala agupuh | 
matur dalĕm kĕndĕl ngriki | 
aglis mulih maring wisma | 
nak bojone kan angrukti | 
susuguh sa-ananira | 

tan dangu dĕnnya cacawis || 

51. Ngatag pawong baturipun | 
kinĕn (m)bĕkta dhulang aglis | 
wangsul prapta ing (ng)gwannira | 
dhĕdharan sumaos ngarsi | 

pala godhongan bakaran | 
jagung tela wi gĕmbili || 

52. Nitinala lon umatur | 
sumangga katur puniki | 
sawontĕne sumapala | 
supaya jampi tyas pĕrih | 

sang monĕng mĕsĕm ngandika | 

(ng)gih bangĕt tarima mami || 

53. (m)Bok sampun susah sĕsusuguh | 
nulya dhinahar kang uwi | 
sacuwil wusnya dhinahar | 
linorodkĕn Jamal Jamil | 

uwi gĕmbili sapanjang | 
jagung lan kĕtela abis || 

54. Sĕmunira durung tuwuk | 
dhasar mĕntas pati-gĕni | 

Sĕh Mongraga angandika | 

(n)dika punapa pĕtinggi | 
matur kawula punika | 

won awon pan jurukunci || 

55. Guwa ing Sirup puniku | 
ingkang kawula tĕnggani | 
yĕn wontĕn tiyang tirakat | 
sabarang kang dadya kingkin | 
kĕkirangan sandhang pangan | 
myang arsa dadya priyayi || 

56. Asring kula kang jinujug | 
tĕrkadhang sring angsal kardi | 
luwar tyase kang sungkawa | 
sakadar ngulih-ulihi | 

dene kang guwa Sirupan | 
punika kalangkung wingit || 

57. Liya kula kang mariku | 
tan kĕna sinĕngka prapti | 
asring kabujĕng taksaka | 
pun Taru gĕblĕg kang mawi | 
katingal sawĕr lĕkĕran | 
mangap naut mring kang prapti 

58. Puniku kĕramatipun | 
ing waliyulah sinĕkti | 
kangjĕng Sang Sĕh Mahalaya | 
nĕng riku amatiragi | 

mila angkĕre kaliwat | 
tan ana wani kang prapti || 

59. Rumiyin wontĕn wong mriku | 
nĕnĕman sutaning santri | 
nĕng Taru-gĕblĕg anendra | 
pitĕkur lajĕng ngĕmasi | 
agawat sangĕt kang guwa | 

tan kenging kambah ing janmi | 

60. Paduka kuwawa mriku | 
kongsi sipĕng pitung ari | 
inggih anglangkungi bĕgja | 
tĕmtu yĕn punjul sasami | 

Sĕh Mongraga lon nglingira | 
lah (ng)gih paman jurukunci || 

61. Asuguh sarta pitutur | 
wus bangĕt tarima mami | 
kula laju nut saparan | 
muga brĕkata kang kari | 
lulusa padhukunira | 
angingoni anak rabi || 

62. Ki Tinala (n)dhĕku-dhĕku | 
sumanggĕng karsa lumaris | 
Jamal Jamil wus pamitan | 

mahawan Sĕh Amongragi | 
ngaler-ngetan lampahira | 
nut jurang trĕbis wanadri || 

63. Angambah talatahipun | 
ing Prabalingga wana writ | 
kathah papaning patapan | 
lĕbak punthuk sĕndhang bĕlik | 
palĕrĕpaning iktikap | 

nĕng riku bĕkti Hyang Widi || 

64. Kĕndĕl lampah lamun wĕktu | 

wus bakda salat lumaris | 
mahas ing wana wulusan | 

tan kewran (ng)gyan nendra mantri 
tĕrkadhang lalu lumampah | 
pupunthuk kang singit-singit || 

65. Pan siyang dalu alaju | 
sumĕngka ardi gĕng inggil | 
anĕnggĕl arga inancab | 
pupucaking ardi Gĕndhing | 
praptĕng pucak kajĕnĕkan | 
asimpar banar nrang kapti || 

66. Nĕng sela sumayana lus | 
ingapit ing guwa guling | 
pĕpangol angĕtuk toya | 
arĕmbĕs sarta awĕning | 
kinubĕng wit manisrĕja | 
lan paponan asasĕling || 

67. Tan ana liyaning taru | 
tuwuhan puncaking ardi | 
manisrĕja lan paponan | 
nĕdhĕng wohira andadi | 
abungah Ki Jamil Jamal | 

kang thĕng-ithĕng dĕn-undhuhi || 

68. Katur ing bĕndaranipun | 
sang brangta dhahar sakĕdhik | 
pinaringkĕn Jamil Jamal | 
anĕmĕn lir mangan nangsi | 
wus tĕlas nulya ngupaya | 
wohing manisrĕja malih || 

69. Dĕnnira nĕng uwitipun | 
niyungkĕn pang amilihi | 
kang ithĕng-ithĕng kewala | 
tuwuk tan kalirĕn bukti | 
mangan wohing manisrĕja | 
arĕna Ki Jamal Jamil || 

70. Yata wau kang manĕngkung | 
nĕng pucaking rĕdi Gĕndhing | 

pan wus kawandasa dina | 
sira Ki Sĕh Amongragi | 
minggu tan kĕna ngandika | 
lyan angling ing puji dhikir 

71. Dĕnnira kasut ambuntu | 
amrih babaring kajatin | 
pinulang pĕlĕnging driya | 
datan nadhah tan aguling | 
gugulunging kalĕnglĕngan | 
minta luwar ing alangip || 

72. Karsaning Sang Kang Maha Gung | 
durung panggut ing pangĕksi | 
maksih lilabaning mangsa | 
musĕng dĕnnira anganti | 
sĕmining jati gĕlinggang | 
langgĕnging marang kĕjatin || 

73. Ki Sĕh Mongraga amuwus | 
payo tumurun sing ardi | 
santri ro matur sandika | 
nulya tumĕdhak sang pĕkik | 
sila sulak aluk-lukan | 
lukak-lukik sĕngkil-sungil || 

74. Tumurun ing jurang trĕjung | 
buntu kĕcuthĕlan margi | 
marga tĕlasing jujurang | 
jurange kĕlangkung bangbing | 
bangbinge angrong angungang | 
nguwĕng-uwĕng sĕmu wingit || 

75. Nulya non oyot susulur | 
silar ngĕlun ing walulin | 
walan wĕlon lir wĕh dalan | 
gandhu kadya angandhani | 
kang arsa mudhun ing jurang | 
trĕbis tan kambah ing janmi || 

76. Kang andon lampah tumanduk | 
mĕdhun nut oyot walulin | 
gendholan sobrah mĕrambat | 
gĕnteyongan ngontang-anting | 
praptĕng karasing jujurang | 
nyĕkodhong ngĕdhung angĕndhil || 

77. Angĕluwĕng mangĕb singub | 
kracahan rĕmbĕs anritis | 
angrĕwĕs ingadal-adal | 
tumĕtĕs kadi garimis | 
tibĕng tirta pakĕdhungan | 
tĕlaga sirahing kali || 

78. Kali Gĕntung sirahipun | 
bĕngawan tanah Bĕsuki | 
anyungap marang samodra | 
tuking kali ardi Gĕndhing | 
guwa Cerong aranira | 

tan lĕbĕt kambah ing janmi || 

79. Kĕlangkung sirung asĕrung | 
cĕbrik cĕrabakan warih | 
umĕs tan ana kang dhahas | 
nglulumut kabĕh tan aking | 
kĕbĕkan ampu kĕkajar | 
pakis galar nut pĕpinggir || 

80. Sĕh Mongraga ragi ngungun | 
ngubĕngi gampĕng guwa writ | 
tan ana padhas kang dhadas | 
sadaya kacakan warih | 

sang monĕng sokur tyasira | 
pangunandikaning galih || 

81. Kang guwa upaminipun | 
wanudya pĕrawan sunthi | 
tan nate pinotha-potha | 
ing priya pinolahing sih | 
ing mangkya lagya tinĕkan | 
janma di minangka krami || 

82. Lire dede pancĕnipun | 

kang guwa kambah ing janmi | 
krana kĕh kang dadya bahya | 
ulĕr lingsĕng ula uling | 
latĕng kĕmadhuh adhakan | 

Sĕh Mongraga angubĕngi || 

83. Sajĕmbaring guwa singub | 
dangu dĕnnira kuliling | 
ngambah jĕrambah tan asat | 
myang pinggir tan ana aking | 
wanci Lohor arsa salat | 
rikuh ngupaya kang aking || 

84. Sakala nulya andulu | 
jĕrambah kang tĕlĕs garing | 
salampit kasah kang salat | 
lulumut garing arĕsik | 
kandĕl ĕmpuk lir kasuran | 

Mongraga sokur ing Widi || 

85. Sĕstu palaling Hyang Agung | 
pinaring papan ngabĕkti | 
nulya samya Lohor salat | 
ajĕnĕk Sĕh Amongragi | 
antara ing pĕndhak dina | 

nĕng Calerong Sĕh Mongragi 


86. Yata wanci bakda Luhur | 
saking Calerong umijil | 

Jamil Jamal tan kĕna sah | 
lumampah nĕng ngarsa wuri | 
lon-lonan tindak tan kongang | 
tan bukti ing pitung ari || 

87. Anĕrang jurang aparung | 
pĕparang pĕrĕng arumpil | 
anĕtĕr praptĕng bĕbanar | 
agiran sukuning ardi | 
mungguh tumurun sĕparan | 
laju nĕnggĕl ardi malih || 

88. Apan maksih tĕpang suku | 

Sĕmĕru lan ardi Gĕndhing | 

Sĕmĕru kang ĕlĕr-wetan | 
gĕng ngungkuli ardi Gĕndhing | 
kĕlangkung angantak-antak | 

Mongraga dĕnnya ngunggahi || 

89. Pĕpĕncu pating panjutu | 
kathah wawĕkaning ardi | 

Ki Sĕh Mongraga ararjwan | 
kĕdalon anĕng ing kĕndhit | 
arga Songsong pasipĕngan | 
ing papan langkung miranti || 

90. Balumbang watu angĕtuk | 
toyanya kalangkung wĕning | 
dhampĕnging sela awirya | 
mot janma sĕwu ngĕnggoni | 
sela blĕg datan lilapan | 
nyakĕdhung sela ngaubi || 

91. Ataman tinon maha rum | 
sangkĕp sasĕkaran asri | 
anggrĕk wulan argulo-bang | 
landĕp noja wora-wari | 
pĕlasa patra-mĕnggala | 
cilung sikatan bang putih || 

92. Mambak sri sarinya ruru | 
brĕmana kĕh angrĕrĕpih | 
ngrurah mring maduning sĕkar | 
winigar anyar ing siti | 

sela lus lir pinayasan | 
panjrah ing puspita amrik || 

93. Pudhak sisili gandanduk | 
mulĕg ambĕlĕg ing angin | 

Mongraga tĕpakur ing Hyang | 

kĕlangkung sokur ing Widi | 
dĕnnya karya kaelokan | 
ngandika mring Jamal Jamil || 

94. Makluking Hyang Kang Maha Gung | 
janma kang tinitah urip | 

wong ana sajroning praja | 
durung sokur ing Hyang Widi | 
beda wong kang anĕng arga | 
yĕn ora anĕng jaladri || 

95. Wruh salir kelokanipun | 
kwasaning Kang Maha Sukci | 
kaya ta kiye panggenan | 
kang watu angĕtuk warih | 
majade tan ana toya | 

lan sangkĕping sari-sari || 

96. Kadya gĕng rumasanipun | 
myat kelokan kang kaĕksi | 
tuduh yĕn Allah Tangala | 
luwih kawasa pribadi | 
dadyĕngsun ngarsi kapurba | 
drĕma pinolah ing kĕlir || 

97. Jamal Jamil matur nuwun | 
mangkana Sĕh Amongragi | 
antara ing tĕlung dina | 
nĕng sela Songsong amupid | 
ing bakda Subuh anulya | 
manjad nginggil pucak wukir || 

98. Kathah pĕpangol sela gung | 
sagajah-gajah tumawing | 
sagĕnthong-gĕnthong nyĕrakal | 
kitrine ingkang ngĕbĕki | 
manisrĕja lan paponan | 
sidawayah jĕgod rĕsi || 

99. Kang dhukut sulanjana rum | 
gandapura rum awangi | 
gandarĕsmi rĕsmijiwa | 
juwatan lan sumantali | 
muntri pakis wisamarta | 
kĕncor kajar pujĕr jori || 

100. Manjat malih sing selagung | 
watĕs pupucaking ardi | 
palĕstha wĕdhi kewala | 

tan kenging tinampĕk sikil | 
kĕrikil luntur laradan | 
pakewuh Ki Jamal Jamil |] 

101. Tan bisa mancad mandhuwur | 
dening luhuring kang wĕdhi | 

malinthas apucak pisan | 
tan ana lyan kitri malih | 
mung pandhan-rang karang-arang 
lan dhukuk gulung galindhing || 

102. Kang sukĕt gulung-gumulung | 
gĕlundhung kĕhyup angin | 
sĕh Mongraga kewran ing tyas | 
samya tan bisa manginggil | 
nulya na watu sablungkang | 
kĕsisan wĕdhi mandhĕlis || 

103. Sĕh Mongraga napak watu | 
sablungkang narithik nginggil | 
pinancad kĕkah tan obah | 
kang watu lir angandhani | 
lĕga tyasira amancad | 
anulya prapta ing nginggil || 

104. Pucaking ardi Sĕmĕru | 
namung sadina sawĕngi | 
kĕpotan wuluning salat | 
mung toya mum lĕbu suci | 
ing tyas tan pati pitaya | 

nulya mundhun Sĕh Mongragi || 

105. Laju jiarah ing gunung | 

Sĕmĕru dipun-ubĕngi | 
wĕkane satunggal-tunggal | 
lĕring arga Songsong wukir | 
aran arga Telamaya | 

kang lĕr wetanipun malih || 

106. Ardi Bugangin rannipun | 
kidul wetanipun malih | 
ardi Rĕntĕng pĕlawangan | 
ngapit wukir sela manik | 
ing lambung tĕlaga Muncar | 
mandrawas gĕbyoging wukir || 

107. Rĕjĕnging jurang atrĕjung | 
mungkara(?) sirahing kali | 
narmada nyungap samodra | 
bĕngawan kĕh anĕmpuri | 
jong tanahing Pĕnarukan | 
maro sungaping jaladri || 

108. Antaranya laminipun | 
nĕng Sĕmĕru Sĕh Mongragi | 
sawulan langkung tri siyang | 
turun sing Sĕmĕru wukir | 
laju maring Pĕnarukan | 
angayam alas wanadri || 

109. Tan ana drĕgama ketung | 
trĕkadhang kĕpapag janmi | 

kang mrĕjurit myang wong dagang | 
sumimpang nĕlasak margi | 
tan arsa yĕn tinakĕnan | 
lamun kĕpagutan titik || 

110. Tĕmah mĕwahi papa gung | 
mangkana ingkang sĕdya nis | 
umahas wana wulusan | 
anglangut lampahira ris | 
jujurang sĕngkan linakyan | 
anĕnggĕl ing ardi Putri || 

111. Parange rumpil aparung | 
lilingiran watu putih | 
cucuri kĕrakal pĕthak | 
tan ana kitri ngagĕngi | 
pandhan rangkang lan kucila | 
jĕlapa parijatha sri || 

112. Wali-kadhĕp lan tri-kancu | 
kancuh cukilan kacumpit | 
utit tale lan widara | 
papas tĕpus lan kulampis | 
sira Ki Sĕh Amongraga | 
praptĕng kĕndhit tĕngah ardi || 

113. Myat lawang guwa aciyut | 
sapipisan wiyarnĕki | 
satĕkĕn inggiling lawang | 
karungkupan dhukut grinting | 
lamuran mrak katĕmbagan | 
simbar kajar pakis wiring || 

114. Katutupan sela gĕnuk | 
gĕng sagajah watu putih | 
kanan kering kori guwa | 
pan wau sumbul angapit | 

rong prangkul ananjung pĕthak | 

Jamal Jamil angrĕsiki || 

115. Sukĕt kang nasabi pintu | 
sumilak katon arĕsik | 

Sĕh Mongraga gya tumama | 
mring guwaning ardi Putri | 
guwa Kawidarĕn rannya | 
kalangkung dĕnnira wingit || 

116. Bĕnĕre pupucakipun | 
bolong wiyar amadhangi | 
dadya tan pati limutan | 
saisining guwa kĕksi | 
sajroning guwa matirta | 

karang kang lumbang botrawi || 

117. Patuking tirta sing luhur | 
tumĕtĕsing kang ngrĕmbĕsi | 
wontĕn rakite lir tilam | 
sela sumayana putih | 
gigilang lir watu lintang | 
pĕsalatan ingabrangti || 

118. Sang monĕng ing kung sumungku | 
kukuwu kulinĕng sĕpi | 

antara sadasa dina | 
dĕnnira dadalon nĕpi | 
ĕngĕt lamun angĕlana | 
jiarah ing ardi-ardi || 

119. Ngandika mring santrinipun | 
payo mĕtu Jamal Jamil | 
nulya mijil saking guwa | 
mangetan bĕnĕr lumaris | 
glagah pĕngalang-alangan | 
bobondhot bandhil ri sisir || 

120. Tanjungmaja kulampis pung | 
kĕmarung kĕngkĕng ngor cangkring | 
pring ori gadhung ri-wana | 

rigulo pandhan pĕnjalin | 
suruda rĕjĕg rĕndhĕtan | 

Jamal Jamil dimik-dimik || 

121. Anabrang bĕngawan agung | 
kali Glawĕng wus kawingking | 
ngambah wana tĕrataban | 
tĕtĕgil dhusun Pĕminggir | 
kadhang kĕn mampir tan karsa | 
milalu laju mĕgatsih || 

Jilid 7 - Kaca : 158 

387 Mĕgatruh 

1. Ngetan bĕnĕr lampahe saya anglangut | 
apan turut ing pasisir | 

wana tratab kĕtĕl sampun | 
gabus dhaon lan pi-api | 
rayung gĕlagah gĕlonggong || 

2. Sabĕn-sabĕn akĕpapag wong lĕlaku | 
sang Mong-kung namur nimpangi | 
manawa asalang wuwus | 
mĕmanguri dĕnnira nis | 

sinamun lamun kĕbrojol || 

3. Pan lĕstari rahayu ing lampahipun | 
nulya nabrang kali malih | 
nyungap sawanganing laut | 

kali Bĕlorong rannĕki | 

wus liwat saking Bĕlorong || 

4. Langkung wana pan pĕpanas anglĕlangut | 
kĕdhik kitri saliyaning | 

mung lanas lan pandhan rungkut | 
sawĕr liwĕran gung alit | 

Jamal Jamil grigah-grigoh || 

5. Kidih-kidih samarga sring kagyat (n)jumbul 
tlosoring sawĕr ngawĕri | 

warni-warni kang kadulu | 
dumung gadhung wĕlang wĕling | 
bondhotan lan ula koros || 

6. Kayu buhu dhiwĕl dhudhak jangan banyu | 
rare-angon kalipicis | 

cabe lĕpe kadut luwuk | 
macan sapi sawa konyit | 
samarga pating sĕlosor || 

7. Nulya nabrang kali manggalang aciyut | 
nanging nyungap ing jaladri | 
tapĕl-watĕs tanahipun | 

Panrukan lan pasitĕning | 
ing Bĕlambangan ing kana || 

8. Apan kali panggalang wakidanipun | 
kali tan ana nĕmpuri | 

sirah saking ardi Ruyung | 

Ruyung sirah kali kalih | 
kalihe kali Bĕlorong || 

9. Laju ngetan Sĕh Mongraga lampahipun | 
jurang sĕngkan jro wanadri | 

ingkang kasĕdyĕng ing kalbu | 
ardi Sĕdana kang pinrih | 
tanah Blambangan pinggir lor |] 

10. Ing ka-upus trĕmbuku ujunging gunung | 
pĕpongol munggal jĕladri | 

Sĕh Mongraga praptĕng suku | 
ing ardi Sĕdana nĕnggih | 
nulya manjat nĕnggĕl lakon || 

11. Tan patya gĕng andĕdĕr panjadanipun | 
sinĕngka panuntungnĕki | 

Jamal Jamil ngangsur-angsur | 
rĕkasa dĕnnya ngunggahi | 
satindak rong tindak aso || 

12. Akesotan wong ro samya kĕmpus-kĕmpus | 
sira Ki Sĕh Amongragi | 

anyĕngka manjad mandhuwur | 
wlas miyat mring Jamal Jamil | 

arĕmbĕn rambatan oyod || 

13. Dangu-dangu nulya praptĕng pucak gunung 
lĕnggah tambining kusambi | 

pĕlatar banar amunggul | 
lĕrĕsing laut kaĕksi | 
baita cĕlak doh katon || 

14. Dadya pulas pĕpaĕse samudra gung | 
wau Ki Sĕh Amongragi | 

sakala tyasira lipur | 
myat kĕhe jong ting saliri | 
tan kaĕngĕtan yĕn wirong || 

15. Sĕh Mongraga anĕng sapucaking gunung | 
antara pan pitung ratri | 

papaning pucak acukup | 
pala kang kĕna binukti | 
kĕtela gantung nĕdhĕng woh || 

16. Bĕndha lawan sarangan jambu kaluthuk | 
kang binukti Jamal Jamil | 

siyang dalu urub-urub | 
bĕbĕnĕm kang dadi bukti | 
lan wontĕn toya anyarong || 

17. Nĕng calowoking padhas atas angĕtuk | 
sangandhaping sela aling | 
sandhing sela langking alus | 
gigilang nistha pĕsagi | 

papan pĕsalatan manggon || 

18. Sawusira iktikap sadasa dalu | 
yata Ki Sĕh Amongragi | 

ngling mring santri payo mudhun | 
sĕndika Ki Jamal Jamil | 
tumurun lampahira lon || 

19. Praptĕng suku agiran aluran tejur(?) | 
anut bang-binging atrĕbis | 

ngidul nut sukuning gunung | 
anusup wana pringga writ | 
anjujur ing jurang jĕro || 

20. Kang sinĕdya ing ardi Janrili-ridhug | 
timpah samya suku ardi | 

kang kilĕn ardi Wot-ruyung | 
inggil Liri-ridhug wukir | 
gĕng arga Wot-ruyung kulon || 

21. Sĕh Mongraga nĕng ardi Janrili-ridhug | 
nahan tri ari tri ratri | 

laju mring wukir Wot-ruyung | 
antara ing pitung ari | 

Sĕh Mongraga dĕnnya manggon 

22. Wusnyĕng riku nulya laju malih ngidul | 
nabrang lĕpĕn Toyawangi | 
bĕngawan nyungap ing laut | 

tinurut sirahing kali | 
sadintĕn dĕnnya mangulon || 

23. Pan kĕpangguh sirahe kali Toyarum | 
rĕrawi wiyar nglangkungi | 

ing wana Sandi rannipun | 
kĕkayon tan liya cangkring | 
toyanya kĕlangkung nyarong || 

24. Sapandĕlĕng wiyaring rawa anyamut | 

-nyamut lirap-lirap wĕning | 

Toyawangi sirahipun | 

rawa gung ing wana Sandi | 
namung sadalu nĕng kono || 

25. Bakda Subuh laju lumampah mangidul | 
lĕpas lampahe sang brangti | 

tan ana ardi kadulu | 

tan etang durgamĕng margi | 

kĕh sato-wana kapĕrgok || 

2 6 . Singandaka j ĕj awi mae sandanu | 

mĕnjangan kidang lan kancil | 
andhapan sona-jak lutung | 
landhak luwak lan trĕnggiling | 
kĕthĕk wauwa mĕlangkrong || 

27. Angathingkring madal wang wrangutan lutung | 
lir gĕtun anjĕtung kingkin | 

marang ingkang andon wuyung | 
wĕnĕh kadya nĕmbramani | 
wangsitan samining sato || 

28. Aywa na kang wani-wani nukarta dur | 
ngandhĕg kang sĕdya lĕstari | 

kaya dudu wong kur-ukur | 
wani ngambah wana Sandi | 
sĕstu yĕn wong wus winongwong || 

29. Anrĕng adrĕng andarung tan anut lurung | 
sining wana kĕsi-kĕsi | 

saonjodan kaywa taun | 
sadĕdĕl wuluh rampal pring | 
kadhang sadhĕng edhĕng bonjot || 

30. Sadungkapan tĕrataban glagah ruyung | 
sapandhĕngĕt pala kitri | 

nangka kuwĕni kĕpundhung | 
rambutan pijĕtan manggis | 

klayu bĕndha gowok kĕtos || 

31. Kĕpĕl pakĕl duryan lan kĕtela gantung | 
kĕmlaka carĕme wuni | 

kamal kĕmlandhingan sĕntul | 
pace kĕluwak kĕmiri | 
pĕtĕt pĕte lawan jengkol || 

32. Karoya prĕh waringin bulu lan nyamplung | 
gumrah swaraning kang pĕksi | 

joan bĕthĕt lan pĕlatuk | 
slindhit kĕdhawa kĕdhasih | 
cĕkaklak lan gogik rangkok || 

33. Kulilinga luhung tĕngkĕk sunggi lĕsung | 
sĕpahan busit prit gantil | 
kĕpodhang barĕnggi bubut | 

ĕmprit pĕking lan gulathik | 
cocak colak-calik mencok || 

34. Jalak bĕngkak bango buthak nĕng kaywa gung | 
atat jaka-tuwa nori | 

kuthilang putĕr drĕkuku | 
pĕnthĕt kĕkĕt lan srigunting | 
darĕs bĕluk bidho manol || 

35. Duksa kakap kokok-bĕluk jaka-wuru | 
sandhanglawe cangak bintit | 

cucak munyĕng pang ambarung | 
cicithu tutuwu kolik | 
sata-wana mrak nyĕngungong || 

36. Tanpa rungwan swaraning pĕksi gumrumung | 
kadya ngaturkĕn pĕmbagi | 

marang kang rarywan awĕktu | 
samya marma angaturi | 
rĕrĕba ingkang kalĕson || 

37. Sĕh Mongraga sĕndhĕn tambining gurda gung | 
myarsa swaraning kang pĕksi | 

prĕkutut manggung angungkung | 
cumĕngklung ngumandhang bĕning | 
tanduke ajĕg nĕropong || 

38. Sasauran manggung lan tanduk kang ngungkung 
kumĕnyut tyase Mongragi | 

kĕgagas duk waunipun | 
muktyĕn nĕng Sukaraja di | 
tuwin nĕng Wanamartĕnggon || 

39. Sakĕdhap pan ĕngĕt ing garwa ramĕbu | 
myang mring Jĕngrĕsmi Jĕngragi | 
tuwa nom samya sumungku | 

sadesa mring Amongragi | 

kang garwa nandhang lara bot || 

40. Angrĕs ing tyas kĕrasĕng garwa kawlas hyun | 
tinawĕkĕlan ing kapti | 

sabil ing nala tĕwakub | 
tinunjĕmakĕn ing ngĕlmi | 
sakala nir tyasnya kepon || 

41. Bakda Luhur wusnya rĕrĕm dĕnnya rawuh | 
nulya umangkat tan sari | 

samargi tan na potipun | 
daimira mring Hyang Widi | 
saparan angonjot-onjot || 

42. Sapandĕlĕng pĕjatĕn kewala ngayun | 
sagrĕngan wana tuwa writ | 
sagethak bubulak nglangut | 
saĕgrĕgan bana ĕri | 

lĕstari lampahira lon || 

43. Nabrang lĕpĕn kali Lĕntang bĕnawi gung | 
kĕh narmada kang nĕmpuri | 
anyungap ing samudra gung | 

kĕdhung jro tan pati mili | 
kathah bajule manthongol || 

44. Aliwĕran kang dhedhe ngambang mancungul | 
kang lagya abyangan warih | 

jumĕgur ambyur ing puthuk | 
kadya wrĕdu anĕng warih | 
anggigilani yĕn tinon || 

45. Tuking kali Bĕngawan Lĕntang puniku | 
ing tĕlar sisirahnĕki | 

alas bana kumbat nĕngguh | 

tapĕl-watĕs tanahnĕki | 

ing dhukuh Blambangan kono || 

46. Ngidul bĕnĕr lampahe kalangkung darung | 
kĕdalon tansĕng wana-dri | 

bakda Subuh byar lumaku | 
sadintĕn tan na liyaning | 
namung kĕmiri kang ngradon || 

47. Ngambah wana-wasa ing kabanan agung | 
wana lampahan saari | 

tan ana liyaning wuluh | 
lawan pring mawarni-warni | 
pĕtung wulung gĕndhan ijo || 

48. Rampal ampĕl apus tutul ori ganjur | 
bonjor dĕling gadhinglĕgi | 

lĕpas lampahe mangidul | 
nulya nabrang kali malih | 

sih tanah Blambangan kono || 

49. Sirahipun Kula-papang ing wana gung | 
nglojok tanah Jĕmbĕr nagri | 

apan tapĕl-watĕsipun | 
wĕlahar wiyar saari | 
ing Gambiran ranne rĕko || 

50. Sĕh Mongraga tansah nusup ing wana gung 
ing wana saran awingit | 

wĕrit ruwĕt bondhotipun | 
taru malata mulĕti | 
kĕkayon carub-carub wor || 

51. Tapĕl-watĕsing wana kisma Nojajung | 
nulya mangetan sang brangti | 

wana Grojogan rannipun | 

Ingkilkan sirahing kali | 
kali Prawa kang kinaot || 

52. Saking sĕndhang Ingkilkan bot-rawi watu | 
toyanya kĕlangkung wĕning | 

wana sri kĕh palanipun | 
kirna kang kĕna binukti | 
kayu buratan angrĕdon || 

53. Kĕpuh gunung tinja cĕndhana lan garu | 
sidawayah myang mĕsoyi | 
kĕningar sintog sĕprantu | 

pulasari kayu-manis | 
majakan kacĕngkĕh ayom || 

54. Pala jĕnggi ganthi tĕgari lan pucuk | 
purwa rĕrawis tumangir | 

adas kĕtumbar tapĕn rum | 
aruman lan jaha kĕling | 
widasari winong waron || 

55. Kapulaga cabe mĕrica kĕmukus | 
jongrahab mungsi sĕsawi | 
kulabĕt puli sigunggu | 
randhu jĕnar lan kĕmuning | 
myang jangkĕping ĕmpon-ĕmpon || 

56. Wusnya nabrang ing kali Prawa mangidul | 
pan ing tanah Jalamanik | 

wana tan na liyanipun | 

tiris kĕlapa mawarni | 

limrah gĕng-agĕng kang tabon || 

57. Tanah Bĕlambangan kang pasisir kidul | 
pathuk gĕbyogan jaladri | 

sang brangta osiking kalbu | 
tan antuk papan panĕpin | 

nulya lampahira menggok || 

58. Wangsul ngalĕr nut pasisir lampahipun | 
nabrang kali Prawa malih | 

ing Jalamanik kapungkur | 
mangilĕn angambah curi | 
nĕng ngriku lamun kĕdalon || 

59. Sĕkĕt waktu salat sadintĕn sadalu | 
tangat sunat dĕn-antĕpi | 

sarta tan pot dhikiripun | 
daimira mring Hyang Widi | 
pamawasing tyas wus manoh || 

60. Karungrungan anut parang-curi sĕrung | 
kacaryan dĕnnya ningali | 
gĕbyaging alun jumĕgur | 

muncrat sumirat nyoroti | 
mabun malĕdug tatampon || 

61. Ngulon bĕnĕr nut tĕpining samodra gung | 
anulya nabrang bĕnawi | 

kali Sabrang wastanipun | 
nyungab sawangan jaladri | 
tanah ing Jajungkis manong || 

62. Pan winongwong ing Sukma lampah lĕstantun | 
tan ana durgamĕng margi | 

gya nabrang lĕpĕn Bĕdhadhung | 
tapĕl-watĕs tanahnĕki | 

Lumajang lampahnya menggok || 

63. Ngidul ngilĕn nut karang kajang parlidhu | 
pĕpathuk pongol jaladri | 

Sĕh Mongraga lĕrĕn ngriku | 
ngandika mring Jamal Jamil | 
priye karĕpira mĕngko || 

64. Manirarsa mring pulo ingkang kadulu | 
paran kaisĕn ing janmi | 

lan sĕpine sun arsa wruh | 
pikirira kadipundi | 
tan ana baita katon || 

Jilid 7 - Kaca : 164 

65. Jamal Jamil wau alon aturipun | 
yĕn paduka anuwĕni | 
anggĕbyur gĕthĕk nut alun | 
manawi punika kenging | 

Sĕh Mongraga lingira lon || 

66. Iya bĕnĕr lah mara ngambila kayu | 
gĕthĕk balok tinambir pring | 

Ki Jamal Jamil agupuh | 
dhasar gĕng-agĕng kang ĕpring | 

tan susah mawi gĕlondhong || 

67. Ĕpring limang lonjor kewala pan rampung 
wus anĕgori pring ori | 

arit bapang adan rampung | 
kinili tinalĕnan wis | 
ingĕrut ginodhi kukoh || 

68. Wusnya katur gĕthĕk ginĕbyurkĕn laut | 
nitih gĕthĕk sang Mongragi | 

wus samĕkta wong tĕtĕlu | 
samya mĕlahi pribadi | 
manjur kang gĕthĕk pitados || 

69. Maju mundur kang gĕthĕk kabĕkta alun | 
mĕh prapta gya wangsul malih | 
gĕthĕk kabuncang ing alun | 

alun agĕng anglangkungi | 
tatanggor ing karang pongol || 

70. Sru jumĕgur magora gĕthĕknya sumyur | 
ambyur malĕsat gĕthĕk pring | 

wong tri kagĕbyur ing alun | 
kumocak ing jalanidhi | 
wawalikan samodra rob 1 1 

71. Sĕh Mongraga kĕpapa kĕbayĕng laut | 
winasuh syuh ing jaladri | 
ingulĕng alun angĕlun | 

alin-alin tan kalilin | 
lalu laraning kalĕson || 

72. Lila lena angganira Sĕh Mong-wuyung | 
wiyong kawayanging Widi | 
wadining wadaka sinung | 
saniskaraning pangĕksi | 

pucuk babaring cĕcalon || 

73. Acancalan cĕla cilaka kacĕluk | 
calak kacĕluk ing ngĕlmi | 
ngulama lami ngalimut | 
ngalamat maot ing lair | 
luhur akerate manggon || 

74. Langkung papa sĕh Mongraga kawlasayun 
dadya sarah ing jaladri | 

tumimbul kumbul ing laut | 
ting karĕmpul Jamal Jamil | 
nĕng lautan Nusabarong || 

75. Barĕng pancabaya lan bĕndaranipun | 
Jamal Jamil tansah dhikir | 
dulagĕpan misih junun | 

sira Ki Sĕh Amongragi | 

tuwakup marang Hyang Manon 


Jilid 7 - Kaca : 165 

76. Wus mangkana mulya tinĕnggĕl ing alun | 
binuncang tumibĕng tasik | 

ing lĕsta tĕbih sing laut | 
ngalumpruk tan bisa osik | 
anĕng pawĕdhĕn andheprok || 

77. Wus antara sĕsangat dĕnnira kantu | 

Sĕh Mongraga tyasnya tis-tis | 
kadya gĕlagah tinunu | 
brĕsihing driya mawĕrdi | 

wus aso dĕnnya andhoko || 

78. Sĕh Mongraga alon dĕnnira amuwus | 
hĕh Jamal Jamil sirĕki | 

dangdana manĕh dĕn-gupuh | 
gĕthĕk pring yumana malih | 
nabrang maring Nusabarong || 

79. Jamal Jamil sigra karya gĕthĕk bambu | 
sinunduk kĕlawan tali | 

cinancang anĕng pĕpathuk | 
sarĕh karsane sang brangti | 
sarĕhning wĕktu kĕdalon || 

80. Pan iktikap sĕdalu nĕng karang plĕdhu | 
pĕpangol munggul jaladri | 

nĕlaskĕn tangating dalu | 
nimpah mring kang among wingit | 
sasmitĕng tyas wus cumĕplong || 

81. Bakda Subuh Sĕh Mongraga nulya mudhun | 
nitih gĕthĕk mring jaladri | 

bĕnĕh lune lan kang wau | 
gĕthĕk lampahe lĕstari | 
praptĕng pulo Nusabarong || 

82. Sukuring tyas narimĕng sihing Hyang Agung | 
rakiting pulo rĕspati | 

kĕh pĕpangol sela munggul | 
nut pinggir saengga ardi | 
kitri mawarna nĕdhĕng woh || 

83. Angayangan tirisan kĕlapa puyuh | 
lĕgi wilis rĕkta gadhing | 
kumlingking mepung mapuguh | 
miwah payoming gayamprit | 
cok barat bobot kumalot || 

84. Dhĕmpul lĕlĕt dhuwhĕt gamĕt pĕpĕt umbut | 
bondhot kĕmaron pring ori | 

timaha wanitan garu | 
egang wrĕgu gora agring | 

cĕndhana tinja mĕntaos || 

85. Dhadhap kakap cacap kĕcapi kuciput | 
myang pala kĕna binukti | 
cipta kĕna anĕng ngriku | 
kitri asri samya sĕmi | 
kamal prĕdapaniranom || 

Jilid 7 - Kaca : 166 

388 Sinom 

1. Sira Ki Sĕh Amongraga | 
nĕng Nusabarong pulo lit | 
suwung tan kambah ing janma | 
mung kirna kang amĕpĕki | 
anĕdhĕng woh andadi | 
anggĕlasah samya runtuh | 

tan ana kang amangsa | 

liya sato lawan pĕksi | 

puspita-rum ruru sarinya mĕngambak || 

2. wontĕn ingkang katingalan | 
candhi gĕng sela ingukir | 
wontĕn kucur tirtantara | 
saking wukir sela alit | 

jog bĕlumbang botrawi | 
trap kosok pinatar gĕmpur | 
talundhag lus pinasah | 
togog sela sumbul ngapit | 
ĕkong sela itĕm alus bĕlimbingan || 

3. Undhakan saking paheran | 
mĕrgĕng natar sela ringgit | 
maring langgar pamidikan | 
pĕsagi batur sungsun tri | 
watu bang trap jinobin | 
pracabakaning manguntur | 
pagĕnthan pakĕlĕngan | 
ing riku pamrikanĕki | 

sanggar tajug pĕsagi candhĕn nĕsthasta || 

4. Dhanyang sanga janggud praba | 
ingukir patra angrawit | 

kadya rĕmĕg ginarayang | 
binintulu tinulya sri | 
wus kalumutĕn wilis | 
simbar mĕnjangan angrĕmbuyung | 
simbar song-song sumangsang | 
ing saka kadya cĕlumpring | 

Sĕh Mongraga mulat lulut kawilĕtan || 

5. Lumalat marang langgatan | 
tabĕt labĕting budasri | 
amĕmaha ing pauman | 
amĕpĕt dĕnnira mupit | 
nĕng pamĕlĕngan candhi | 

candhi Cĕndhana rannipun | 
sira Sĕh Amongraga | 
mirungga rĕngganing candhi | 
acĕcadhang nĕgĕs karsaning Hyang Suksma 

6. Miwah santri Jamal Jamil | 
karĕnan kĕh kang binukti | 
tan watir lalurat pangan | 
pala gumantung mĕpĕki | 
sang adi Sĕh Mongragi | 
kajĕnĕkan anĕng ngriku | 
tanah Nusa-kambangan | 
tan kocap gantya winarni | 

yata ingkang kantun anĕng Wanamarta || 

7. Sira Ki Bayi Panurta | 
nuju ing dina sawiji | 
tinarap nak putunira | 
kajad sidhĕkah kĕndhuri | 
mumule para nabi | 

lan slamĕta anak putu | 
sadesa Wanamarta | 
sawusnya nadhah kĕndhuri | 
barĕkate kang ngulihkĕn baturira || 


20 (Kulawarga Ki Bayi Panurta tansah kontrang-kantringan) 

V. Kulawarga Ki Bayi Panurta tansah kontrang-kantringan. 

Kacariyos, ingkang wontĕn Wanamarta sadaya sami nandhang sungkawa. 
Sarana mawarni-warni katindakakĕn Ki Bayi Panurta, damĕl kĕndhuri 
kinĕpung tiyang sadhusun, pangaosan pintĕn-pintĕn dalu. Sĕh Amongraga 
sampun kesah gangsal wulan, nanging dĕrĕng wontĕn pawartos purugipun lan 
dunungipun. Sawĕnĕhing santri ingkang ngaos ing Wanamarta nate kĕpapag 
Sĕh Amongraga mlampah mangetan wontĕn ing Panarukan, nanging 
nyimpang botĕn purun pĕthukan tiyang. Ki Bayi sakalangkung eraming 
manah. 

Kĕn Tambangraras botĕn purun santun busana; gantung-kĕpuh kemawon 
ngantos kulu-kulu, botĕn pisah rukuhipun. Sabĕn Jumuwah lan Anggarakasih 
botĕn kĕndhat sidhĕkah, mĕmule ingkang mara bumi tanah Jawi. 

Kaca 167 - 176. 


Jilid 7 - Kaca : 167 

388 Sinom 

8. Pĕpakan putra pra kadang | 

Jayĕngrĕsmi Jayĕngragi | 

Suharja lan Wiradhustha | 

Panukma Panamar tuwin | 

Kulawirya wuragil | 
myang pra tuwa Ki Pangulu | 

Sĕmbagi lan Jumĕna | 

Jampĕna Lawatan tuwin | 

pra bundhĕl santri magĕrsari sudagar || 

9. Ki Bayi lon angandika | 
marang ingkang putra kalih | 
sirĕku paran miyarsa | 

wartane paranirĕki | 

Ki Sĕh ngalim Mongragi | 

dĕnnira anis anglangut | 

baya wus karsa Allah | 

dene tan ana tinolih | 

hĕh ya talah kakangira Sĕh Mongraga 

10. Bisa tĕmĕn mĕdhot trĕsna | 
lan sakĕhe kang samya sih | 
sumawana mring rabinya | 
myang ibumu lawan mami | 
kabĕh samya nĕdhĕng sih | 
puwara tinilar nglangut | 
kadya sĕsapu wudhar | 

lir mina kasatan warih | 
aprĕsasat juragan kĕpatĕn bandha || 

11. Sadaya ngungun miyarsa | 
pangandikane Ki Bayi | 

samya kumĕmbĕng kang waspa | 
karaos katrĕsnan sami | 
tan ana bisa angling | 
kang nginang mingkĕm tan idu | 
kang udud tan ngakĕpan | 
dĕnnya sangĕt samya kingkin ] 

Kyai Bayi Panurta malih ngandika || 

12. Apa bayĕku sida-a | 
lungane Sĕh Amongragi | 
iya marang Nayaganda | 
ngulati kadange kalih | 
parang ngulon mring Kawis | 
apa marang Gunungkidul | 
lawan wus pirang candra | 
saprene duk lunga anis | 

Jayĕngrĕsmi sumĕrĕp matur ing rama 

13. Paduka andangu dĕnnya | 
kesahipun Amongragi | 
tatkala ing wulan Rajab | 
sampun gangsal wulan mangkin | 
Dulkangidah puniki | 

nĕnggih gangsal wulanipun | 
mĕnggah kabar tan angsal | 
sĕstune kang dĕn-purugi | 
kaping kalih tan kaur pitakĕn warta || 

14. Kawula lamun kĕngĕtan | 
mring putranta Sĕh Mongragi | 
akathah ingkang karantan | 
kawula lawan pun adhi | 
asangĕt nahĕn brangti | 
mĕh-mĕh sring kapotan wĕktu | 
kang rama ngling tigapar | 
astagpirolah hal ngalim | 

iya nora maido sun marang sira 


Jilid 7 - Kaca : 168 

15. Yĕnta mungguha wowohan | 
kakangira Amongragi | 
wĕruh rasane lir kilang | 
amangan lagi sairis | 
gugal ing jurang trĕbis | 
cuwa dĕrĕng kongsi tuwuk | 
andhingkluk sadayanya | 
rumaos kados (n)Jĕng Kyai | 

alon muwus malih marang para kadang || 

16. Mara ta padha usula | 
manawa antuk pawarti | 
tela lambung kering mitra | 
sanak pĕsanakan tĕbih | 
yĕn olĕh kabar yakin | 
manawa kĕna sinusul | 
manira nora bĕtah | 
mulat rabine kang kĕri | 

iya Nikĕn Tambangraras kawlas-arsa || 

17. Umatur kang para kadang | 
tan wontĕn angsal pawarti | 
nging wontĕn ingkang carita | 
sumĕrĕp tiyang lumaris | 
nĕng wana tuwin ardi | 
tiyang titiga kang tutur | 
kabar piyambak-piyambak | 
putranta Sĕh Amongragi | 

inggih nunggil yĕn kabaripun mangetan || 

18. Kanca santri padhĕkahan | 
wus ngaos kula ing ngriki | 
punika juga tumingal | 
mring putranta Amongragi | 
wana ing ardi Kawi | 
nĕnggĕl Leyama kang gunung | 
lan malih kang pawarta | 
sadhĕrĕk ĕtĕr gĕgrami | 

pan kapĕthuk wontĕn tanah Panarukan || 

19. Nimpang tan arsa papagan | 
kang satunggilipun warti | 
dinugi lajĕng kewala | 
mring Bĕlambangan pasisir | 
sawĕg pandugi mami | 
mantuk wontĕn laminipun | 
manawi karaharjan | 

ing lampah dĕnnya nĕnĕpi | 

Kyai Bayi anjomblong miyarsa warta || 

20. Wusana aris ngandika | 
sirĕku glis olĕh warti | 

< Serat Centhini Jilid 07 - Halaman : 222 > 


budimu lĕga anjangkah | 

wruh lide wong wus lunga nis | 

matur tan lĕpas budi | 

sawĕg parĕng wontĕn tutur | 

sira Bayi Panurta | 

pangandikanira aris | 

payo padha bubaran sayah wus awan || 

21. Sadaya matur sandika | 
nulya mundur saking ngarsi | 
putra kalih lan pra kadang | 
sudagar lan magĕrsari | 
miwah pra lurah santri | 
sadaya wus samya mĕtu | 
mantuk asowang-sowang | 

Ki Bayi malbĕng wismĕki | 

tĕkĕn ĕcis sarwi anyangking selepa || 

22. Yata Nikĕn Tambangraras | 

kang lagya anggung prihatin | 
sakesahe Amongraga | 
anajin nadhah myang guling | 
sarira kuru aking | 
tulanging salang saluku | 
lĕkane angga latha | 

tan luntur labĕting warih | 

lir sudama karĕmĕngan ing jaladha || 

23. Asinjang seta lungsĕtan | 
sarwa putih tan ginanti | 
gantung kĕpuh nĕng sarira | 
rurukuhan siyang ratri | 
miwah cĕthi Cĕnthini | 
sarwi pĕthak kulu-kulu | 
tan pĕcat rukuhira | 

tan kĕdoana nĕng ngarsi | 

Tambangraras tansah andĕdarus Kur'an || 

24. Tan darbe tĕkiyar liyan | 
mung salat kĕlawan ngaji | 
yĕn wus ngaji nulya salat | 
sukuran kewala bukti | 
tan pati angarĕpi | 
tadhah gulinge sinĕrtu | 
panĕdhanirĕng Suksma | 
ing siyang kĕlawan ratri | 
rahayune lakinira Sĕh Mongraga || 

25. Tinĕkanna kang sinĕdya | 
sarta apuraning Widi | 
dinohna rĕncana donya | 
godha panggawening eblis | 
pitĕdah ing sasami | 

liya ganjaran Hyang Agung | 

mungguh takdir panduman | 

manawa manggih yomani | 

ing akerat suka nĕnggalang ing priya || 

26. Sabĕn ing dina Jumungah | 

Sĕnĕn Kĕmis (ng)Garakasih | 
tan ĕpot dĕnnya sidhĕkah | 
mĕmule pra nabi wali | 

pra ratu kang wis swargi | 
mĕmule myang pra luluhur | 
sĕlamĕte agĕsang | 
sapĕpadhaning ngaurip | 
mumule kang para bumi tanah Jawa || 

27. Yĕn mumule pra ambiya | 
sinuci pangolahnĕki | 
kang olah mĕt toya kadas | 
tan kĕna sukĕr jalwĕstri | 
junub anggarap sari | 

ĕstri kang wus luwas marus | 

kang sarta lawan kadas | 

lawan tan kĕna ngicipi | 

sĕkul anggi binumbon kĕju mĕrtega || 

28. Ulame ayam kang menyak | 
lalab cabe uyah pasir | 
kĕndhi wĕwadhah sarwa nyar | 
sĕkar konyoh lisah wangi | 
slawat patpuluh picis | 

kutug tumpĕr kayu garu | 
sadaya kang kondangan | 
amaca sĕlawat sami | 
kang saĕstu ingatase kulawarga || 

29. Yĕn mumule waliolah | 
tan pae pangolahnĕki | 
wuduk ulame lĕmbaran | 
ayam mulus ingkang putih | 
lombok uyah kang rĕsik | 
widasari lawan kutug | 
sĕlawat patang yatra | 
kĕndhi kang anyar dĕnbĕggi | 

yĕn mumule para ratu kang wus swarga || 

30. Bras putih ingkang las-lasan | 
wosing pari sokanandi | 

pan sĕkul golong antĕban | 

pĕcĕl pitik jangan-mĕnir | 

lam-ulaman mĕpĕki | 

asarwa lalabanipun | 

konnyoh sĕkar roncĕnan | 

kutug gantal sadak rawis | 

kĕndhi anyar lambaran slawat pat uwang 

31. Lan malih yĕn kirim donga | 
mumule luhur jalwĕstri | 
sĕkul angi ing ambĕngan | 
jangan pindhang abang putih | 
ulam sarwa mĕpĕki | 

sĕkar konyoh lawan kutug | 

sĕlawate rong yatra | 

yĕn mule ing bumi-langit | 

sĕkul tumpĕng golong liwĕt lan mĕgana || 

32. Ulam pĕksi lawan kewan | 
ulam loh kali jaladri | 
jangan lawan jĕjanganan | 
sakĕh mawarna mĕpĕki | 
salawuhing abukti | 
sarwa na sadayanipun | 
myang warnane woh-wohan | 
juwadahan datan kari | 
lah-olahan di-adining warnan pasar || 

33. Ki Pangulu sabĕn dina | 

Basarodin mituturi | 
marang Nikĕn Tambangraras | 
kinĕn sidhĕkah kang asri | 
milane kĕn kĕndhuri | 

Ki Pangulu pakĕnipun | 
pan inguja kewala | 
sakĕcape dĕnturuti | 

Ki Pangulu kĕsĕl wira-wiri prapta || 

34. Saking krĕp pindho sadina | 
kadhang ping tiga saari | 
nyĕlamĕtakĕn sadina | 
gĕng-agĕng ambĕnganĕki | 
dhasar wus dĕnkajati | 

tan ngeman bandha sang ayu | 
mung mupangat kang ketang | 

Ki Pangulu Basarodin | 

dadya datan mantuk-mantuk maring wisma || 

35. Nĕng wismane Tambangraras | 
tugur anĕng masjid alit | 
miranti kalasa bantal | 

Ki Pangulu Basarodin | 
mulih-mulih yĕn dhong-dhing | 
sakĕdhap wangsul kukuwu | 
nĕnggih Ni Tambangraras | 
kang lagya mangsud angaji | 
yata wau ingkang rama ibu prapta || 

36. Ingiring pawonganira | 

Sumbaling lan santri Luci | 
sira Nikĕn Tambangraras | 
nangkĕpkĕn Kur'anirĕki | 

mingsĕr dĕnnya alinggih | 
wus pinarak kalihipun | 

Kyai Bayi Panurta | 

myat putra langkung prihatin | 

kadho-kadho alon dĕnnira ngandika || 

37. Mring kang putra Tambangraras | 
wus luwara sira nini | 

(ng)gĕnnira (m)banting sarira | 
angarang marang ing laki | 
sĕdhĕng boboting ĕstri | 
subrangta satĕngah tĕkun | 

(n)dodonga mring Hyang Suksma | 
mamrih rahayuning laki | 
lakonana nini nuli tuturingwang || 

38. Tan mĕmalangi dĕnnira | 
bĕkti ing Hyang lan mring laki | 
sumungkunira ngibadah | 

sun sukur datan maoni | 
namung (ng)gyannira kingkin | 
awakmu kongsi alumut | 
abĕcik rĕrĕsika | 
nganggea wastra kang suci | 
wirongira nini datan kawistara || 

39. Tambangraras ris aturnya | 
mring rama saha tur bĕkti | 
inggih langkung kasinggihan | 
wulang paduka (n)Jĕng Kyai | 
sih marma wlas ningali | 
mring jasat-kawula anggung | 
papa durakĕng priya | 
ganjaran Hyang Kang Ma Sukci | 
inggih nuwun kapundhi wulangpaduka || 

40. Nanging ing mangke kawula | 
dĕrĕng sagĕd amangsuli | 

pan dĕrĕng bombong tyasamba | 

ambengkas raosing galih | 

sapunika kang mugi | 

maklum tuwan kang kasuhun | 

kewala nuwun gungan | 

sakadar darmi nglampahi | 

kapurbĕng Hyang lagya kinarya lampahan || 

41. Sira Ki Bayi Panurta | 
myarsa ature kang siwi | 
sidhakĕp ngungun sasmita | 
mring garwa Nikĕn Malarsih | 
kang ragi (m)brĕbĕs-mili | 
sarya ngling mring putranipun | 
dhuh Nikĕn Tambangraras | 
ywa sira manggung prihatin | 

pituhunĕn pituture ramanira || 

42. Anganggea sawatara | 
raganira ko(k)pĕpati | 
tan pĕcat rukuh mĕkĕna | 
musĕla ing siyang ratri | 
bangĕt angĕtarani | 

ing rina wĕngi rurukuh | 

iya bĕnĕr ngibadah | 

panggawe luwih utami | 

nanging kudu nganggo bĕcik kira-kira 

43. Karana sira supaya | 
aywa kĕdarus ing kingkin | 
wĕlasa sariranira | 

kari bĕbalung lan kulit | 

wau Nikĕn Malarsih | 

pitutur sarwi rawat luh | 

tyasira Tambangraras | 

kadya kumala kinikir | 

datan rĕmpit malah sangsaya santosa || 

44. Wusana alon turira | 
ibu paduka mĕnawi | 
wĕlas myat marang kawula | 
kewala ugungan ugi | 
pintĕn banggi ing mangkin | 
sagĕd luwar ing papa gung | 
kang rama ris ngandika | 
wis aja sira waoni | 
dongakĕna sakajate sutanira || 

45. Sapuluh wus karsaning Hyang | 
adil ganjaran wus takdir | 

pĕk mĕngkono pira-pira | 

winahyu bisa nglakloni | 

ywa ambodhokkĕn kapti | 

kĕncĕnging niyat aplalu | 

lan manira lĕh warta | 

paranne Sĕh Amongragi | 

kang lĕh kabar adhimu si Kulawirya || 

46. Kang tutur marang si Wirya | 
santri lan sajuga grami | 
kapapag nĕng Panarukan | 
sawetaning gunung Gĕndhing | 
dinuga laju maring | 

Bĕlambangan kang jinujug | 
tan gĕsĕh kang wĕwarta | 
wong tĕlu tuture sami | 

dene biyĕn tuture mring Nayaganda || 

47. Malarsih myarsa dĕnnira | 
pawartane (n)Jĕng Kiyai | 
umatur marang kang raka | 


< Serat Centhini Jilid 07 - Halaman : 227 > 


kang punika kadipundi | 
karsa paduka mangkin | 
punapa pĕnĕd sinusul | 
punapa ta (m)botĕnna | 

Ki Bayi ngandika aris | 

iya mĕngko rinĕmbugna putu kathah 

48. Ngling malih marang kang putra | 
sirĕku olĕh punapi | 

apa arĕp sidhĕkahan | 
kang putra umatur aris | 
inggih makatĕn ugi | 
kajat mĕmule pra ratu | 
mangke malĕm Jumungah | 

Ki Bayi nauri aris | 

iya sukur Alkamdulilah utama || 

49. Tutugna (ng)gyanmu lah-olah | 
sun mulih karia nini | 

Sumbaling bae mĕlua | 
ngrewangi karya kĕndhuri | 
gupuh kang sinungan ling | 
gya mantuk lan nyainipun | 
kang olah sidhĕkahan | 
ngratĕngi sarwi sĕsuci | 

anĕng panjang giri gĕng rolas ambĕngan || 

50. Sinamir sarwa prayoga | 

wus rumat tanggungan Mahrib | 

ingangkah bakdaning Ngisa | 

wĕdale ingkang kĕndhuri | 

wus tinata miranti | 

kang lampit kĕlasa alus | 

agĕlar nĕng jĕrambah | 

dhasar sinĕrbĕtan putih | 

sinĕbaran sĕkar campur bawur ngambar || 

51. Ing wanci wus bakda ngisa | 
ki Luci kinĕn ngaturi | 

mring kang raka myang pra paman | 

para tuwa kĕn ngaturi | 

miwah kang rayi kalih | 

lurah-lurah ingkang mungguh | 

santri Luci gya mentar | 

angaturi sadayĕki | 

tan adangu ingaturan sami prapta || 

52. Wus tata tĕpung sakapang | 
kang samya ngĕpung kĕndhuri | 

Ki Bayi alon ngandika | 
bĕcik kataman utami | 

Bismilah Basarodin | 

tabakal lalahu minkĕm | 
sinauran sadaya | 

minna wa minkum ya karim | 

Kyai kang miwiti amaca Manga || 

53. Satamate surat Ngama | 
wusnya tĕkabul anuli | 
nulya Jayĕngrĕsmi sigra | 
amaca surat Wanaja | 
tamat gya Jayĕngragi | 
surat Ngabasa puniku | 
tamat nulya takabal | 
gya Pĕngulu Basarodin | 

kang maca surat Hada samsu kurat || 

54. Wus tamat nulya tĕkabal | 
gantya Suharja sratnĕki | 

Ida samaun pararat | 
tamat gya Wiradhusthĕki | 

Waelul munta pipin | 
tamat nulya Panukma wus | 

Ida samaun sakat | 

tamat gya Panamar aglis | 

Surat Wa samai datil burut nulya || 

55. Tamat gya Ki Kulawirya | 

Wasamai watthariki | 
tamat lajĕng turutira | 

Sĕmbagi surat Sabikis | 
tamat Jumĕna nuli | 

Halataka suratipun | 
tamat gupuh Jĕmpina | 
amaca surat Walpajri | 

tamat atakabal nulya Ki Lawatan || 

56. Surat La uksimu tamat | 
gya modin Ki Tabalodin | 
srat Wa samsi wa lukaha | 
tamat nulya Nursukidin | 
kang srat Waluka gumanti | 

[-] | 

[...]| 

[...]| 

Bagus Kanjir maca surat Alamnasrah || 

57. Sadaya maca tĕkbiran | 
gumuruh arahab sami | 
pan la ilaha ilalah | 

hu Allahu akbar walil | 
laikamdu anuli | 

Bagus Ngajujir sumambung | 
surat Watini nulya | 
surat Iksak mustabyanni | 
sabĕn surat tinakbiran ing ngakathah || 

58 . 


Gus Menot Ina anjalu | 

Gus Suleman Lamyakunil | 
gus Dawut Idajul sigra | 

Gus Liyas Wal-ngadiati | 
anulya Gus Jamjani | 
kang surat Alkaringatu | 
Alhakumut Gus Nurya | 

Amat Dasra Walngasĕri | 

Amat Dullah surat Wailul winaca 


59. Amad insal Alam-tara | 
liila Amat Jahnawi | 

Amat Diman Ara aetal | 
inna aktaena Mad Ngali | 

Kulya ayu Mad Supi | 

Idaja-a Amad Yunus | 

Mas Tahir Surat Tabad | 
katam mukadam anuli | 

surat Kulhu winaca ping tri wong kathah || 

60. Nulya surat Palak-Binas | 
surat Patekah mungkasi | 
nulya Ki Pangulu Basar | 
ingkang dadya bawa ratib | 
langkung rahabirĕki | 
santri kĕh barung gumuruh | 
nutug satamatira | 
sawuse ramya adhikir | 

nulya (n)donga santri nasib gantya-gantya 

61. Pĕragat dĕnnya ratiban | 
slawatan salaman sami | 

Ki Bayi alon ngandika | 

Luci pandumĕn dĕn-aglis | 
sigra Ki Santri Luci | 
amĕthak ambĕnganipun | 
pra santri sigra kapang | 
mapatan nĕmi moloni | 

adan lĕkas pikantuk dĕnnira nadhah || 

62. Wus antara dangunira | 
dinum barĕkat waradin | 
santri pamburi bubaran | 
kang kantun pra kyai-kyai | 
brĕkat maksih sinandhing | 
kang nginang nocoh audud | 

Ki Bayi lon ngandika | 
payo rĕrĕmbugan sami | 

bab kabare dhĕk wingi si Kulawirya || 

63. Iya Ki Sĕh Amongraga | 
dĕnnira nglĕlana anis | 
priye padha rĕmbugira | 
mungguh bĕcike pinikir | 

apa ta bĕcik sinusul | 

kang putra aturira | 

miwah ingkang para ari | 

pan sumangga punapa karsa-paduka || 

64. Umatur Ki Kulawirya | 
punika lamun suwawi | 
prayogi dipun susula | 
manawi sagĕd pinanggih | 
yĕn parĕng (n)Jĕng Kiyai | 
kula prayogi kang nusul | 

Jĕngraga nambung sabda | 
paman lan kula pribadi | 

angluluruh ingkang mĕksih among raga || 

65. Pra ari samya wacana | 
tan pae lan sira sami | 
nanging ta manawi ana | 
ing karsane (n)Jĕng Kiyai | 
kinĕn nusul ngulari | 
mangsa abota ing kalbu | 

Jayĕngrĕsmi amojar | 
puniku kula anĕmpil | 

ing rĕmbuge paman Swarja Wiradhustha || 

66. Ki Bayi alon ngandika | 
sakarĕpira amikir | 
dospundi mĕnggah pun uwa | 

Sĕmbagi nauri aris | 

kang sami rĕbat pikir | 

inggih sami lĕrĕsipun | 

kang kapanggih ing kula | 

prayogi datan linari | 

sanĕs lawan kipayah lampah kal dunya || 

67. Tiyang ujlat ing Pangeran | 
tan kenging dipun-iloni | 
manawi wontĕn wadinya | 
mĕmanguri ing pangĕksi | 
kĕdhik pikantuknĕki | 
luhung kinĕndĕlkĕn sampun | 
enggal lamining prapta | 
dumugi ingkang kinapti | 

wa makatĕn mangsa-borong ing ngakathah || 

68. Pundi rĕmbag kang kinarsan | 
sumangga karsa (Jĕng) Kyai | 
pan inggih pundi kang eca | 
micara Ki Basarodin | 

(ng)gih lĕrĕs Ki Sĕmbagi | 
jĕh wong montĕn nika wau | 
wontĕn kula piyambak | 
wah tĕpa sami nglampahi | 

yĕn ta dawĕg lagi punapa-punapa || 

69. Anolih Ki Kulawirya | 
mring Pangulu Basarodin | 
gumuyu sarwi angucap | 
yĕn muwus Ki Basarodin | 
tangĕh sun tan angĕrti | 
sapa sintĕn kang sumurup | 
wiwitan lan wĕkasan | 
ngalĕnthar nora pakolih | 
anglĕmpara ilang talĕring wicara || 

70. Yĕn kang Pangulu kajaba | 
amikir babing kĕndhuri | 
iku pikire kang gĕnah | 

tan nganggo bliwur samĕnir | 
gumuyu sadayĕki | 

Ki Pangulu mĕsĕm muwus | 

run wudhu yĕn klĕrĕsan | 

rĕhning (ng)gih sami mĕningi | 

yĕn tan wudhu dĕnranni sĕtunggil nika || 

71. Gĕr ginuyu ing ngakathah | 

Ki Kulawirya nudingi | 
mawi ngriki sintĕn ingkang | 
sĕrĕp basane Ki Rodin | 
kĕh wĕwangsalanĕki | 
sĕtunggil nika prĕhipun | 
tĕgĕse lir punapa | 

ngling mangsa borong mastani | 
yĕn kawula winastan bugĕl kewala || 

72. Sangsaya dadi paguywan | 

Ki Bayi ngandika aris | 
bĕnĕr Ki Rodin mĕningan | 
sabisane urun angling | 
pira-pira ngudhoni | 
amĕtu samono iku | 
aranne wong rĕmbugan | 
sadhengahne ya kang dadi | 

ana bĕnĕr luput brĕkate wong kathah || 

73. Kulawirya garĕnĕngan | 
andĕlna yĕn ngingiloni | 
durung sapisan kewala | 
manira yĕn dĕniloni | 
ngling malih (n)Jĕng Kiyai | 
sun rasa-rasa kang rĕmbug | 
kang katĕmu tyasingwang | 
mĕlu kaya Sĕmbagi | 

iya padha kewala andodonga || 

74. Salamĕte kang alunga | 
tumuli bisoa bali I 

sami ambungkuk sadaya | 

tan ana kang amaoni | 

mĕngkana dĕnnya pikir | 

putra ri lan para sĕpuh | 

kĕh kang rĕmbug nusula | 

ana ingkang angrĕmbugi | 

ing wĕkasan wus samya kinĕn dĕlelah || 

75. Nganti praptane priyangga | 
lawas enggale pinuji | 
santana lan kulawarga | 
tansah sidhĕkah (m)bĕn ari | 
sadesa gĕnti-gĕnti | 
nglulujĕngkĕn kang anglangut | 
yata samya bubaran | 

saking ngarsane Ki Bayi | 

tan cinatur kingkine ing Wanamarta ]| 

76. Warnanĕn ingkang lĕlana | 
sira Ki Sĕh Amongragi | 
nĕng pulo Nusa Barong | 
sampun kawandasa ari | 
dĕnnira tĕki-tĕki | 

nĕng Nusa Barong amojud | 
sumungku ing pahoman | 
tan katimpah ing panilib | 
lĕbĕt tan kalaban loba labĕtira || 

77. Suprandene raganira | 
tan rĕkasa dĕnnya najin | 
mukaram kaping sadasa | 
jangkĕpe patpuluh ari | 
nĕng pahoman budarsi | 
malĕm Jumungah ing dalu | 
amangsudakĕn tangat | 
palilah ing pila eling | 

linglung luyut angĕningakĕn kaĕnĕngan 

78. Tahajud rolas rĕkangat | 
lan rolas rĕkangat tasbih | 
wuse pĕragat tangatnya | 
amupit dĕnnira wirid | 
sĕla silaning dhikir | 
nganasir sira Hyang Agung | 
tariyah rĕskandhiyah | 
barjah jalalah wus ramping | 
ripangiyah panguyahing pancadriya || 

79. Alus panglĕpasing napas | 
anpas tanapas nupusi | 
pĕmapaning pamupusan | 
pamungkasing kas kaswasih | 
sadĕrah ing ngin-angin | 
pangoning angĕn-angĕnku | 
buntu tanpa karana | 

mancat layaping pangĕksi | 
ngĕksi ganda cipta pininta wĕkasan || 

80. Wus amurba purbaning Hyang | 
tan purba pinurba asih | 
sah jaman wus tan kayapa | 
tan sipi datan kawiji | 
miwah datan kĕkalih | 
kaluluhanira jumbuh | 
jiwa tanpa jamuga | 
galethak kadya kaywa-king | 
kang kawĕngkua wĕngkoning kawalĕyan 


21 (Anjajah wana wĕrit, guwa sirung, papan-papan wingit saindĕnging Jawi 
Wetan) 

VI. Sĕh Amongraga anjajah wana wĕrit, guwa sirung, papan-papan wingit 
saindĕnging Jawi Wetan. 

Nglajĕngakĕn cariyosipun Sĕh Amongraga wontĕn ing pulo Nusabarong; 
pitung Jumungah, kawandasa kalih dintĕn; botĕn ngupados rahmating lair, 
namung kasampurnaning akir ingkang ginayuh. 

Ing wanci bakda pajar sidik, Sĕh Amongraga dalah santrinipun nuntĕn siyaga 
gĕthĕk, lampahipun anut alun mangalĕr andharat ing tlatah Jĕmbĕr. 

Lajĕng lumampah anĕnggĕl rĕdi, manjing guwa, tumurun ing jurang, nusup 
wana dumugi ing tlatah Lumajang. Lumĕbĕt ing guwa Dalĕm, wingit lan 
pĕtĕng nglimputi, kathah kĕkayon anggi-anggi, kathah suwantĕning 
dhĕdhĕmit gumuruh apĕpasaran. Sang brangti lajĕng istigfar, suwantĕn sirĕp 
sanalika. Wontĕn ing ardi Gilang, kathah tiyang anĕnĕpi. Sĕh Amongraga 
anĕnggĕl dumugi nginggil, kathah balung cumplunging tiyang, nuntĕn wontĕn 
gara-gara sindhung lesus, lindhu kĕtug gumaludhug, nanging sang lĕlana 
botĕn kengguh. Godha-godha lajĕng sami sirĕp. 

Kaca 177 - 182. 

388 Sinom 

81. Kĕjĕp liyĕping kanĕngan | 
sĕsangat guling gulinting | 
apan tigang ĕwu napas | 
dĕnnya suhul ing Hyang Widi | 
tan weda wadinĕki | 
nalikanira akantu | 

tan sirna tan warana | 
panane maring kajatin | 
wus antara tarĕki tanajulira || 

82. Pajalu liyaning napas | 
aring pangikalirĕki | 
sambunging datan kĕsotan | 
sawataranira aris | 

bakda dhikir anuli | 
andonga sukur Hyang Agung | 
sawusira (n)dodonga | 
asujud sumungkĕm siti | 
takrub asru tĕpakurira nalangsa 

83. Rumasa kinarya titah | 
bedaning kawula Gusti | 
lir lĕbu kalawan mega | 
bantala lawan wiyati | 
tiniti apatitis | 

dhĕndhaning papa kapupus | 
pasrah rĕh kadariyah | 
siningsalakĕn saliring | 
cipta ingkang bidĕngah kibir jubriya || 

84. Wus jĕrnih nĕng pasujudan | 
anjunjung mustaka tangi | 
sarwi maca rong kalimah | 

Iya-kanakbudu tuwin | 

wa Iya-kanastangin | 

bakda dĕnnira tapakur | 

pupungun kawimbuhan | 

ing kasuciyan Hyang Widi | 

lir sasangka katrangan ing ima mawan || 

85. Pitĕkur dĕnnira lĕnggah | 
jatmika tan obah osik | 
alun gĕng anĕmpuh parang | 
jumĕgur gumuruh atri | 
tanpa rungwan mawĕrdi | 
mawukir alun gumulung | 
nulya cipta sabawa | 

mĕne munaning jaladri | 

wanci bangun angungun sang Monĕng ing tyas 

86. Swaraning pĕksi kapyarsa | 
mrak manguwuh nyangungongi | 
cakikĕring satawana | 

tuhu akolik mĕlingi | 
thong-thongsot anglĕlungi | 
lcubak bĕluk blĕkĕtupuk | 
tĕkak ĕngkak bĕrduwak | 
dhĕcu cinggoling srigunting | 
tĕngkĕk buta lir bobolih asmanira || 

87. Dhuh sang monĕng Amongraga | 
sĕdhĕnge linggar sing ngriki | 
pan wus tĕrang pinitayan | 
kang mara-bumi jaladri | 

ing tĕmbe mulyĕng tasik | 
wahyaning mangsa ing ngayun | 
binabar nĕng Tunjung-bang | 
lunturing papa prihatin | 
tĕngkĕk buta lir mupakatkĕn carita || 

88. Blĕkĕtupuk lir nambung basa | 
luntur pisan iku benjing | 
mangsa wus akir katiga | 
mĕh labuh kapat nukuli | 
wĕka mataning kunci | 

niscaya ambabar luhung | 

thithik mĕksih sĕsangat | 

tutuwu lir angiyani | 

jan-jannane tĕmtu ing tembe kasidan 

89. Kĕdhasih mĕlu rĕrasan | 
iya bĕnĕr iku benjing | 
minulya ing kaĕnisan | 
nanging yĕn pangkating cilik | 
cilaka lahirnĕki | 

batinne sapa kang wĕruh | 

sabab jalaran dosa | 

kulawangsane prihatin | 

tan sumurup yĕn dadi marganing mulya || 

90. Mulyaning ahli uliya | 
sĕnĕt karatoning gaib | 
dudu jamaning wong jamak | 
mukmin kas ingkang (n)jamani | 
gĕmak mĕlung mĕlingi | 
sĕrawungan nawung wuwus | 
pĕpancĕning ganjaran | 
kawulanira Hyang Widi | 

apĕs kuwat wus tinakdir tulisira || 

91. Karĕm rahmad ing dĕlahan | 
karĕm rahmad ing (n)donyĕki | 
iku Ki Sĕh Amongraga | 

tan karĕm rahmad ing lair | 
donyane dĕnsinggahi | 
mung muhung marang Hyang Agung | 
yĕku tekad utama | 
tumanĕm tinĕmu luwih | 
sampurnane kapurba Prabu Mataram 1 1 

92. Mangkana pĕksi ĕsthanya | 
kang samya mungĕl ing ratri | 
ana kang ngetung laminya | 
nĕng Nusa Barong Mongragi | 
wus kawandasa ari | 

apan langkung kalih dalu | 

jangkĕp pitung Jumungah | 

bĕthĕt maido madoni | 

gumarĕjĕg kang ngetang ngajak totohan || 

93. Tan wun ujare pĕksi ka | 
sĕsangat dĕnnya kapyarsi | 
nulya umrĕs ing samodra | 
jumĕgur nĕmpuh prang curi | 
ing wanci pajar gidib | 
nulya ngangkat wĕktu Subuh | 
sawusira akadas | 

Jamal Jamil angadani | 

wusnya salat wĕktu Subuh pupujian || 

94. Bakda ing pajar sidig byar | 

Hyang Aruna mĕrbawani | 
karya ujwalĕng samodra | 
myang isining wana wukir | 
sira Sĕh Amongragi | 
asalat Loka sumungku | 
rolas rĕkangat salam | 
sabakdanira anuli | 

midĕr-midĕr nĕng tĕpi tirahing karang || 

95. Non kitri pinggir samodra | 
tiris kucila kĕcapi | 

wohe kang tiba samodra | 

pan dadi ulam jaladri | 

sang monĕng ngling jro kapti | 

apa baya wahyanipun | 

wohing puyuh kang tiba | 

myang woh kucila kĕcapi | 

ingkang runtuh dadi ulam ing samodra || 

96. Sĕh Mongraga lon ngandika | 
hĕh ki santri Jamal Jamil | 
dulunĕn wohing kalapa | 
kucila lawan kĕcapi | 

dadi ulam loh sami | 
mara ta dulunĕn iku | 

Jamal Jamil tumingal | 

woh kang dadi ulam warih | 

matur inggih woh dadi ulam samodra || 

97. Wong roro gumun rĕrasan | 
apa wis adate iki | 

woh kang tiba ing sagara | 

padha dadya lam jaladri | 

sang monĕng mĕsĕm mĕksi | 

ing sasmita wus kadulu | 

dĕdalaning kasidan | 

kang kasĕdya siyang ratri | 

pĕmbabare woh dadya ulam sagara || 

98. Mangkana aris ngandika | 
dangdana gĕthĕk dĕn aglis | 
nutugĕn paraning driya | 
ngĕlangut ngupaya budi | 
sigra ki Jamal Jamil | 
dangdan gĕthĕke kang wau | 
ingĕrut kinukuhan | 

tan antara wus miranti | 

Sĕh Mongraga saking Nusabarong linggar || 

99. Tumurun saking samodra | 
nitih gĕthĕk pring lĕstari | 

nut alun ngrambang ngarumbah | 

kabuncang prapta ing pinggir | 

pan wus tumamĕng tasik | 

laju kewala anglangut | 

mangaler mahas wana | 

anabrang ing kali Kithing | 

lĕpas kang sinĕdya marang ardi Pigang || 

100. Apan tanah ing Lumajang | 

lan ing Jĕmbĕr tunggil wangkit | 
mangkana ing lampahira | 

Sĕh Mongraga nĕnggĕl ardi | 
prapta kĕndĕl ing kĕndhit | 
nĕng guwa mirong sadalu | 
kalangkung jro awiyar | 
jroning guwa wontĕn ardi | 
alit sawatara nulya ingunggahan || 

101. Pucak rata lir pinapar | 
gigilang gĕng sela langking | 
sadalu dĕnnira tangat | 
enjing nulya sami mijil | 
umangkat manjat malih | 
nĕnggĕl wukir pucakipun | 
praptĕng lukiting arga | 
arĕrĕm ing tigang ari | 

wus mangkana tumurun Sĕh Amongraga || 

102. Jurang-jurang kinandhasan | 
anĕtĕr ing parang rumpil | 
aluk-lukan ing lĕlĕka | 
lĕmpar laju lampahnĕki | 
ngalĕr nusul wanadri | 
kĕdalon tansĕng wanagung | 
marang ing ardi Kilang | 
maksih tapĕl-watĕs nagri | 

ing Jĕmbĕr kang wetan kang kulon Lumajang 

103. Prapta dhepoking parbata | 
guwane kalangkung wingit | 
guwa dalĕm namanira | 
pĕtĕnge anglilimputi | 
sigra Ki Jamal Jamil | 
ngagar kaywaking karya pyu | 
kang guwa ingoboran | 
kathah parane kaĕksi | 

alurungan ngidul ngulon ngalĕr ngetan || 

104. Kalih dalu anĕng guwa | 
enjingira samya mijil | 
laju manjad ing aldaka | 
kĕkayon kĕh anggi-anggi | 
sĕkar sangkĕp mawarni | 
panjrah ing sari rum-arum | 

gandapura ngayangan | 
sukĕt sulanjana mamrik | 
mĕmĕrakĕn ĕmĕr sĕre kamijara || 

105. Pakis galar kasimbaran | 
wisamarta jenggod rĕsi | 
kucila lan katilampa | 
talompe tampĕlan tangkil | 
prijatha kajar kĕji | 
lung-wana lan kĕncor-wulung | 
malelu kumlandhingan | 
bilungan lan adhĕm-ati | 

kaywan inggil manisrĕja lan paponan || 

106. Wau Ki Sĕh Amongraga | 
ngancik sapucaking wukir | 
myarsa swaraning pĕpasar | 
umyung tumawon kapyarsi | 
diyĕng gyanne dhĕdhĕmit | 
apĕpasaran gumuruh | 
sang monĕng gya istipar | 
sirna swaraning pawĕstri | 

lir mirangrong kawanguran janma tama 

389 Wirangrong 

1. Yata Ki Sĕh Amongragi | 
nĕng ardi Kilang amanggon | 
pupucaking arga ting pĕcucu | 
bubucuning wukir | 

pan sela kumalasa | 
kayone mung manis-rĕja || 

2. Lan paponan sapanginggil | 
kĕh dhampĕng pange pĕpangol ] 

Ki Sĕh Amongraga andudulu | 
kabĕh dĕn ubĕngi | 

pasang patuting arga | 
lir makuthaning Rahwana || 

3. Anjajah wĕngkoning wukir | 
calowokaning lĕlĕmpong | 
kĕh tilasing dupa labĕt kutug | 
pamujaning janmi | 

sang monĕng linging driya | 
karane si gunung Kilang || 

4. Akĕh wong kang anĕnĕpi | 
gunung awingit minanon | 
pantĕs yĕn angkĕra yĕktinipun | 
sĕmune kang ardi | 

kĕh papane pamuja | 
dinalajahan sadaya || 

5. Sang Monĕng ningali malih | 
pĕpĕncu sawiji monjok | 
apan jilma mara jilma lampus | 
sato mara mati | 

pan iku pakarĕman | 

tan kĕna kambah ing janma || 

6. Sĕh Mongraga angoncati | 
mring pakarĕman mĕrono | 

santri Jamil Jamal tangsĕng pungkur | 
mĕh prapta ing nginggil | 
sira Ki Jamil Jamal | 
arip ngantuk arenggotan || 

7. Matane lir dĕnpuluti | 
lĕrĕn (ng)gĕloso angorok | 
wong ro sĕnggoran padha turu | 
sang monĕng ningali | 

santri padha anendra | 
karo samya ginugahan || 

8. Kagyat garegah atangi | 

Jamal Jamil matur alon | 

yĕn parĕng ing karsa luhung wangsul 
raose tyas mami | 
ambaliyur kewala | 
punika mring pakarĕman || 

9. Lamun sinĕngka tan kenging | 
mĕsthi datan wande (ng)gloso | 
sapele ing lampah apan tĕmtu | 
padhĕm wong dhĕdhĕmit | 
sang monĕng lon ngandika | 
kang ora-ora rinasa || 

10. Payo padha manjad nginggil | 
ywa kuwahr sira karo | 
pikirmu kang tatag aja korup | 
mring rĕs-rĕsing budi | 

Jamal Jamil ngandikan | 
tandya sami lumaksana || 

11. Anĕnggĕl prapta ing nginggil | 
anggarĕmbĕl kang kĕkayon | 
baga bibis kroya kĕpuh bulu | 
sengon lawan tĕkik | 
sĕlingan tĕpung-gĕlang | 
tĕngah mĕlatar awiyar || 

12. Arĕsik lir dĕnsaponi | 

tan na kaliyanging godhong | 
alĕkok ing tĕngah lĕbĕtipun | 
sapanggayuh kudhi | 
buwĕng bĕngkah marapat | 

ambĕlumbang sapambalang || 

13. Sĕh Mongraga aningali | 
isining balumbang kono | 
wulu pĕksi kathah lan bĕbalung | 
sato kewan pĕksi | 

minangka wuh rarahan | 

lan tulang cumplunging janma || 

14. Sĕh Mongraga datan wingwrin | 
myat pĕngalapaning sato | 

pĕksi miwah janma alum tungtum | 
mangkana sang brangti | 
nĕng lungit pakarĕman | 
ngayĕngi pucaking arga || 

15. Sĕh Mongraga nulya linggih | 
sigra gogodha tumĕmpoh | 
mĕndhung agiyungan tĕdhuh lesus | 
bayu bajra ngidid | 

ngasudsud pancawara | 
udan angin alimĕngan || 

Jilid 7 - Kaca : 182 

16. Adrĕs mamrĕs brĕsing riris | 
pracalita lindhu gĕnjot | 
agonjat-ganjitan manggut-manggut | 
magĕntur gora tri | 

wrĕksa sol singsal sĕmpal | 
kaprapat pracandha gadha || 

17. Tan pĕgat angoncat-ancit | 
papacit wukir lir cĕpol | 

arga lwir rug gigal ringgang-ringgung | 
mawar erawati | 
gĕtĕr patĕr putĕran | 
pĕtĕng dhĕdhĕt alimĕngan || 

18. Lindhu kĕtuk unggrak anggrik | 
gumaludhug dhĕg-dhĕr gĕdhor | 
kumupak poking kang kapĕlupuh | 
prahara wor riris | 

ampuhan kras marwasa | 
amusus isining arga || 

19. Sang monĕng Sĕh Amongragi | 
tan keguh tyase tinĕmpoh | 

ing gora gadha gra tyas rahayu | 
tan watir samĕnir | 
tyasnya wantah walaka | 
mĕmucung pamucangira || 

390 Pocung 

1. Yata dangu mangrĕsing panca nĕng gunung | 
antara sĕsangat | 

sindhung riris sampun aris | 
godha pancabaya sadaya wus sirna || 

2. Kayu watu pulih tan ewah lir wau | 
pan malah sangsaya | 

mindhak ron prĕdapa sami | 
myang rĕsike arga kadya sinaponan || 

3. Wulu balung pĕksi kewan janma tungtum | 
sirna tan warana | 

nulya na sasmita kĕksi | 

narmada gung numpak umpaking samodra | 

4. Tan myat gunung laut gung ingkang kadulu 
tĕngahing samodra | 

sĕkar tarate bang kĕksi | 

Sĕh Mongraga istigpar astagpirolah || 

5. Sirna luyut ingkang nyĕlani pandulu | 
nulya myat wanarga | 

tan ewah lir wingi uni | 

Sĕh Mongraga gangsal ratri anĕng arga || 

6. Ngandika rum lah payo padha tumurun | 
wus lĕga tyasingwang | 

antuk sasmitaning Widi | 

Jamal Jamil samya umatur sandika || 


22 (Ngambah ardi Cawang, kĕndhiting rĕdi dados pakĕndĕlanipun tiyang nĕnĕpi) 
Ngambah ardi Cawang, kĕndhiting rĕdi dados pakĕndĕlanipun tiyang nĕnĕpi. 
Mlampah mangilĕn nusup wanadri dumugi ing ardi Cĕmpaka wilayah 
Lamongan, jĕjĕr ardi Arjuna. Ing pucakipun kathah woh-wohan, kathah toya 
wĕning. Manjat pucak, sumĕrĕp wanodya ayu, i.p. pĕri-pĕrayangan, 
dhulangipun gantos-gantos. Ngatingalipun namung sakĕdhap-sakĕdhap. 
Sadaya panggodha botĕn tumama, lajĕng sami musna. Wontĕn ngriku ngantos 
satĕngah wulan. 

Kaca 183 - 185. 


Jilid 7 - Kaca : 183 

390 Pocung 

7. Samya mudhun Sĕh Mongraga saking gunung | 
lawan santrinira | 

praptĕng guwa dalĕm nĕnggih | 

sipĕng sadalu byar enjing nulya mangkat || 

8. Lampahipun mĕngalĕr nusup wana gung | 
sadintĕn lumampah | 

mung raryan salat ing margi | 

kang sinĕdya minggah marang ardi Cawang || 

9. Praptĕng suku ing arga Cawang sadalu | 
kakĕndhiting arga | 

parĕrĕnan wong anĕpi | 

sela janggud piranti adupa-dupa || 

10. Lire lawanging arga ing sela janggud | 
tan kĕna lajuwa | 

yĕn laju ambĕbayani | 

mila kĕdah sela janggud andudupa || 

11. Enjingipun amanjat minggah mandhuwur | 
ragi ngantak-antak | 

tan praptĕng nginggil tumuli | 
pan kĕpara andĕdĕr tĕngahing arga || 

12. Datan luhur tan agĕng ardi puniku | 
myang kayon tan ana | 

mung kayu kang alit-alit | 

glagah rayung lang-alang wrata sasakan || 

13. Praptĕng luhur wan ta ingkang kadulu | 
satĕngahing pucak | 

guwa dĕdalaning angin | 

angaluwĕng kadya sumur langkung wiyar || 

14. Pinggiripun kinubĕng sela salumbung | 
myang sa-gajah-gajah | 

sigra yasa prau konthing | 

samya gawing tumawing luwĕng liwĕngan || 

15. Pan kadulu sapangisor selanipun | 
tinon lir tan kĕkah | 

tanjĕbing siti sakĕdhik | 

mangol ngungkang kadya amblĕng ingĕncikan || 

16. Sumarubut ngidid putĕran anglesus | 
pan ing gunung Cawang | 
angĕtuki angin-angin | 

Jamal Jamil ngrawut glagah alang-alang || 

17. Uwuh ngrayung inguncalakĕn agupuh | 
kabur maring tawang | 

sakĕdhap datan kaĕksi | 

Sĕh Mongraga mĕsĕm myat mring Jamil Jamal || 

18. Pan cinatur tigang dalu anĕng ngriku | 
ya ing guwa Wawar | 

mancal sapucaking wukir | 
alon-lonan jĕjambak sukĕt mĕrakan || 

Jilid 7 - Kaca : 184 

19. Dĕnnya mĕdhun gya prapta ing sela janggud | 
sadalu araryan | 

nĕlaskĕn tangating ratri | 

Jamal Jamil koncatan mangan wowohan || 

20. Bakda Subuh byar enjing mangkat lumaku | 
ngidul ngilĕn dĕnnya | 

lumampah nusup wana dri | 

kang sinĕdya ardi Cĕmpaka Lamongan || 

21. Jajaripun ardi Arjuna lit patut | 
praptĕng suku arga | 

lalu umanjat manginggil | 

tan rĕkasa kakaywan wana sarwana || 

22. Sangkĕp sagung wowohan pala gumantung | 
myang pala kasimpar | 

kapĕndhĕm lan sari-sari | 

miwah kajĕng anggi kang amawa ganda || 

23. Mamrik arum andhuk pudhak cĕpaka ndul | 
pucang babar mayang | 

ngayangan mayĕng mawangi | 

lir winangun langĕn taping palakirna || 

24. Sang Mongraga prapta saluhuring gunung | 
kacaryan ing pucak | 

myat pala sarwa mĕpĕki | 

pan sadasa dalu nĕng ardi Cĕpaka || 

25. Kĕh tuk ranu tan susah dĕnnira wĕktu | 
myang Ki Jamil Jamal | 

tan susah dĕnnya (m)bil bukti | 
nulya mudhun nut lingiraning prabata || 

26. Ngandhas trĕjung jurang pĕpĕrĕng prang parung 
lan lengkong timpahan | 

aluran sukuning ardi | 

ardi Cĕpaka lawan ardi Arjuna || 

27. Lampahipun manjat sumĕngka mandhuwur | 
praptĕng pucak arga | 

wana siluman ing pĕncit | 

apan diyĕng pakarĕmaning asrama || 

28. Yata wau Sĕh Mongraga wontĕn ngriku | 
sakĕdhap kĕdhapan | 

tumingal ĕstri yu luwih | 
awĕwayang yĕku pĕri pĕrayangan || 

29. Kang kadulu gantya-gantya praptanipun | 
panguncanging driya | 

wus adate ing ngasrami | 

lamun ana janma kapaung kagiwang || 

30. Pra godhayu tan akuwat dangu-dangu | 
dĕnnya angatingal | 

mung sakĕdhap netra kĕksi | 

mring Mongraga tan tumama merang musna || 


31. Tan kadulu pĕri pĕrayangan takut 
Ki Sĕh Amongraga | 


Jilid 7 - Kaca : 185 

satĕngah wulan nĕng pĕncit | 
nĕlasakĕn anjĕjiyarahi ngarga || 

32. Kĕh kadulu botrawi balumbang luhung | 
balumbang sasanga | 

winindu ing sela langking | 
warna-warna toyaning balumbang sanga | 

33. Putih dadu jĕnar rĕkta lawan wungu | 
cĕmĕng kapuranta | 

biru lawan toya wilis | 
kathah kĕni-kĕnane ardi Arjuna || 

34. Sawusipun tĕlas dĕnnira (n)dudulu | 
angling mring santrinya | 

payo mudhun Jamal Jamil | 

tur sandika nulya tumurun lon-lonan || 

35. Wus umĕdhun Mongraga lan santrinipun | 
laju lampahira | 

ngalĕr ngilĕn marang ngardi | 
pan sadintĕn dĕnnya lumampah || 

36. Kang jinujug ardi Lawang kang kadulu | 
prapta ing panjatan | 

lajĕng sumĕngka manginggil | 
kĕkaywannya kayu jambon angayangan || 

37. Sapandhuwur tan ana liyaning kayu | 
mung jambon kewala | 

ing pucak longkang pasagi | 
sela kumalasa wiyar amĕlatar || 

38. Ting pandhukul warata sami ngĕlumut | 
katrapan katepan | 

sumilak miyĕg awilis | 

Sĕh Mongraga sadasa dalu nĕng ngarga || 

39. Sawusipun dĕnnya tirakat nĕng ngriku | 
tumurun sing ngarga | 

kĕlawan si Jamal Jamil | 

praptĕng sela kĕping sukuning prabata || 

40. Lajĕngipun nut Kĕndhĕng anjujur gunung 
kang sinĕdyĕng driya | 

ardi Maya Darawati | 

tapĕl-watĕs Lumajang kĕlawan Antang || 


23 (Lajĕng mandhap ngalĕr-ngilĕn dhatĕng ardi Lawang) 

Lajĕng mandhap ngalĕr-ngilĕn dhatĕng ardi Lawang, nĕrusakĕn lampah 
dumugi Sela-kĕping, sumĕdya dhumatĕng ardi Maya Darawati, tapĕlwatĕs 
Lumajang kalihan Ngantang. Salajĕngipun ngambah ardi Drĕkila, tlaga 
Rĕtna, ardi Sampora, wukir Andong, wukir Pĕrunggu, wukir Pĕgat, laju 
ngidul-ngilĕn ngambah tanah rawa nusup wana bondhotan dhatĕng ardi Kĕlut 
tanah Kĕdhiri ingkang sakĕlangkung wingit. Botĕn antawis dangu wontĕn 

suwantĕn gumalĕgĕr, sanalika grĕmis lĕbu jawah awu. Sĕh Amongraga 
ndĕdonga; kasĕmbadan, lajĕng tĕrang jawabipun. Nglajĕngakĕn lampah 
dumugi ing rĕdi Mendhong. 

Kaca 186 - 192. 


Jilid 7 - Kaca : 186 

390 Pocung 

41. Ardi Tunjung Sumbita lan gunung Prunggu | 
apan jajar lima | 

mangalĕr sami gĕngnĕki | 

sining wana sangkĕp sawarnine ana || 

42. Anĕng ngriku Sĕh Mongraga laminipun | 
kalih-tĕngah candra | 

kĕh langĕning wana wukir | 
mudhun laju ngalĕr-ngilĕn lampahira || 

43. Kang ka-ayun ardi Drĕkila kadulu | 
dalan nut padarga | 

sabĕn guwa dĕnampiri | 

tuwin watu pĕlatar ingkang asimpar || 

44. Sipĕng ngriku nĕnĕpi sipĕng kang patut | 
apan sinipĕngan | 

sadalu kang kalih ratri | 

nulya praptĕng panjatan ardi Drĕkila || 

45. Kĕndĕlipun kadalon rĕrĕp sadalu | 
nĕng sela rorodan | 

byar enjing manjat manginggil | 
turut kucur grajagan tirtĕng talaga || 

46. Wastanipun talaga Rĕtna puniku | 
kalangkung kawuryan | 
anyarong toyane wĕning | 
aparangan pĕtung tumiyung ing toya || 

47. Amalĕngkung pucuke nĕrampat ranu | 
tĕpining tĕlaga | 

winindu sela ingukir | 
cĕlangaping windu binintulu patra || 

48. Tĕngah ranu sela langking gilang alus | 
sira Sĕh Mongraga | 

kacaryan miyat tĕlagi | 

kayu teja kang ngayomi ing tĕlaga || 

49. Myang sĕkar rum maruru swara ing ranu | 
kadya imamawan | 

sangkĕp sakathahing sari | 

Sĕh Mongraga ngungun rakiting tĕlaga || 

50. Tigang dalu dĕnnya nĕng tĕpining ranu | 
tansah kang katingal | 

wanodya yu angayomi | 

namung saklebatan tan awĕt katingal || 

51. Tan tĕrtamtu ing panggodha Sĕh Mong luhung | 
kaluhuran tama | 
wus nir agama Budasri | 
datan wimbuh anggambuh Sĕh Amongraga || 

Jilid 7 - Kaca : 187 

391 Gambuh 

1. Yata wau winuwus | 

Sĕh Mongraga laju lampahipun | 
mring pucaking ardi Drĕkila kang wingit | 
mring guwa kamuksan samun | 
dĕnyarsa manggon ing kono || 

2. Prapta tumamĕng pintu | 
pacrabakan watu canthĕng nĕngguh | 
sela itĕm patĕmbayaning aundhi | 
wowolu sagĕnuk-gĕnuk | 
kasĕlangan dening oyod || 

3. Saundhak malihipun | 

pintu sela rĕntĕng bale-kĕncur | 
undhak ngayun ing bale-rante kang kori | 
undhakan wĕkasan pintu | 
mangunĕng rĕrĕn samya so || 

4. Sĕh Mongraga andulu | 
pasang rakit kori tundha pintu | 
kantun lawanging guwa ran Sangupati | 
kanan keringe ing pintu | 

kayu wali kadhĕp ngayom || 

5. Sĕh Mongraga angungun | 
ngunandika jro wĕrdayanipun | 

iki labĕting janma mĕksih Budasri | 
sang Dananjaya linuhung | 
mangun wibawa duk wirong || 

6. Aminta raganipun | 

sĕmadine nĕng Drĕkila gunung | 

jĕnĕk sĕnĕt-murwĕng guwa Sangupati | 
pangikising tyas tĕtĕs hyun | 
madhĕp antĕpe andhepok || 

7. Mangkono saking kalbu | 

Sĕh Mongraga nĕng mangunĕng pintu | 
tan antara wontĕn pratandhaning wingit | 
tanpa udan anginipun | 
adhĕm anjĕjĕd karaos || 

8. Jamal Jamil angukud | 
kĕlangkung asrĕp kongsi anjĕkut | 
raosipun madhani pitung bĕdhidhing | 
wong roro samya kĕkĕmul | 

ngĕkĕp dhĕngkul andhĕrodhog || 

9. Pating karĕsĕs muwus | 
bilah nora jamak adhĕmipun | 
dene nora ana udan lawan angin | 
awakku kongsi (n)jangkĕrung | 
dudu sabaĕning raos || 

10. Sĕh Mongraga andulu | 

mring santrinira samya ngĕruntuh | 
atĕpakur dodonga marang Hyang Widi | 
luputing pancabayĕku | 
godha dhĕm kang karya repot || 

Jilid 7 - Kaca : 188 

11. Mangkana dangu-dangu | 

luwar prabawaning adhĕm ngukut | 
wong roro wus bisa ngĕgarkĕn jariji | 
cĕtha dĕnnira cĕlathu | 
mari plok-plokan (n)dhĕrodhog || 

12. Sĕh Mongraga amuwus | 

lah payo Jamal Jamil umangsuk | 
tur sandika santrine roro tutwuri | 
malĕbĕng jro guwa sampun | 
nĕng Sangupati amanggon || 

13. Madalĕm wingitipun | 

ing tĕngah sela gilang awulung | 
sumayana alus patute pĕsagi | 
lĕkok tilasing alungguh | 
maksih tabĕt pupon-pupon || 

14. Mongraga ngling ing kalbu | 
iya talah tapaking ngaluhung | 
istijrate duk jaman kuna Budasri | 
sang Parta Dananjaya nung | 
awirong nĕng guwa sigrong || 

15. Ingkang amurwĕng kayun | 
kayuwanan maring dewanipun | 
wus angĕsthi ing pati pati patitis | 
tusthaning kalbu kabubu | 
bubuhane mangsah mungsoh || 

16. Dinulur ing Hyang Agung | 
saking antĕping tapa papa gung | 
pinitayan yuwananing jayĕng jurit | 
rĕtnaning rananggana nung | 

sih Hyang Agung wus wong-winong || 

17. Mangkono ciptanipun | 

Sĕh Mongraga tĕpakur Hyang Agung | 
dĕnnira sung kamurahan sarta asih | 
ing dunya dĕlahanipun | 

tan pilih ing sawiji wong || 

18. Wus tĕtela saĕstu | 

purbaning Hyang Gusti Kang Murbĕng Gung | 
anglimputi sĕgala kang titah urip | 
kang kinarsan kinarya nung | 
tandha wau kongsi lĕkok || 

19. Sawusira kadyĕku | 

Sĕh Mongraga ngubĕngi andulu | 
pasang rakiting guwa akĕni-kĕni | 
ana rakit lir tilam-rum | 
sadayane wau wutoh || 

20. wontĕn watu bang gĕnuk | 
pinggir padurĕsa ingkang kidul | 
amumundri mĕpĕt lir kumala langking | 
kumucur angĕtuk ranu | 
kumroncong toyanya nyarong || 

21. Mapan duk waunipun | 
paĕranya sang dwijarsa ranu | 
anĕng ngriku pĕngambilan toyastuti | 

Mongraga tyas sangĕt sukur | 
mring kang karya labĕt elok || 

22. Wau ta sang Mong luhung | 
dĕnnya midĕr-midĕr andudulu | 
tĕpung-gĕlang jroning guwa Sangupati | 
nulya myat gigilang alus | 

mĕpĕt kapering amojok || 

23. Lĕr-kilĕn prĕnahipun | 

Sĕh Mongraga alĕnggah nĕng ngriku | 
pan pikantuk asasanĕng sela langking | 
tĕntrĕming tyasira mepu | 
pasĕnĕtanira manggon || 

24. Iktikape tawakup | 
sumungku ing kaĕnĕnganipun | 
kajĕnĕkan anĕng guwa Sangupati | 
nĕlas suhul ing Hyang Agung | 
nĕgĕs karsaning Hyang Manon || 

25. Laminira cinatur | 

Sĕh Mongraga dĕnnira amasud | 
nĕng Drĕkila guwa sapucaking ardi | 
satus dina dĕnnya suhul | 
mring Hyang Agung kang waspaos || 

26. Tĕlase karsanipun | 

Sĕh Mongraga angandika arum | 
wus luwaran payo mijil Jamal Jamil | 
santri sandika turipun | 

nulya mĕdal sang wiranom 1 1 

27. Praptĕng mangunĕng pintu | 

Sĕh Mongraga pan lajĕng tumurun | 
saking ardi Drĕkila sampun kawingking | 
yata laju lampahipun | 
nut suku Kĕndhĕng lĕlengkong || 

28. Kang sinĕdya ing kayun | 

ardi Sĕmpora ingkang jinujug | 
inganjatan sumĕngka pucaking wukir | 
tan ana kaywan lyanipun | 
mung palasa lan timaos || 

29. Sĕh Mongraga nĕng ngriku | 
tan pati rĕna mung kalih dalu | 

nulya mudhun lan santrine Jamal Jamil | 
ngilĕn maksih tunggil suku | 
gunung Rajĕgwĕsi kulon || 

30. Tan ana kayunipun | 

watu kewala pating pĕndhukul | 
sela agĕng munggul ing pucucak wukir | 
alunyu labĕt alumut | 
katĕpan lawan kĕrokot || 

31. Umĕs kewala ranu | 

Sĕh Mongraga namung kalih dalu | 
dĕnnya nĕpi anĕng gunung Rajĕgwĕsi | 
anulya samya tumurun | 
praptĕng suku nut lĕlĕmpong || 

32. Alaju malih ngidul | 

nulya manjat gunung Andong nĕngguh | 
pan sadalu anĕng sapucaking wukir | 

Sĕh Mongraga gya tumurun | 
pan laju andudukwuloh || 

392 Mĕgatruh 

1. Pan anĕnggĕl sumĕngkĕng ardi Pĕrunggu | 
kĕkaywan ing wana wukir | 
kumuning lawan trikancu | 

sengon pilang lawan pĕkik | 
jambon telok lan timaos || 

2. (ng)Grĕnging wana kathah warnaning kang kayu | 
bondhot kĕmarung pring ori | 

rampal atanapi wuluh | 
kumuning lan purwa kuning | 
myang kaywa gĕng ayom-ayom || 

3. Praptĕng pucak Sĕh Mongraga lampahipun | 
nĕnĕpi amung saratri | 

tĕlasan nulya tumurun | 

tan kari Ki Jamal Jamil | 
laju lampahira gupoh || 

4. Manjat malih ardi Pĕgat pucakipun | 
nĕnĕpi mung kalih ratri | 
mudhun laju lampahipun | 
ngidul-ngilĕn tanah rawi | 

nusup wana-wasa bondhot || 

5. Sĕh Mongraga yata lĕpas lampahipun | 
ingkang sinĕdya ing galih | 

ardi Kĕlud kang kĕdulu | 
apan tanah ing Kĕdhiri | 
samarga lamun kĕdalon || 

6. Tansĕng wana ngupaya kang simpar samun | 
wus napak tanah Kadhiri | 

napak suku ardi Kĕlut | 
kinubĕng ardi lit-alit | 
kathah namaning pupuncon || 

7. Gunung Buthak gunung Gombak gunung Kuncung | 
gunung Kutuk gunung Kĕndhil | 

gunung Bĕsĕr gunung Pĕrung | 
gunung Bĕngkak gunung Kucir | 
gunung Payung gunung Mendhong || 

8. Praptĕng Kĕndhit ararywan ing sela pingul | 
pĕpangol mĕh pucak wukir | 

ing pĕnggike aran gunung | 

Muncuk munggul sela putih | 
minangka punika regol || 

9. Datan pati agĕng luhur ardi Kĕlut | 
nanging amĕncil pribadi | 

tan kĕslamur kyĕhning gunung | 
dadya wĕwĕkaning gunung | 
pawukiran ting pandhosok || 

10. Ardi Kĕlut dadya paĕnganing gunung | 
liring aĕng sangĕt wingit | 

angkĕr pribadi ing Kĕlut | 
tan antara mratandhani | 
mobah kang prabata gĕnjot || 

11. Gumalĕgĕr gĕtĕr patĕr gumaludhug | 
lir gĕlap ambubungkaki | 

swara jumĕgur gumuntur | 
pĕtĕng dhĕdhĕt awiyati | 
agiyungan lan swarangrok || 

12. Sanalika riris lĕbu udan awu | 
dĕrĕsira sawatawis | 
sĕsangat dĕnnya mĕlĕtuk | 

ngambak ngalilipi pĕksi | 
pĕksi runtuh ting talĕdhok || 

13. Miwah buron wana kĕh kĕbrasat gunung | 
bilulungan tan umĕksi | 
gobag-gabig numbuk-numbuk | 

sira Ki Sĕh Amongragi | 
nĕng sandhaping sela mongol || 

14. Kidang kancil sangsam samya ngungsi purug 
lĕlengkong dampĕng pinurih | 

ngambak marang sela pingul | 
andhĕsĕg mring Amongragi | 

Jamal Jamil mengkot-mengkot || 

15. Kadhang krasa kidang kagĕpok ing sikut | 
anjumbul mĕpĕt ngĕkĕti | 

tan ketung mung rĕbut aub | 
kang sato dĕnira ngungsi | 
dadya dhĕsĕgan kemawon || 

16. Sĕh Mongraga myat buron wana kadyĕku | 
dhĕsĕkan lan Jamal Jamil | 

mĕsĕm ĕsmu wlas andulu | 
mring sato kewan wanadri | 
andodonga mring Hyang Manon || 

17. Muga ana-a pitulunging Hyang Agung | 
luwar ing pancabaya gring | 

pĕksi kewan ing wana gung | 
ingkang mawa mĕlarati | 
mring sakĕhing kang tumuwoh || 

18. Wus antara gya tĕrang kang udan awu | 
gĕmpang katiyup ing angin | 

wus tan ana labĕtipun | 
buron kang samya angungsi | 
lumayu pating parĕkos || 

19. Sĕh Mongraga nĕng sela pingul sadalu | 
enjing gya manjat manginggil | 

yun wikan sananing lĕbu | 
kang mawa jawah awu sring | 
sabĕn sing gunung Klut kono || 

20. Lamun datan janma kang sampun linuhung | 
kĕh pancabayanirĕki | 

kawangsul ing udan lesus | 
tĕrkadhang kang banjur mati | 
kĕparag ing lĕlĕs jorong || 

21. Yata wau Sĕh Mongraga duk andulu | 
pasang rakite guwa writ | 

lir amblong sapucak gunung | 
sumĕrot amawa angin | 

sela gung tumpakan andha 

22. Kang sagajah saomah salumbung bandhung | 
lĕlĕmpĕnging luwĕng limit | 

kĕdamon ing angin lesus | 
tan kenging ngancikan janmi | 
ĕmbĕl lĕbu sapangisor || 

23. Ingubĕngan pipinggiring guwa lĕbu | 
wus tamat dĕnnya ningali | 
luwĕng pucak gunung Kĕlut | 
nĕng ngriku pan tigang ratri | 
mĕlinthas panas tan kayon || 

24. Lamun salat walurat ngambil toya mum | 
tan ana warih saprintis | 

awulu kewala lĕbu | 
wusnya tri ratri anuli | 
sigra tumurun mangisor || 

25. Angubĕngi (n)jajah sawarnining gunung | 
pĕpĕncu pating pandhilis | 

wĕradin sadayanipun | 
ngupaya (ng)gon kang prayogi | 
myat pĕpĕncu ardi Mendhong || 

26. Mĕnggik kidul-kilĕn Mendhong prĕnahipun | 
sarwa sri patut pribadi | 

pĕpangol guwa asingub | 
sela tiyungan amawing | 
angĕtuk ranu kumocor || 

27. Wus amanggon Sĕh Mongraga anĕng ngriku | 
rĕrĕp rĕrĕm dĕnnya nĕpi | 

anjungkung sĕmadinipun | 
bĕktinira mring Hyang Widi | 
jĕnĕk nĕng pupucuk Mendhong || 

28. Santrinira samya suka rĕnĕng kalbu | 
kĕh pala kĕna binukti | 
pĕndhĕm kasimpar gumantung | 
nyamikan wana mĕnuhi | 

tan kuwatir ing kalĕson || 

29. sĕdya lami Sĕh Amongraga anĕng ngriku | 
wau ta datan winarni | 

yata malih kang winuwus | 
dhusun ing Wanamartĕki | 

Ki Bayi kang winiraos || 

30. Sabakdaning Jumungah tan ana mantuk | 
lajĕng akĕpung kĕndhuri | 

sawusing luwar majĕmuk | 
putra kalih lan pra ari | 

pangulu modin mĕrĕbot || 

31. Miwah para kami sĕpuh anĕng ngayun 
angandika Kyai Bayi | 

marang putra kalihipun | 
myang mring rayi sadayĕki | 
paran lĕh wartos kang yĕktos || 

32. Kang liniring sadaya sami umatur | 
kathah ature tan sami | 

wontĕn angsal warti ngidul | 
amangetan wartinĕki | 
kabar ngalor wĕnĕh ngulon || 


24 (Nikĕn Tambangraras sakalangkung mĕmĕlas) 

VII. Nikĕn Tambangraras sakalangkung mĕmĕlas. 

Ki Bayi Panurta nyarĕngi barjamaah damĕl kĕndhuri, majĕmukan, pĕpak para 
kadang, putra, kami sĕpuh, takĕn wartosipun Sĕh Amongraga. Sadaya 
ingkang kadangu bab purugipun Sĕh Amongraga aturipun botĕn sami. Sadaya 
anggung ngudaraos kanthi sungkawa. Sasampunipun ndĕdonga, lajĕng 
bibaran. Wontĕn kabar bilih Sĕh Amongraga katingal ing rĕdi Mendhong. 

Ki Bayi Panurta raosan kalihan garwanipun anggĕnipun kamiwĕlasĕn dhatĕng 
putra Kĕn Tambangraras. Rama ibu anggung anglĕlipur putra ingkang tansah 
karuna. Botĕn tega nilar putra, rama-ibu nĕnggani, lajĕng kakuwu ing 
gandhok pungkur. 

Kaca 193 - 195. 

392 Mĕgatruh 

33. Kyai Bayi Panurta alon amuwus | 
nora tĕlanjĕr kang warti | 

lah ĕndi kang bĕnĕr iku | 
mundhak sĕmpĕlah kang ngati | 
priye Wirya sirĕng kono || 

34. Adatira kang sumbon lĕh warta tuhu | 

Kulawirya matur aris | 

duka dalĕm lĕrĕsipun | 
angsal kawula pawarti | 
putra tuwan kang lungandon || 

35. Sĕh Mongraga wartinya nĕng Gunungkidul | 
tiyang tan satunggil kalih | 

ingkang warti anĕng ngriku | 
nging punika dugi-dugi | 
sĕbab kinintĕn kemawon || 

36. Tiyang Pĕnggik ing Putat wastaning dhusun | 
wontĕn tiyang amatrapi | 

sapucaking ardi Kĕlut | 
mangke kang dipun-dhepoki | 
pongol pucak ardi Mendhong || 

37. Rencangipun kalih ngangge sarwa wulung | 
kang martapi sarwa putih | 

mila dinugi saĕstu | 

yĕn putranta Sĕh Mongragi | 

kang kukuwu andhĕdhepok || 

38. Kyai Bayi myarsa atur manthuk-manthuk | 
wusana wacana aris | 

yata lah Wirya sirĕku | 
layak ya iku sayĕkti | 
pantĕs kabarmu amencok || 

39. Amungayan tĕmĕn pawartamu iku | 
kaya yĕn iya sayĕkti | 

cĕsse tyas manira milu | 
nora maido ing warti | 
lah padha rĕmbugĕn kono || 

40. Rĕhning padha pinadhangakĕn ing ngĕlmu | 
prĕsasat uga amurid | 

marang Sĕh Amongragĕku | 
kapindho wĕlasa maring | 
ingkang tinilar wirangrong || 

41. Tambangraras kalangkung kawĕlasayun | 
priye enake kang bĕcik | 

susulĕn bae dĕn-gupuh | 
sira kulup Jayĕngrĕsmi | 
mangsa bodhoa ing kono || 

42. Ingkang putra kalih sandika turipun | 

Kulawirya matur aris | 

pan inggih sayĕktosipun | 
kula wus mawan pribadi | 
mring ardi Kĕlut upados || 

43. Takĕn mring wong dhusun kang cĕlak ing ngriku 
ing Putat Kĕpuh Wanasri | 

agĕmĕt pitakĕn-ulun | 
inggih kang wau sayĕkti | 
anĕng Kĕlut ardi Mendhong || 

44. Nanging sapuniki tan wontĕn kadulu | 
kilap taksih botĕnĕki | 

dinugi wus kesah nglangut | 
yĕn tan makatĕn wus mati | 
sirna nĕng Kĕlut kemawon || 

45. Pan mĕkotĕn caturipun tiyang dhusun | 
pawukiran Kĕndhit Pĕnggik | 
judhĕg patakĕn-kula wus | 

tita datan angsal kardi | 
mantuk samĕrgi angrempong || 

46. Kyai Bayi Panurta langkung gĕgĕtun | 
anjĕngĕk ngungun lingnya ris | 

yĕn mĕngkono sira iku | 
uwis lumaku pribadi | 
kadĕkne tan katon-katon || 

47. E jawane lunga tirakat angruruh | 
ya ta lah Wirya sirĕki | 

tĕtela lĕpas jangkahmu | 
prawira nglĕgakkĕn ati | 

Ki Kulawirya ambungkok || 

48. Matur inggih bĕrkah-paduka kasuwun | 
mĕngkana kang sami linggih | 
sadaya kĕlangkung ngungun | 

mring ture Kulawiryĕki | 
tan nyana lamun mangkono || 

49. Kyai Bayi Panurta malih amuwus | 
ya wus sun-trima sirĕki | 

gus Wirya ing salakumu | 
ing mĕngko manĕh pinikir | 
mĕnawa olĕh pawartos || 

50. Andonga-a bae sĕlamĕte laku | 
wis payo bubaran mulih | 
matur sandika sadarum | 

Ki Bayi kunndur sing masjid | 
putra ri santri gya bodhol || 

51. Sowang-sowang mantuk marang wismanipun | 
Ki Bayi praptĕng wismĕki | 

ngandika mring garwanipun | 
tanapi marang putrĕstri | 

Tambangraras kang gung wirong || 

52. Kinabarkĕn lir ture kang rayi wau | 
wit tĕkan wĕkasanĕki | 

garwa putra arawat luh | 
kadya winĕjĕg kang galih | 
saking dahat tyas syuh kepon || 

53. Tambangraras karuna sarwi umatur | 
manawi parĕng (n)Jĕng Kyai | 
kawula mit arsa nusul | 

ing putranta Sĕh Mongragi | 
wus sĕdya milalu luloh || 

54. Kyai Bayi prĕmbĕh-prĕmbĕh nangis ngrangkul 
sarwi ngandika dhuh nini | 

sarĕhĕna tyasirĕki | 
kĕprimĕn manira kari | 
ibumu pĕsthi anglamong || 

55. Ni Malarsih karuna mĕngkul ing sunu | 
sarya ngling aywa lunga nis | 

manira tan bisa kantun | 
kaya mati tanpa budi | 
sira wĕlasa maring ngong || 

56. Tambangraras rinapu ing rama ibu | 
wontĕn lilihe sakĕdhik | 

nging tyas mĕksih sangĕt linglung | 
kalangan dening sudarmi | 
pĕtĕk tyas mangkĕk kĕpĕngkok || 

57. Myang Cĕnthini anangis nungkĕmi suku | 
antara dangu wus lilih | 

lĕga tyase rama ibu | 
kukuwu anĕng pawingking | 
wisma sapungkure gandhok || 

393 Pangkur 

1. Wau Ki Bayi Panurta | 

datan arsa kundur mring wismanĕki | 
tansah kang putra tinunggu | 
kalamun sampun lĕjar | 
maksih asring dhinayohan siyang dalu | 
mangkana datan winarna | 
mangsuli kang kocap malih || 

2. Sira Ki Sĕh Amongraga | 

ingkang lagya sĕnĕt nĕng pucak wukir | 

Kĕlut kidul-kilĕnnipun | 
ardi Mendhong dĕnnira | 

numpa pangabĕktining Hyang Kang Maha Gung 
akarĕm nĕng jroning guwa | 
laminira sĕkĕt ari || 

3. Yata wau Sĕh Mongraga | 
karsanira linggar saking ing wukir | 
ngandika mring santrinipun | 
payo madal panjatan | 

matur inggih sumangga nulya tumurun | 
nuruti linggir gĕntingan | 
jurang pĕrĕng lĕmah miring || 

4. Manapis wana gĕrotan | 

pan kĕpranggul wong dhĕdhampalan sami | 

mĕt cokol godhonge umbut | 

ngrampĕt rambanan wana | 

samya cingak ningali mring kang lĕlaku | 

anĕrka yĕn janma tama | 

mĕntas mahas wana wukir || 

5. Mawan wana tĕrataban | 
wontĕn puncuk wukir alit arĕsik | 
tan ana pĕncu mĕnjutu | 
amundri pucak papak | 
atĕtambi lilingiran suku gunung | 

winastan ing gunung Padhang 
ingampiran tan asari || 


25 (Sĕh Amongraga kĕmput andhatĕngi rĕdi-rĕdi, guwa lsp) 

VIII. Sĕh Amongraga kĕmput andhatĕngi rĕdi-rĕdi, guwa lsp. 

Sĕh Amongraga ingkang lagya sĕnĕt nĕng puncak wukir Kĕlut, kidul- 
kilĕnipun ardi Mendhong, sĕmĕdi wontĕn ing guwa wau ngantos sĕkĕt dintĕn. 
Nglajĕngakĕn lampahipun engga dumugi Lodhaya, siang dalu kathah 
suwatĕning sima, lampahipun kalajĕngakĕn ngambah ardi Sakĕthi. Wiwit 
saking tanah Lumajang ngantos dumugi ing tlatah Imagiri botĕn wontĕn tanah 
dhatar, kajawi pating pĕcucu rĕdi-rĕdinipun. Kathah rĕdi-rĕdi lan guwa-guwa 
alit-alit urut pĕsisir sagantĕn kidul ingkang dipun ampiri. 

Lĕpas lampahipun ngambah Wajak Watu-urip, ardi Gĕthak, ardi Selandaka, 
gunung Wajak, sĕndhang Wajak, guwa Menak, ardi Buthak, guwa Kumitir. 
Ing lĕbĕt wiyar wontĕn ingkang kadosdene margi. 

Andarung lampahipun mangilĕn dumugi rĕdi Wilis tanah Panaraga. Jamal 
Jamil ngombe toya Watu-urip, tĕmahan sami buthak sirahipun lan tĕngĕng 
gulunipun. Punika pratandha gaib, sami tĕguh tanpa aji. 

Kaca 196 - 200. 

6. Praptĕng pucaking prawata | 
rata lĕmpar lir pinapar rĕspati | 
wontĕn sanggarira patut | 
kantun rĕgang kewala | 

rinambatan bilungan lawatan ngrĕmbyung | 
bolu tĕkik lan papasan | 
ĕmĕr saga sanggalangit || 

7. Katĕlĕng lan katimunan | 
sisindhĕtan galing lawan wĕdani | 
kasimbukan kati-gubug | 

dĕdĕl myang adal-adal | 

buntĕt slimpĕt lung-wana gadhung kĕmarung | 

rawe cao ciuciyah | 

sĕkĕthi galing pong-pongging || 

8. Lir pinayu ing wilisan | 

tĕpung pucuk lung kadya mĕstakani | 
lung gadhung ngayun kĕtiyup | 
lir ngawe ingkang prapta | 

Sĕh Mongraga karĕnan tyas anĕng ngriku | 
tĕlaga patukan toya | 
nyarong kirihan umili || 

9. Tan ana wowohan endah | 
dhuwĕt jambu kĕluthuk lan kĕcapi | 
undhe-undhe lan kĕlayu | 

gowok kĕmlaka kamal | 
langkung ramhat binuka tĕranging kalbu | 
kalaban labĕting tapa | 
nĕng ngriki sadasa ari || 

10. Nulya mangare Mongraga | 

lan santrine Jamal Jamil tan kari | 

laju lampahira ngidul | 

mahas wana wulusan | 

tĕlĕngipun ing Lodhaya dĕnnya (n)darung | 

sima lir kewan ingonan | 

ngarsa wuri ting saliri || 

11. Sima tan ana nukarta | 

pan lĕstari lampahirĕng wanadri | 
kĕdalon tansĕng wanagung | 
mĕt papan kang asimpar | 
siyang dalu swaraning sima agĕlur | 
kadhang sring sima anendra | 

Jamal Jamil kuwal-kuwil || 

12. Lĕpas lampahira mahas | 
sĕdyanira amantog ing pasisir | 
linampahan tigang dalu | 
lon-lonan lampahira | 

tan rĕkasa mung satitah ingkang laku | 
wana writ grĕng agĕrotan | 
liwat ing ardi Sakĕthi || 

13. Tan ana bĕbanarira 1 

aluk-lukan kalĕmpong wana wukir | 
tan petungan ting pĕcucu | 
lit-alit pĕpunthukan | 

kawit saking tanah Lumajang kang punthuk | 
sapangilĕn pawukiran | 
praptĕng tanah ing Magiri || 

14. Ajĕjĕl saingga griya | 
alit-alit punthuk ardi Sakĕthi | 
kathah guwa ting cĕlungup | 
pan samya ingampiran | 
kang sadalu kalih dalu | 

kĕh araning guwa-guwa | 
guwa Rante guwa Wringin || 

15. Guwa Sit guwa Larangan | 

guwa Genggong guwa Prit guwa Tĕrik | 

guwa Carat guwa Karug | 

guwa Bang guwa Lawak | 

guwa Lawĕh guwa Sopal guwa Sruput | 

guwa Munthĕl guwa Samas | 

guwa Warĕng guwa Putri || 

16. Guwa Rajam guwa Sakap | 

guwa Dhepok guwa Kĕrĕk guwa Mis | 
guwa Juwata puniku | 
sakĕh ingkang kamargan | 
ingampiran kang sakĕdhap ingkang dangu | 
mĕngkana Sĕh Amongraga | 

prapta pinggiring pasisir || 

17. Ing Karang-burĕng gĕbyugan | 
pan tri latri masiking galih katri | 
tyas tan ana liyanipun | 
namung sawiji nikmat | 

ing coloking saking agal maring lĕmbut | 
kang uwus tan kawistara | 
tĕrang tĕrateyan pati || 

18. Patitising mring kasidan | 
sadangunya umĕksi ing jaladri | 
datan aningali laut | 

pan katingal dharatan | 
pan mangkono paningal pasĕmonipun | 
mĕh-mĕh bisa amisesa | 
ing agal dhatĕng ing rĕmit || 

19. Myang rĕmpit dhatĕng ing ngagal | 
agal rĕmpit datan kalĕmpit | 
kalimputan ing Hyang Agung | 
amuhung kasidikan | 

Sĕh Mongraga bakda kasud ing tri dalu | 
linggar sing sasanĕng parang | 
laju wangsul ngalĕr malih || 

20. Sampun lĕpas lampahira | 

punthuk ardi Sakĕthi wus kawingking | 
tapis grĕnging wana sĕpuh | 
langkung wana trataban | 
ara-ara bulak wiyar angĕlangut | 
sĕlan wana tĕrataban | 
tanah ing sĕgara wĕdhi || 

21. Linampahan kalih dina | 

ngĕncĕng ngalĕr mring Wajak Watu-urip 
Bantal Padhomasan gunung | 
praptĕng sukuning ngarga | 
apan lajĕng kewala manjat mĕndhuwur | 
winastanan ardi Kĕthak | 
nĕng pucak namung salatri || 


22. Tumurun nurut ingiran | 

jurang sĕngkan timpahan suku ardi | 

anjujur sukuning gunung | 

anulya malih minggah | 

wukir Selandaka tan nĕnggĕl prapta wus 

nĕng sapucaking aldaka | 

ing Selandakan tri ratri || 

23. Kathah macan kewan-kewan | 
banthĕng cĕlĕng mĕnjangan kĕbo sapi | 
rĕco pĕksi sawung puyuh | 

rĕco Bathara Naga | 

candhi alit candhi Mĕrak wastanipun | 
arĕngkĕt wana bondhotan | 
pĕtung ganjur lan pring ori || 

24. Gya tumurun saking arga | 

nut aluran lĕlĕngkong lukak-lukik | 
luk-lukan munggah tumurun | 
tĕrkadhang kĕpranggulan | 
janma dhĕdhampalan wĕwanan (m)buburu | 
samya kukuk akikikan | 
sona jugug ambĕdhagi || 

25. Banĕne olĕh bayangan | 

suka surak-surak gumuruh atri | 

sĕnjata munya lĕr kidul | 

miwah kang kitĕr sima | 

pan wus adat kang dadi kamuktĕnipun | 

wong ing Bantal Padhomasan | 

lan wong Wajak Watu-urip || 

26. Sira Ki Sĕh Amongraga | 

ningĕt lampah manawa na manguri | 
murang ing marga anusup | 
katon sakalebatan | 

wus dinuga mring wong kathah yĕn wong luhung 
tirakat nĕng gunung Wajak | 
mring cĕmpurung pucak wukir || 

27. Apan Diyĕng Pakarĕman | 
kĕbuyutan ing cĕmpurung awingit | 
mangkana panduginipun | 

yata Sĕh Amongraga | 

pan sumĕngka anĕnggĕl manjat mandhuwur | 
wana grĕng bondhot gĕrotan | 
kayu taun sapanginggil || 

28. Praptĕng pucaking prabata | 
amĕlatar sela kumlasa arĕsik | 
kinubĕng ing kayu taun | 
santĕn baga jĕmpina | 
katimaha wanitan goraya garu | 
jati jambon wungu laban | 
kumuning lan randhu kuning || 

29. Kilĕn sela gĕng amungal | 
winastanan sela dalĕm awingit | 
pinggir kidul wetanipun | 

sela itĕm mathethah | 
kadi wadhuk malĕmbung kumucur ranu | 
sumrĕwĕh mili mangandhap | 
ingaranan Watu-urip || 

30. Toya (n)jog ing sĕndhang Wajak | 
ranning dhusun ing Wajak Watu-urip | 
toya wajak sawabipun | 

pan dadya patimbulan | 
lamun nuju Grakasih Jumungahipun 
muruh mili kadi lĕnga | 
wong ngalap sami nginumi || 

31. Wau Ki Sĕh Amongraga | 

anĕng nginggil pan namung kalih ratri | 
prabawa mawi tĕturuh | 
udan angin tirĕban | 

datan bisa pĕnthĕr Hyang Surya ngĕndhanu | 
timbang pĕdhut ngampak-ampak | 
pat ari angĕmu riris || 

32. Ngĕndhuruk Ki Jamil Jamal | 
tinĕruhan timbrĕng ing kawan ratri | 

Sĕh Mongraga gya tumurun | 
saking ing Pakarĕman | 

lawan santrinira kalih tansĕng pungkur | 
nut lingir aluran jurang | 
dĕnnya mirangrong adhamping || 

394 Wirangrong 

1. Yata Ki Sĕh Amongragi | 

nĕng sĕndhang Wajak ing kono | 
dĕnnira atangat kalih dalu | 
sawuse anuli | 

minggah sakĕdhap marang | 
malĕbĕng ing guwa Menak || 

2. Nĕng guwa sadasa ari | 
dĕnnira rĕrĕm mirantos | 
maksudakĕn tangat mring Hyang Agung | 
ingkang Maha Sukci | 

sinĕrang tranging sangat | 
tĕlĕnging driya priyangga || 

3. Guwa punika anunggil | 
dadya kabuyutaning wong | 
pedah kabudayan tĕguh timbul | 
jalma kang lĕh gaib | 

Wajak Waturip guwa | 
tĕlung (ng)gon puniku sami || 

4. Ana panĕngĕrannĕki | 
wong olĕh widayat kono | 

yĕn ing sĕndhang Wajak ngombe ranu | 
kang katrima pĕsthi | 
buthak bun-bunanira | 
mĕlinthas praptĕng nguyĕngan || 

5. Yĕku tĕguh tanpa aji | 
pratandhane guwa rĕko | 
kang wus pinitayan cacadipun | 
tĕngĕng gulunĕki | 

de kang olĕh widayat | 
saking Watu-urip arga || 

6. Abucĕg cacade malih | 
wus ila-ilane kono | 

lamun nora cacad tĕguhe mung | 
sadina sawĕngi | 
bĕgja yĕn kongsi cacad | 
tĕngĕng miwah budhĕg buthak || 

7. Tĕguh salamine urip | 

tan ana braja tumemplok | 
sira Sĕh Mongraga santrinipun | 
wong ro Jamal Jamil | 
dumadakan idayat | 

Ki Jamal tĕngĕng gulunya || 

8. Jamil buthak (m)bunannĕki | 
watĕs kuncir mĕlong-mĕlong | 
yata sawusira laminipun | 
pan sadasa ari | 

nulya mijil Mongraga | 
tumurun angalĕr-ngetan || 

9. Nut lĕkĕring suku ardi | 

nĕng Gunung Buthak mĕngalor | 

anyĕngka panjatan praptĕng luhur | 

mung sare saratri | 

apan laju kewala | 

nut gĕnĕng sukuning ngarga || 

10. Ayam-alas ing wana-dri | 
anjulur jurang parang rong | 
anatĕr tataran wontĕn gumuk | 
sasukuning ardi | 

ran gĕnĕng ing baratan | 
anon guwa ingampiran || 

11. Winastan guwa Kumitir | 
tri ratri dĕnnya amanggon | 
jro guwa awiyar alulurung | 
pan apanti-panti | 
wontĕn tirta karihan | 

mili lir kali tikungan || 

12. Wus antara nulya mijil | 

Jamal Jamil tan kĕna doh | 
nusup wana-wasa lĕbak undhung | 
andarung lumaris | 

araryan lamun salat | 
wĕktu tan jamak tan kala || 

13. Lĕpas lampahirĕng margi | 
dĕnnya mahawan mĕngulon | 

rarywan sor kĕkaywan isis iyup | 
uwiting kusambi | 
nĕng sela sumayana | 

Sĕh Mongraga ris sabdanya || 

14. Paran purwane hĕh Jamil | 
ĕmbunmu buthak mĕntholos | 
Jamil aturira waunipun | 
duk tuwan anĕpi | 

anĕng ing sĕndhang Wajak | 
kawula nuju kasatan || 

15. Kasĕsa anginum warih | 

tan kantĕn ngokop kemawon | 
raose lir pendah lisah latung | 
tuwak dalah mangkin | 
duka dalĕm punika | 
buthake sirah kawula || 

16. Ki Jamal liningan aris | 
apa mulane sirĕko | 
tĕngĕng gulunira alon matur | 
duka paduka wingi | 
malbĕng ing guwa Wajak | 
dĕrĕng sadalu nĕng guwa || 

17. Apan kawula ningali | 
satunggil wungkusan ampo | 
lajĕng kula tĕdha ngantos tuwuk 
nuntĕn dalunĕki | 

supĕna binorĕhan | 

mring tiyang ĕstri wus tuwa || 


26 (Tumurun ngalĕr-ngilĕn dhatĕng tlaga Ngĕbĕl) 

Tumurun ngalĕr-ngilĕn dhatĕng tlaga Ngĕbĕl, kĕndĕl sakĕdhap wontĕn ing 
Ngĕbĕl, Balebatur, lajĕng sumĕngka dhatĕng ing ardi Gĕbyok Balebatu, 
manjat malih dumugi wukir Calam. Punika minangka korining wukir Tlaga 
Ngĕbĕl, dumugi ing pucak katingal kados samodra wĕning tanpa sarah. 
Midĕr-midĕr ing pinggir tlaga kacaryan mulat. Ing sisih kidul katingal mili 
dhatĕng padhusunan, kinarya gadhu sawah. 

Kaca 201 - 202. 

394 Wirangrong 

18. Wanci tĕngah tuwuh angling | 
sira dimĕn mari ngĕthok | 
makatĕn wuwusnya dhatĕng ulun | 
gya kawula tangi | 

lajĕng tĕngĕng kewala | 
mĕsĕm Ki Sĕh Amongraga || 

19. Wus payo padha lĕstari | 
ngĕncĕng kewala mangulon | 
nulya sami lampah sĕdyanipun | 
marang gunung Wilis | 

tanah ing Pranaraga | 
karsane anjajah desa || 

20. Ing Trĕnggalĕk wus kawingking | 
ngancik suku ardi Tropon | 
sĕjarah pwakiran punthuk-punthuk 
ting pĕthuthuk inggil | 

kĕh wĕka-wĕkanĕki | 

samya ran piyambak-piyambak || 

21. Kabĕh samya dĕn-unggahi | 
ardi Cawĕt ardi Waron | 
ardi Jatingarang ardi Puru | 
ardi Bayangkaki | 

ardi ing Watutunggal | 
ardi Kidang ardi Tawang || 

22. Ardi Mayang ardi Pĕncil | 
ardi Gawar ardi Bagor | 
ardi Pĕlawungan ardi Biru | 
ardi Nagasari | 

ardi ing Panjalin-bang | 
ardi Tumpak ardi Kĕndhat || 

23. Ardi Soka ardi Curi | 
ardi Mayat ardi Puyoh | 

ardi Kĕtaguhan ardi Mungul | 
ardi ing Drĕpati | 
miwah ing ardi Liman | 
winĕratan sahadaya || 

24. Kang tri ratri pitung ari | 
dĕnnira mayĕng dhĕdhepok | 
tan na kĕliwatan sadaya wus | 
anĕng ardi Wilis | 

kongsi salikur dina | 
anĕng pucaking aldaka || 

25. Anulya tumurun aris | 
ngalĕr-ngilĕn nut lĕlĕmpong | 
tirahing agiran luran trĕjung | 
ampahaning wukir | 

anĕtĕr ing lĕmparan | 
bana bĕbanar mĕlatar || 

26. Karsanira Sĕh Mongragi | 
mring tĕlaga Bĕl kinaot | 
samining tĕlaga tan kadyĕku | 
pan agĕng pribadi | 

nĕng pucaking prabata | 
praptĕng sukuning panjatan || 

27. Suku lĕr-kilĕn kang mĕrgi | 
sumĕngka lampahira lon | 
ngĕndĕl anĕng Ngĕbĕl bale batur | 

patute lir panti | 

caritanipun tiban | 

nĕng Ngĕbĕl tibĕng panjatan || 

28. Rĕrĕh sakĕdhap nulya glis | 
margyanggĕnting ngatos-atos | 
wiyare rong pĕcak sapandhuwur | 
lwah jro kanan keri | 

ing lampahira randhat | 
samar mamar mĕnga gawat || 

29. Dangu gya prapta ing wukir | 
sira Ki Sĕh Mongraga lon | 
rarywan gĕbyok arga Bale-latu | 
nulya manjat malih | 

nut lĕmpĕnging ancala | 
wukir Calam-agung rannya || 

30. Minangka korining wukir | 
ing tĕlaga Ngĕbĕl kono | 

yata sĕh Mongraga praptĕng ngriku | 
sapucaking ardi | 
tumingal kang tĕlaga | 
kadya wĕkaning samodra [| 

31. Alirap toyanya wĕning | 
kalangkung langĕn yĕn tinon | 
kinubĕng kĕkaywan kayu taun | 
pinggire apasir | 

rĕsik tan na kaliyang | 
myang tĕlaga tanpa sarah || 

32. Ingidĕran wukir-wukir | 
wukir magĕr lir anggĕbyog | 
apan tĕpung-gĕlang ting parĕncu | 
tan pĕgat apipit | 

wau Sĕh Amongraga | 
mayĕng pinggiring tĕlaga || 

33. Kacaryan dĕnnya ningali [ 
ing tĕlaga kang kinaot | 

kongsi tĕpung jamang ingkang kidul | 
cĕlangap umili | 
mangisor mring padesan | 
kinarya anggadhu sawah |[ 

34. Yata wontĕn wong nĕnĕpi | 
nĕng cĕlangap mĕgok-mĕgok | 

Sĕh Mongraga tanya lah sirĕku | 
wong apa nĕng ngriku | 
umatur kang tinanyan | 
saking girise tyas kula |[ 

395 Girisa 

1. Sĕh Mongraga angandika | 
lah apa kang sira sĕdya | 
dene wus kapara tuwa | 
lawan sapa arannira | 
umatur inggih kawula | 
tiyang ngriki kewala | 
winastan dhusun ing Saba | 
Angganala rankawula || 

2. Kang dadya susah tyas-amba 
awit kĕpailan tĕdha | 
sĕsami kula sĕsawah | 
kiwa tĕngĕn kawĕdalan | 
apan sampun kawan mangsa 
kawula tiwas priyangga | 
tĕgal jangan jarak kapas | 
kapĕsan kĕparak ama || 

3. Tan kuwasa nĕdha upa | 
datan sagĕd asung kaya | 
ingonipun anak-rayat | 
sadhĕrĕk kula tĕlas | 
kĕdhampĕl waragat sawah | 
tuwin tĕlas kang tinĕdha | 
saking tiwasing kawula | 
tĕmah mĕlarat kĕliwat II 


27 (Wontĕn tiyang tapa tinakenan, ngakĕn tiyang dhusun Saba) 

Wontĕn tiyang tapa tinakenan, ngakĕn tiyang dhusun Saba anami pun 
Angganala, kapĕsan anggĕnipun sĕsabin tĕlas, sinung pitĕdah sarat 
panulaking ama. 

Ki Angganala lajĕng ndhĕrĕkakĕn lampahipun Sĕh Amongraga angitĕri arga 
angubĕngi tlaga, wiwit kidul pisan: ardi Karang, Selakawak, Selapanggĕl, 
Selatambak, Tunggangan, Watukodhok, Manuhara, Balelatu, Calam Agung, 
Sampĕlawatan, ardi Patukan, Bathokan, Kĕndhĕng, Pragak, Kumambang, 
Mĕdhacin, Bunglĕgi, punthuk mubĕng tlaga, sadaya pitulas rĕdi; marginipun 
namung sĕkawan, cĕlangap satunggal. 

Nuntĕn lumampah aningali sĕndhang warni-warni. Ngukur lĕbĕting tlaga 
kanthi yasa gĕthĕk. Ngukur kanthi oyot sinambung-sambung binandhulan 
sela, pinanggih lĕbĕtipun kalih atus sĕkĕt kalih dhĕpa (ingkang lĕbĕt 
piyambak) lan kalihatus kalih dhĕpa (ingkang cĕthĕk piyambak). 

Sĕh Amongraga kalihtĕngah wulan botĕn mandhap saking gĕthĕk, namung 
Jamal lan Jamil ingkang asring ndharat ngupados wowohan katĕdha. 

Kaca 203 - 213. 

395 Girisa 

4. Milane kawula nekad | 
tirakat anĕng tĕlaga | 
yĕn angsala ngalap bĕrkah | 
kang mara-bumi tĕlaga | 
yĕn kawula asĕsawah | 
mung sagĕda kawĕlandha | 
sampun kongsi kenging ama | 

punika susah-kawula || 

5. Sĕh Mongraga wlas tumingal | 
angandika mring Jamil Jamal 
tulungĕn ing kawruhira | 
sarat salamĕting sawah | 
manawa lamun katrima | 

Ki Jamil matur sandika | 
majĕng sarya ris anabda | 
inggih wakne Angganala || 

6. Agampil yĕn mĕkatĕna | 
mangke kula amitĕdah | 
sarat sĕlamĕting sawah | 
pan buntuting walang kapa | 
apan linandheyan carang | 
inggih caranging pring krĕsna 
sabĕn suruping Hyang Surya | 
pinandhi anĕng sĕsawah || 

7. Ingidĕri nĕng galĕngan | 
watĕse sawah andika | 
dĕn-kongsi atĕpung-gĕlang | 
sabĕn pojoking galĕngan | 
landheyan tumbal lan kapa | 
pinanthĕng keblat sakawan | 
niki japane apalna | 

ama sulak balak-balak || 

8. Yĕn si ama nora balak | 

tan balak mati sun-tumbak | 
ilang nora na pa-apa | 
kĕtulak tumbak lan kapa | 
marĕp ngidul matĕk japa | 
marĕp ngulon matĕk japa | 
marĕp ngetan matĕk japa | 
marĕp ngalor matĕk japa || 

9. Insa Allah kawĕdalan | 
kiwa tĕngĕn kĕnĕng ama | 
(n)dika sĕlamĕt priyangga | 
lah yĕktĕnana ing benjing | 
panĕdha-kula mring (n)dika | 
amung awĕha pidĕdah | 
sacacah lĕkĕring arga | 
prayogi matur kang gĕnah || 

10. Namane satunggal-tunggal | 
ing ngarga Ĕbel punika | 
kang liningan langkung suka | 
myarsa tuture Ki Jamal | 

Sĕh Mongraga ris ngandika | 
ya sira Ki Angganala | 
lah payo mara tuduhna | 

kang sinung ngling tur sandika || 

11. Gya lumampah anĕng ngarsa | 
umatur inggih sandika | 

ardi ngubĕngi tĕlaga | 
kawit ingkang kidul pisan | 
namanipun ardi Karang | 
nuntĕn lĕripun punika | 
nama ardi Sela-awak | 
nuntĕn ardi Sela-panggĕl || 

12. Nuntĕn ardi Sela-tambak | 
anulya ardi Tunggangan | 
nulya ardi Watukowok | 
nuntĕn ardi Manoara | 
nulya ardi Balĕlatu | 
nulya ardi Calam-agung | 
nulya ardi Sampĕlwatan | 
anuntĕn ardi Patukan || 

13. Anuntĕn ardi Pathokan | 
anuntĕn ardi Kĕkĕndhĕng | 
anuntĕn ardi Pĕragak | 
anuntĕn ardi Kumambang | 
anuntĕn ardi Sĕdhacin | 
anuntĕn ardi Bunglĕgi | 
punthuk kang mubĕng tĕlaga | 
anĕnggih atur kawula || 

14. Kathahipun sadayanya | 
punika apan pitulas | 
dening mĕrgi mring tĕlaga | 
pan inggih namung sakawan | 
kilĕn cĕlangap sĕtunggal | 
ing Calam-agung satunggal | 
ing Ĕbunglegi satunggal | 
satunggalipun ing Tambak || 

15. Lĕrĕs wetan ing cĕlangap | 
mĕrgi marang Kabuyutan | 
tumurun kĕdhik mangandhap | 
dhatĕng sumbĕr Selapati | 
nĕnĕm kathahe kang sĕndhang | 
anuntĕn malih mangandhap | 
dhatĕng ing sumbĕr Padusan | 
tumurun malih mangandhap || 

16. dhatĕng ing sumbĕr pun Upas | 

(ng)gih nĕnĕm kathahing sĕndhang | 
sakĕlangkung angkĕrira | 

wus datan kĕna sinaba | 
pun tlaga Ngĕmbĕl punika | 
manut sumbĕr Selapati | 
lamun kocak tumut kocak I 

tuwin warnane ing toya 


17. Buthĕk wĕning pita rĕta | 
tlaga Bĕl purut kewala | 
sumbĕr Selapati we-nya | 

Sĕh Mongraga ris ngandika | 
payo padha pinaranan | 
manira ayun amirsa | 

sira lumakuwĕng ngarsa | 
prĕnahe sumbĕr tuduhna || 

18. Kabĕhe kang sira pajar | 
umatur Ki Angganala | 
inggih sandika sumangga | 
nulya lumampah mangandhap | 
lingir anggĕnting kang marga | 
jurang jro ing kanan keri | 

Jamal Jamil kadumĕlan | 
ambakna marga tan kaprah || 

19. (m)Bok amba thithik geneya | 
nyata lah nyana manira | 
mung kae bae kewala | 

alon mawon kang Ganala | 
ati-kula tan pitaya | 
ĕmbĕnne manira ngambah | 
marga sailating kadhal | 
kang ingujar cĕlumikan || 

20. Hĕh ampun kĕh dĕn-wicara | 
ing ngriki pan botĕn kĕna | 
ngaruh-aruhi sabarang | 

Jamal Jamil saurira | 
botĕn angangkah punapa | 
sĕdya salamĕt kewala | 
mangkana dĕnnya lĕlampah | 
sampun prapta prĕnahira || 

21. Ing sumbĕr Selapati ka | 

Sĕh Amongraga kacaryan | 
mulat trĕping pasumbĕran | 
ngunandika jroning nala | 
iki jawane kang aran | 
sumbĕr Selapati endah | 
pantĕs dadya kabuyutan | 
watu blĕg angĕtuk toya || 

22. Majade datan kadyĕku | 
dĕstun bĕbĕlik salumpang | 
iki ana sabĕlumbang | 
kuwasane Hyang Wisesa | 
karya eloking tumitah | 
iba-iba ing akerat | 

baya pirang kaelokan | 

pandalih kang endah-endah || 

23. Ya wus karsaning Pangeran | 

Mongraga tĕwakup ing tyas | 
kĕlangkung sukur ing Sukma | 
mangkana Sĕh Amongraga | 
tri ratri nĕng Selapati | 
maksudkĕn wĕktu myang tangat | 
sawusnya nulya akarsa | 
marang sumbĕr Pasiraman || 

24. Wangsul mubĕng marginira | 
ingkang lĕr-kilĕn prĕnahnya | 
pojoking mĕrgi tikungan | 
nĕng karang gĕng sela pĕthak | 
tuking toya ambĕlumbang | 
tan bundĕr datan pĕsagi | 

pan lonjong enggok-enggokan | 
miring pasanging bĕlumbang || 

25. Toya nut miring tan wutah | 
wĕning nyarong kilah-kilah | 

Sĕh Mongraga praptĕng sĕndhang | 
mĕsĕm kacaryan mulat we | 
elok saking majadira | 

Jamil Jamal arĕrasan | 

niki prĕhpun kang Ganalah | 

bĕlumbang miring tan wutah || 

26. Toyanya turut kikisnya | 
bĕlumbang saba gumiwang | 
inggih lĕrĕs sawatara | 
botĕn amajade datan | 
tumut iringing bĕlumbang | 
kang limrah ngĕncĕng piyambak | 
lir toya kang kathah-kathah | 
kang liningan saurira || 

27. Wikana niku kang mawa | 
wong pun salami-laminya | 
critane kang tuwa-tuwa | 
punika padusanira | 
widadari Suralaya | 

mila ragi miring ngetan | 
kĕh siram nĕng pinggir wetan | 
mila toya nut bĕlumbang || 

28. Karsanya kang sami siram | 
ngiras angilo ing toya | 
katĕlah dĕlasan mangkya | 
kalih yĕn anuju jawah | 

tan amor toyaning sĕndhang | 
jawah mĕlĕsĕt kewala | 
kĕtawis larining jawah | 

lir dhawah ing lumbu patra || 

29. Wikana mangke yĕn cawar | 
jĕnate kakang gyamĕja | 
mĕksih mĕningi uninga | 
sumbĕr padusan punika | 
tan wontĕn purun cĕlaka | 
botĕn kawawa ing godha | 
sring nuntĕn kĕpaung sirna | 
saras-sarase angomyang || 

30. Dalah mangke datan ana | 
sĕdya mring sumbĕr Padusan 
samya jrih lamun kĕsarat | 
kawula puniki yĕn ta | 
sampuna kapĕksĕng lampah | 
asangĕt ajrih kawula | 
sabab tigang (ng)gĕn puniki | 
dhihin sumbĕr Selapati || 

31. Ping kalih sumbĕr Padusan | 
ping tiga ing sumbĕr Upas | 
sami wasta pakarĕman | 
mila yĕn parĕng ing karsa | 
ywa jĕnĕk nĕng pakarĕman | 
gĕng kuwatos tyas-kawula | 
manawi apĕs ing lampah | 
tĕmah susah tanpa pedah || 

32. Nĕlalah nĕng tanah tulah | 
tan kambah ing janma kathah 
Jamal Jamil latah-latah | 

lah botĕna kang Ganala | 
lĕh (n)dika sorah wĕwarah | 
dĕlĕnge kongsi anggrĕsah | 
kula ngriki botĕn susah | 
mila kesah inggih ngangkah || 

33. Anjajah margining pĕjah | 
(n)dika kojah kathah-kathah | 
nadyan pĕjah tan suminggah | 
manut ing manah kĕconggah | 
mangsa kenginga dĕn-ampah | 
pasrah mring kang karya titah 
angandĕl lawan ngibadah | 
gĕmah rusak Insa Allah || 

34. Ginĕnah lawan mujajah | 
dĕrah dalil ing ngakirah | 
sadĕrah tan kĕna owah | 
Mongraga mĕsĕm ngandika | 
aywa na dadya tyasira | 
padha bĕnĕre kewala | 
sakĕhe wus sun-tarima I 

Ki Angganala sung marma || 

35. Ki Jamal angandĕl ing Hyang | 
tyasira aywa sumĕlang | 
sĕdya ya iya yuwana | 

wus samya matur nambrama | 
ngrĕrĕpa sumanggĕng karsa | 
yata Ki Sĕh Amongraga | 
anĕng ing sumbĕr Padusan | 
tri ratri nĕlaskĕn sangat || 

36. Asru suhulirĕng Suksma | 
wus prapta ing tigang dina | 

Sĕh Mongraga lon ngandika | 
lah payo Ki Angganala | 
tumurun mring sumbĕr Upas | 
sira lumakuwĕng ngarsa | 
kang sinung ling tur sandika | 
gya lumaku ngiri mlampah || 

37. Nut gĕgĕntinganing jurang | 
wus prapta ing prĕnahira | 
ing sumbĕr Upas mirantya | 
kathahipun nĕm sumbĕran | 
kang jajar kidul titiga | 
kang anĕng lĕr jajar tiga | 
toyanya abeda-beda | 

ana seta pita rĕta 1 1 

38. Ijo biru lawan wĕning | 
panggĕnanning sumbĕr Upas | 
winastan ing siti abrit | 

toya ngĕtuk ing lĕmpung bang | 
sira Ki Sĕh Amongraga | 
sĕdalu nĕng sumbĕr Upas | 
ing papan tan pati simpar | 
kathah dhukute rokoban || 

39. Mĕmĕrakan kalamĕnta | 
tĕmbagan sulur oyodan | 
bondhot gĕlagah lang-alang | 
wus tĕlas pamriksanira | 
ngandika lah payo munggah | 
kang liningan tur sandika | 
sira Ki Sĕh Amongraga | 
umanjat angraras driya || 

396 Mijil 

1. Sang Mong-wingit lampahira ririh | 

anon ing jurang jro | 
anrĕs jrĕnihira kataman rĕh | 
anĕng tirahing gĕnting tumawing | 
saking Selapati | 

nuntung sapĕndhuwur || 

2. Dangu dĕnnira manjat manginggil | 
sadĕdĕlan aso | 

Jamal Jamil rĕkasa unggahe | 
kawa dak nĕm tindak ngandhĕgi | 
mawan ngirih-irih | 
wang-awangĕn (n)dulu || 

3. Nulya prapta ing tĕlaga Wukir | 
ing Bunglĕgi manggon | 
ngalĕr-ngilĕn lukikan mĕrgine | 
praptĕng wetan ing cĕlangap warih | 
raryan ngaring-aring | 

nĕng tĕpining ranu || 

4. Tan antara prabawaning ardi | 
tĕlaga Bĕl umob | 

sru kumucak sumirat toyane | 
pĕdhut ngampak-ampak anasĕki | 
wukir mogak-magik | 
ranu lir kinĕbur || 

5. Pancawara mĕsĕs awor riris | 
wawar gora bajro | 

kayu gĕtĕr maputĕran trage | 
bumi gĕnjot gulĕt oncat-ancit | 
jat jit sru swaranjrit | 
lir pangriking diyu || 

6. Mawrĕs umrĕs tĕtĕruh swuh tarik | 
katrak ing rat angrok | 

pĕtĕng dhĕdhĕt erawati dhĕdhĕt | 
kĕlap aliwĕran kilat thathit | 
kathah lir kapĕthit | 
that thĕt thĕt jumĕthut || 

7. Tanpa rungwan saking swuh tan sisih | 
gora godha gĕdhor | 

dhĕg dhĕr gumaludhug ambalĕdhig | 
hoyag ngagrĕg kadya rug kang wukir | 
manggring onggrag-anggrig | 
gumruh gĕntur kĕtuk || 

8. Kontrag runtag mumak plĕg nampĕki | 
koplak glap kumĕprok | 

pok pang sĕmpal kĕpapral siwal rĕh | 
ron-ron ruru manjrah tibĕng siti | 
cawĕt carawating | 
pracalita lacut || 

9. Gara-gara gora rĕh kagiri | 
wukir kados cĕpot | 

kasrĕg ing pracandha gung tan mĕndhe | 

Jamal Jamil muji andrĕmimil | 

Ki Angganala (n)jrit | 
pukulun-pukulun || 

10. Nuwun luwar (ng)gih pun kirik gudhig | 
sangĕt susah repot | 

amba janma pada hong ilahĕng | 
hong hong jati wĕnang Hyang Astuti | 
thiri-thiri guthi | 
hong ilahĕng luhung || 

11. Jamil mĕsĕm sarwi muji myat mring | 
kang Angga anggĕmbor | 

dene cula culu cĕlathune | 

Sĕh Mongraga minggu datan osik | 
wus datan sak sĕrik | 
tĕguh ing godha gung || 

12. Wingkis driya amusthi pangĕsthi | 
sĕnĕt ing pandulon | 

nitih jaman akĕnĕngan mung ge | 
nĕnggĕl pratisthaning tyas matitis | 
watĕs tan watawis | 
tawajuh anjĕngglu || 

13. Wus atimpah timpuhing godhardi | 
hardaning pakewoh | 

datan ana sawiji-wijine | 
swara kayu watu bumi langit | 
wus tan angregoni | 

(ng)gyannira aminggu || 

14. Gora godha riris sampun aris | 
sirna kang gora grong | 

mak blas kabĕh tan ana labĕte | 
pawukiran tan owah lir nguni | 
kang sol gĕmpal gĕmpil | 
myang kang bajra jawuh || 

15. Nir sadaya sabawaning wukir | 
wus nora na katon | 

Hyang Dipĕngrat umijil wus pĕnthĕr | 
yata wau Ki Sĕh Amongragi | 
luwar tyasnya lĕngit | 
tidhĕm ing pandulu || 

16. Samya lĕga manahira katri | 
myat maring sang wirong | 

Angganala kĕthuwĕlan ngomĕl | 
brĕh tujune botĕn anĕng gĕnting | 
yĕn wontĕn ing gĕnting | 

mati kagĕlundhung || 

17. Waune mila kula tuturi | 
ande sok maido | 

(n)dawĕg prĕhipun wau rasane | 
yĕn ta kula sampuna (n)dhĕridhit | 
dalah mangke tan wis | 
pĕsthi kang saya sru || 

18. Suprandene dĕn-guguyu mami | 
kongsi kĕkĕl wong ro | 

Jamal nauri sarta guyune | 

lah (ng)gih ta lah (ng)gĕn-(n)dika anjĕlih 
mawi kirik gudhig | 
sarana paniku || 

19. Mawi thathi mawi hong dos pundi | 
suwene ting kĕr hong | 

anauri pan wus pirantine | 
tiyang kenging bĕncana ing ardi | 
kĕdah angĕnjali | 
sumuruding pahum || 

20. Pahum niku lah kadi punĕndi | 
saurira alon | 

pahum montĕn minta sih artine | 
kĕdah mĕkatĕn caraning ardi | 
tan kenging liyaning | 
bangsa kang kadyĕku || 

21. Sĕh Mongraga mĕsĕm ngandika ris | 
ya wus adat mono | 

nora kĕna manĕhi carane | 
kĕjabane wong kang wus amiji | 
maring Hyang pribadi | 
kang wus man linuhung || 

22. Samya andhĕku tumungkul ajrih | 
Mongraga nabda lon | 
saenggane agaweya gĕthĕk | 
manira yun uning tĕngahnĕki | 
toyaning tĕlagi | 

jĕro cĕthĕkipun || 

23. Agaweya kewala gĕthĕk pring | 
kang liningan gupoh | 

Jamal Jamil sigra karya gĕthĕk | 
mĕcok bambu pring ori kinardi | 
ginambang ginapit | 
rinukti tĕtangsul || 

24. Angganala bikut analĕni | 
dinuga wus kukoh | 

alang ujur tumpange ginĕndĕr | 
nulya sinorogĕn ing tĕlagi | 
samya matur aris | 

sumangga ing kayun || 

25. Suka tyasira Ki Sĕh Mongragi | 
kang gĕthĕk mirantos | 

nĕng tĕpining tĕlaga nulya ge | 

Sĕh Mongraga alon anitihi | 
wong tĕlu tan kari | 
linampahkĕn gupuh || 

26. Satang carang wĕlah sigaran pring | 
kayuhan wong roro | 

gĕthĕk nĕngah tan ngokop banyune | 
angayĕngi wiyaring tĕlagi | 
langkung sukĕng galih | 
dĕnnya lumban ranu || 

27. Tĕpung-gĕlang dĕnnira ngubĕngi | 
dangu dĕnnya langon | 

Sĕh Mongraga alon andikane | 
pira jĕrone tĕlĕnging warih | 

Ki Angga turnya ris | 
punika sang bagus || 

28. Tĕlĕngipun tĕlaga Bĕl nĕnggih | 
kang sapalih kulon | 

wontĕn patukanipun toyane | 
pan titiga ran Sumbĕr Ngamuning | 
ngumum kang wawarti | 
tiyang sĕpuh-sĕpuh || 

29. Sisih wetan sĕkawan kang bĕlik | 
ĕtuk toyanya rong | 

apan sumbĕr Bĕthara namane | 
gunggung pitu kathahing kang bĕlik | 
salĕbĕting warih | 
kandhasan ing ranu || 

30. Lĕbĕtipun wikana puniki | 
tan wontĕn kang wĕroh | 
naming criyos kewala kabare | 
kala alam jĕnate pun kaki | 
wontĕn kang nyilĕmi | 

kalih padang dangu || 

31. Kang sĕlulup wasta Ki Jakĕrti | 
ingkang sampun kang wong | 
liya Ki Jakĕrti tan purun rĕh | 
sabab ingkang dadya juru kunci | 
nami Ki Jakĕrti | 

priksa lĕbĕtipun || 

32. Sĕh Mongraga angandika aris | 
iya yĕn mĕngkono | 

mara cobanĕn ngambila age | 

oyod-oyod lan pĕnjalin cacing | 
sambungĕn dĕn-bĕcik | 
kang dawa luripun || 

33. Jamal Jamil matur sandika glis | 
mĕntas ngambil oyod | 

lan pĕnjalin kathah pamundhute | 
samya sinambung saingga tali | 
sigra dĕn-kayuti | 
katur anĕng ngayun || 

34. Winotakĕn ing gĕthĕk miranti | 
angumbuk wus kawot | 
winĕlahan manĕngah nulya ge | 
praptĕng tĕngah lĕrĕsing tĕlagi | 
kang tali pĕnjalin | 
binandhulan watu || 

35. Cinĕmplungkĕn tĕngahing tĕlagi | 
tali anĕlotok | 

inguluran adangu kandhase | 
tĕlas tĕtali dĕnnya nguluri | 
nulya minggir malih | 
mĕcok ngirat bambu || 

36. Jamal Jamil wus dĕnnya ngayuti | 
tĕlas tĕlung lonjor | 

nulya katur winot ing gĕgĕthĕk | 
wus sinambung inguluran aglis | 
prandene mĕh abis | 
kĕndĕl uluripun || 

37. Sigra tinarik dipun-dhĕpani | 
kĕndĕl gĕthĕk manggon | 

Sĕh Mongraga salat nĕng gĕthĕke | 
wĕktu Luhur pan salat pribadi | 
nutug dĕnnya mupit | 
bakda salatipun || 

38. Mapan tĕksih tali dĕn-dhĕpani | 
rĕkasa wong roro | 

kinĕn lĕrĕn salat agĕgĕntĕn | 

Angganala ingkang anikĕli | 
dangu dĕnnya narik | 
bandhul tan tumimbul || 

397 Maskumambang 

1. Kawit wisan-gawe dĕnnya anjajagi | 
lĕbĕting tĕlaga | 

kongsi lingsir Luhur akir | 
malah manjing wĕktu Ngasar || 

2. Wus antara bandhul tumimbul tinarik | 

Sĕh Mongraga nabda | 

jroning pirang dhĕpa iki | 
samya matur kang liningan || 

3. Kalih atus dhĕpa langkung sĕkĕt kalih | 
dhĕpa lan sabĕlah | 

lĕbĕting tĕlĕng tĕlagi | 
babagan sumbĕr Bĕthara || 

4. Dene ingkang babagan sumbĕr Ngarnini | 
pan sami kewala | 

kaot tiga-bĕlah thil | 
pan lĕbĕt sumbĕr Bĕthara || 

5. Kalihatus sĕkĕt kang sumbĕr Ngarnini | 
kang ragi myang wetan | 

pan akathah kaotnĕki | 
satus kawandasa dhĕpa || 

6. Langkung pitung dhĕpa sa-asta puniki | 
kang kidul lĕbĕtnya | 

satus tigangdasa katri | 
de kang kilĕn lĕbĕtira || 

7. Satus dhĕpa langkung sĕkĕt lĕbĕtnĕki | 
Sĕh Mongraga nabda | 

yĕn mĕngkono wukir iki | 
dhuwuring kadĕling toya || 

8. Umpamane lir dangdang binĕkan warih | 
jĕroning tĕlaga | 

ing Ngĕbĕl luwih pribadi | 
tan ana kang mĕngkonoa || 

9. Ya wus ĕntasĕna sĕkathahing tali | 
sigra Jamil Jamal | 

lan Angganala tan kari | 
samya ngĕntasakĕn tambang || 

10. Mĕyĕk-mĕyĕk wong tĕtĕlu ngĕntas tali | 
binuwang ing jurang | 

gya wangsul anggĕthĕk malih | 
anutug dĕnnya lulumban || 

11. Cinarita Sĕh Mongraga nĕng tĕlagi | 
kalih-tĕngah wulan | 

nĕng gĕthĕk tĕngah tĕlagi | 
minggu datan angandika || 

12. Jamal Jamil asring mĕntas dhatĕng wukir 
ngupaya nyamikan | 

Angganala kang nudingi | 
prĕnah panggonan wowohan || 

13. Palakirna gumantung samya ngĕmohi | 
kapĕndhĕm kasimpar | 

gadhung suwĕg wi gĕmbili 
kimpul jugul kara yana || 

14. Kĕpĕl pĕlĕm kĕmlaka pakĕl kuwĕni | 
myang sawo sarangan | 

kokosan duryan lan manggis | 
gowok kĕtos bĕntis nanas || 

15. Mundhu andhi-andhi kĕleca kĕcapi | 
pucung pace pucang | 

kucacil dhuku myang wuni | 
wĕnĕh bĕndha dhuwĕt nangka || 

16. Kang jambu wĕr kĕlampok kluthuk ngĕmohi | 
maja jĕram gayam | 

sĕmpu sĕntul puki-anjing | 
widara wrĕsah rambutan || 

17. Pĕte jengkol kumlandhingan ale usit | 
suka Jamil Jamal | 

tan sagĕd mangke sisirih | 
sarwa na ingkang pinangan || 

18. Samya bĕkta wowohan saangsalnĕki | 
ginembol ing sinjang | 

wangsul ing gĕgĕthĕk malih | 
tinatĕng ron rundhamala || 

19. Sinaoskĕn nĕng wurine Sĕh Mongragi | 
wowohan mawarna | 

sĕgĕran kang manis-manis | 
nanging Ki Sĕh Amongraga || 

20. Siyang dalu tan arsa wuwus kawijil | 
wiwal ing kaanan | 

dĕnnya salat miwah dhikir | 
datan kawĕdhar ing lesan || 

21. Namung isi mulah angluhurkĕn daim | 
kusta ismu ngalam | 

ngalamat mardika jisim | 
tan mangĕn ra pinangeran || 

22. Angganira anggĕlethak nĕng gĕthĕk pring | 
sira Sĕh Mongraga | 

raganira lir kaywaking | 
dadya wĕktu jamak kasran || 

23. Pĕndhak Subuh panahul suhul ing Widi | 
bangatirĕng Suksma | 

layap liyĕping pangĕksi | 
bakda saking kaluyutan || 

24. Nanging mĕksih minggu kewala tan angling | 
nalika trĕkadhang | 

dhahar wowohan sakĕdhik | 
tan langkung tigang kĕlĕdan || 

25. Sawusira sinungkĕn Ki Jamal Jamil | 
pan samya tinadhah | 

wong tĕtĕlu tuwuk bukti | 
anggambuh Sĕh Amongraga || 

398 Gambuh 

1. Mĕngkana dĕnnya minggu | 

Sĕh Mongraga anĕng tĕlaga gung | 
kĕjĕnĕkan kakĕnthang anĕng gĕthĕk pring | 
yĕn siyang tan manggih seyup | 
dalu tan kauban wangon 1 1 

Jilid 7 - Kaca : 213 

2. Jamal Jamil yĕn dalu | 

kathah warnane ingkang kadulu | 
sru swaraning tĕlaga myang wana wukir | 
kang kumrusuk kang jumĕgur | 
ulam gĕng-agĕng akoyok || 

3. Kang alit ting kĕcubuk | 
samya molah amilar nyaliwur | 

tibĕng gĕthĕk gumalebag lir dĕn-sunggi | 
marang ingkang mara ranu | 
kang miyat pating dĕngongok || 

4. Sabĕn kalane surup | 

tĕksaka gĕng alit samya mĕtu | 
saking ronge anglangi samya kaĕksi | 
ingkang ngalĕr ngilĕn ngidul | 
ngetan gĕng alite katon || 

5. Wong tĕlu sukĕng kalbu | 

sring ambakar ulam lĕt sadalu | 
ulam palung kĕpaung pamilarnĕki | 
tibĕng gĕthĕk pring tinubruk | 
rĕbutan ulam mĕncolot |] 

6. Mĕngkana ĕsthinipun | 

ulam kang nasar pamilaripun | 
yĕn janma-a nyaoskĕn angganirĕki | 
kadhahara Sĕh Mong Luhung | 
kula punika ing raos || 

7. Agurih tanpa bumbu | 

anyir tan minasak daging ulun | 
dhuh suwawi inggal daharĕn wak-mami | 
mina mĕngkana liripun | 
lumaku dhinahar mĕngko || 

8. Jamal Jamil gĕgĕtun | 

palung kang pinangan raosipun | 
samya muwus ya talah wak palung iki 
rasane asor binumbu | 
agurih anyir acumlong || 

9. Angganala sumaur | 
dhasar wus adate raosipun | 
ulam ngriki sanĕs ulam kali rawi | 
tur puniku tan binumbu | 
matĕnge mung kinaropok || 

10. Jamal Jamil sumaur | 

inggih lĕrĕs (ng)gĕn-dika atutur | 
dhasar enak iwake ing Ngĕbĕl niki | 
Jamal Jamil tuwuk-tuwuk | 
mangan iwak themal-themol || 

11. Sabĕn dina nora wus | 

ulam kang milar mring gĕthĕkipun | 
pan wus dadya rijĕkine Jamal Jamil | 
yata Sĕh Mongraga wau | 
sĕdya wus luwaran ing don || 

12. Wusana ngandika rum | 

mring Ganala dĕn kaparĕng ngayun | 
lah wis payo mĕntas saking ing tĕlagi | 
sira mulih nĕng wismamu | 
manirarsa lunga andon || 


28 (Dumugi ing pasisir kidul, ngambah ardi Pusĕr, Topĕng, Munjit) 

Sĕh Amongraga sarta santri Jamal Jamil pamitan dhatĕng Ki Angganala pĕrlu 
anglajĕngakĕn lampah ndĕdĕr margi mangidul, yĕn kadalon sipĕng ing wana- 
gung, awis kapanggih tiyang. Sabĕn punthuk guwa dipun ampiri tandhĕs 
dumugi ing pasisir kidul, ngambah ardi Pusĕr, Topĕng, Munjit, Gowang, 
Wungu, Cula, Pangon, Brok, Tĕlu, Dhanyang, Marabangun, Sitirĕbah, 
Banakaki, Pura, Prĕgut, dumugi ardi Sakĕthi. 

Mĕh sabĕn guwa ing rĕdi-rĕdi dipun-ampiri, kados ta: Bĕkĕl, Pacal, Rĕngu, 
Jangglĕng, Rĕmit, Sĕdhĕng, Cumbu, Krĕtĕng, Gupit, Lĕtĕr, Cerong, 
Sungsang, Karag, Tarup, So, Sĕmpati, Burĕng, Racun, Tuwak, Lapis, Bĕntur, 
Brondong, Sĕjana, Kĕmukus. 

Lampahipun dumugi tlatah Pacitan, nglangkungi kathah rĕdi-rĕdi sarta guwa- 
guwa. 

Kaca 214 - 218. 


Jilid 7 - Kaca : 214 

398 Gambuh 

13. Padha andum rahayu | 
kacatira sĕlamĕt mĕmacut | 

iya muga-muga yĕn sira sĕsabin | 
tulusa kang sira tandur | 
iya bisa-a kawĕton || 

14. Dene sira atugur | 

ring manira sumungku tutunggu | 

ya wus bangĕt tarimĕngsun mring sirĕki | 
Angganala matur nuwun | 
inggih mugi kang sayĕktos || 

15. Kawula sal pangĕstu | 
sabda-paduka kawula suwun | 

Sĕh Mongraga pangandikanira aris | 
ya padha-padha bae wus | 
pinggirna gĕthĕkmu gupoh || 

16. Gya winĕlahan gupuh | 

gĕthĕk banjur mring pinggir kang kidul | 
nulya prapta mantog ing gisik tĕlagi | 
samya mĕntas saking ranu | 
gĕthĕke nulya binodhol || 

17. Wus tatas talinipun | 

rut gĕlamit ing gĕthĕk wus rampung | 
tan antara kocak toyaning tĕlagi | 
mawa lun ing samodra gung | 
ombak maputĕran umob || 

18. Sigra kang gĕthĕk larut | 
sirna kabĕh tan ana kadulu | 

sawusira gĕmpang gĕthĕk pring tan kari | 

arĕrĕh ombaking ranu | 

wus pulih dhĕm-dhĕm anyarong || 

19. Sĕh Mongraga nabda rum | 

ĕndi mĕrgane kang bĕcik mudhun | 
arsa laju kawula mangidul mami | 

Ki Angganala umatur | 
ing Selapati kemawon || 

20. Wontĕna rumpilipun | 

kĕdhik nanging wontĕn enggalipun | 
lamun parĕng paduka amba aturi | 
mĕngalĕr margi kang wau | 
mring wisma-kawula manggon || 

21. Asarĕh anĕng dhusun | 

ing Watu-saba rĕrĕb karuwun | 
sawontĕnne kawula badhe nyaosi | 
yĕn sagĕd sĕkul sĕnanjung | 

Sĕh Mongraga ngandika lon || 

22. Wus bangĕt trimaningsun | 
marang sira ingga prasĕtyamu | 
namung untapĕna tuduhĕna margi | 
kewala kang laju ngidul | 
umatur sandika gupoh || 

23. Lumampah anĕng ngayun | 
ing ardi Bunglĕgi mĕrginipun | 

anjog mĕrga ing Gĕnting tawang tumawing 

rĕmbĕn dĕnnira tumurun | 
praptĕng Selapati menggok 


24. Ngidul-ngetan tumurun | 
mĕrgi siluk rumpil likak-likuk | 

wus kaliwat ing Gĕnting lingir tumawing | 
mĕlipir tĕmbing jrang cĕrung | 
rĕjĕng pĕpĕrĕng parang rong || 

25. Anjujur suku gunung | 

nulya praptĕng padhukuhan dhusun | 
ing Carma lan ing Wot-arĕn pinggir mĕrgi | 
wus ĕmpĕh anjog mĕrgagung | 

Sĕh Mongraga ngandika lon || 

26. Ing kene bae uwus | 
sun-tarima lĕhmu ngatĕr laku | 
bokmĕnawa katrima (ng)gonmu sĕsabin | 
yĕn ana sanakirĕku | 

susah sawah tan kawĕton || 

27. Wĕhana wiji pantun | 
tĕlung wuli kewala iya wus | 

wong ing Watusaba kang bisa sĕsabin | 
tinut ing anak putumu | 
kang adoh-adoh mĕrono || 

28. Angganala andhĕku | 

(n)dhĕku sarwi matur nuwun-nuwun | 
inggih nuwun kĕlangkung kapundhi-pundhi 
kawula mĕstaka-ulun | 
tumanĕm anĕng pĕpanon || 

29. Ya wus padha rahayu | 

payo sĕsalaman lumastantun | 

Angganala gupuh nĕmbah-nĕmbah mundhi 
asta pinundhi ing bathuk | 
angalap bĕrkah tuwajoh || 

30. Sawusnya salamipun | 

gya Jamal Jamil salaman gupuh | 
inggih sami kewala andum basuki | 
bĕgja tĕmĕn (n)dika niku | 
pinaring sabda kawĕton || 

31. Tamu puniku besok | 

(n)dika dadi pangungsĕn nak putu | 
sakathahing wong tani kang cĕlak tĕbih | 
mring dhusun Ngĕbĕl puniku | 
ing Watusaba angĕnor || 

32. Pan dadi panjang kidung | 
wong tani kang arsa sawah tulus | 
mring Watusaba minta wiji mĕjani | 


Jilid 7 - Kaca : 215 

gĕdhang ayu suruh ayu | 
krĕp lĕh slawat jambe suroh || 

33. (n)Gih wakne sukur-sukur | 

(n)dika sageda barĕkat cumpu | 

Angganala andhĕku ngling inggih-inggih | 
mugi yĕktosa ing besuk | 

wusnya sĕsalaman karo || 

Jilid 7 - Kaca : 216 

34. Sĕh Amongraga laju | 

wus tinuding anjog ing mĕrga gung | 
taliwangan mahawan ing wana wukir | 
angĕnclug sukuning gunung | 
gĕnĕngan jujur jurang jro || 

35. Andĕdĕr dalan ngidul | 

kang dumugi mĕrgi lorog pangul | 
kadhang asring kapapag tiyang agrami | 
angunthul miwah pipikul | 

Sĕh Mongraga nimpang menggok || 

36. Andarung lampahipun | 

lamun kĕdalon tansĕng wana gung | 
sabĕn punthuk guwa-guwa dĕn-ampiri | 
praptĕng tanah Lorog-pangul | 
ardi Sakĕthi kumroyok || 

37. Tan ana longkangipun | 

tandhĕs mring Pasisir pisan kidul | 
ardi Pusĕr ardi Topĕng ardi Munjit | 
ardi Gowang ardi Wungu | 
ardi Cula ardi Wangon || 

38. Ardi Brok ardi Tĕlu | 

ardi Dhanyang ardi Marabangun | 
ardi Sitirĕbah ardi Banakaki | 
ardi Pura ardi Pugut | 
samĕrga anduduk-wuloh || 

399 Mĕgatruh 

1. Sĕh Mongraga nĕng tanah ing Lorog pangul | 
anjajah ardi Sakĕthi | 

myang kang wontĕn guwanipun | 
mĕh kang sabĕn wukir-wukir | 
ana guwane mĕlongo || 

2. Guwa Bĕbĕl guwa Pacĕl guwa Rĕngu | 
guwa Jangglĕng guwa Rĕsik | 

guwa Sĕdhĕng guwa Sumbu | 
guwa Krowĕng guwa Supit | 
guwa Lĕtĕr guwa Cĕrong || 

3. Guwa Sangsang guwa Karag guwa Tarub | 
guwa So guwa Sĕmpati | 

guwa Burĕng guwa Racun | 
guwa Tuwak guwa Lapis | 
guwa Bĕntur guwa Brondong || 

4. Miwah guwa Sĕjana guwa Kĕmukus | 
kang saratri kang tri ratri | 
katrima lampahirĕku | 

tan ana pancabayĕku | 
sasasi nĕng tanah Lorog || 

5. Kadhang wontĕn wong ngampirkĕn maring dhusun | 

Sĕh Mongraga datan apti | 

sring kĕh janma amumunjung | 
sakadare wong ing wukir | 

Jamal Jamil warĕg sugoh || 

Jilid 7 - Kaca : 217 

6. Yata wau ngalĕr-ngilĕn lampahipun | 
umanjat sumĕngkĕng wukir | 
pucakipun ardi Dumung | 
kalangkung rumpil ing mĕrgi | 
arang kang bisa marono || 

7. Sinĕngka-a saking ĕlĕr saking kidul | 
kilĕn wetan apan sungil | 

sela gĕng-agĕng amanthuk | 
magol amĕpĕti margi | 
kabunton sela kang mangol || 

8. Angrĕrĕkĕl mĕrgi rumpil nut pĕnthukul | 
nĕtĕr pinggir jurang bangbing | 
lĕmpong tumiyungnya kĕdhung | 
ngadhuwĕng ngaluwĕng dhĕmping | 
lampahe angayut oyot || 

9. Wus unimpah saking lengkong bangbing tĕrjung | 
lajĕng amanjat manginggil | 

sela bĕnthĕt sapandhuwur | 
tapis lapis ingkang siti | 
samya (m)balĕdhag nĕla jro || 

10. Rĕrongkoban lang-alang gĕlagah rayung | 
dhukut mrakan lan gĕrinting | 

myang kaywa gĕng-agĕng taun | 
bonthot rĕndhĕt bĕndha bandhil | 
gadhĕl butrawali wowo || 

11. Wĕwalĕdan olat-alit wawal wuwud | 
walulin panjalin cacing | 
rĕngkĕding ardi grĕng rungkud | 

Jamal Jamil dimik-dimik | 
prandene asring kĕblowok || 

12. Jamal lamun kĕjĕblos Jamil kang (n)dudud | 

Jamil tiba Jamal narik I 

wong roro pating barĕkuh | 
tĕla sasab tan katawis | 
blĕng kagyat lamun kĕjĕblos || 

13. Watĕs cĕcangklakan tangane angayut | 
gujĕngan sacandhaknĕki | 

sarta tinulungan wau | 

Jamal Jamil kawlasasih | 
sikil tan kandhas maksih jro || 

14. Sĕh Mongraga mring Jamal Jamil wlas (n)dulu | 
sring kalĕbĕng tĕla wukir | 

nabda ywa sira kasusu | 
kĕh tĕlane jro acuri | 
ati-atinĕn kang alon || 

15. Samya matur punika inggih kĕlangkung | 
kĕdah kauntal ing siti | 

sĕbab tĕla tan kadulu | 
dene dĕdalaning janmi | 
pantĕs dalaning rong-orong || 

16. Lah wus payo lon manjat mandhuwur | 
kurang thithik nuli prapti | 

umatur sumanggĕng kayun | 
sumĕngka lampahira ris | 
prapta pucuk wukir manggon || 

Jilid 7 - Kaca : 218 

17. Pan ambathok mĕngkurĕp pucuking gunung | 
wit kusambi gĕng sawiji | 

lingiring tambi sĕprangkul | 
oyod mawalik katindhih | 
witing kusambi gĕrowong || 

18. Kadya guwa nguwĕng-uwĕng sumaruwung | 
jroning growonging kusambi | 

wontĕn rĕca taksaka gung | 
anglir taksakarsa mijil | 
si tĕla minangka ĕrong || 

19. Sĕh Mongraga dĕnnya sĕnĕt anĕng ngriku | 
wiyarira winĕtawis | 

kamot tiyang wolulikur | 

Jamal Jamil ciptĕng kapti | 
tumingal rĕca anĕng rong || 

20. Layak kiye manut jĕnĕng ardi Dumung | 
patut lan sajaking ardi | 

cinatur pan pitung dalu | 
anĕng guwa wit kusambi | 
tangat toya mum ngĕlowong || 

21. Sawusira nutug dĕnnira sumungku | 
kitrah ing tyas pitung ari | 

luwaran dĕnnya anunu | 

Sĕh Mongraga ngandika ris | 
lah payo mudhun mangisor || 

22. Samya matur sandika samya tumurun 
ngulati mĕrgi liyaning | 

mĕnawa na kang tinurut | 
kang ĕmpĕh ampahanĕki | 
nalika wontĕn pĕpangol || 

23. Sela-gĕdhĕg minangka sakĕthĕngipun 
tumpuk pasang sumbulan tri | 
sad-sĕd lir obah kumluthuk | 
agumun Ki Jamal Jamil | 
dĕn-waspaoskĕn miraos || 

24. Kĕna ngapa watu banĕne kĕmluthuk | 
de tan ana kĕlah-kĕlih | 

dene tumpukane kukuh | 
rag-rĕg lir dĕnagak-agik | 
apa wis date mĕngkono || 

25. Nulya nuju lĕstari dĕnnya tumurun | 
andalir mĕrgi agampil | 

Sĕh Mongraga kĕrsanipun | 
ngidul-ngilĕn amĕsisir | 
amĕrgi-mĕrgi rĕrĕn don || 

26. Wus kasĕdya guwa Pawukiran agung 
guwa Wukir dĕn-ampiri | 

kang sadalu kalih dalu | 
babagan wukir Sĕkati | 
kathah pĕncu ting panyonyo || 

27. Ardi Kidĕr ardi Bungkĕr ardi Angkus 
ardi Tumpĕr ardi Suri | 

ardi Tawas ardi Wuku | 
ardi Lumpang ardi Sĕmbir | 
ardi Barat ardi Groyok || 


29 (Lampahipun urut pasisir tanah Kaborehan dumugi sagantĕn Anakan) 

Sĕh Amongraga nglajĕngakĕn lampahipun urut pasisir tanah Kaborehan 
dumugi sagantĕn Anakan, ngandhĕlong ngalojok ngalĕr angĕndhil katangkĕp 
ing rĕdi, anjog ing wukir Lima, kaprĕnah sawetan sagantĕn Anakan, mampir 
guwa Selagĕnthong tigang dintĕn. Salajĕngipun mampir ugi ing Watu 
Kĕmbul, Luwĕng Sirah-Blĕrĕng, Luwĕng Upas, Pringgadhing, Sumbĕr Pusĕr, 
Karĕman Jatiwulung, Sidalaya. Kĕmaya ing pucuking wukir Lima sami 
kabuyutan, dhanyang mĕrkayangan, kawingitan mara-bumi. Salajĕngipun 
manjat rĕdi-rĕdi, ngidĕri guwa-guwa ing rĕdi Lanang, Suralaya, Samapura, 
Gĕmbĕl, Kukusan, Bathok, Manik, ngantos dumugi ardi Karanggajah pantog 
ing samodra. Cacahipun rĕdi-rĕdi ingkang ngubĕngi sagantĕn Anakan wontĕn 
sangangdasa-sanga. 

Sĕh Amongraga mlĕbĕt ing guwa Sraboja, inggih punika guwa ingkang 
katingal kadung-kadung ing ngandhap rĕdi papongol kidul-kilĕn, botĕn 
wontĕn marginipun ingkang botĕn mbĕbayani. 

Katingal kathah patilasaning para linangkung. Rakiting guwa botĕn wontĕn 
ingkang mirip. Wontĕn kontĕn ingkang minangka regolipun, kontĕn mlĕbĕt 
tundha tiga, kiwa tĕngĕn katingal kados pisang tundhun, tĕbu, cĕngkir. 
Mlĕbĕt wiwara ingkang kaping tiga saya pĕtĕng katangkĕp pĕksi lawĕt 
mbrubul. Sĕdasa dintĕn nĕpi ing ngriku. 

Kaca 219 - 223. 


Jilid 7 - Kaca : 219 

399 Mĕgatruh 

28. Ardi Dhadha ardi Jara ardi Bakung | 
guwa Cabe guwa Mantri | 

guwa Jaya guwa Jungut | 
guwa Mĕdĕng guwa Kĕling | 
guwa Candhang guwa Bangos || 

29. Guwa Tapak miwah guwa Bale-lumut | 
tanah ing Pacitan sami | 

guwa ing Wukiran agung | 
angayĕng dĕnnya nĕnĕpi | 
trĕkadhang pranggulan uwong || 

30. Nĕng pucaking ardi jroning guwa samun | 
kang sami lampah nĕnĕpi | 

doh-adoh pinangkanipun | 
santri pranakan priyayi | 
samya mumucung lunga (n)don || 

400 Pocung 

1. Yata wau Sĕh Mongraga lampahipun | 
nut jurang Sĕsĕngkan | 

sĕdyanira amĕsisir | 

wus angancik tanah wana Kabarĕhan || 

2. Watĕsipun wana Kabarĕhan wau | 
kinubĕng ing arga | 
ngĕndhĕngi tuwĕng nĕpungi | 

kulon wetan wĕkasan pantog samudra || 

3. Tĕpinipun jĕladri ngĕndhĕlong nyamut | 
ran sĕgara Anak | 

ngĕlojok ngalĕr angĕndhil | 
babagan kang ĕlĕr kĕtangkĕban arga || 

4. Mĕksih laju angrong jro gĕbyaging alun | 
sadhasaring arga | 

jroning ĕsong winatawis | 

apan wontĕn tigang pambandhil dohira || 

5. Lampahipun Sĕh Mongraga nulya rawuh | 
anĕng ardi Lima | 

wetane sĕgara Siwi | 

apan ngongkang pangol suku ing samudra || 

6. Anĕng ngriku Sĕh Mongraga kĕrsanipun | 
anjajah guwarga | 

nĕng sela Gĕnthong tri ari | 
ardi Lima kathah kabuyutanira || 

7. Anĕng Watu-kĕmbul apan kalih dalu | 
nĕng Diyĕng Kanĕngan | 

nĕm ratri angalih malih | 

anĕng luwĕng Sirah-blĕrĕng kawan dina || 

8. Malih laju mring luwĕng Upas sadalu | 
anĕng patungtuman | 

sadalu anĕng Pring-gadhing | 
saratri gya nĕng sumbĕr Pusĕr sadina || 

9. Kalih dalu nĕng karĕman Jatiwuyung | 
anĕng Sidalaya | 

gangsal dina linggar malih | 

nĕng Kĕmaya pucake ing ardi Lima || 

Jilid 7 - Kaca : 220 

10. Pan puniku samya kabuyutanipun | 
dhanyang mĕrkaryangan | 
kawingitan marabumi | 

ing Salĕbak wukire wana Barĕhan || 

11. Sawusipun nulya ngalĕr manjat gunung | 
urute ingambah | 

guwa Wukir kang ngidĕri | 
wana Kabarĕhan jinajah sadaya || 

12. Kawitipun saking ardi Lima laju | 
nulya ardi Canang | 

ardi Sĕpa ardi Dĕling | 
ardi Suralaya ardi Samapura || 

13. Ing Cĕmpurung ardi Gĕmbĕl ardi Buyung | 
lan ardi Kukusan | 

miwah ardi Linggamanik | 

ardi Bahang ardi Bathok ardi Braja || 

14. Ardi Kucur ardi Mĕrang ardi Kukus | 
myang ardi Kukusan | 

lawan ardi Tamansari | 

ardi Mĕlong ardi Pilang ardi Malang || 

15. Ardi Kĕmpul miwah ardi Watudhukun | 
myang ardi Songbanyak | 

ardi Bongkot ardi Klumpit | 

ardi Krakoh lan ardi Parangmiwang || 

16. Ardi Mungkur ardi Bale ardi Punjung | 
ardi Sanggarama | 

ardi Wogan ardi Guling | 

ardi Bĕsĕk ardi Bras ardi Pongkalan || 

17. Ardi Bawur lawan ardi Luwĕng-sĕwu | 
myang ardi Balega | 

ardi Lorĕng ardi Puntir | 

ardi Bawang ardi Cĕkĕh ardi Kala || 

18. Ardi Jurung ardi Layang ardi Runtung | 
myang ardi Wawaran | 

ardi Crĕma ardi Wati | 

ardi Kisi ardi Rumbi ardi Saba || 

19. Ardi Tulus ardi Pusĕr ardi Tukung | 
lan ardi Rancakan | 

ardi Dangu ardi Rantring | 
ardi Kadiloka ardi Sarasĕja || 

20. Ardi Gĕmpung ardi Caluk ardi Pasung | 
myang ardi Tĕbĕkan | 

ardi Wok ardi Cĕmĕthi | 

ardi Busur ardi Kĕnur ardi Pĕgat || 

21. Ardi Kayut ardi Kĕmput ardi Munggut | 
myang ardi Carura | 

ardi Dhepok ardi Manik | 

ardi Sapu ardi Tĕnga ardi Barak || 

22. Ardi Jĕmbul ardi Bang ardi Kumĕndhung | 
ardi Kalantaka | 

ardi Gana ardi Dĕwi | 

ardi Tuwa ardi dalĕm ardi Lola || 

23. Ardi Undhuk ardi Taluh ardi Tĕpus | 
myang ardi Jaruman | 

ardi Kĕbut ardi Candhi | 

ardi Tirĕp ardi Condhong ardi Lĕmbat || 

24. Ardi Rĕgu ardi Karanggajah nĕngguh | 
pantog ing samodra | 
pagĕbyuran ing jĕladri | 

kĕhing ardi gunggung sangangdasa sanga || 

25. Gunung-gunung watĕs kang ngidĕri tĕpung | 
wit ing ardi Lima | 

wetan pinggiring jĕladri | 
wĕkasane tĕpung ardi Karanggajah || 

26. Samya munggul (n)jog kacob ing samudra gung | 
langaping sĕgara | 

pandhĕlonge winatawis | 

yĕn ta dharat lĕlampahan saonjotan || 

27. Anrĕmbuku pungkasing ardi puniku | 

Lima Karanggajah | 

sĕmune angkĕr awingit | 

praptĕng parang amirangrong Sĕh Mongraga || 

401 Wirangrong 

1. Anĕng sangandhaping wukir | 
papengal ing kidul-kulon | 
aningali guwa Kadhung-kadhung | 
mĕrgine asungil | 

karang sela lĕmpitan | 
pangol mungal ing samudra || 

2. Sĕh Mongraga widik-widik | 
tanpantuk mĕrga kabunton | 

tan kĕna winawan langkung ewuh | 
wagugĕn ing galih | 
lir satarsa matĕrang | 
tirah tirah ingayĕngan || 

3. Miwah sira Jamal Jamil | 
pating kulithik wong roro | 
angupaya mĕrga tan kapangguh | 

Sĕh Mongraga ngungkih | 
solahe lir brĕmara | 
angingsĕp sari kincipan || 

4. Guwa kang minangka sari | 
pagolan mĕrga pakewoh | 

pisah kumpul pĕncar wong tĕtĕlu | 
angupaya mĕrga | 
aso sami ararywan | 
nĕng sor wit nila-kucila || 

5. Rĕringa angaring-aring | 
sarya myat guwa kĕtonton | 

cat kĕtingal kadhang tan kadulu | 
kacobing jĕladri | 
kalamun alun ĕrat | 
lawanging guwa kĕtingal || 

6. Yĕn rob aluning jĕladri | 
lawange guwa tan katon | 

sira Sĕh Mongraga ngandika rum | 
marang Jamal Jamil | 
lah paran karĕpira | 
kang ĕndi marga mring guwa || 

7. Umatur Ki Jamal Jamil | 
sumanggĕng kĕrsa kemawon | 
amba tan lĕnggana pan tumutur | 
nadyan tĕkĕng pati | 

datan sĕdya suminggah | 
kĕmĕngan Sĕh Amongraga || 

8. Anulya wau ningali | 

oyod pupunton maring sor | 

mubĕd lir anaman sulur pĕngkuh | 
kukuh tan kuwatir | 
kacob ing tirta sobrah | 
oyode nila-kucila || 

9. Mĕsĕm lĕjar Sĕh Mongragi | 
jalaring mĕrga kĕpanggoh | 
nulya Sĕh Mongraga gya tumurun 
nute oyod aririh | 

sigra Ki Jamil Jamal | 
samya tumurun tan samar || 

10. Nuju alun angĕrati | 
prapta ing kandhasan alon | 
lĕmpiting dhampingan anglulumut 
liniwatan limit | 

minggah sela panjatan | 
mĕnginggil undhak-undhakan || 

11. Rikat lampahe wus prapti | 
tumama marang guwa jro | 
sigra alun gora gumaludhug | 
kumucak nangkĕbi | 
mĕngkana Sĕh Mongraga | 
nĕng jroning guwa Sraboja || 

12. Kathah tilasing ngaluwih | 
lawang kang minangka regol | 
sawetaning lawang wontĕn ranu | 
tuk tawa ambĕlik | 

kabĕh tan mili lukak | 
awĕning nyarong lir kaca || 

13. Karĕnan Sĕh Amongragi | 
nĕng guwa Sraboja kaot | 
langĕn tiningalan rakitipun | 
tan wontĕn kang mirib | 
lawang jro tundha tiga | 
kanan kering lir tuwuhan || 

14. Pisang tundhun tĕbu cĕngkir | 
rekane kadya sayĕktos | 
lamun cinĕlakan ukur-ukur | 
tan pati kaĕksi | 

mangsuk malih Mongragi | 
ing wiwara kaping tiga || 

15. Sangsaya pĕtĕng kaĕksi | 
kĕtangkĕp pĕksi saking jro | 
pĕksi lawĕt karab ambĕrubul | 
swaranya gora tri | 
gumrĕbĕg tanpa rungwan | 

lir salaba abubulan II 

16. Samya anglawat umijil | 
sabĕn surupe surya yom | 
lawĕt anglawat sabĕn dalu | 
dĕnnya kambu mijil | 
enjing masuk ing guwa | 
yata Ki Sĕh Amongraga || 

17. Nimpang sarwi salat Mahrib | 
praptĕng bakda Ngisa mansoh | 
sawusnya atangat tatrap suhul | 
tuwakup ing Widi | 

anĕng pipining lawang | 

tar wangwang wĕngwĕnging guwa || 

18. Cinatur sadasa ari | 

nĕng kamare guwa manggon | 
arĕmĕng kewala datan limut | 
sabarang kaĕksi | 
akathah kanthanira | 
sikĕp sining pakamaran || 

19. Lukitaning kĕni-kĕni | 
sĕkalir sayĕkti kinon | 
sagotra-sagotra karang ulu | 
sarwa na sĕkalir | 
sakathahing rĕrĕnggan | 
agiris Ki Jamil Jamal || 

402 Girisa 

1. Myat rekaning karang-karang | 
kamaring guwa Sraboja | 

lir patilĕman narendra | 
saupacaraping pura | 
mĕngkana Sĕh Amongraga | 
sumungku nĕng jinĕm karang | 
maksud bengat kaĕnĕngan | 
alayap panahul pana || 

2. Pĕndhak Subuh dĕnnya kasran | 
wĕktu Subuh Luhur Ngasar | 

Mahrib kongsi praptĕng Ngisa | 
aplal bangidan jamingan | 
kasran min layu gayiran | 
acipta utamĕng titah | 
sukuping wĕktu sapisan | 

ing dalĕm saratri siyang || 

3. Sigĕg muntu datan obah | 
mĕrdika pancadriyanya | 
cuthĕl thok thĕl tanpa ulap | 
lĕpasing tyas wus watĕsan | 
sucining Hyang Maha Mulya | 
campuh sampurnaning tingal | 
katingalan tiningalan | 

awujud tan kawujudan || 

4. Amrĕnatan munasika | 

manggon tanpa ĕnggon (ng)gyannya 
mĕnĕng datan kaĕnĕngan | 
ĕninging Sĕh Mongraga | 
arĕgu datan mirugu | 
asĕnĕd dĕnnira sunat | 
sanitya tyasing kasĕtyan | 
purbaning Hyang sanalika || 

5. Kang sasmita kasatmata | 
kusuma kang sumaringah | 
tĕrate tuwuh ing tawang | 

asri mayĕng mayang-mayang | 
pan anggitan surĕngpatya | 
angroronce rĕrancangan | 
lir orĕhan sutra jingga | 
sakĕdhap tan katingalan || 

6. Rambahing kang kawistara | 
wontĕn thathit nĕng samodra | 
ubĕding thathit sastra Rab | 

Surat Eklas pan tĕtela | 
sastra kilat kilah-kilah | 
maya-maya amarkata | 

Sĕh Mongraga nuksmĕng tyas | 
tuwakup sukuring Suksma || 


30 (Mĕdal saking guwa kapanggih tiyang wasta Ki Arisbaya) 

Mĕdal saking guwa kapanggih tiyang wasta Ki Arisbaya. Nama guwa Sraboja 
miturut Ki Arisbaja adhĕdhasar dĕdongengan, duking nguni wontĕn raja 
Sabrang angajawi wasta Prabu Sasrabau, dhatĕngipun kadhĕrĕkakĕn para 
garwa ayu-ayu, anjujug ing ardi Kidul, inggih ardi Katongan mĕngidul anjog 
ing Sampar Paliyan. Wontĕn ing ngriku milihi lan mĕndhĕt wanita ingkang 
ayu-ayu. 

Lampahipun laju mangetan, dumugi ing Pĕngging kĕndĕl ing pucakipun 
ingkang winastan Jati Gancangan. Lajĕng mangetan kĕndĕl ing Kĕlayar abĕn- 
abĕn sawung ing tĕpining laut, winastan Karangdalĕm lan Karang Pangabĕn- 
sawung. Dumugi ing ngriki lajĕng nĕbar bala, para tumĕnggung lss. sami 
gĕgriya angubĕngi praja. Nagarinipun nama Kaborehan dados praja harja, 
ngantos tumurun, wĕkasan mikrat atilar tilas awujud wukir Karanggajah 
wujudipun kadidene gajah njĕrum, sukunipun kacob samodra lan katingal 
gulunipun. Tiyang sagĕd sumĕrĕp ingkang kasinungan awasing pandulu 
sawantahipun, kadhaton Sraboja ingkang sakĕlangkung angkĕr punika. 

Sĕh Amongraga kapranan aningali guwa Sraboja lan sakiwa-tĕngĕnipun. 

Kaca 224 - 226. 

402 Girisa 

7. Nulya nis sasmitaning Hyang | 
luwar ing paningal wantah | 
bakda Subuh wayahira | 

Sĕh Mongraga ris ngandika | 
payo sĕdhĕng aluwaran | 

lan pirang dina nĕng guwa | 
umatur Ki Jamil Jamal | 
pan sampun sadasa dina || 

8. Gya umangkat Sĕh Mongraga | 
linggar saking jroning guwa | 
praptĕng kori jawi pisan | 
nganti roding lun samodra | 
sigra mijil nampak parang | 
nulya nyandhak taru lata | 
rumambat anut tuntungan | 
tan antara lampahira || 

9. Nĕrancang gya alun prapta | 
nĕmpuh parang gumĕbyuran | 
mabun ambĕlĕdug gora | 
jumĕgur muncrat sumirat | 
gumulung lun mawalikan | 
ĕsthining alun upama | 
kadya janma tĕtamuwan | 

Mongraga kala nĕng guwa || 

10. Pangĕsuking alun kadya | 
nututi kinĕn wangsula | 
cuwa lir kalanggatan | 
yata Ki Sĕh Amongraga | 
wus praptĕng pasir dharatan | 
nĕng kĕndhiting Karanggajah | 
sasor wit nila-kucila | 
samya kararywan sĕsangat || 

11. Yata wontĕn wong kang prapta | 
kulambi ereyan jala | 

abĕbĕt pelah rajungan | 
asabuk polĕng baledhak | 
ikĕte sogan wus luwas | 
anyĕngkĕlang arit bapang | 
wau Ki Sĕh Amongraga | 
yata sarwi atĕtanya || 

12. Lah (n)dika katuran sabda | 
ing wingking pundi pinangka | 
ngajĕng pundi kang sinĕdya | 
dene nĕng ngriki alangka | 
tan wontĕn ingkang puruna | 
anĕng kĕndhit Karanggajah | 
pancĕn tan kambah ing janma | 

Sĕh Mongraga lon ngandika || 

13. Yĕn (n)dika takĕn maring wang | 
manira santri bĕbara | 
ulungan angulandara | 

sĕdya tirakat kewala | 
anusup wana wulusan | 
pan aran santri kewala | 

ro punika kancaningwang | 
runtungan saparan-paran || 

14. Aranĕki Jamil Jamal | 
nulya bage-binageyan | 

Ki Jamal nambung tatanya | 
ri raka sintĕn sinambat | 
saking tambĕte manira | 
lan pundi wisma andika | 
nauri kang sinung ujar | 
bagus tanya wisma-kula || 

15. Punika ing gunung Lima | 

Arisbaya ran manira | 
milane kawula prapta | 
jĕge bagus sapunika | 
siyĕn anĕng ardi Lima | 
andĕlajah pakarĕman | 
nut kĕrsa saparan-paran | 
antara lĕt tigang dina || 

16. Kula tututi tan ana | 
anyana lamun palastra | 
adat kang wus kalampahan | 
awit kang bisa mantuka | 
lajĕng kapulung kewala | 
salĕh anĕng pakarĕman | 
mĕrkanyang nĕng Kabarehan | 
mangke tan nyana kĕpanggya || 

17. Anĕng ing Nila-kucila | 

ngriki (ng)gih tan kĕna kambah | 
gus saking pundi wau ta | 

Sĕh Mongraga ris ngandika | 
manira saking jro guwa | 
nĕtĕpi sadasa dina | 
tan ana janma kang prapta | 
anjurudĕmung nĕng marga || 

403 Jurudĕmung 

1. Arisbaya duk miyarsa | 
sangĕt dĕnnira gĕgĕtun | 
ngunandika jroning kalbu | 
wong iku dudu wong ala | 
sayĕkti janma linuhung | 
sun tanya nora pasaja | 
amĕndhĕm kula wong iku || 

2. Baya trahing wong utama | 
pasang pasĕmon sumunu | 
antĕng jatmika aruruh | 
solah-bawane kĕtara | 
mangkana graitanipun | 

Ki Arisbaya noraga | 

tumungkul aris umatur 


3. botĕn anyana ing lampah | 
kalamun manggih rahayu | 
datan wontĕn wong kang purun | 
lumĕbĕt guwa Sraboja | 
saking angkĕre kĕlangkung | 
mangka paduka punika | 

nĕng guwa sadasa dalu || 

4. Wilujĕng tan kabĕncana | 
angsal idayat ing ngriku | 
kawula langkung jumurung | 

Sĕh Mongraga angandika | 
paman sun-tanya satuhu | 
winastan guwa punapa | 

Arisbaya aturipun || 

5. Mila ran guwa Sraboja | 
warti duk kala rumuhun | 
wontĕn panjĕnĕngan ratu | 
ratu sabrang angajawa | 
wasta Prabu Sasrabau | 
praptane nitih dipangga | 
lan pra garwa dyah yu ayu || 

6. Winot anĕng pĕlana | 

(n)jujuge ing ardi Kidul | 
ardi Katongan mĕngidul | 
anjog ing Sampar Paliyan | 
ngambil pawĕstri warna yu | 
mila ran Sampar Paliyan | 
nyampar milihi dyah ayu || 

7. Kathah parĕstri binĕkta | 
laju ngetan lampahipun | 
kĕndĕl pupunthuking Pĕnggung | 
rĕrĕp sapucaking arga | 
sagarwa wadya nĕng Pĕnggung | 
winastan Jati Cancangan | 

nĕng nginggiling ardi Pĕnggung || 

8. Nulya ngetan mring Kĕlayar | 
rarywan ngabĕn-abĕn sawung | 
karang gĕng tĕpining laut | 

Karangdalĕm wastanira | 

lan Karang pĕngabĕn sawung | 
duk kinarya pĕngabĕnan | 
kasukan lan balanipun || 

9. Gya praptĕng ngriki punika | 
apan nĕbar balanipun | 
sakĕhe para tumĕnggung | 
wisma ngubĕngi ing praja | 

ajĕjĕr kubĕng atĕpung | 
pĕpatih kang wĕkas wetan | 
nulya bupati sumambung || 

10. Anulya dadya prajarja | 
kĕlangkung panjang apunjung | 
winastan prajanipun | 

nĕgari ing Kĕbarĕhan | 
lami harjaning praja gung | 
lami-lami kang nagari | 
sinartan kongsi tumurun || 

11. Mekrat wus akarya tilas | 
ingriki sadayanipun | 
pan Salĕbak wukiripun | 
ing Kĕbarĕhan punika | 
wukir Karanggajah anjrum | 
ing suku kacob samudra | 
ing samodra sukunipun || 

12. Mila ran guwa Sraboja | 
pajungutaning sang Prabu | 
Sasrabau kinanipun | 
ngĕdhaton nĕng Kĕborehan | 
mila angkĕre kĕlangkung | 
katĕlah dalasan mangkya | 
guwa Sraboja punika || 

13. Sangkĕp kaprabon narendra | 
saupacaraning ratu | 

wong kang wus sinung pandulu 
katingal sawĕntĕhira | 
barang sakĕh kang kadulu | 
sira Ki Sĕh Amongraga | 
amirangrong dĕnnya (n)dulu || 

